
Nota traducătorilor 


Prezentul volum reunește cele două lucrări ale autorului apă- 
rute pentru prima dată în 1964 în colecția „Mythes et religions“, 
Paris, Presses Universitaires de France, Essor du christianisme 
oriental si Byzance et le christianisme, dedicate crestinismului ra- 
săritean, fiecare acoperind perioade istorice distincte $i asigurând 
în același timp continuitatea demersului întreprins de Olivier 
Clement în studierea spiritualității creștine bizantine și postbi- 
zantine între secolele al IX-lea și al XV-lea. 


PARTEA I 
DEZVOLTAREA CREŞTINISMULUI 
RĂSĂRITEAN 


INTRODUCERE 


Cel dintâi scop al acestei cărți este cel de a informa, de a în- 
cerca să situăm și să înțelegem separarea care s-a produs, începând 
din sec. IX si până în sec. XIII, între Răsăritul și Apusul creștin. 
Dar, atunci când este vorba despre viaţa lăuntrică, înțelegerea 
trebuie să se realizeze din interior. Din consideraţie pentru știința 
adevărată, în sensul husserlian al termenului épokhe, și totodată 
dintr-o angajare personală, am încercat să studiez, în unitatea 
metaistorică a Traditiei ortodoxe, aceste secole in care se preci- 
zează chipul istoric al Ortodoxiei. 

Firul conducător, care mi s-a părut a conferi deplinul sens 
mărturiei părinţilor duhovniceşti, gânditorilor și artiștilor bizan- 
tini, l-am descoperit în intuiţia unui mare teolog rus contempo- 
ran: Vladimir Lossky. Pentru el, Evul Mediu ortodox, în punctul 
culminant al creaţiei sale, se constituie ca un mare ciclu pnevma- 
tologic care ar succeda, interiorizându-l, ciclului hristologic al 
primelor opt veacuri ale Bisericii. 

Într-adevăr, pornind de la kerygma originală a Întrupării și a 
Învierii, adică în context hristologic, au fost definite învățătura 
despre Dumnezeu Creatorul (în sec. II și III), cea despre Sfânta 
Treime (sec. IV) și, îndeosebi între sec. V și VIII, modalitățile 
Întrupării, a căror consecință ultimă este sfințirea materiei, expli- 
citată în anul 787 de către Sinodul VII Ecumenic în legătură cu 

cultul sfintelor icoane. Iar când, în 842, la înfrângerea definitivă 
a iconoclasmului, bizantinii sărbătoreau Duminica Ortodoxiei, 
o făceau cu convingerea că astfel se închidea un mare ciclu al 
definirilor teologice. 

Curentul de gândire care a condus la Sinoadele V, VI și VII 
Ecumenice și despre care putem spune că, la vremea aceea, nu a 
afectat profund Apusul pune accentul pe transfigurarea omului, 
în Hristos și în Biserică, prin energia dumnezeirii. Nu este aici 
nimic care să diminueze deplina omenitate a lui Hristos și a cres- 
tinului, căci această transfigurare necesită unirea celor două vo- 
inte, dumnezeiască şi omenească. Dimpotrivă, este o teologie a 
participării și a transparenţei, o ontologie dinamizată de include- 
rea sa în taina persoanei. 

Iată de ce Biserica este resimțită mai ales ca locul „misteric“! 
al hristificării noastre. Biserica universală se manifestă plenar în 
fiecare Biserică locală, integrată prin episcop - martor apostolic - 
în comunitatea euharistică. Universalitatea concretă a Bisericii 
rezultă din unicitatea sacramentală în timp și spațiu și de unitatea 
sobornicească a credinţei și a ierarhiei. Mitropoliile, integrate la 
rândul lor în patriarhii, structurează această unitate prin „dreptul 
bisericesc“, pentru „buna rânduială a Bisericii“: ierarhia „centre- 
lor de acord“ unde, de fiecare dată, un primus inter pares veghează 
la unirea reală a Bisericilor întru adevăr si viață. În sec. IX, în 
Răsărit avea să se vorbească adesea despre pentarhie, unitatea 
Bisericii manifestându-se în comuniunea celor cinci patriarhii, în 
ordinea lor onorifică: Roma, Constantinopol, Alexandria, 
Antiohia și Ierusalim... 

Cu toate acestea, după Ierusalim - singurul mărturisit de 
Ortodoxie ca fiind „maica tuturor Bisericilor“ -, Roma a consti- 
tuit un centru de acord universal, locul întemeiat de Petru (dar, 
să nu uităm, si de Pavel), locul unei mărturii prestigioase a cre- 
dintei lui Petru. Pentru Răsăritul sobornicesc, ceea ce contează 


1 Redăm ca atare cuvântul mystérique, folosit de autor pentru a evidenția deo- 
potrivă aspectul tainic și cel sacramental al con-formării noastre la Hristos (n. tr.). 


Introducere a 


înainte de toate este conținutul adevărului si receptarea acestui 
adevăr de către Bisericile locale si constiintele personale. In mo- 
mentele cele mai grele ale crizei ariene sau ale crizei monotelite, 
nu o instituție a fost depozitara adevărului, ci adevărul a fost cel 
care a scos la iveală un proroc, uneori solitar - Atanasie cel Mare 
sau Maxim Mărturisitorul. 


Focul care transfigurează omenitatea lui Hristos și omenitatea 
„hristificată“ a sfinților este focul Duhului. Ciclul hristologic, în 
însăși împlinirea sa, inaugurează ciclul pnevmatologic. În noua 
perioadă care începe în sec. IX, aceleași certitudini vor fi privite 
dintr-o altă perspectivă: cea a „interiorizării“ lor personale în 
Duhul Sfânt. 

Această nouă perioadă dobândeşte un triplu caracter: o medi- 
tație asupra persoanei și rolului Sfântului Duh și îndeosebi o ex- 
periere a Sfântului Duh; înflorirea unui nou univers ortodox, în 
care se multiplică în mod liber, într-o perspectivă „cincizecimică“, 
tipurile naționale și culturale; și ultimul, înstrăinarea Apusului 
latin, care, cu sistemele filioquiste ale scolasticii, elaborează o 
doctrină despre Sfântul Duh străină de pnevmatologia bizantină 
si ale cărei consecințe se resimt în însăși structura Bisericii. 
Punctul final al acestei elaborări filioquiste este reprezentat de 
dogma de la Lyon (1274). Aşadar, acolo se va opri cercetarea 
noastră, sau mai precis zece ani mai târziu, la Sinodul de la 
Constantinopol (1285), care răspunde, într-un mod deschis și cre- 
ator, formulărilor lyoneze. 


„MISTAGOGIA DUHULUI SFÂNT“ 


Departe de a părea un „oriental“ în înțelesul îngust al terme- 
nului, o persoană ca Fotie este omul sintezelor. Însăși apartenența 
sa familială îl predispunea la așa ceva, îmbinând moștenirea măr- 
turisitorilor credinței din vremea persecuțiilor iconoclaste cu cea 
a mai-marilor acestei lumi, înrudiți cu împărații, deschiși in fata 
întregii culturi „profane“ a Bizanțului. Fotie însuși îmbină lupta 
pentru Biserică, pentru Răsăritul duhovnicesc, cu acea luciditate, 
acea deschidere care reprezintă și partea cea mai bună a Apusului. 
La el, Apusul intelectual se pune în slujba Răsăritului duhovni- 
cesc, ca instrument privilegiat al conștientizării sale. 

Într-adevăr, Fotie stăpânea înalta cultură elenistică, a cărei 
continuitate era păstrată cu sfințenie de Bizanţ. În 863, participă 
la restaurarea învățământului universitar, compromis de tulbu- 
rările perioadei iconoclaste. Ca șef al cancelariei imperiale, adună 
în jurul său un cerc de eruditi, al căror spirit se regăsește în fai- 
moasa „Bibliotecă“. Fotie se arată a fi un umanist sobru, bun 
cunoscător al literaturii și filosofiei antice, al științelor, îndeosebi 
al medicinii. Umanism căruia, cu ajutorul cunoașterii nu mai 
puţin profunde a Părinților greci, îi acordă locul cuvenit, de în- 
telepciune a omului si a lucrurilor, iar nu de pseudoreligie 

neoplatonică, fata de care el nu avea nicio înclinație, dar care mai 
târziu avea să-i bântuie pe atâţia bizantini. La Fotie este vorba de 
o înaltă raționalitate, deprinsă cu logica lui Aristotel, dar deschisă 
totodată către taină, pe care o împiedică să alunece spre magie în 
exprimarea sa. O judecată critică și un simţ istoric care-l vor face 
să pună sub semnul întrebării autenticitatea Corpus-ului dionisiac 
însuși. Un simț pe deplin umanist al dialogului, care-i îngăduie să 
lege prietenie cu un emir din Creta, căci „în pofida piedicii pe 
care o reprezintă diferența de religie, înțelepciunea, bunătatea și 
celelalte calități care împodobesc și dau demnitate firii omeneşti 
atrag afecțiunea celor cărora le plac lucrurile frumoase“!. De ase- 
menea, în corespondenţa sa cu papa Nicolae I, înainte de a se lăsa 
antrenat în controversă, Fotie va arăta un respect față de diversi- 
tate foarte diferit de mentalitatea uniformizantă de „societate 
închisă“, care avea să opună din ce în ce mai mult Apusul și 
Răsăritul creștin: „[...] dacă vreun Părinte stabilește o rânduială 
specială sau dacă un sinod local dă o lege, nu este superstiție să o 
respecţi, dar cei care nu au primit-o o pot ignora fără nicio pri- 
mejdie. Astfel, unii își taie barba potrivit legii din țara lor, în timp 
ce unele decrete sinodale îi opresc pe alții să și-o taie.“? Și chiar și 
atunci când, în focul polemicii, Fotie va critica obiceiurile latini- 
lor, va sublinia că acestea sunt, de fapt, lucruri secundare fata de 
adevăratele probleme, care tin de teologia înaltă. 


În opoziţie cu cercul lui Fotie se afla un fel de partidă monas- 
tică, care dobândise multă influență în contextul reacției față de 
iconoclasm. Avem de-a face aici cu un cu totul alt aspect al 
Bizanțului, un Bizanţ mai „oriental“, neincrezator în vreo ratio- 
nalitate profană, profund evlavios, dar de o evlavie îngustă. 
„Umaniștii“, care erau apropiați ai multor membri ai ierarhiei 
bisericești, căutau să domolească ultimele frământări ale recentei 


1 Scrisoarea viitorului patriarh Nicolae Misticul către fiul emirului, PG 111, 
col. 37. 
2 PG 102, col. 604 D. 

crize, adoptând o atitudine mai îngăduitoare față de iconoclastii 
pocaiti, în contrast cu intransigenta partidei monastice strânse in 
jurul patriarhului Ignatie. 

Disputa între aceste două tendinţe izbucnește odată cu eveni- 
mentele din anii 858-859. Ignatie, compromis politic, trebuie să 
se retragă. Fotie este ales patriarh de către un sinod convocat în 
mod canonic. Fiind mirean, el trebuie să parcurgă în câteva zile 
toate treptele sacerdotiului. Deși ceruse ca nefericitul său prede- 
cesor să-și păstreze rangul de patriarh și să fie tratat cu respect, 
totuşi, o partidă „ignatiană“ se organizează, convoacă un nou 
sinod și-i contestă legitimitatea. Cu toate acestea, în mai 859, 
marea majoritate a episcopilor confirmă alegerea lui Fotie și-l 
înlătură pe Ignatie. Întreaga agitaţie era pe cale să se potolească, 
când papa intervine într-un mod neașteptat. 


Nicolae I este unul dintre întemeietorii monarhismului ro- 
man. Profitând de slăbirea Imperiului Carolingian, împărțit pe 
atunci în trei regate, el reușește să anihileze orice autonomie în 
puternica Biserică francă. În mod special, atacă autoritatea prima- 
tilor și a mitropolitilor, folosindu-se, încă din 864 - cu toată buna 
credință - de scrierile apocrife, de „falsele decretalii“ sau de „fal- 
surile isidoriene“, care atribuiau Romei dreptul de a cerceta cau- 
zele majore și de a ratifica toate deciziile sinodale. Postulatul 
implicit al acțiunii sale era că niciun episcop nu poate funcționa 
ca atare fără consimțământul pontifului roman. „Nu e de mirare, 
conchide Dvornik, că a căutat să ia în mâinile sale în același mod 
şi treburile Răsăritului.“ 

Nicolae I refuză să recunoască alegerea lui Fotief, iar legatii săi, 
trimiși pentru anchetă, pretind revizuirea procesului lui Ignatie de 
către un alt sinod, în prezenţa lor. Bizantinii acceptă, nu din 


3 Vie intellectuelle, decembrie 1935. 

+ Nicolae aducea ca argument faptul că sfintele canoane ar interzice desem- 
narea unui „neofit“ (dar cazul lui Fotie avusese multe precedente în Bizanţ) și 
mai ales faptul că Roma nu fusese consultată. 

necesitate canonică, ci din considerație față de primatul roman, nu 
ca supunere față de o potestas, ci ca semn de respect fata de o aucto- 
ritas: „Sentința împotriva lui Ignatie a fost rostită de un sinod, a 
declarat un purtător de cuvânt al episcopatului bizantin. In Biserica 
noastră, procesul său este deci închis și cauza nu a fost luată din 
nou în considerare. Dar, pentru a aduce un omagiu Sfântului Petru 
și preasfantului papă ecumenic Nicolae, ne dăm toți consimțămân- 
tul ca această cauză să fie din nou înfățișată si judecata.“° 

Atunci, ignatienii extremiști (pare-se fără știința celui în cauză) 
fac apel la Roma în numele lui Ignatie. În aprilie 863, Nicolae 
proclamă depunerea lui Fotie şi a tuturor clericilor hirotoniți de 
el și-l repune pe Ignatie în scaunul patriarhal. Era o intervenție 
fără precedent, întrucât canoanele sinodale prevedeau doar apelul 
la Scaunul roman. În virtutea acestui drept tradițional, Fotie și 
majoritatea episcopilor greci resping deciziile Romei. Incepe o 
corespondenţă între Roma și Constantinopol, care ar fi ajuns 
poate la un rezultat dacă problema canonică nu s-ar fi complicat 
brusc cu o problemă doctrinară. 


În 864-865, bulgarii fuseseră evanghelizati de către misio- 
narii bizantini. Dar Hanul lor, neputând obţine din partea 
Constantinopolului autonomia Bisericii Bulgare, îi alungă pe 
greci si se întoarce către Roma. Nicolae I primește Bulgaria sub 
jurisdicția sa patriarhală, impune uzantele romane ca fiind singu- 
rele legitime, afirmă că taina mirungerii conferită de greci nu este 
validă€ și trebuie reînnoită. $i, mai ales, Roma, ieșind dintr-o 
îndelungată rezervă, acceptă ca misionarii franci, care începuseră 
să acționeze in Bulgaria, să-i înveţe pe oameni Simbolul de cre- 
dință cu adaosul Filioque. Gravitatea împrejurărilor și apropierea 
geografică îi determină pe teologii bizantini să realizeze impor- 
tanta problemei: de acum înainte, pentru Răsăritul creștin, care 


5 François Dvornik, Le schisme de Photius, Paris, Cerf, 1950, pp. 127-128. 
* În Biserica Răsăriteană, Mirungerea, unită cu Botezul, este săvârşită de preot, 
în timp ce în Biserica Apuseană nu poate fi administrată decât de către episcop. 

concepe unitatea Bisericii ca pe o unitate întru adevăr, tema pur- 
cederii Sfântului Duh avea să domine dialogul, din ce în ce mai 
dificil, purtat cu Roma și cu lumea latină. Faptul că este vorba de 
o temă primordială, și nu de un simplu pretext în confruntarea 
de putere cu privire la Bulgaria, avea să fie confirmat de destinul 
lui Fotie. Căci Fotie, după peripeții dramatice, avea să accepte ca 
Bulgaria să rămână în jurisdicția romană cu condiția ca Roma să 
mărturisească Crezul în textul său original. 


Primele afirmaţii cum că Duhul ar purcede din Tatăl și din Fiul 
(Filioque) se întâlnesc în Occident, la Marius Victorinus și la 
Fericitul Augustin. Situate în perspectiva „dialogică“ a Bisericii 
nedespărțite, ele nu ridică nicio problemă Răsăritului. Ca și formu- 
lele analoge ale Sfinților Atanasie și Chiril al Alexandriei, aceste 
afirmaţii nu fac deosebire între persoana Duhului și viata dumne- 
zeiască pe care o împărtășește (la fel se petrecuse și cu Cuvântul/ 
Logosul în perioada preniceeană). lată de ce Augustin numește 
Duhul Dar și Dragoste. Aici, alexandrinii sunt foarte scripturistici, 
văzând în pneuma prezenţa întreagă a lui Dumnezeu, puterea sfin- 
ţitoare care vine de la Tatăl si de la Fiul. In schimb, Marius 
Victorinus rămâne filosof, iar Fericitul Augustin - desigur, într-o 
mai mică măsură, dar într-un mod uneori asemănător - procedează 
adesea prin speculație; sub influenţa platonismului, simte o înru- 
dire între inteligibil și dumnezeiesc și încearcă astfel să explice prin 
operațiunile minții omenești — faimoasele imagini „psihologice“ — 
diversificarea și relațiile Persoanelor dumnezeiești. Filioquismul se 
conturează în această problematică arhaică - Duhul ca Dar și 
Dragoste - și în acest teomorfism al sufletului omenesc, unde dra- 
gostea vine din cunoaștere, așadar din Duhul Cuvântului intelega- 
tor: cale a introspectiei psihologice, știință ferventă a sufletului 
individual, descifrare a lui Dumnezeu pornind de la om; tuturor 
acestora, Răsăritul le va prefera iluminarea omului prin revelația 
Treimii, aceasta reflectandu-se nu atât în psyche-ul individual, cat 
în comuniunea ontologică a oamenilor in deofiintimea lor dis- 
tinctă... La Augustin, ca și în Evul Mediu apusean, dincolo de 

această elucidare a sufletului omenesc, măreția religioasă a filioquis- 
mului constă în meditaţia necontenită la pasajele din rugăciunea 
arhierească, din Evanghelia după Ioan, unde Iisus vorbește despre 
unitatea Sa cu Tatăl, despre dragostea dintre Ei, dragoste pe care a 
venit să o aducă oamenilor: intuiție nesfârșit de umană a iubirii, 
unde misterul divin apare mai puţin ca Treime și mai mult ca du- 
alitate iubitoare, Tatăl și Fiul „în suspin de iubire“. Cat priveşte 
Răsăritul, el va rămâne mai receptiv la realitatea personală a 
Mângâietorului — atât de limpede afirmată în contextul acelorași 
pasaje ioaneice, dar și în Faptele Apostolilor - si, prin urmare, la 
ireductibila antinomie unitrinitară. Va fi mai atent la iconomia 
proprie Duhului - „vă este de folos ca să Mă duc Eu, căci dacă nu 
Mă voi duce, Mangaietorul nu va veni la voi“ -, care sfințește cu o 
unicălimbă de foc fiecare persoană, într-o permanentă Cincizecime. 
Răsăritul nu va vedea între Fiul și Duhul o legătură de dependență 
unilaterală - Fiul ca principiu al Duhului -, ci una de reciprocitate 
și de slujire reciprocă, căci și Fiul, şi Duhul vin de la Tatăl, unicul 
principiu: Duhul dandu-ni-L pe Hristos (la Nastere, precum si în 
„misteriile“ Bisericii) tot așa cum Fiul, integrându-ne în Trupul 
Său, ne permite să primim Duhul și astfel să devenim, în mod liber 
și conștient, împărați, preoți și învățători... 


În Simbolul credinței, Filioque a fost introdus - dar într-o 
manieră strict locală - în Spania, la sinoadele de la Toledo din 
sec. VI şi VII. Lupta împotriva arianismului vizigoților subliniază 
caracterul arhaic, „homoousian“, al acestei prime problematici 
filioquiste: atenţia sinoadelor de la Toledo nu este catusi de putin 
îndreptată spre persoana însăși a Duhului, ci spre deofiintimea - 
negată de către arieni - a Tatălui și a Fiului: dacă Duhul purcede 
si de la Fiul înseamnă că Fiul este deofiinta cu Tatăl. 

De altfel, învățătura rămăsese vagă, chiar și la Augustin 
însuși; în sec. VII, când bizantinii încep să se îngrijoreze, Maxim 
Mărturisitorul, refugiat în Italia din pricina crizei monotelite, isi 
poate linisti compatrioții: latinii, le spune el, interpretează Filioque 
în același sens ca Sfântul Chiril al Alexandriei: „ei dovedesc prin 

aceasta că nu-L concep pe Fiul drept cauză a Duhului, căci știu că 
doar Tatăl este cauza și a Fiului, și a Duhului.” 

În aceeași perioadă, Răsăritul făcuse o primă distincție între 
planul „teologiei“ (Dumnezeu în sine) și cel al „iconomiei“ 
(Dumnezeu cu noi). Pe planul iconomiei, Duhul, nu ca persoană, 
ci ca putere dumnezeiască, purcede de la Tatăl prin Fiul (sau de 
la amândoi, manifestând firea comună); dar pe planul ultim al 

„teologiei“ față de care „iconomia“ nu are alt scop decât de a ne 
introduce in el, se poate doar mărturisi distincția-identitate a 
celor Trei și a Unuia, trei „ipostasuri“ într-o singură „ființă“. În 
Dumnezeul Cel Viu, unitatea și diversitatea cele mai depline co- 
incid în plinătatea existenței personale. Aceste „trei Persoane 
Sfinte reunindu-Se într-o singură Stăpânire și Dumnezeire“®, 
„unite prin distincție și distincte prin unire“, sugerează taina per- 
soanei, în care distincția nu constituie opoziție. 

Sfântul loan Damaschinul realizează în sec. VIII sinteza aces- 
tei viziuni patristice: ipostasul este realitatea concretă, „în care 
este dumnezeirea“?; facultatea de a fi cauză (aittoc - nici măcar 
abstractul atic) aparține doar persoanei Tatălui; Fiul și Duhul 
provin împreună (Gua) de la Tatăl: Cuvântul și Suflarea - veche 
imagine scripturistică — ies nedespartite din gura lui Dumnezeu”. 
Duhul „provenind de la Tatăl odihnește peste Cuvântul [...] și fl 
manifestă“. Purcederea și nașterea se condiționează una pe alta, 
iar această dependență reciprocă devine, în iconomie, reciproci- 
tate de slujire: „Suflarea [...] manifestă Cuvântul“, Duhul, „Care 
purcede de la Tatăl, este împărțit de Fiul întregii creații“! 

Constituirea Imperiului Carolingian va generaliza în Apus 
folosirea adaosului Filioque si va cristaliza o teologie specifică în 
acest sens. Împotriva Bizanțului, până atunci deținătorul 


7 Ep. ad Marinum, PG 91, col. 136 AB. 

8 Sfântul Grigorie de Nazianz, PG 36, col. 320 BC. 
? De fide orth. I, 8. PG 94, col. 829 BC. 

19 De imag. II, 18. ibid., col. 1340 B. 

"| De fide orth., ibid. 

Imperiului creştin, unic prin definiţie, trebuia legitimată înteme- 
ierea unui nou stat cu pretenţii universaliste. Teologii franci de 
la Curtea imperială de la Aix-la-Chapelle stăruie asupra purcede- 
rii din veci a Duhului „de la Tatăl și de la Fiul“ și îi acuză pe greci 
de erezie. Totuși, papii Adrian I (772-793) şi Leon al III-lea (795- 
816), în pofida insistențelor lui Carol cel Mare, refuză să modifice 
Crezul de la Niceea. E adevărat că fac aceasta mai ales din respect 
față de literă și fără niciun fel de argument teologic: consultat de 
Carol cel Mare, Leon al III-lea îi răspunde că problema îl depă- 
seste; păstrând textul traditional al Crezului, le va îngădui celor 
care sunt în stare să pătrundă o taină atât de adâncă să creadă în 
purcederea ex ambobus!?. Jar atunci cand Nicolae I, pentru a putea 
include Bulgaria în jurisdicția sa, a trebuit să-i susțină pe misio- 
narii franci care propovăduiau, cu intenții antigrecesti mărturi- 
site, o încercare de filioquism, pare să o fi făcut fără să ezite. 


În 867, Fotie semnalează primejdia reprezentată de Filioque 
într-o faimoasă enciclică adresată scaunelor pontificale din Răsărit. 
Trebuie subliniat că nu era doar un pretext, căci Fotie nu va înceta 
să aprofundeze problema chiar și atunci când conflictul cu Roma 
va fi solutionat, chiar și atunci când el însuși va fi părăsit scaunul 
patriarhal. Nu era nici declaraţie de război adresată Apusului, căci 
Fotie, deși mândru de cultura sa elenistică, corespondase bucuros 
cu episcopi apuseni, ba chiar visase la un moment dat să unească 
Răsăritul cu Apusul împotriva lui Nicolae I, acuzat de fraudă 


canonică si de ,tiranie“!?. 


Impregnată atât de învățătura Sfântului loan Damaschinul, cât 
și de cea a Sfântului Grigorie de Nazianz, a cărui influență cunos- 
cuse o revenire în sec. IX, gândirea lui Fotie presimte evoluțiile 
pe care filioquismul avea să le cunoască în scolastica apuseană. El 


12 „De la amândoi“: de la Tatăl si de la Fiul. 
B Cf. leromonah Pierre L’Huillier, „Le saint patriarche Photius et l’unité 
chrétienne“, Messager de l’Exarchat russe, n° 22, p. 100 și urm. 

isi dă seama că latinii, pentru a scăpa de acuza că au introdus două 
principii în Treime, vor afirma că Duhul purcede de la Tatăl și 
de la Fiul „ca dintr-un principiu unic“. Astfel va fi desființat, 
spune patriarhul, tainicul echilibru dintre unitate și diversitate în 
expresia umană a revelatiei treimice. Ar trebui cumva ca 
Persoanele dumnezeiesti să fie partial resorbite în ființa lor co- 
muni. Principiul Treimii nu ar mai fi Persoana Tatălui, ci ființa 
in care Tatal si Fiul sunt amestecati atunci cand sunt pusi in 
„relație de opoziție“ cu Duhul. „Numele Tatălui ar fi lipsit si 
golit de sens, proprietatea care Îl caracterizează nu i-ar mai apar- 
tine exclusiv, iar cele două ipostasuri divine ar fi confundate în- 
tr-unul singur.“!* Filioquiștii „ar urma... să dizolve întru totul 
ipostasul Tatălui în ființă...“15. Fotie subliniază în cele din urmă 
că Sfântul Duh este „micșorat“ dacă purcede veșnic din Persoana 
Fiului, întrucât Acesta ar rămâne singurul care să Se bucure de 
privilegiul de a-L avea pe Tatăl ca „izvor“. Şi astfel apare nonsen- 
sul, căci tot ceea ce este comun Tatălui și Fiului este comun și 
Duhului: „Potrivit noii învățături eretice, originea purcederii 
Duhului este comună Tatălui și Fiului; așadar, Duhul ar fi și El 
părtaş la purcederea Duhului, ar fi atât purces, cât și purcezător, 
în parte cauză și în parte provenind din această cauză!“16 Iată de 
ce Fotie, pentru a păstra incontestabil antinomia treimică și pen- 
tru a reaminti concepția fundamentală a „monarhiei Tatălui“, 
conchide: Duhul purcede doar de la Tatăl. 


Pentru a arăta că nu este vorba despre vreun odium theologi- 
cum, am dori să sugerăm câteva consecințe ale filioquismului, 
consecinţe cu care gândirea bizantină tocmai urma să se con- 
frunte. Dacă momentul fiintial predomină asupra elementului 
personal în triadologia filioquistă, Dumnezeu apare ca o fiin- 
ță-esenţă intelectuală, înlăuntrul căreia se diferențiază persoanele. 


14 Mystagogie du Saint-Esprit, 19. PG 102, col. 289 AB. 
15 [bid., col. 297 BC. 
16 [bid., 6, col. 288 B. 

Această esenţă este o unitate închisă, tot ceea ce este în afara ei 
nu mai este dumnezeiesc, ci creat, iar taina atotprezentei nu-și 
mai găsește expresia. Substantialismul se substituie teologiei trans- 
figurării și transparenţei, harul și viața dumnezeiască sunt definite 
ca fiind efecte create, un raport cauzal ia locul participării, „în 
jurul esenței“ inaccesibile nu mai poate fi conceput acel „mediu 
dumnezeiesc“ în care să se îndumnezeiască omul și universul. 
Pe de altă parte, reciprocitatea dintre Fiul și Duhul lăsând 
locul unei dependențe unilaterale, atenţia s-ar fixa asupra 
Întrupării, iar pogorârea Sfântului Duh la Cincizecime nu ar mai 
fi decât un simplu complement al acesteia. Duhul Care purcede 
din Fiul ar fi, pentru scolastica latină, mai ales „agentul“ si ,tri- 
misul“ lui Hristos. Aspectul hristologic al Bisericii, dimensiunea 
sa sacramentală, deci ierarhică, ar fi accentuată în detrimentul 
aspectului său pnevmatologic, instituția ar predomina asupra eve- 
nimentului profetic, Reforma - cea din sec. XVI - devenind ine- 
luctabilă, nostalgie a libertăţii personale în Duhul Sfânt... 


Punctul slab al lui Fotie - datorat partial faptului că nu cunoștea 
latina și, implicit, nici opera Fericitului Augustin - constă în modul 
său de a gândi frontal, spațial, fără a înțelege și fără a se situa în ade- 
vărul celuilalt. Dubla afirmație că Duhul purcede numai de la Tatăl 
și că trimiterea Sa de către Fiul priveşte doar lucrările Sale temporale 
nu poate acoperi, pare-se, nici întreaga bogăție a Revelatiei, nici toate 
exprimările Părinților. $i, prin urmare, nici intuitiile autentice ale 
filioquismului. Elaborarea unei alfel de exprimări, „atotcuprinză- 
toare“, avea să fie opera grandioasă a secolelor XIII și XIV bizantine. 
Cu toate acestea, lui Fotie îi revine meritul de a fi prezervat posibi- 
litatea însăși a acestei elaborări, subliniind cu fermitate caracterul 
metaontologic al existenței personale, monarhia Tatălui și, prin 
aceasta, faptul că în echilibrul exact al „balanței“ dintre ființă și per- 
soană, Duhul purcede numai de la Tatăl. 


A . A . A . . 
In 867, la Constantinopol se întrunește un sinod în jurul lui 
Fotie, care îl depune și îl condamnă pe Nicolae I: în primul rând 

și îndeosebi pentru „erezie“ - Filioque - apoi pentru că, în pofida 
tradiţiei și hotărârilor sinoadelor, a transformat primatul roman - 
pe care atât Fotie, cât și contemporanii săi bizantini îl acceptau 
pe deplin - în jurisdicție nemijlocită asupra tuturor Bisericilor. 
Criza de la 867 ne permite să înțelegem concepția ortodoxă 
despre infailibilitate: infailibil este doar Adevărul, credinţa apos- 
tolică păstrată de întreaga Biserică cu ajutorul Sfântului Duh. În 
acest context $i contrar concepției avute de un Nicolae I despre 
infailibilitatea sa funcțională în calitate de unic „urmaș al lui 
Petru“, primatul roman este conceput ca o prioritate a mărturiei 
și nu funcționează în mod automat; deținătorul său poate greși, 
și atunci este judecat de sinodul episcopilor, care, potrivit eclezi- 
ologiei Sfântului Ciprian, sunt așezați, fiecare in parte și toți im- 
preună, pe scaunul lui Petru; Sinodul însuși nu este recunoscut 
ca atare, adică instrument al Duhului, decât în firava dialectică a 
proclamării episcopale și a asentimentului poporului creștin, al 
tuturor celor care, mărturisind credinţa lui Petru, constituie pia- 
tra pe care se întemeiază Biserica, potrivit exegezei lui Origen, 
tradițională si ea în Răsărit. Cu toate că Nicolae I, anticipând o 
„dezvoltare“ care se va întinde pe mai multe secole, proclamase: 
Prima sedes non iudicatur a quoquam, concepţia tradițională pe 
care se întemeia Sinodul de la 867, chiar dacă era mai puternică 
în Răsărit, nu era deloc necunoscută Apusului, unde s-a admis 
întotdeauna că „nimeni nu are dreptul să-l judece pe papă, în afară 


de cazul în care rătăcește de la credință“. 


În 867, împăratul Mihail al III-lea este asasinat de Vasile 
Macedoneanul, care astfel pune mâna pe coroană. Se pare că Fotie 
i-a interzis asasinului să intre în biserică, și pentru aceasta a fost 
depus din treaptă și închis într-o mănăstire. Noul împărat, care 
dorea să-l repună în scaun pe Ignatie, s-a adresat Romei. Nicolae I 


17 Frază pe care cardinalul Deusdedit (+ 1099) o atribuie Gesta Bonifacii 
(sec. VIII); preluată de Yves de CHARTRES, ea intră în Decretul lui Graţian 
(Decr. Grat., pars I, dist. XL, c. 6). 

murise, dar urmașul său, Adrian al II-lea, îi continua politica. Sub 
dubla presiune a legaţilor și a împăratului, sinodul întrunit la 
Constantinopol în 869-870 s-a mulțumit să ratifice hotărârile 
papei, care, cu propria sa autoritate, a anulat decretele sinodale 
de la 867 si l-a anatematizat pe Fotie. Nu au fost acceptați decât 
episcopii care își dădeau acordul că: „In Biserica romană, credința 
a rămas întotdeauna neschimbată.“ Mult timp aveau să fie doar 
treisprezece, iar la ultima sesiune, doar o sută. Fotie a apărut în 
postură de acuzat. „Sinodul lor a fost o tâlhărie... nu s-au adus 
nici martori, nici acuzaţii... Eram înconjurați de soldați cu sabia 
în mână, care ne amenințau cu moartea dacă îndrăzneam să des- 
chidem gura. Ne-au ținut în picioare șase ore, uneori chiar nouă, 
ca să aibă timp să ne insulte.“ Fotie păstrează tăcerea: „Hristos a 
tăcut... indreptatirea mea nu este din lumea aceasta.“ 

În realitate, majoritatea episcopatului bizantin rămânea favo- 
rabilă patriarhului depus. Acesta se împacă cu Ignatie, la moartea 
căruia ajunge din nou în scaunul patriarhal. 

Noul papă, loan al VIII-lea (872-882), dorește să restabilească 
unitatea Bisericii printr-o revenire la tradiție. Un nou sinod se 
întruneşte la Sfânta Sofia, în 879-880, în prezența legaţilor papali 
și a patriarhilor Bisericilor răsăritene. Sinodul de la 869 este anu- 
lat, Fotie reabilitat, Simbolul de credință niceo-constantinopo- 
litan este rostit solemn, fără adaosul Filioque, și se precizează: 
„[...] dacă cineva are îndrăzneala să strice această mărturisire de 
credință prin cuvinte străine, adaosuri sau omisiuni, să fie depus 
din treaptă dacă este cleric, iar dacă este mirean să fie anatemizat.“ 
Fotie va sublinia, în Mistagogia Sfântului Duh, că acest sinod a fost 
un triumf al doctrinei tradiționale. De fapt, la Roma, Anastasie 
Bibliotecarul, secretarul permanent al papilor Nicolae I, Adrian 
al II-lea si Ioan al VIII-lea, scrisese cu puţin timp înainte: „[...] noi 
nu spunem că Fiul este cauză sau principiu al Duhului Sfânt... 
Noi spunem că El purcede de la Fiul ca și de la Tatăl, înțelegând, 
desigur, acest cuvânt «purcedere» în sens de «misiune».“!® Bulgaria 


18 PL 129, col. 560 D. 

era recunoscută ca fiind sub ascultarea Romei (decizie pe care 
geografia, decăderea Romei în sec. X si influența crescândă a 
Bizanțului aveau să o facă în curând iluzorie). În sfârșit, pe plan 
disciplinar, Sinodul amintea legitimitatea uzanțelor locale în în- 
treaga lor diversitate. 

Sinodul de la 879-880 avea să fie considerat în Apus drept 
Al VIII-lea Sinod ecumenic până la Reforma gregoriană, care, 
reluând politica lui Nicolae I, acordă acest titlu sinodului antifo- 
tian de la 869. Scrierile lui Dvornik și Grumel - care au înlăturat 
legende împământenite - au arătat că Ioan al VIII-lea nici nu-și 
renegase legatii, nici nu-l excomunicase din nou pe Fotie, ci pro- 
babil îi scrisese acestuia pentru a condamna adaosul Filioque. 

Sinodul de la 879-880 - autentic „sinod unionist“ al Răsăritului 
și Apusului - sugerează carta unității lor: identitate de credință - 
simbolul niceo-constantinopolitan fără Filioque -, diversitate 
disciplinară, primatul roman ca expresie prestigioasă a Adevărului 
și slujire a Unităţii, cu respectarea tradiției și a canoanelor. 

Fotie va continua să-și aprofundeze reflectia pe tema Filioque, 
redactand Mistagogia Sfântului Duh. Sub influenţa sa, Vasile I a 
publicat Epanagoge, culegere legislativă unde se regăsesc invata- 
mintele decurgând din criza iconoclastă: împăratul renunță să 
intervină in viata internă a Bisericii, imperiul este conceput ca o 
„diarhie“: față de împărat, al cărui supus este în plan temporal, 
patriarhul îl reprezintă pe Hristos si apără independența spiritu- 
ală a Bisericii. 

Fotie iese din scenă în 886, la urcarea pe tron a lui Leon al VI-lea, 
şi moare uitat într-o mănăstire, in 892. Câţiva ani mai târziu, 
va fi venerat ca un mărturisitor al credinței. În sec. XIV, patri- 
arhul Filotei, făcând din Fotie un martor al tradiției isihaste, va 
afirma că, în mai multe rânduri, a fost văzut chipul acestuia 
transfigurat. Adevărată sau nu, această tradiție subliniază faptul 
că, pentru bizantini, învățătura despre purcederea Duhului nu 
era o doctrină abstractă, ci sursa unei experienţe și că, pentru 
ei, mulțumită sfântului Fotie, Duhul va rămâne în mod suveran 
»mistagogul* îndumnezeirii. 


II 


„UN CÂNT AMESTECAT CU LACRIMI“! 


După ce, mai bine de trei secole, teologii bizantini aveau să 
rămână incremeniti într-o atitudine defensivă și repetitivă cu pri- 
vire la doctrina purcederii Sfântului Duh, experiența Sfântului 
Dub isi va găsi expresia percutantă in viata și opera Sfântului 
Simeon Noul Teolog. În Răsăritul creștin, Simeon, alături de 
Apostolul Ioan si de Grigorie de Nazianz, este singurul care a 
primit titlul de „teolog“, în sensul plenar al unei participări trăite 
la „teologia“ dumnezeiască, adică la Taina Preasfintei Treimi. 
Ioan este părintele Tradiţiei, iar Grigorie de Nazianz, bardul 
Treimii (căci expresia totală pe care şi-o găsește teologia autentică 
este în mod necesar poetică). Sfântul Simeon este „Noul Teolog“, 
cel al noii perioade începute la sfârșitul primului mileniu, pentru 
că dezvăluie întru câtva - deseori tot prin erosu/ unei poezii in- 
spirate — taina, alcătuită din interioritate și evidenţă intimă, a 
întâlnirii personale cu Hristos și a inspiraţiei profetice venite de 
la Duhul Sfânt. 


1 Sfântul Simeon Noul Teolog, „Chapitres théologiques, gnostiques, et pra- 
tiques“, Sources chrétiennes 51, p. 70. 

Simeon cel Tânăr (949-1022) a avut un destin dramatic și „păti- 
maș“. Odată cu el se manifestă în mod deschis, pentru prima dată, 
tradiţia „tainică“ a ,tacutilor“, a „isihaștilor“ în sensul larg al cuvan- 
tului, „toți cei care, din generaţie în generație, s-au arătat prieteni și 
proroci ai lui Dumnezeu“. Căci, în jurul anului 1000, era absolut 
necesar să se amintească demnitatea apostolică a fiecărui creștin, 
importanţa slujirii profetice în Biserică și să se adreseze tuturor, 
dincolo de zidurile mănăstirilor, chemarea la trăirea credinței. 

În sec. X, Constantinopolul era o mare cetate monastică, în 
care puternice chinovii de tip vasilian se dedicau rugăciunii de 
obște și acțiunii sociale, răspândind în viata bizantină o sacralitate 
ascetică și liturgică. Totuși, cei mai exigenti găseau chiar în sânul 
acestor comunități posibilitatea de a accede individual la „marea 
tăcere“ a „rugăciunii neîntrerupte“ și de a regăsi astfel vocația 
„harismatică“ a monahismului primar. Renumita mănăstire a 
Studionului va fi locul unde Simeon își va găsi îndrumătorul în 
această vietuire profundă. Dar, spre deosebire de atitudinea re- 
zervată a studitilor, Simeon, dintr-o necesitate lăuntrică, va pro- 
clama în mod deschis evenimentul profetic, ivirea „subiectivă“ a 
convertirii și a iluminării, amintind astfel că orice instituție — 
monastică și, mai larg, ecleziastică - nu-și are rostul decât în mă- 
sura în care se pliază pe acest eveniment. 

Provenit dintr-o familie din mica nobilime de provincie”, dar 
susținut de un unchi înalt funcționar în capitală, Simeon a oferit 
mult timp exemplul, destul de frecvent în Bizanţ, al unui mirean 
care, trăind în lume și nelipsind de la niciuna din obligațiile acelei 
vieți, este în același timp mistuit de focul iubirii si al rugăciunii, 
ca un adevărat călugăr. El devine fiul duhovnicesc al unui monah 
studit, Simeon cel Evlavios. Ziua „conducea casa unui nobil de 


2 Discours, la Irénée Hausherr, „La méthode d'oraison hésychaste“, Orien- 
talia Christiana, 9, 1927, p. 186. 

3 Cf „Vie de Syméon le Nouveau Theologien“ (Viaţa Sfântului Simeon Noul 
Teolog), de Nichita Stithatul, text grecesc cu introducere și note de Irénée 
Hausherr, Orient. Christ., 12, 1928. 

seamă, zilnic se ducea la Palat“, iar seara, se cufunda în rugăciune: 
„Doamne, miluiește-mă“ - „Dumnezeul meu, miluiește-mă pe 
mine, păcătosul“; și „se curăța de orice întinăciune“ la „izvorul 
Scripturii“, studiu esenţial al acestui zgrammatost. Părintele său 
duhovnicesc îl îndrumă să citească scrierile lui Marcu Ascetul, 
care-l învaţă atât necesitatea liberei evidențe lăuntrice („cultivă-ți 
conștiința, fă tot ceea ce-ţi spune ea“), cât și recursul la rugăciune 
pentru „a dobândi lumina“ - adică, asemenea orbului tămăduit 
deodată, a vedea focul dumnezeirii prin omenitatea lui Iisus. 

Si, „deodată“, vine viziunea fulgurantă, o convertire în stil pau- 
lin la care Simeon, singurul dintre toți contemplativii ortodocși 
ai Evului Mediu, se va referi neîncetat. „Plângând neîncetat, eram 
în căutarea Ta, Cel Necunoscut, uitam de toate... Atunci ai apărut 
Tu, nevăzut, de neatins... Mi se pare, o, Doamne, că Tu, nemișcat, 
Te mișcai, Tu, neschimbător, Te schimbai, Tu, Cel fără chip, luai 
chip... Străluceai peste măsură și păreai a mi Te arăta întreg, în 
totul... Îndrăzneam atunci să-ți vorbesc: «Cine esti Tu, Doamne?» 
Pentru prima oară mi-ai îngăduit mie, păcătos nevrednic, să ascult 
dulceata glasului Tău... Tu îmi spui: «Eu sunt Dumnezeul Care 
S-a făcut om din dragoste pentru tine. Și pentru că M-ai dorit și 
M-ai căutat cu tot sufletul tău, de acum înainte vei fi fratele Meu, 
prietenul meu, împreună moștenitor al slavei Mele...»“ 

În 977, după indelungi ezitări si fiind deja senator, Simeon 
devine monah la Studion. Dar și acolo se definește tot în raport 
cu părintele său duhovnicesc, care, după un an, îl trimite la mă- 
năstirea Sfântul Mammas de la Xirokerke, unde Simeon ajunge 
stareţ. Prima „cateheză“ pe care o rostește acolo este închinată in 
întregime dragostei - „învățătoare a prorocilor, însoțitoare a 
apostolilor, putere a mucenicilor, inspirație a părinților și a învă- 
tatorilor, desăvârșire a sfinților“. Și îi îndeamnă pe „frații și pă- 
rinții săi“ să „înainteze în pocăinţa și lacrimile prin care omul 


* Analfabet (în ceea ce privește studiile teologice). Dar cuvântul evocă și o 
anumită castitate sufletească. 


30 Creştinismul bizantin 


lăuntric este curățit și umplut de lumina dumnezeiască și aparține 
deplin Duhului Sfânt“? 

În acea perioadă își va redacta operele esențiale: Catehezele 
rostite în fata monahilor, Imnele iubirii dumnezeiești, adevărate 
„mărturisiri ale unui vizionar“, cum spune Myrrha Lot-Borodine. 
Dar, pe lângă ucenicii entuziaști, sunt alții care protestează la 
adresa acestei chemări necontenite la trăirea personală și îl acuză 
pe Simeon că „se predică pe sine“ . Între 1003 și 1009, tensiunile 
cu autoritățile bisericești devin insuportabile. Într-adevăr, Simeon 
afirmă că numai „părinții duhovnicești“ au deplină autoritate 
pentru a da mărturie, în timp ce ierarhii care „nu au deschis ușa 
pocăinței“ rămân în întuneric. „Noi nu vorbim despre lucruri pe 
care nu le cunoaștem, ci dăm mărturie despre ceea ce ne este cu- 
noscut... Cei care nu au primit harul..., regi sau patriarhi, epis- 
copi sau preoți, prinți sau slujitori, mireni sau monahi, toți sunt 
în întuneric... dacă nu vor să se pocăiască așa cum se cuvine. Căci 
pocăința este ușa care duce din tărâmul întunericului în cel al 
luminii...“ Ostilitatea ierarhiei se cristalizează într-o acuză pre- 
cisă: veneratia pe care Simeon o arată public părintelui său du- 
hovnicesc. Simeon este chemat în fata patriarhului și a sinodului. 
Nu cedează. În 1009 este nevoit să renunţe la însărcinarea de 
stareț și să plece: se stabilește într-o mănăstire în ruină, pe malul 
asiatic al Bosforului. Nu peste multă vreme, patriarhul îl reabili- 
tează, dar el nu mai doreşte să se întoarcă la Sfântul Mammas. Nu 
va mai scrie decât imne. În jurul său rămăsese un mic grup de 
ucenici. La 12 martie 1022, părăsește lumea aceasta. 

„În timpul vieții“, scrie Myrrha Lot-Borodine, „Într-un mediu 
opac la efuziunile religioase, el se lovea dureros de neintelegerea 
orbilor și surzilor de bunăvoie, el, care nu numai că-L aflase și-L 
primise pe Dumnezeul Revelaţiei celei veşnice, dar care îi și 
chema şi îi îndemna pe toți să-l urmeze. Canonizarea sa rapidă 


5 Citat de IPS Basile Krivocheine, „The Most enthusiastic Zealot“, in Ostkir- 
chliche Studien, 4, 1955, p. 110s. 
6 Predica 79, 2. Ediţia rusească de la Muntele Athos, II, pp. 318-319. 


„Un cânt amestecat cu lacrimi“ 31 


(la mai putin de cincizeci de ani după moarte) - dezavuare fățișă 
a persecutorilor săi - venea să dezlege nodul și să elibereze con- 
științele din jugul rutinelor sterpe.“ 


Mesajul Noului Teolog ni se adresează într-adevăr nouă, tu- 
turor, şi nu doar câtorva profesioniști ai spiritualității: „Pe cât 
sunt de lăudat cei care trăiesc in lume curățindu-și inima, pe atât 
sunt de condamnat și de disprețuit cei care sălășluiesc în peșteri 
sau în vârful munților, dar aspiră la lauda, la slava și la binecu- 
vântarea venite de la oameni.“ Esenţial este să știm doar că 
„Dumnezeu își cinstește slujitorii prin defăimare, îi îmbogățește 
prin sărăcie lucie, îi preaslăvește prin ocări și batjocură“, astfel ca 
omul, asemenea cerbului însetat, să nu mai fie decât dorință după 


apa cea vie®... 


„Vino, Persoană cu neputinţă de cunoscut, vino, bucurie ne- 
sfârşită. Vino, lumină neînserată... Vino, înviere a morților... 
Vino, Tu, Care esti de-a pururi nemiscator și Care în toată clipa 
Te mişti si vii către noi, cei culcati în iad... Numele Tău, atât de 
dorit şi rostit neîncetat, nimeni n-ar ști să spună ce este. Nimeni 
nu poate ști cum esti... Vino, suflarea mea și viata mea... Iti aduc 
mulțumire că în chip neamestecat, nemișcat, neschimbat, Te-ai 
făcut un singur duh cu mine, și chiar dacă ești Dumnezeu mai 
presus de orice, Te-ai făcut pentru mine totul în toate.“? 

Această invocare a prezenţei nedespărțite a lui Hristos și a 
Duhului definește mesajul Noului Teolog. Pe linia patristicii gre- 
cești, și îndeosebi a Sfântului Chiril al Alexandriei și a Sfântului 
Maxim Mărturisitorul, el celebrează iconomia mântuirii ca pe o 
iconomie a îndumnezeirii. „Prin trupul Său îndumnezeit (Hristos) 
ne dă viata“, „Noi suntem mădulare ale lui Hristos și mădularele 
noastre sunt Hristos.“ Astfel, Duhul, revelându-ni-L pe Hristos 


7 Nicolas Cabasilas, Paris, L’Orante, 1958, p. 184. 
8 Chapitres..., op. cit., pp. 100, 101, 102 
9 Prefaţa la Imnele iubirii dumnezeiesti, PG 120, col. 507-509. 

transfigurat, ne duce prin El, în El, către adâncul inefabil al dum- 
nezeirii, către Tatăl Cel fără de început: omul, „întreg in profun- 
zimea Duhului, e ca și așezat în mijlocul unui adânc nesfârșit de 
ape luminoase“!°. 

Duhul, fără a înceta să fie o Persoană, se ascunde întru câtva 
în propria Sa imanență și Se identifică în chip tainic cu Împărăția 
lui Dumnezeu!!. „Duhul Sfânt devine în ei (sfinţii) tot ceea ce 
Scripturile spun în legătură cu Împărăția lui Dumnezeu - mărgă- 
ritarul, grăuntele de muștar, aluatul, apa, focul, pâinea, apa cea 
vie, patul, odaia de noapte, Mirele, Prietenul, Fratele și Tatăl.“!? 
Fluviul dătător de viata al energiilor dumnezeiesti este cel pe 
care-l desemnează astfel Sfântul Simeon, cu mult înaintea 
Sfântului Grigorie Palama: energii care izvorăsc din Hristos trans- 
figurat și al căror ipostas tainic este Duhul - această „apă vie a 
vieții veșnice“ Energii care sunt Dumnezeu Însuși, dar care se 
deosebesc totuși în chip inefabil de Dumnezeu în Sine, în ființa 
Sa inaccesibilă : „Fă-mă să cunosc, dacă nu ființa Ta, măcar ener- 
giile Tale. Căci mai presus de orice fire si de orice ființă esti Tu, 
Dumnezeul meu si Ziditorul meu. Ceea ce vedem noi este stră- 
lucirea slavei Tale dumnezeiesti, lumină simplă si preaslăvită.“ 15 

Această unire cu viața dumnezeiască se face mai presus nu nu- 
mai de cele sensibile, ci și de cele inteligibile, dincolo de nous, in 
pacea care depășește toată mintea, căci „nu se poate concepe și nici 
defini ceea ce este de negândit și de necunoscut“, unde „nu mai știi 
decât un singur lucru, că te afli în întregime în adâncul mării“!*. 
Aceasta înseamnă că persoana umană își transcende firea sa creată 
pentru a se împărtăși existențial de la Dumnezeul personal, Care, 
la rândul Său, își transcende firea necreată pentru a Se dărui: astfel, 
se face un adevărat schimb vital, omul în întregul său este pătruns 


10 Chapitres..., p.75. 

11 Chapitres..., p. 93. 

12 Serm. 90, op. cit., Il, pp. 488-489. 

3 Hymnes, trad. LOT-BORODINE, in Nicolas Cabasilas, op. cit., p. 182. 
14 Chapitres..., pp. 76, 75. 

de lumina dumnezeiască, așa cum stau mărturie atâtea episoade 
din viaţa lui Simeon: „A văzut lumina însăși unindu-se în chip de 
necrezut cu trupul său și pătrunzându-i treptat mădularele... A 
văzut-o cum a sfârșit prin a coplesi treptat, întreagă, tot trupul 


său, și inima, si măruntaiele, făcându-l și pe el foc și lumină.“!5 


Noul Teolog, convins că Duhul este prezent în fiecare mo- 
ment al istoriei Bisericii așa cum a fost în epoca apostolică, insistă 
asupra caracterului firesc - chiar normativ - al acestei experiențe: 
la fiecare generaţie, putem și trebuie să fim ,miscati de Duhul 
dumnezeiesc și să-i resimtim prezenţa într-un fel pe care consti- 
inta să-l perceapă... la fel ca apostolii lui Hristos“1€. Experiența 
unui Sfânt loan sau Sfânt Pavel este posibilă oricui primește acum 
pecetea Duhului Sfânt. Viaţa veşnică începe încă de aici, de pe 
pământ: a nu fi conștient de asta înseamnă a te complace in con- 
ditia de cadavru și a risca să rămâi închis în ea pentru totdeauna. 
„Dacă toate acestea se petrec în noi, fără ca noi să avem experiența 
sau conștiința a ceea ce se petrece, atunci este sigur că nu vom 
simți nici viata veșnică ce rezultă de aici, nu vom vedea nici lu- 
mina Duhului Sfânt, vom rămâne orbi și nesimtitori în viata de 
veci asa cum suntem și în viata de acum.“ 


Nu trebuie însă uitat că această experiență rămâne o anticipare 
eshatologică tinzând către Parusia integrală, așadar de nedespărțit 
de pocăință și de credință. „Pentru cei care merg pururea în lu- 
mină, ziua Domnului nu va veni niciodată, căci ei sunt mereu cu 
Dumnezeu si în Dumnezeu“!, au trecut deja de la moarte la viață, 
potrivit nestrămutatei încredințări ioaneice. Este vorba însă, pre- 


cizează Simeon, doar de „arvuna“ bunurilor viitoare!®. $i, mai 


5 Citat de Irénée Hausherr, „La méthode d’oraison hesychaste“, op. cit., 
p. 129. 

15 Chapitres..., p. 66 

7 Sermon 57, op. cit., Il, pp. 38, 37. 

18 Discours, op. cit., p. 196. 

ales, dacă experierea luminoasă a lui Hristos-Duhul este o desci- 
frare lucrătoare a Parusiei, ea este mai întâi de toate judecata. În 
lumină Îl cunoaștem pe Dumnezeu, dar mai ales ne cunoaștem 
pe noi așa cum suntem cunoscuţi. Ceea ce ne dezvăluie lumina 
este așadar neasemănarea noastră. „Ușa care duce din tărâmul 
întunericului în cel al luminii“ nu poate fi deschisă decât cu cre- 
dinta şi pocăință. „Se cuvine să ne pocăim zilnic potrivit poruncii: 
Pocăiţi-vă, căci s-a apropiat împărăția cerurilor (Matei 3, 2). Acest 
îndemn ne impune cu adevărat o atitudine mereu reînnoită.“ 

„Mântuirea mea nu sunt faptele mele, ci Dumnezeul meu. 
Într-adevăr, cine va fi îndreptățit prin faptele legii? Niciun muri- 
tor nu va fi îndreptăţit în fața lui Dumnezeu, dar mulțumită 
credinţei mele în Dumnezeu nădăjduiesc să fiu mântuit, ca dar al 
negrăitei Sale milostiviri.!7 Te mantuiesti, „nu prin faptele drep- 
tății, ci gratuit». Ceea ce are omul de făcut este „să audă vestea 
mântuirii, să se aprindă de dorință după aceasta, să-L cunoască pe 
Cel Care poate mântui“. 

Iată de ce experierea luminii este nedespărțită de KaTAVUVEIC 
simtire dureroasă și liniștită a celui care se deschide lui Dumnezeu 
din toată temerea sa și se descoperă iertat și iubit - „adâncă sme- 
renie“ care se manifesta prin lacrimi. Virtutile sunt dăruite oame- 
nilor prin harul de care se împărtășesc cu smerită credință - și 
toate sunt expresii ale iubirii. Omul când se descoperă sărman 
devine transparent Iubirii care trezeşte si purifică propria sa pu- 
tere de a iubi - devine «omul sărman care-și iubește frații“. 


Gândirea Noului Teolog a subliniat astfel în chip magistral 
dimensiunea pnevmatologică a Bisericii, o Biserică a cărei vocație 
este de a fi cea din Faptele Apostolilor în fiecare moment al isto- 
riei sale. Desigur - și oricât am stărui tot nu este de-ajuns - viata 
A . . A . A A A 
în Duhul și viața în Hristos sunt pentru Sfântul Simeon una și 
aceeași realitate, a lui soma pneumatikon, a unui Trup cincizecimic 


19 Chapitres..., p. 57. 
20 PG 120, col. 376 D. 

am putea spune... Ca la toți marii părinți duhovnicești ai 
Răsăritului creștin, mistica lui Simeon se întemeiază pe Tainele 
Bisericii, ele însele o actualizare a Sensului viu al Scripturii. 
Simeon a scris rugăciuni de pregătire personală pentru împărtă- 
șanie, folosite și acum în Biserica Ortodoxă, rugăciuni răscoli- 
toare prin smerenie și dragoste, care unesc in chip nedespărțit 
întâlnirea existențială cu Domnul de sensul unei participări on- 
tologice la focul dumnezeiesc: „ Că Tu ai zis, Stăpânul meu, Tot 
cel ce mănâncă Trupul Meu și bea Sângele Meu întru Mine ră- 
mâne și Eu întru dânsul. Cu totul adevărat este cuvântul 
St4panului și Dumnezeului meu, că cel ce se împărtășește cu da- 
rurile cele dumnezeiesti și indumnezeitoare nu este singur, ci cu 
Tine, Hristoase al meu, Cela ce esti din Lumina cea cu trei stră- 
luciri, Care luminează lumea. Deci pentru ca să nu rămân singur, 
fără de Tine, Dătătorule de viață, suflarea mea, viața mea, bucuria 
mea, mântuirea lumii, pentru aceasta m-am apropiat de Tine, 
precum vezi, cu lacrimi și cu sufletul umilit... bucurându-mă și 
cutremurându-mă, cu focul mă împărtășesc; iarbă uscată fiind eu, 
și — străină minune! - mă răcoresc nears, ca rugul de demult, care, 
aprins fiind, nu se mistuia.“2! Astfel, Duhul odihneşte peste 
Trupul tainic al lui Hristos, evenimentul profetic se înrădăcinează 
în instituția sacramentală, deci ierarhică. 

Cu toate acestea, Simeon s-a ridicat împotriva oricărui sacra- 
mentalism mecanic, despre care John Meyendorff observa că este 
străin tradiției Răsăritului creştin.2? Botezul cu apă nu înseamnă 
nimic dacă nu este actualizat într-o „naștere din Duhul“: trebuie 
ca omul, convertit dintr-odată, „să freamăte“ și lacrimile „să-l curețe 
și să-i fie un al doilea botez, acel botez despre care vorbește Domnul 
în Evanghelie: «De nu se va naște cineva din apă și din Duh, nu va 
putea să intre în împărăția lui Dumnezeu...» În botezul dintâi, apa 
este simbolul lacrimilor, iar uleiul ungerii prefigurează ungerea 


21 Pentru versiunea in lb. română a acestei rugăciuni, cf. Carte de rugăciuni 
și acatiste, Ed. Mitropoliei Moldovei și Sucevei, Iasi, 1990, pp.145-147 (n. tr.). 
22 Saint Grégoire Palamas et la mystique orthodoxe, Paris, Seuil, 1959, p. 55. 

lăuntrică a Duhului; cel de-al doilea botez, însă, nu mai este o 
prefigurare a adevărului, ci este adevărul însuși.“2 

Interiorizare a Tainelor, interiorizare și a Scripturilor, căci 
„omul care a ajuns printre casnicii Celui Care a inspirat cărțile 
sfinte... devine el însuși pentru ceilalți o carte care cuprinde, în- 
scrise chiar de degetul lui Dumnezeu, tainele vechi și noi“2%. 
Astfel, în această suveranitate a lui Hristos-Duhul, este respinsă 
orice noțiune sărăcăcioasă despre creștinism ca revelaţie închisă: 
în soma pneumatikon, Duhul, Care cunoaște adâncul lui 
Dumnezeu, deschide fiecăruia un spaţiu nou, infinit, propria sa 
cale de revelație. Mărturia oculară a apostolilor se multiplică prin 
mărturia — tot oculară și aceasta - a „bărbaţilor apostolici“, dintre 
care cel dintâi a fost Sfântul Pavel. Întreaga viață personală in 
Hristos Îl revelează în chip nou pe Duhul dătător de viață. 
„Lanţul de aur al sfințeniei“ preschimbă istoria Bisericii in 
Testament al Duhului, în profetism al Parusiei. „Cei care vorbesc 
despre Parusie [...] recunosc că de la Sfântul Duh au învățat, po- 
trivit făgăduinței Domnului.“ 


„Bărbaţii apostolici“ constituie conștiința vie a Bisericii, căci 
„Domnul nu-i binecuvântează pe cei care se mulțumesc să fie în- 
vatatori, ci mai curând pe cei care [...] au contemplat în ei înșiși 
lumina luminătoare și strălucitoare a Duhului și care, în această 
vedere, această cunoaștere și această insuflare, au cunoscut prin 
Duhul ceea ce trebuie să spună și să-i învețe pe ceilalți“. Nu trebuie 
căutat aici vreun îndemn la răzvrătire: trebuie doar „să ne rugăm 
zi şi noapte“ pentru cei ,orbiti de trufie“ pentru ca aceștia „să 
primească învățătura adevărată a Duhului Sfânt“. Totuși, nu poate 
exista garantie exterioară pentru Adevăr, iar episcopii $i stareții 
trebuie să corespundă funcției lor printr-o metamorfoză duhov- 
nicească. El însuși preot, Simeon nu a pus niciodată sub semnul 
întrebării necesitatea preoţiei sacramentale pentru săvârșirea 


B Chapitres..., p. 50. 
24 Petite Philocalie, p. 174. 

tainelor, inclusiv, orice s-ar putea spune, a tainei pocăinței. Dar a 
amintit că mărturia autentică și adevărata paternitate duhovni- 
cească tin de aspectul personal, și nu de cel functional al Bisericii. 

Așa cum Duhul nu este, potrivit sublinierii Sfântului Fotie, 
într-o legătură de dependenţă ontologică față de Fiul, ci într-o 
legătură de subordonare reciprocă, tot aşa stau lucrurile și cu 
relația dintre aspectul profetic al Bisericii și cel sacramental și 
ierarhic. Energia Tainelor- care postulează instituția ecleziastică 
și succesiunea apostolică - constituie seva profetismului „bărba- 
tilor apostolici“. Aceștia la rândul lor reformează instituția din 
interior, impiedicand-o să se instaleze în autosuficienta, amintind 
că botezul cu apă nu înseamnă nimic fără botezul lacrimilor, nici 
harisma funcțională fără efortul de a o interioriza... Importanţa 
acordată de Simeon conștiinței personale, „părintelui duhovni- 
cesc“ liber ales, indiferent de locul său în ierarhie, Scripturii care 
trebuie să ne călăuzească dacă nu putem găsi un astfel de învăță- 
tor”, iată tot atâtea aspecte ale acestei libertăți în Duhul prin care 
se definește Ortodoxia, așa cum se definește și prin acel simț al 
tainei. Nu putem afirma, ca Pr. Hausherr, că Simeon ar fi „un 
protestant avant la lettre“. Dar poate că, dacă elaborarea pnevma- 
tologică, al cărei martor necesar si uneori excesiv a fost, ar fi 
putut fi acceptată de către Apusul care nu o ignorase chiar pe 
deplin, acest fapt ar fi permis Reformei din sec. XVI să rămână 
înăuntrul Bisericii și să nu fie ea însăși covârșită de anabaptism și 
de penticostalism. 


25 Chapitres..., pp. 41, 107-108. 


III 


SFÂNTUL MUNTE 


La sfârșitul primului mileniu, în momentul în care Biserica, 
în Răsărit, își concentrează mărturia asupra îndumnezeirii omu- 
lui prin Duhul, ea își ridică în inima spaţiului său harismatic o 
aleasă vatră de rugăciune și de înduhovnicire: Muntele Athos. 
Sinaiul se afla pe atunci într-o poziţie prea excentrică față de noul 
univers ortodox. Athosul, în schimb, în contact atât cu lumea 
slavă, cât și cu cea greacă, legat prin Mediterana atât de patriarhi- 
ile apostolice, cât și de creștinătatea latină, părea predestinat să 
devină inima unei Biserici care se definește pe sine îndeosebi ca 
o taină a îndumnezeirii. 

Athosul este un munte în plină mare, unul din acele locuri 
unde natura își oferă sieși un altar, cu toată bogăția unui simbo- 
lism primordial: centru, axă, sămânță a raiului în mijlocul apei. 
O legendă caracteristică dă acestor semnificații cosmice o împli- 
nire creștină: Maica Domnului, cu puţin timp înainte de 
Adormire, va fi vizitat Athosul, l-ar fi binecuvântat și ales ca 
grădină a sa. Astfel, „sfântul munte“ se află prins într-o mișcare 
de îndumnezeire marială, el este paradiziaca „grădină a Maicii 
Domnului“, a Celei Care împărtășește oamenilor energiile 
Duhului, a Celei în Care cosmosul își regăsește caracterul de 


40 Creştinismul bizantin 


teofanie. Pe culmea Athosului se înalță acum un paraclis al 
Schimbării la Faţă, unde în fiecare an, pe 6 august, monahii vin 
și aprind un foc uriaș. Căci această grădină de foc este locul ane- 
voioasei preschimbări a trupului „psihic“ în „trup duhovnicesc“: 
asceză, nu a sufletului împotriva trupului, ci a trupului înviat 
împotriva trupului morții, care caută întregul eros al omului pen- 
tru a-l preschimba în receptacul al Agape: iată de ce, ne spune 
legenda, Maica Domnului a interzis Athosul tuturor femeilor = în 
afară de Ea însăși, singura feminitate integral pozitivă printre 
atâta eros masculin, hărăzit să zămislească nu alte vieți muritoare, 
ci pe sine însuși — pentru toți, în Cel Înviat. 

Incă de veacuri, se pare, în peninsulă viețuiau sihaștri. Focul 
care avea să incununeze Athosul a fost mai întâi subteran - să- 
mânţă a învierii în adânc: Sfântul Petru Athonitul, în sec. LX, s-a 
rugat cincizeci de ani într-o peşteră, iar sihaștrii de la Athos alcă- 
tuiau de pe atunci o confederație recunoscută de puterea imperială. 

Dar, pentru a conferi monahismului athonit cadrul solid și 
suplu al dezvoltării sale plenare, era nevoie de viata cenobitica, 
nu închisă în sine, ci ca temei pedagogic, iubire lucrătoare, de 
unde contemplatia poate izvori mai curată. 

Şi pe Sfântul Munte, abia în sec. X, încep să apară mănăstirile, 
mulțumită unui mare ctitor, Sfântul Athanasie Athonitul. Acest 
uriaș, care căra de unul singur grinzile grele, urnea blocurile de 
piatră, purcede în 963 la construirea unei lavre (astăzi mănăstirea 
Marii Lavre). Se bucură de sprijinul lui Nichifor Focas, fiul său 
duhovnicesc, mare conducător militar, apoi împărat cu soartă 
tragică. Rânduiala pe care o stabilește Athanasie amintește de cea 
a Sf. Teodor Studitul, cu unele influențe benedictine!. Numeroase 
mănăstiri apar încă de la sfârșitul sec. X: Vatopedou, Zographou, 
Filotheou, Dochiariou, Xenophon si Iviron. Monahii vin din 
întreaga lume creștină: în timpul vieții Sfântului Athanasie, nu 


1 V.H.G. Beck, „Die Benediktinnerregel auf dem Athos“, Byz. Zeit, Band 44, 
1-2, 1951, pp. 21-26. Cf Ierom. Pierre L’Huillier: „Origine et développement du 
monachisme athonite“, Messager de l’Exarchat du Patriarche russe, nr 21, p. 35. 

numai greci, ci $i georgieni (acei „iviri“ care dau numele mănăs- 
tirii Iviron), italieni, fără îndoială și slavi din sud. Rușii aveau să 
vină la începutul sec. XI, sârbii la sfârșitul celui de-al XII-lea. 

Astfel, Athosul devine locul panortodox prin excelenţă, in 
momentul în care sunt evanghelizate noi popoare, locul unde 
liturghia este tradusă în noi limbi, unde, așadar, Imperiul Bizantin 
nu mai constituie - decât într-un mod cu totul teoretic - cadrul 
ecumenic al Bisericii. Caracteristic pentru această nouă perioadă 
este faptul că unitatea ecleziastică se realizează pe plan pnevma- 
tologic și harismatic, și nu prin vreo instituţie centralizatoare. 
Imperiul avea să se prăbușească în sec. XV, dar Athosul își păs- 
trează de-a lungul epocii moderne, în pofida dominaţiei otomane, 
rolul său unificator. La Athos, diversitatea felurilor de viață mo- 
nastică este extremă, cu posibilitatea de a trece de la unul la altul. 
Rânduiala Sfântului Athanasie coexistă cu rânduiala pur benedic- 
tind după care viețuiesc monahii amalfitani - reprezentanți ai 
Italiei și ai Apusului la Sfântul Munte. Ascultarea și sărăcia sunt 
atenuate în mănăstirile „idioritmice“, unde fiecare monah se bu- 
cură de multă independenţă în a-și organiza $1 a-și câştiga exis- 
tenta. Îndeosebi viata cenobitică - în ciuda inevitabilelor 
tensiuni - rămâne deschisă eremitismului, care înglobează la rân- 
dul său sihaștri, „zăvorâți“, schituri unde un părinte ales în mod 
liber vietuieste cu câțiva ucenici. Sistemul federal, care face din 
Athos o adevărată „republică monahală“, este confirmat de îm- 
parati în 970 şi 1046: afacerile interne tin de Consiliul staretilor, 
iar interesele comune sunt reprezentate în exterior de un Protos 
desemnat pe viata.” 

Sfântul Athanasie a murit pe la 1003, zdrobit de prăbușirea 
unei cupole pe care tocmai o construise. Dacă la Athos totul este 
semn, atunci această moarte a unui mare constructor ar putea 
sugera, față de concepţia originală a unui monahism harismatic, 
precaritatea edificării, a obiectivării sociologice... 


2 Mai întâi de către împărat, apoi, începând din sec. XIV, de către patriarhul 
de Constantinopol. 

„În tăcere se ascunde filosofia cea mai profundă a crestinismu- 
lui - scria un monah athonit din sec. XX, moștenitor al unei tra- 
ditii neîntrerupte - ...Sfantul Isaac spunea că toate virtuțile noastre 
la un loc nu se pot compara cu virtutea tăcerii. Îmi închipui că, în 
cer, tăcerea va realiza acea armonie arzătoare în care sfinții și du- 
hurile fericite cresc la nesfârșit, rotindu-se într-un univers de lu- 
mină... Credeti-ma“, spunea sihastrul, „nu există decât un singur 
lucru adevărat, care domnește stand pe tronul măreției si se întinde 
până la cea mai mică umbră a celei mai neînsemnate făpturi. Se 
numește Agapé, Dragoste. Dragostea este izvorul din care curge 
neîncetat, în afara cetății lui Dumnezeu, râul de har care adapă 
întreaga zidire pentru a-i da viaţă... Ea a creat totul și cuprinde 
totul. Ea a dat naștere la toate și încălzește totul. Ea inspiră și că- 
lăuzește totul... Cum să dobandesti dragostea?... Cum alfel, frate, 
dacă nu prin dragoste?... Cum L-am putea atrage pe Hristos în 
noi, dacă nu prin curăția inimii? $i cum să dobandesti această 
curăție, dacă nu prin respectarea poruncilor? Și cum să urmezi 
poruncile fără lacrimi, fără rugăciune și fără nevointe? Amintiti-va 
ce ne învățau Părinții: Daruieste-ti sângele și primește Duhul.*? 


Ceea ce frapează la părinții duhovniceşti ai noii epoci, spre 
deosebire de monahii uneori abuzivi și tumultuosi ai veacurilor 
IV și V, este caracterul lor irenic. Într-o epocă de estrangement 
mereu crescând între Apus și Răsărit, ei ştiu să facă distincția 
între esentialul Bisericii și obiceiurile locale. La Athos, mănăstirea 
benedictinilor italieni va supraviețui „schismei“ sec. XI și nu va 
dispărea decât odată cu monstruoasa rătăcire a celei de-A Patra 
Cruciade. 

Această perspectivă de ecumenism duhovnicesc conferă sensul 
plenar figurii remarcabile a Sfântului Nil al Calabriei (910-1005). 
In sec. X, în Italia de Sud, unde Bizanțul își recăpătase poziția 
solidă, înflorește „o nouă Thebaidă, a cărei faimă se va răspândi 


3 Theoklitos Dionysiatos, Mera&v ovgavov kai yijc, Atena, 1956, p. 83. 

în întreaga lume bizantină, până la Constantinopol si Ierusalim“*. 
Sfântul Nil, la început sihastru, atrage apoi o mulțime de ucenici 
și ridică o mănăstire în apropiere de Rossano. Amenințarea sara- 
zină îi împinge, pe Nil și pe tovarășii săi, în pământ latin, unde 
vor fi primiţi de benedictinii de la Montecassino. La cererea aces- 
tora, slujbele sunt săvârşite după ritul răsăritean, iar Nil compune 
un imn în cinstea Sfântului Benedict. Se poartă lungi convorbiri 
despre viata ascetică. Se abordează divergentele disciplinare care 
aveau să devină în curând prilej de ură, iar Nil știe să înțeleagă si 
să justifice obiceiurile latine: astfel, postul apusean de sâmbăta, 
denunțat uneori în Răsărit ca fiind un obicei iudaizant, lui i se 
pare o pregătire îndreptățită pentru duminică... 

Sfântul Nil se stabilește în cele din urmă la Grottaferrata. Prin 
el, o însemnată mărturie pnevmatologică a Răsăritului este împăr- 
tășită lumii latine. Dar, cu excepția unor aspecte din mișcarea ere- 
mitică din sec. XI și a franciscanismului, el își va găsi cu greu locul 
într-o Biserică pe cale să-și amplifice structura ierarhică și care vede 
în Duhul Sfânt mai ales un „trimis“ al lui Hristos. De la Sfântul 
Nil la Ioachim de Fiore si la fraticelli (dintre care unii se vor refugia 
în mănăstirile tesaliene ale Meteorelor), suflul pnevmatologic venit 
din Răsărit se va amesteca cu ampla mișcare a pauperismului evan- 
ghelic, cu ereziile împotriva Sfântului Duh, care nu vor înceta să 
zguduie subsolul duhovnicesc al Apusului, pregătind în același 
timp anumite aspecte ale Reformei și ale lumii moderne. 


* Jules GAY, L'Italie meridionale et l’Empire byzantin, Paris, Fontemoing, 
1904, p. 254. 


IV 


ISPITA BOGOMILĂ! 


Pnevmatologia Sfântului Simeon și a unora dintre ucenicii săi, 
ca Nichita Stithatul, nu era lipsită de riscuri, mai ales de riscul de 
a dizolva în subiectivitate aspectul obiectiv al Bisericii, sau de cel 
al unui profetism individual, rupt de viața sacramentală și comu- 
nitară a Trupului lui Hristos. Mișcarea bogomilă, deosebit de vi- 
guroasă în sec. XI si XII, accentuează până la caricatură tendințele 
anumitor cercuri de „zeloți“ și de „maeștri spirituali“; ea elogiază, 
am putea spune, o pnevmatologie separată de hristologie, opusă, 
într-o perspectivă dualistă, „materialismului“ Tainelor - pe scurt, 
o înviere fără acea cruce pe care bogomilii o resping. 

În dialectica vieții religioase bizantine, bogomilismul a fost, 
poate, „abreacția“ inevitabilă care a constrâns Biserica să precizeze 
insertia eclezială a pnevmatologiei. 


Gnoza, îndeosebi cea marcionită, îmbogăţită cu teme manihe- 
ene, a cunoscut un nou avânt în sec. VIII, în secta mistică și răz- 
boinică a pavlicienilor care, la un moment dat, au înființat un stat 
independent la limita răsăriteană a Imperiului Bizantin. Acest stat 


1 Cf. Dimitri Obolensky, The Bogomiles, Cambridge, 1948. 

a fost distrus de basileii iconoclaști, care au deportat în Tracia un 
mare număr de pavlicieni, văzând probabil în aceștia niște posibili 
aliați în lupta împotriva icoanelor. De acolo, profitând de dispu- 
tele dintre misionarii greci și latini, pavlicianismul a pătruns în 
Bulgaria, unde a fost reformat, în sec. X, de un preot numit 
Bogomil, „cel iubit de Dumnezeu“, echivalentul slavon al gre- 
cescului Teofil: „Bogomil este iubit de Dumnezeu, el este cel care 
se închină în duh și în adevăr.“ In 1018, Imperiul Bizantin dis- 
truge Primul Țarat Bulgar și-i anexează teritoriul. Ierarhia, alcă- 
tuită pe atunci din greci, sprijină efortul de elenizare. Așa că nu 
e de mirare că bogomilismul a căpătat în Bulgaria un caracter 
popular si national - de revoltă împotriva unui episcopat nu nu- 
mai sprijinit de străini, ci și complice cu aceștia. Totuși, mișcarea 
nu poate fi redusă la cauze sociologice. Legat de o sensibilitate 
religioasă foarte răspândită în Evul Mediu, bogomilismul se răs- 
pândește în Imperiul Bizantin, propagându-se atât în lumea slavă, 
cat si în cea latină. 

În bogomilism pare a se realiza o întâlnire între dualismul 
pavlician și tradițiile messaliene solid înrădăcinate în Tracia: acel 
messalianism - umbră tenace a monahismului răsăritean - care 
propovăduia necesitatea unei experieri sensibile a dumnezeirii, 
ineficacitatea Tainelor și importanţa rugăciunii individuale, ca 
fiind singura necesară. 

Pentru bogomili, ca și pentru gnostici, adevăratul Dumnezeu 
nu ar putea fi creatorul acestei lumi în care binele se împletește 
cu răul. Demiurgul este fiul Său răzvrătit, Satanael. Satanael a 
creat trupul, atât pe cel al lumii, cât și pe cel al omului. Dar cum 
el nu era în stare să-l și însuflețească, Dumnezeu, în nesfarsita Sa 
milostivire, i-a insuflat lui Adam o scânteie din dumnezeirea Sa. 
Cu toate acestea, îngreunat de trupul netrebnic, omul a rămas 
robul lui Satanael. Atunci, Tatăl L-a trimis pe pământ pe cel de-al 
doilea fiu al Său, lisus, care-l rămăsese credincios. Acesta il păcă- 
lește pe Satanael, luând aparenţa unui trup: perspectivă docetică, 
potrivit căreia Patimile și crucea sunt iluzorii, o minciună desti- 
nată mincinosului. lisus descoperă oamenilor iubirea Tatălui, îi 

ia lui Satanael atributul dumnezeirii, indicat prin sufixul e/, și-l 
limitează la materie, care nu-i mai poate prinde în mreje pe cei 
duhovnicești. Înălțat înapoi la Tatăl, Iisus îl lasă pe pământ pe 
Duhul Sfânt, Care le dă viață bogomililor, „adevărații creștini“, 
și-i eliberează de materie. Trupul nu învie - învierea trupurilor 
ar fi o înviere a mormintelor - doar duhul, emanatie dumneze- 
iască, devine conştient de originea sa și se întoarce la Tatăl... 

Adevărata Biserică este o societate întru totul evanghelică de 
oameni săraci, curati, săritori, care trăiesc în comuniunea Duhului, 
dușmanul neimpacat al formei și al literei. Tainele - legate de ma- 
terie — și ierarhia bisericească sunt o născocire diavolească menită 
să-i subjuge pe cei trupesti. Botezului cu apă administrat de Biserică 
i se opune botezul liber resimţit în Duhul Sfânt, iar ierarhiei, in- 
spiratia personală a „apostolilor“ și a celor „desăvârșiți“. 

Totuși, spre deosebire de catarii apuseni, bogomilii nu se opun 
fățiș Bisericii, ci încearcă să se integreze în ea ca un cerc inițiatic, 
ai cărui membri ar avea îngăduinţa de a practica un fel de „joc 
dublu“. Bogomilismul pătrunde îndeosebi în mediile monastice, 
cărora nu face deseori decât să le accentuezee tendinţele majore. 
Deveniti bogomili, unii monahi rătăcitori, adeseori vraci sau în- 
zestrati cu puteri tămăduitoare, câștigă încrederea poporului, care 
vede în ei autentici martori ai Evangheliei. În sec. XI, un monah 
vraci, macedonean de origine, Vasile, organizează această mișcare 
la Constantinopol. Este î înconjurat de doisprezece „apostoli“ şi 
adună numeroși ucenici. Împăratul îl prinde și-l arde pe rug pe 
hipodrom. În 1140, un sinod întrunit în capitală condamnă scrie- 
rile unui alt monah, care susținea prezenţa a două suflete în om, 
unul de lumină, celălalt de întuneric. În 1143, sunt depuși din 
treaptă doi episcopi din Capadochia, pentru simpatii și complici- 
tapi bogomile, iar in 1147, este depus chiar patriarhul ecumenic. 
În Serbia, cneazul Ştefan Nemania înăbușe secta cu asprime; un 
sinod îi îi condamnă pe „cei care hulesc împotriva Duhului Sfânt“. 
În Rusia, episcopul de Rostov, Teodor, devine bogomil. Este con- 
damnat de Sinodul de la Kiev în 1169. Îndeosebi în Bulgaria, bo- 
gomilismul se consolidează odată cu restabilirea regatului bulgar, 

la sfârșitul sec. XII. Regele eliberator Ioanichie, în lupta împotriva 
grecilor și a clerului lor, se sprijină pe bogomili și se gândeşte chiar 
la un moment dat să facă din credinţa lor religie națională. 
Soarta dualismului medieval în Apus este cunoscută: opoziție 
fatisa, zdrobită de Cruciadă și de Inchizitie, sau - mai ales în 
Italia - confluență cu acele mișcări ale pauperismului evanghelic 
pe care Biserica nu le va putea asimila decât partial. In Răsărit, 
puterea seculară a combătut pe ici, pe colo bogomilii din pricina 
atitudinii lor antisociale - într-adevăr, ei respingeau orice autori- 
tate, considerând că vine de la diavol, și refuzau căsătoria. Dar 
Biserica nu a căutat atât să-i anihileze, cât să-i convertească și, 
treptat, a reușit să absoarbă bogomilismul grație locului pe care 
a început să-l acorde Duhului Sfânt, precum și ministeriului haris- 
matic, atât de popular, al slujitorilor săi și învățăturii sale, care 
nu îndreptățește materia căzută, ci o eliberează și o transfigurează. 
Iată de ce bogomilismul nu a dispărut decât foarte lent și nu fără 
să lase urme persistente. În sec. XIII și XIV, a devenit religie de 
stat in Bosnia, la frontiera, „scandaloasă“ prin însăși existența sa, 
dintre Apusul și Răsăritul creștin. În sec. XV, haituiti de Inchizitie 
și de ordinele cavalerești ungurești, bogomilii bosniaci s-au con- 
vertit la islam - către care îi predispunea docetismul concepției 
lor despre răstignire?. În Bulgaria, sectele bogomile au supravie- 
quit până în sec. XVIII. În Balcani si în Rusia, bogomilismul a 
influențat folclorul și a inspirat multe obiceiuri și credințe parae- 
cleziastice, punându-și pecetea în mod profund pe religiozitatea 
populară. În Rusia mai ales, operele de transmitere — nu de ori- 
gine - populară, ca Versetele duhovnicesti, sunt în parte de prove- 
niență bogomilă. Tot atâtea mărturii ale unei absorbtii lente, 
permisă de dimensiunea evanghelică și pnevmatologică a 


2 Între dualistii europeni și anumite medii musulmane se stabiliseră contacte 
încă din sec. XII, poate pe baza unui sincretism răsăritean: cf. Joachim de Flore, 
Expositio in Apocalypsin, IX, ed. Venise, 1527, p. 134: „Patarinii trimiseseră 
agenți la sarazini (din Egipt) pentru a face o înțelegere cu aceștia.“ 

Ortodoxiei și care a deformat uneori această dimensiune până la 
diverse forme de individualism inspirat sau de iluminism. 


Dar esentialul nu se află aici, ci în corectarea adusă de Bizanţ 
elaborării sale pnevmatologice. A părut absolut necesar ca expe- 
rierea Sfântului Duh să primească un temei eclezial solid. Aceasta 
va fi mai ales lucrarea sec. XIV, când bogomilismul pătrunde până 
si la Athos și când o mișcare de democratizare creștină, cea a 
»zelotilor“, ridică populaţia marilor orașe. Cu toate acestea, efor- 
tul de înrădăcinare eclezială se face simțit încă din sec. XII, care 
nu întâmplător este secolul marilor canonisti. Împotriva oricărui 
relativism esoteric, împotriva oricărui spiritualism, canoanele 
precizează forma Bisericii. Zonaras, „maestrul canoanelor“, arată 
în structura Bisericii înscrierea istorică a tainei care-i dă viață, cea 
a Sfintei Treimi, a „sfatului dumnezeiesc“, acea diversitate în uni- 
tate pe care o reflectă si organizarea Bisericii — fie că este vorba 
de acordul constiintelor personale, fie de unitatea Bisericilor lo- 
cale. Zonaras, care intră în monahism la o vârstă înaintată, era 
totodată și un mare ascet. Canoanele sunt pentru Biserică ceea ce 
asceza este pentru om: așa cum conștiința Învierii nu poate fi 
despărțită de Cruce, tot așa aderarea la realitatea lăuntrică - dar 
nu nevăzută - a Bisericii cere supunere la ordinea sa canonică. 


Marii canoniști ai sec. XII au fost implicați în mod semnifica- 
tiv în controversele euharistice în care se precizează strânsa legă- 
tură dintre Hristos și Duhul, într-o perspectivă care pregătește 
marea sinteză palamită. Împotriva afirmației unor teologi ratio- 
naliști, cum că pâinea și vinul se preschimbă doar în trupul și 
sângele lui Hristos mort si supus stricăciunii, marii teologi și 
canonisti bizantini descifrează semnificația zeonului şi subliniază 
caracterul „pnevmatic“ al euharistiei. În timpul Întrupării, ome- 
nitatea lui Hristos, așa cum a arătat Sfântul Maxim Mărturisitorul, 
era în același timp și îndumnezeită, și răstignită, până când, pe 
cruce, moartea a fost înghițită de viață. Pictorii bizantini, pentru 
a sublinia că respectiva concepţie nu are nimic de-a face cu 

docetismul, au început, chiar înainte ca Apusul s-o facă, să-L în- 
fatiseze pe Iisus mort pe Cruce. Dar această moarte este dătătoare 
de viață, iar măreţia artei este de a-L înfățișa pe Cel Rastignit 
pătruns de energiile dumnezeiesti, păstrat nestricăcios de Duhul. 

Astfel, indumnezeirea, prin harul Sfântului Duh, apare nedes- 
partita de euharistie, de participarea la moartea-inviere a lui Hristos, 
actualizată în tainele Bisericii. Viaţa duhovnicească nu este esote- 
rism, nici profetism individualist, ea este o „ecleziofanie“. 


V 


TRANSCENDENTA ŞI SISTEM 


În timpul acestei perioade, și îndeosebi al dinastiei Macedonene 
(867-1056), civilizaţia propriu-zis bizantină își atinge vârsta de 
aur. Se afirmă un sistem, un sistem creștin, desigur, dar mai com- 
plex decât am bănui la prima vedere. Între elenism şi creștinism — 
polii acestei civilizaţii - nu a existat cu adevărat o fuziune, ci o 
„simfonie“ fecundă, care uneori se prăbușește, lăsând locul unei 
tensiuni încrâncenate. Elenismul e departe de a-și fi pierdut în- 
cărcătura de sacralitate - de imanență socială și cosmică. 
Creștinismul, în pofida ispitei imperiale, își păstrează caracterul 
eshatologic: poate insufleti, dar nu se poate închide. În acest ca- 
pitol, dorim să evocăm pe scurt câteva aspecte ale acestei întâlniri. 


În pofida sistemului creștin, dualitatea între Biserică și Stat, 
între creștinism și cultura laică, persistă evident. Universitatea 
imperială, ca și școlile municipale și multe școli particulare nu au 
fost niciodată instituţii ecleziastice. Acolo sunt predate literele, 
filosofia, științele, dar nu și teologia. Anumite dispoziţii ale drep- 
tului de origine romană, în ciuda unui efort considerabil de uni- 
ficare, nu au fost niciodată acceptate de Biserică, în special în 
domeniul matrimonial. Cercuri de laici erudiţi, îndeosebi juriști 

si funcționari, studiază și caută permanent să îmbogăţească patri- 
moniul Antichității. În această ambianță de aleasă cultură, legată 
de altfel de persistenta vieții urbane, a unei lumi deschise, în care 
circulă mărfurile și ideile, raționalismul de tip aristotelic nu a pus 
niciodată probleme. Încă de timpuriu, Biserica l-a golit de impli- 
catiile sale metafizice și l-a transformat într-o pură gimnastică a 
minții, prețioasă la nivelul subordonat al unei teologii didactice: 
nu pentru a demonstra credința, ci pentru a o arăta, și mai ales 
pentru a o elibera de erori. Se pare chiar că Biserica greacă ar fi 
favorizat în domeniul științific o raționalitate liberă și sănătoasă! 
pentru a lupta împotriva superstitiilor populare, și mai ales im- 
potriva practicilor magice ale neoplatonismului si chaldeismului, 
care continuau să persiste din abundență și să fascineze civilizaţia 
bizantină. Școala patriarhală, şcoală superioară de teologie, inde- 
pendentă față de Universitatea imperială, preda mai întâi, ca „pe- 
dagogie a porții“, un aristotelism redus la exercițiul rigorii. 
Învățământul propriu-zis teologic care urma era centrat în între- 
gime pe Scriptură, mai ales pe Noul Testament, cu doi profesori 
principali, „al Evangheliei“ și „al Apostolului“. 

Totuși, cel care a sporit necontenit tensiunea eshatologică din- 
tre Biserică şi lume a fost în primul rând monahismul. Spre deo- 
sebire de Apus (și de Rusia), monahii bizantini nu au fost nevoiți 
să educe și societatea, foarte cultivată ea însăși. , Ambianta gene- 
rală, deja suprasaturată de cultură, unde curentele de gândire cele 
mai diverse - și adeseori cele mai echivoce - se confruntau la 
tensiune maximă, îi permiteau, în schimb, (monahismului) să se 
concentreze în întregime, și în numele Bisericii, asupra confrun- 
tării sale esenţiale, cea de a da mărturie deplină despre venirea lui 


1 În sec. XI, Kekaumenos, în Strategikon-ul său - tratat de etică și de politică 
creștină - respinge explicațiile mitice ale fenomenelor naturii și caută să ofere 
explicații pozitive (cf. Basile Tatakis, La philoso phie byzantine, Paris, PUF, 1949, 
p. 159). În sec. XIV, Sfântul Grigorie Palama subliniază că în ştiinţele naturii 
nu există dogme și îndeamnă la o cercetare liberă (cf. Jean Meyendorff, Intro- 
duction a l'Etude de Grégoire Palamas, Paris, Seuil, 1959, p. 213). 

Dumnezeu în trup, de a reface pe deplin, după asemănarea Sa, 
chipul omului.“2 Depășind și completând teologia didactică, mo- 
nahismul bizantin a păstrat tradiţia unei teologii existenţiale care 
nu-l desparte pe a cunoaște de a fi. Astfel, școlile monahale au 
eliminat din învățământul lor orice urmă de elenism păgân și, în 
opoziţie violentă cu cultura ,eruditilor“, au pus accentul înainte 
de toate pe moartea şi învierea omului în întregul său - deci și a 
inteligenței sale - prin participarea sa sacramentală și ascetică la 
moartea de viata dătătoare a lui Hristos. Hrănindu-se din medi- 
tarea personală și liturgică a Scripturii, acest învățământ monastic 
apare ca un permanent comentariu al mărturiei Sfântului Pavel 
despre „nebunia crucii“ și înțelepții acestei lumi, „care au ajuns 
nebuni“ (Romani 1, 22). 

Această polaritate tumultuoasă între învățătura teologică și 
contemplatia monastică, apoi fidelitatea față de tradiția părinților 
ca efort de a metamorfoza în creuzetul Revelatiei vocabularul 
elenismului, o sobră și străveche cunoaştere a lui Aristotel, ne- 
cesitatea de a apăra de prestigiul unei gnoze elenice problematica 
însăși a Scripturii, toate acestea explică de ce în Răsărit nu s-a 
constituit o „scolastică“ în sensul propriu al termenului. Bizanțul 
a cunoscut o teologie școlară mediocră și repetitivă, nu acele 
grandioase edificii speculative, unde rațiunea „naturală“ încearcă 
să demonstreze certitudinile credinței, acele vaste Summae unde 
se trezește și se exercită pasiunea apuseană de a explica... 
Mitropolitul Eustratie al Niceei, excelent comentator al lui 
Aristotel, a fost singurul care, la începutul sec. XII, a avansat 
ideea că învățătura creștină ar putea fi dovedită prin argumente 
raționale şi a încercat să respingă monofizismul armenilor prin- 
tr-o argumentare silogistică. A fost condamnat pentru erezie (si 
ne-am putea întreba dacă între nestorianismul în care a alunecat 
din exces și noțiunea de „teologie naturală“ nu există o anumită 
afinitate), iar tentativele sale nu au avut niciun ecou în Răsărit. 


2Un moine de l’Église orthodoxe de Roumanie, A Pinterieur du mystere de 
Punite: le moine, dans L'Eglise en plenitude, Paris, La Pierre-qui-Vire, 1962, p. 200. 


54 Creştinismul bizantin 


Comentariile sale la Aristotel, traduse în latină, au fost însă fo- 
losite de Albert cel Mare și de Toma din Aquino și au contribuit 
la victoria definitivă a lui Aristotel în Apus. 


Adevărata problemă pe care moștenirea Antichității a pus-o 
creştinismului bizantin nu a fost așadar raționalitatea aristotelică, 
ci sacralitatea neoplatonică, împletită uneori cu unele concepții 
venite din Iran, din Egipt sau Mesopotamia și poate și cu unele 
culte ale misteriilor, dintre care unele au supraviețuit până 
aproape de zilele noastre în regiuni îndepărtate din Tracia și din 
Anatolia. Platonismul astfel încărcat cu rezonanţe specific religi- 
oase pare a fi constituit pentru mulți laici o permanentă ispită. 
Se înțelege de ce Biserica l-a exclus din învățătura ei, dar putem 
avea o imagine mai clară a complexității „creștinătății“ bizantine 
dacă nu uităm că platonismul încununa învățământul „profan“, 
public sau particular. 

În timp ce bogomilismul pare a continua o gnoză patetică, 
istoriosofică, platonismul bizantin, cel puţin în formele sale lu- 
minoase, este moștenitorul cosmosului grec, nostalgie după or- 
dine desăvârșită și seninătate. În această viziune, Binele se 
identifică cu dreapta măsură, sufletul lumii cu dansul pașnic al 
astrelor, dragostea cu descoperirea, prin cele sensibile, dar dincolo 
de ele, a armoniei numerelor și a unei rațiuni universale. Legea 
cetății trebuie să reflecte ordinea cosmică pentru a participa la 
esenţa inteligibilă a ființei. 

Riscul, pentru cel care s-ar fi mărginit la această perspectivă, 
era cel de a ignora persoana și istoria, de a identifica dumnezeies- 
cul cu inteligibilul, de a dilua sau nega realismul sacramental prin- 
tr-un spiritualism semirational, semimistic. 


Între Biserica greacă și un platonism imbibat de esoterism și 
teologie, opoziția era inevitabilă. Asa cum nu era însă nicidecum 
cu filosofia platonică însăși, ale cărei valori de transparență și 
participare fuseseră însușite de gândirea patristică și de arta icoa- 
nei. Desigur, Sfinţii Părinţi dăduseră concepţiei platonice despre 

idei un caracter personal și dinamic: ideile nu aparțin ființei lui 
Dumnezeu, ci voinței Sale creatoare, ele prestabilesc moduri di- 
ferite de participare la energiile divine, iar acestea nu se reflectă 
în creaţie, ci o pătrund și o transfigurează în măsura în care fiin- 
tele personale corespund vocației lor. 

Bizanțul a fost mereu sfasiat între simţul biblic și eshatologic 
al monahilor, alunecând uneori spre obscurantism, și elenismul 
mirenilor cultivați, ispitiți uneori să facă din platonism o religie. 
$i totuși, între aceste extreme incompatibile, Bizanțul, asemenea 
filosofiei religioase rusești din sec. XIX și XX, a visat uneori la o 
transfigurare a cosmosului grec, a naturii sacre, în strălucirea lui 
Hristos în slavă. 


Un om de știință și totodată un om al credinței, mare umanist 
și filosof platonician, încearcă în sec. XI să schiteze o astfel de 
sinteză. Psellos - director al „Facultății de Filosofie“, „consul al 
filosofilor“, adică șef al unui fel de ordin al celor mai buni umaniști 
din Constantinopol, „filosofii Senatului“ - îndrăznea să-i scrie 
patriarhului: „Și eu stau pe un tron nu mai putin înalt decât al 
tău.“ El a știut, și în aceasta constă caracterul autentic creştin al 
gândirii sale, să facă deosebirea între filosofia platonică, în calita- 
tea sa de gândire-limită a umanității, și magiile orientale în care 
aceasta se împotmolise. Psellos îi consideră pe filosofii greci drept 
precursori ai creștinismului și se străduie să împace transcendenta 
și ordinea într-o viziune care ierarhizează contemplatia monastică 
și activitatea „politică“ (în vechiul înțeles global al termenului). 
Dacă, la nivelul nozs-ului, centru intuitiv al omului, se poate 
ajunge la asemănarea lui Dumnezeu prin „virtuțile ascetice“, pe 
planul inferior, dar legitim, al „raţiunii“, aceasta poate fi dobândită 
prin „virtuțile politice“, care plasează cetatea în ordinea universală 
și se întemeiază pe imanenta „rațiunii“ divine în adâncul sensibi- 
lului. În această perspectivă, Psellos a încercat să construiască o 
cosmologie creștină, rațională, dar atentă și la simbolismul înscris 
în natura lucrurilor, la corespondentele dintre sensibil și spiritual. 
Astfel se întâlnesc o observaţie deseori pozitivă, ,contemplatia 

naturii“ de la Părinții greci, si științele oculte, pe care Psellos le 
curăță de orice magie anticreștină pentru a face din ele instrumen- 
tul unei cunoașteri spirituale a universului... 

Gândirea lui Psellos se subordona în întregime revelatiei și nu 
pregeta să denunțe cu asprime limitările platonismului. Dar ale- 
gorismul său spiritualist și ignorarea celei mai înalte tradiții con- 
templative a Ortodoxiei o făceau contestabilă sub multe aspecte. 
Această gândire a divizat Biserica. Era împărtășită de episcopi 
eruditi, cum era loan Mavropoulos care fusese magistrul lui Psellos 
si, într-o epigramă, Îl implora pe Hristos să-i mântuiască pe Platon 
și pe Plutarh, atât de apropiaţi uneori de Evanghelie. Dar anumite 
medii monastice au rămas ireductibile” și Psellos a fost nevoit să 
se disculpe de acuzația de rationalism în fata a doi patriarhi. 

Neincrederea Bisericii a sporit atunci când ucenicul și urmașul 
lui Psellos, Ioan Italos, a răsturnat perspectivele magistrului său 
și a tranșat chestiunea dogmei creștine potrivit metafizicii neo- 
platonice. Dumnezeul său este Unul inefabil - natură, iar nu 
persoană; miracolul este redus la aspecte încă necunoscute ale 
ordinii cosmice; profesează vesnicia materiei, oglindă a lumii ide- 
ilor identificată cu ființa divină. In 1082, Italos este condamnat și 
trimis într-o mănăstire. Atunci a fost inclusă în Synodikon-ul din 
Duminica Ortodoxiei anatema solemnă „împotriva celor care 
cins tesc așa-zisa înțelepciune a filosofilor din afară“. 


Așadar, dacă este absurd să considerăm creștinismul ca fiind 
platonizant, ar fi totodată prea schematic să radicalizăm opoziția 
dintre Atena și Ierusalim, dintre un laicat cultivat, fascinat de 
platonism, și un monahism susținător al „nebuniei crucii“. Punând 

in ce în ce mai mult accentul pe imanenta energiilor divine, 
d P g 


3 Atunci când Psellos, în 1055, s-a retras la mănăstirea Olimp din Bithynia, 
la simpla pomenire a numelui lui Platon monahii „își făceau semnul crucii și 
bolboroseau anateme împotriva acestui Satan elen“ (Sévérien Salaville, „Philo- 
sophie et théologie ou Episodes scolastiques à Byzance de 1059 à 1117“, dans 
Echos d’Orient, 29, 1930, p. 135). 

Biserica trebuia să răspundă nevoii profunde care impingea atâția 
umaniști către platonism. Un Psellos în sec. XI, un Nicolae 
Cabasila în sec. XIV schițează sinteze care includ o bogată spiri- 
tualitate a laicatului. Iar splendoarea artei bizantine stă mărturie 
pentru un acord deseori izbutit între ordine și transcendenţă - o 
transfigurare a armoniei antice în lumina Frumosului suprem. 


În domeniile strâns legate ale liturghiei și iconografiei, primele 
trei secole ale perioadei pnevmatologice din timpul dinastiei 
Macedonene nu constituie o epocă de inovaţie și de căutare, ci este 
una de afirmare a unui sistem și de desfășurare a virtualitatilor aces- 
tuia. Un sistem nu este scutit de perspectiva uniformității: tipicul 
adoptat de capitala imperiului imediat după criza iconoclastă = sim- 
pla dezvoltare de către monahii studiti a randuielii din mănăstirea 
palestiniană Sfântul Sava - se răspândește irezistibil în întreaga lume 
ortodoxă. Marea creație liturgică se oprește în sec. VIII; din acel 
moment, nu se mai creează — decât, cel mult, în domeniul muzi- 
cal -, ci se fac traduceri, se generalizează, se orchestrează magistral. 
În schimb, în domeniul iconografic, urmează să fie pusă în practică 
învățătura despre icoană elaborată de Sinodul VII Ecumenic și să 
fie înscrisă în spaţiul sacru al bisericii desfășurarea noului rit bi- 
zantin. Atunci se stabilește regula clasică pentru împodobirea unei 
biserici cu pictură. În cupolă, simbol al cerului, apare Hristos 
Pantocrator, înconjurat de cetele îngerești. Aici ordinea imperială 
pare a avea întâietate fata de Evanghelie: înfricoșătorul Pantocrator 
de la Daphni este mai curând cheia de boltă a unui sistem și poate 
mai putin „iubitorul de oameni“. Este viziunea constantiniană a 
lui Eusebiu din Cezareea, Dumnezeu ca împărat ceresc, Căruia 
arcele maestre, „cele patru laturi ale lumii“, Ii slujesc drept tron. 
Pe bolți si pe părțile superioare ale pereților, sunt înfățișați patri- 
arhi, proroci, apostoli, martiri și ierarhi - pietre vii ale Bisericii, 
care este „prefigurată în persoana patriarhilor, vestită în cea a pro- 
rocilor, întemeiată în cea a apostolilor, desăvârșită în persoana 
mucenicilor, împodobită în cea a ierarhilor“. In absidă, legandu-L 
pe Hristosul în slavă din cupolă de prezența Sa sacramentală, 

Maica Domnului Orantă întruchipează Biserica. Acesta era deco- 
rul bisericii — astăzi distrusă - descrise de patriarhul Fotie, decor 
pe care ni-l evocă și mozaicurile din sec. IX si X păstrate la Sfânta 
Sofia din Constantinopol. 

Dar acest decor foarte sobru, schematizare extremă a iconomiei 
mântuirii, se îmbogățește curând cu un ciclu liturgic, care în sec. XI 
se dezvoltă în ansambluri magnifice precum cele de la Daphni, 
Sfântul Luca din Focida, Nea Moni din Chios. Pe pereții transep- 
tului și ai naosului sunt înfățișate cele douăsprezece praznice îm- 
paratesti ale anului: Bunavestire, Nașterea, Întâmpinarea 
Domnului, Boboteaza (Epifania, Botezul Domnului), Schimbarea 
la Faţă, Învierea lui Lazăr, Intrarea î în Ierusalim, Răstignirea, 
Pogorârea la iad, arătarea Celui Înviat apostolului Toma, Înălțarea 
şi Cincizecimea. În absidă, deasupra Maicii Domnului, este 
Împărtășirea Apostolilor: Hristos, înconjurat de i ingeri care poarta 
însemnele diaconești, împarte apostolilor pâinea și le întinde poti- 
rul. Căci El este Cel „Ce aduce și Care Se aduce“, cum spune litur- 
ghia Sfântului loan Gură de Aur. Pe arcul triumfal, în centrul 
peretelui încă nedezvoltat care desparte altarul de naos, este infati- 
sat uneori tronul Judecății - „Hetimasia“ - pentru a sublinia carac- 
terul eshatologic al euharistiei care este primită acolo. De altfel, în 
ansamblu, acest cadru rămâne suplu, personajele și poziția lor 
schimbându-se adesea. La Sfântul Luca, una dintre cele mai înalte 
creaţii ale sec. XI, Pantocratorul este înlocuit în cupolă de Pogorârea 
Sfântului Duh, fapt caracteristic pentru epoca pe care o studiem. 

Această artă marchează vârsta de aur a mozaicului mural, ma- 
terial costisitor a cărui utilizare subliniază prosperitatea imperiu- 
lui şi care, prin felul său de a incorpora lumina în densitate, 
exprimă de minune hieratismul transfigurării. La Sfântul Luca, cu 
asprimea sa ascetică, la Nea Moni, unde formele schematizate sunt 
încercuite cu negru, hieratismul este extrem. Această artă vizio- 
nara măreşte rolul privirii, iar părinții duhovnicești, infatisati în 
număr atât de mare la Osios Loukas, sunt cu adevărat „numai 
ochi“, după admirabila metaforă a tradiției macariene. La Daphni, 
ctitorie imperială de la sfârșitul sec. XI, hieratismul se indulceste, 

impletindu-se cuun simfamant specific elen al măsurii senine si al 
armoniei. În scenele din copilăria Mariei, în pronaos, apare un joc 
umanist. Dar totul rămâne sobrietate și demnitate... 

Cu toate acestea, caracteristicile proprii perioadei pnevmato- 
logice care pune accentul pe latura personală, subiectivă a întâl- 
nirii cu Hristos, sunt marcate tot mai mult în arta sacră, mai ales 
atunci când eșecurile politice suferite de Comneni zdruncină 
trufașa rânduială bizantină și îngăduie sensibilităţii celei noi să se 
exprime mai bine. Arta maiestuoasă, „obiectivă“, a arhitecturii 
iustiniene sublinia caracterul comunitar al Bisericii prin unitatea 
spaţiului interior de sub imensa cupolă. În epoca macedoneană, 
arhitecții constantinopolitani încă mai ştiau să degajeze acest spa- 
tiu, înălțând cupole savante pe pandantive*. Dar sub Comneni, 
și chiar și mai înainte, în școlile de provincie, apare o artă mai 
„intensă“, mai „subiectivă“, însuflețită, pare-se, de întâlnirea so- 
litară și plină de pasiune cu Hristos pe care a cântat-o Noul 
Teolog. Echilibrul dintre orizontal și vertical este urmat de o 
exaltare a verticalei: biserică în formă de cruce greacă, unde cu- 
pola, restrânsă, este așezată pe un tambur supraînălțat. De acum 
înainte, Pantocratorul poate fi văzut mai curând într-o manieră 
personală decât comunitară. Dimensiunea verticală în aceste bi- 
serici este cea a inspiraţiei, a pogorârii harismatice a harului: „raza 
divină“ care atinge inima contemplativului. Nu verticala către cer 
a artei gotice, ci o verticală orientată de cupolă de la cer spre pă- 
mânt. În edificiile mai mici, multiplicitatea se substituie unității, 
dinamismul ia locul plenitudinii statice a epocii precedente. 
Decorația exterioară începe să fie de o mare bogăție, cu asambla- 
rea policromă a cărămizilor și a pietrelor, „știința asimetriei“ care 
face ca pereţii să nu formeze unghiuri drepte, cupolele să nu fie 
riguros circulare, iar linia lor, întretăiată de ferestruicile tambu- 
rurilor, să se legene într-o horă pașnică. Și totuși, nimic pitoresc 


* Element arhitectural în formă de triunghi sferic cu vârful în jos, situat în 
colțurile arcelor mari care sprijină o cupolă, grație căruia se face trecerea de la 
planul dreptunghiular la cel circular (de ex., la Sfânta Sofia) (n. red.). 

aici, căci totul se concentrează în adorare, ci doar „policromia“ 
înțelepciunii dumnezeiesti, viața multiformă a Duhului Sfânt. 

În iconografie, sensibilitatea cea nouă se manifestă în căutarea 
unei întâlniri personale cu Hristos - nu împărat ceresc, ci „iubitor 
de oameni“, chip al chipurilor, milostivire a milostivirilor, păti- 
mire dătătoare de viaţă. In 944, în urma victoriilor repurtate de 
bizantini în Orient, Mandylionul de la Edessa, acea pânză pe care 
Hristos și-ar fi întipărit chipul, a fost mutat solemn la 
Constantinopol. Din acel moment, reprezentările Sfântului Chip 
aveau să se înmulțească în lumea ortodoxă, îngăduind până și 
celor mai nevoiaşi să prefigureze încă din această lume întâlnirea 
față către fata, pe care Noul Teolog o considera atât de necesară. 
În 1164, la Nérézi, într-o mică bisericuță macedoneană ctitorită 
de un membru al familiei Comnenilor, câteva scene ale Patimilor 
sunt adăugate ciclului liturgic traditional. Mai ales in Threnos, 
suferința Maicii Domnului strângând în braţe trupul Fiului mort 
conferă acestei arte o dimensiune profund umană care nu ignoră, 
ci face și mai patetică pacea suprafirească a Celui Răstignit, certi- 
tudine a Învierii. 


VI 


SCHISMA 


Ruptura dintre Răsăritul și Apusul creștine survine în sec. XI 
și se confirmă prin cucerirea Constantinopolului de către latini, 
în 1204. Așa cum ne-am propus, vom încerca să privim eveni- 
mentele îndeosebi din perspectiva bizantină și în continuitatea 
neîntreruptă a istoriei Ortodoxiei. Ca să schematizăm, vom 
merge din exterior spre interior, de la factorii culturali la proble- 
mele dogmatice, trecând prin relațiile, atât de importante în acea 
perioadă a creştinătăţii, dintre Sacerdoţiu și Imperiu, cât și prin 
chestiunea primatului. 


Încă din sec. IV cel putin, oamenii Bisericii vorbeau grecește in 
Răsărit, latineste în Apus și aveau dificultăți în a se înţelege. În 
spatele limbilor se aflau structuri mentale și statute de civilizație 
diferite. În Bizanţ, continuitatea unei culturi înalte îi permite 
Bisericii, mai degrabă inspiratoare decât civilizatoare, să folosească 
cu o libertate suverană raționalitatea antică, în tradiția neîntreruptă 
a Sfinților Părinți greci. Existenţa unui laicat cultivat, deseori foarte 
angajat în viata duhovnicească, și a unui monahism care nu era 
alcătuit nici din clerici, nici din eruditi, conferă o anumită putere 
preoţiei împărăteşti a creștinilor. În Apus, sunt timpuri barbare: 

prăpastia dintre cler, ca unic deținător al culturii, și poporul creștin 
era mult mai mare și avea să se accentueze și mai mult odată cu 
„clericalizarea“ monahilor și cu celibatul de tip monastic impus 
preoților, precum și în urma triumfului liturgic al limbii latine 
inaccesibile majorității. Părinţii greci sunt prea puţin cunoscuți, iar 
continuitatea patristică se mărginește la augustianism. În schimb, 
teologia mănăstirilor, liturgică şi contemplativă, care se adăpa nu 
doar la izvorul lui Augustin, ci si al lui Cassian, al Corpus-ului 
Dionysiacum, al lui Maxim Mărturisitorul, loan Damaschinul, va 
rămâne aproape identică cu cea a Răsăritului până în sec. XII. 
Totuși, platonismul său - de sorginte augustiniană, și în ambianța 
căruia se inversează semnificația lui Dionisie Pseudo-Areopagitul - 
o determină să devalorizeze sensibilul sau să-l reducă la un simbo- 
lism fragil. Astfel subminată, teologia monastică nu va avea puterea 
de a echilibra și de a controla teologia didactică, fascinată încă de 
la sfârșitul sec. XI de raționalismul aristotelician pe care, odată cu 
redeschiderea Mediteranei, i-l dezvăluie, fără pregătire prealabilă, 
musulmanii, evreii, uneori bizantinii. 

Apusul, care se constituie la începutul celui de-al doilea mile- 
niu, este centrat pe Europa de Nord-Vest, străină de Bizanţ, în 
timp ce Italia, mult timp trăsătura de unire, devine locul de con- 
fruntare al celor două creştinătăţi care se „cristalizează“ în „socie- 
tati închise“. În sec. X, Bizanțul elenizează Calabria și Apulia 
pentru a rezista în fata amenințării ottoniene. În secolul următor, 
profitând de alungarea treptată a bizantinilor de către normanzi, 
papalitatea începe să latinizeze aceste regiuni. Este o ciocnire pe 
orbește a riturilor și disciplinelor, într-un univers mental unde 
hipertrofierea sacrului conferă fiecărui detaliu o importanță 
aproape magică: obiceiul răsăritean de a folosi pâine dospită pen- 
tru euharistie împotriva obiceiului apusean - recent, de altfel - al 
azimei, postul apusean de sâmbăta, aici preoți cu barbă, dincolo 
fără barbă... și problema, cu adevărat serioasă, a posibilității cle- 
ricilor de a se căsători. 

Ar fi greșit să ne închipuim că cei mai buni s-au lăsat constrânși 
de aceste concepții. La evenimentele din 1054, patriarhul Petru al 

Antiohiei i-a cerut patriarhului Constantinopolului, Mihail 
Cerularie, să „le lase barba celor care şi-o rad“, iar arhiepiscopul 
Teofilact, la sfârșitul sec. XI, în lucrarea sa Despre erorile latinilor, 
îi critică pe cei care confundă elenismul cu ortodoxia pentru a-i 
acuza fără noimă pe răsăriteni. Pentru Roma, este adevărat, ritul 
latin avea o semnificație ecleziologică - exprimând primatul -, iar 
papii vor încerca să latinizeze Orientul cu ajutorul Cruciadelor. 

Oricum, chestiunile de rit și de disciplină vor juca un rol esen- 
tial pe plan popular, îndeosebi atunci când Cruciadele îi vor pune 
fata în față cu brutalitate pe greci si pe latini. 


Criza iconoclastă și „triumful Ortodoxiei“ au înlocuit în 
Răsărit un cezaropapism practic cu sistemul „diarhiei“ sau „sim- 
foniei“. Biserica se deosebește radical de Statul care nu trebuie să 
intervină nici în doctrina sa, nici în rânduiala canonică. La rândul 
său, Imperiul Bizantin se definește drept lăcaș al Bisericii, instru- 
mentul lucrării sale sociale. Puterea imperială vine de la 
Dumnezeu - „orice stăpânire vine de la Dumnezeu“, spune 
Apostolul - și se pune cu bună știință în slujba Bisericii. Aceasta 
acceptă să vadă în împărat reprezentantul poporului creștin, care 
concentrează în politic preoția împărătească dăruită tuturor mi- 
renilor. Împăratul constituie capul acelui politeuma creștin, ,epis- 
temonarhul“ însărcinat cu „diaconia“ Bisericii pe plan exterior. El 
este cel care asigură întrunirea sinoadelor și punerea în aplicare a 
deciziilor acestora. Pe plan mai larg, în calitate de legiuitor creștin, 
el trebuie, pe cat posibil, să „creștineze“ dreptul și moravurile. 

În realitate, împăratul controlează administrația bisericească 
și exercită o mare influență asupra ierarhiei. Nu a reușit însă ni- 
ciodată să determine Biserica să se îndepărteze în mod durabil de 
la învățătura sau de la atitudinea sa fundamentală. Contrar teoriei 
„diarhiei în forma sa pură, dar potrivit tradiţiei ortodoxe privind 
păstrarea adevărului de către ansamblul Trupului lui Hristos, în 
Bizanţ polaritatea nu s-a stabilit atât între împărat și patriarh, cât 
mai curând între împărat și poporul creștin, însuflețit de monahi 
și sprijinit întotdeauna de o parte din ierarhie. Rezistență pur 

religioasă, al cărei punct culminant nu era revolta, ci mucenicia, 
întrucât împăratul, chiar și eretic, rămânea împărat. „Prestigiul 
meu printre bizantini nu este necondiţionat“, spunea în sec. XIV 
Ioan Cantacuzinul. „Cuvintele mele sunt primite și urmate doar 
în măsura în care exprimă adevărul lui Dumnezeu.“ Astfel, acum 
câtva timp, unele dogme ecleziastice au făcut obiectul dezbateri- 
lor. S-a discutat în două sau trei rânduri, a fost publicată o decizie 
a Bisericii. Și totuși, unii nu au fost convinși: „Îţi acceptăm decre- 
tele, mi-au spus aceștia, în tot ceea ce privește trupul și te ascultăm 
pentru că ești împăratul nostru. Dar nu te putem urma atunci 
cand este în joc mântuirea sufletelor noastre.“ $i au rămas pe 
poziţii, deşi am puterea suverană de a le confisca averea, de a-i 
surghiuni, de a-i osandi la moarte. Dar Biserica noastră nu obis- 
nuieşte să procedeze așa, pentru că nu există credință cu sila.“! 

Ar fi deci greșit să considerăm „cezaropapismul“ bizantin răs- 
punzător de „schismă“: în sec. XI, ca și în secolele XIII sau XV, 
împărații, din rațiuni politice, doreau de fapt unirea cu Roma. 

Dincolo de inconvenientele majore ale oricărui establishment 
creștin — puterea statului în slujba Evangheliei -, adevăratul pe- 
ricol al „simfoniei“ era să facă Biserica de nedespartit de Imperiu. 
Începând îndeosebi din sec. XII, cu „teoria ungerii dezvoltată de 
canonistul - și totodată curteanul - Balsamon, Bizanțul este ispi- 
tit de visul unui imperiu milenarist, confundând poporul lui 
Dumnezeu cu poporul deţinător al Imperiului: perspectivă a 
Vechiului Testament, care avea să apese peste ultimul Bizanţ, 
devenit de naţionalitate greacă, peste rivalii săi balcanici, iar mai 
târziu peste moștenitoarea sa, Rusia. Această identificare parțială 
a elenismului cu creștinismul a jucat un rol incontestabil în sepa- 
rarea survenită în sec. XI și XIII. 


În Apus, destinul sacerdoțiului si al imperiului a fost diferit. 
Alianţa (cauzată de pericolul lombard și de neputinya Imperiului 


1 Traducere rezumată de John Meyendorff, Projets de Concile æcuménique 
en 1367, Dumbarton Oaks Papers, Number Fourteen, p. 167. 

Bizantin devastat de iconoclasm) dintre papalitate și carolingieni 
creează initial o anumită confuzie între puteri. Papii legitimeaza 
lovitura de stat a lui Pepin cel Scurt și-l încoronează împărat pe 
Carol cel Mare. Până atunci supus al basileului, suveranul pontif 
devine sursa noii puteri imperiale - implicit singurul deținător al 
plenitudo potestatis. Inzestrat de carolingieni cu „Domeniul 
Sfântului Petru“, papa scoate la iveală o Donatie a lui Constantin 
(în realitate o făcătură de la sfârșitul sec. VIII), potrivit căreia pri- 
mul împărat creștin, plecând la Constantinopol, ar fi transmis pa- 
pilor puterea imperială asupra întregului Apus. Donatio Constantini 
și încoronarea lui Carol cel Mare aveau să stea la temelia concepției 
teocratice a lui Grigore VII și a urmașilor acestuia. 

Aceste pretenţii au fost însă combătute la început - excepție 
făcând pontificatul lui Nicolae I - de către cezaropapismul impa- 
ratilor din Apus, carolingieni, apoi ottonieni. În a doua jumătate 
a sec. X și prima jumătate a sec. XI, papii sunt desemnaţi de îm- 
păraţii germanici. Introducerea adaosului Filioque în Crez este 
rezultatul acestui cezaropapism. Din purcederea ex ambobus, 
Carol cel Mare face doctrina oficială a Bisericii francilor, iar teo- 
logii săi denunță erezia grecilor, pe care îi acuză totodată, în fai- 
moasele Libri carolini, că idolatrizează icoanele. Aceste acuze, 
preluate de împărații germanici, se regăsesc la cruciații de la 1204. 
Carol cel Mare nu-i poate constrange pe papi să modifice Crezul, 
dar le smulge, așa cum am văzut, un fel legitimare a filioquismu- 
lui. În 1014, împăratul Henric al II-lea, la încoronarea sa, cere ca 
la Roma să se cânte Crezul la liturghie, asa cum de multă vreme 
se obișnuia în restul Apusului și cum papalitatea refuza s-o facă, 
pentru a rămâne fidelă angajamentelor luate în 880. Atunci a fost 
proclamat la Roma, pentru întâia oară, adaosul litigios. 

Reforma gregoriană se ridică împotriva cezaropapismului, 
revendicând fățiș plenitudo potestatis pentru suveranul pontif. In 
1076, Grigore al VII-lea îl excomunică pe împărat și-i eliberează 
pe supușii acestuia de îndatorirea de a i se supune. Este prima 
revoluţie a lumii moderne: la Milano, merge până la revolta ar- 
mată. Potrivit dictatus papae, papa are dreptul de a purta 

însemnele imperiale și de a destitui suveranii. Așadar, în Apus - și 
se vede divergenta cu „diarhia“ bizantină - Biserica înglobează și 
întemeiază statul, definindu-se ca „societate“ în curs de realizare 
pământeană. Teoria celor două săbii atrage după sine simultan o 
desacralizare şi o clericalizare a preoţiei împărăteşti. Deja începe 
să se trezească, în slujba lui Hristos, simțul apusean al eficacității 
istorice si al stăpânirii lumii... 


În acest context ambiguu, capătă proporţii o problemă strict 
religioasă, privind locul Romei în cadrul Bisericii. Am evocat deja 
tradiția „sinodală“ a Bisericii vechi, mereu vie în lumea ortodoxă. 
Bisericile de formaţie apostolică abundă în Apus, unde ierarhii 
au convingerea clară de a trona în cathedra Petri. Primatul - care 
a aparținut mai întâi Ierusalimului şi apoi Romei — este conceput 
ca o prioritate de mărturie, un centru de acord, o „întâietate de 
iubire“ printre Bisericile locale, pentru a le asigura și a le mani- 
festa comuniunea. Pentru „buna rânduială a Bisericii“, sinoadele 
au acordat episcopului Romei, pe lângă prerogativele sale patri- 
arhale în Apus, un anumit drept de arbitraj în Biserica universală 
sub forma unui drept de apel moderat. Acest drept se justifică 
prin moștenirea măreaţă a apostolilor Petru și Pavel, care „au 
întemeiat și instituit“ Biserica Romei, ca și prin prestigiul tradi- 
tional al primei capitale a Imperiului. Papa este urmașul lui Petru 
nu numai așa cum sunt toți episcopii, ci și ca primul dintre aceș- 
tia în măsura în care, asemenea lui Petru printre apostoli, exprimă 
credința comună tuturor. Se înțelege că, pentru bizantini, pro- 
blema primatului a rămas multă vreme secundară față de pro- 
blema, primordială pentru ei, a adaosului Filioque. „Fie ca [papa] 
să înfățișeze identitatea de credință și să primească întâietatea, 
pentru ca astfel credinţa să fie aceea care stabilește rangul, iar nu 
violența și tirania“, scria în 1089 patriarhul Constantinopolulu:?... 


2 Răspunsul patriarhului Nicolae al III-lea către patriarhul Ierusalimului Simeon 
al II-lea, citat de Venance Grumel în Echos d’Onent, t. 38, anul 1939, p. 108. 

Această concepție despre Biserică era din ce în ce mai putin 
concepția Romei și a încetat cu totul să mai fie odată cu revolu- 
tia gregoriană. Începând în mod explicit din sec. IV, papa se 
consideră, în slujba universalității si a unității Bisericii, asemenea 
lui Petru însuși, într-un sens special pe care nu-l verifică ceilalți 
episcopi... În sec. XI, pentru a lupta împotriva cezaropapismului 
și a feudalizării Bisericii, pentru a desființa simonia și a purifica 
moravurile clerului, pentru a edifica - și în plan temporal - o 
societate creștină, Grigore al VII-lea începe să numească și să 
destituie episcopii în mod suveran, organizează „Sfântul Scaun“ 
ca instanță canonică supremă și necesară și începe deja să afirme 
infailibilitatea unicului „urmaș al lui Petru“. Această răsturnare 
de situație - ale cărei consecințe Răsăritul nu avea să le înțeleagă 
decât odată cu cea de-A Patra Cruciadă - a contat foarte mult în 
evenimentele de la 1054. Pe atunci, reforma Bisericii latine se 
contura sub pontificatul papei Leon al X-lea, iar cardinalul 
Humbert, trimis de papă la Constantinopol, era un reformator 
înflăcărat: „Aceasta este poziția Bisericii Romei, îi scrie el patri- 
arhului ecumenic: și dacă există în lume o Biserică ce din trufie 
își manifestă dezacordul cu aceasta, acea Biserică nu va mai fi 
Biserică, ci nimic altceva decât o adunătură de eretici, o gloată 
de schismatici, sinagoga Satanei.“ 


În schimb, pentru mințile luminate din Biserica greacă nu 
exista decât o singură problemă cu adevărat serioasă — cea a pur- 
cederii Duhului Sfânt. 

Filioquismul se cristalizează în Apus odată cu instalarea scolas- 
ticii, între sfârșitul sec. XI și cel al sec. XIII. Confruntată cu un 
puternic curent de rationalism și cu o dorință de clarificare și de 
eficacitate analogă revoluției canonice, teologia apuseană caută să se 
constituie ca „știință“ și să demonstreze adevărurile revelate printr-o 
speculație de tip aristotelic. În toată evoluția sec. XII „se presimte 

ruptura care avea să despartă curând teologia, devenită definitiv o 
știință, de mistică, sau cel putin de viata duhovnicească”. 

Între dezvoltarea scolasticii si filioquism legăturile sunt multi- 
ple, dar greșit cercetate. Ruptura antinomiei trinitare în beneficiul 
esenței nu este fără legătură cu elaborarea filosofico-religioasă a 
tonalități substanțialiste. Invers, noua metodă speculativă va pre- 
ciza consecinţele filioquismului presimrite de Sfântul Fotie. La 
Sinodul de la Bari, în 1098, magistrul primei scolastici, Anselm de 
Canterbury, dezvoltă doctrina latină după o argumentare silogis- 
tică deconcertantă pentru italo-greci. Pozițiile complexe și nuanțate 
ale Sfântului Augustin sunt schematizate și preluate după modelul 
unei analize raționale care generalizează și opune. În Dumnezeu - 
esența intelectuală simplă - persoanele se deosebesc prin două diade 
de opoziție: Tatăl naște pe Fiul, Tatăl și Fiul fac să purceadă Duhul, 
nu prin ceea ce-i deosebește, ci prin ceea ce-i face una. Incapabilă 
să opună trei termeni între ei, rațiunea nu poate, de fapt, decât să-l 
raporteze pe al treilea la primii doi luaţi împreună. Tot atât de bine, 
spune Anselm, ar putea fi opus Fiul unității Tatălui și Duhului, 
doar că Scriptura nu ne permite opțiunea, întrucât vorbește despre 
Duhul Fiului și nu despre Fiul Duhului. 

Ceea ce, cu Sfântul Anselm, se estompează este așadar noțiunea 
unei teologii suprarationale pentru că plasează simultan trei ter- 
meni în unitate. Pentru a sugera distanţa dintre această nevoie de 
a explica prin opoziție și tradiția ortodoxă, care se mulțumește să 
adore dincolo de orice opoziție (ca și de orice resorbție într-o uni- 
tate nediferentiata) o plenitudine în care fiecare persoană se rela- 
ționează în mod necesar cu toate celelalte, ar fi de-ajuns să cităm 
aceste rânduri ale unui teolog ortodox din sec. XX: „Tatăl este 
Tatăl nu numai ca fiind Cel Care naște pe Fiul, ci și ca purcezător 
al Duhului («Care de la Tatăl purcede»), iar Fiul este Fiul nu numai 
ca fiind Cel Care a fost născut, ci și ca Acels peste Care odihnește 


3 Dom Frangois Vandenbroucke, La spiritualité du Moyen A ge, Paris, Aubier, 
1961, p. 298. 

Duhul Sfânt; iar Duhul Sfânt este Duhul nu numai ca fiind Cel 
Care purcede de la Tatăl, ci și ca Acela Care odihnește peste Fiul.“* 


Acordul de la 880 era precar. Odată Fotie dispărut, nu mai 
rămăsese decât o ignorare tacită și reciprocă a realității. Răsăritenii 
se conformează textului semnat de legatii romani și preferă să 
ignore credința Bisericii apusene în dubla purcedere. Papalitatea 
se mulțumește să evite adaosul chiar și la Roma. Dată fiind decă- 
derea imperiului carolingian, Roma, confruntată cu amenințarea 
sarazină, caută protecția Bizanțului căruia dinastia Macedoneană 
îi restabilise puterea. Iar pentru basilei, alianța cu Roma este pre- 
țioasă pentru a-și menţine dominația asupra Italiei de Sud. 

Politica întârzie schisma, apoi tot ea o grăbeşte. Într-adevăr, 
schisma se înscrie în politica antibizantină a imperiului ottonian. 
Ruptura canonică se realizează în indiferență. Tradiţia bizantină 
o situează în timpul pontificatului lui Serghie al IV-lea (1009- 
1012), al cărui nume nu mai figurează în dipticele de la Sfânta 
Sofia. „Din ce motiv? Nu ştiu, se pare că a fost în legătură cu 
tronurile“, spune o recenzie a cronicii greceşti; o alta invocă 
„uzurparea drepturilor romane“, adică imperiale; o a treia invocă 
drept motiv insertia lui Filioque în scrisoarea de înscăunare a pa- 
pei... Comuniunea nu a putut fi restabilită sub Benedict al VIII-lea 
care, în 1014, la cererea împăratului germanic, acceptă ca, înce- 
pând din acel moment, la Roma să fie rostit Crezul interpolat. 

În 1048, pe scaunul pontifical urcă inițiatorul a ceea ce avea să 
se numească mai târziu Reforma gregoriană. Leon al IX-lea, pro- 
fitând de loviturile date de către normanzi puterii bizantine, caută 
să-i smulgă pe italo-greci de sub jurisdicția Constantinopolului și 
in acest scop încearcă să-i latinizeze. 

Patriarhul bizantin Mihail Cerularie era un spirit grosier, inca- 
pabil să deosebească esentialul de accesoriu şi să se ridice la o vizi- 
une ecumenică a Bisericii. In fata atacurilor romane în Italia, se 
mulțumește să închidă bisericile latine din Constantinopol si să-l 


+ Serge Boulgakov, Le Paraclet, Paris, Aubier, 1946, pp. 122-123. 

facă pe primatul grec al Bulgariei să lanseze un pamflet, în care sunt 
atacate fără discernământ, într-un talmes balmeș, obiceiurile latine. 

În 1053 însă, evenimentele politice fac ca situația să fie favora- 
bilă unei încercări de unire. Normanzii, insatiabili, isi atacă toți 
vecinii şi-l fac prizonier chiar pe papă. O alianță împotriva dușma- 
nului comun pare a se impune, și ea nu se poate realiza fără relua- 
rea relaţiilor canonice. La cererea împăratului, Mihail Cerularie îi 
scrie papei o scrisoare de bună intenție, iar Leon al IX-lea trimite 
o delegație la Constantinopol. Aceasta este condusă de cardina- 
lul Humbert de Moyenmoutier, reprezentant al acelor cercuri 
„lotharingiene“, care, pentru a reforma Biserica, doreau o adevă- 
rată teocratie pontificală. 

La Constantinopol, Cerularie se arată foarte rezervat, cu atât 
mai mult cu cât sosește vestea morţii lui Leon al IX-lea și implicit 
vacantarea pentru mai multe luni a scaunului papal. După înde- 
lungi controverse, în care patriarhul, în pofida împăratului, re- 
fuză orice concesie, legaţii papali iau o decizie cu un efect 
incalculabil: la 15 iulie 1054, ei depun la Sfânta Sofia, pe Sfânta 
Masă, o sentință de excomunicare împotriva lui Mihail Cerularie 
și a „partizanilor“ săi. Patriarhul este acuzat de zece erezii - prin- 
tre care cea de a îngădui „căsătoria după trup“ a preoților si de a 
fi scos Filioque din Crez. 

După plecarea legatilor, Cerularie își convoacă Sinodul per- 
manent, care îl condamnă pe „Humbert și pe tovarășii săi“, 
Scaunul Romei nefiind pus în discuție. Totuși, patriarhul, denun- 
tand „erorile latinilor“, pune pe același plan Filioque, persecutarea 
clericilor căsătoriți, folosirea azimei, refuzul intercomuniunii cu 
preoții care poartă barbă... 

Cerularie îi informează de îndată pe patriarhii răsăriteni. Cel 
mai de seamă, Petru al III-lea al Antiohiei, a cărui patriarhie cu- 
prinde 192 de scaune episcopale și depășește cu mult frontierele 
răsăritene ale Imperiului, respinge amănuntele inutile și merge 
drept la esențial: „Dacă latinii“, îi scrie el lui Cerularie, „ar con- 
simți să suprime adaosul din Crez, nu le-aș mai cere nimic mai 

mult, socotind tot restul doar lucruri neînsemnate“.5 Iar Psellos, 
care detesta dogmatismul obtuz al lui Cerularie, afirmă la rândul 
său: „Vechea Romă luptă cu cea nouă. Nu este vorba despre o 
problemă minoră sau vrednică de dispreț, ci de temelia însăși a 
credinței, teologia Sfintei Treimi.“ 

Într-adevăr, dacă privim cazurile de intercomuniune din sec. XI 
si XII, toate încercările de unire eșuează din pricina adaosului 
Filioque. Împărații Comneni, prinși între normanzi și selgiucizi, 
favorizează o apropiere de papalitate, a cărei putere crește neînce- 
tat. Au loc negocieri în jurul anului 1062, apoi în 1072; în 1088- 
1089, numele papei este reașezat în dipticele Sfintei Sofia timp de 
optsprezece luni. Dar totul se poticneste de teologia Sfântului Duh! 
și tot așa se întâmplă și în sec. XII - în 1112, 1136 si 1170 - odată 
cu lenta descoperire de către bizantini a noii ecleziologii latine. 


Dacă pe plan teologic conştientizarea rupturii se face lent, pe 
plan popular ea avea să se realizeze în mod brutal prin drama de 
la 1204. 

În dialogul dintre Apus si Răsărit, Cruciadele reprezintă un 
episod cu atât mai tragic, cu cât era în măsură să prilejuiască o 
întâlnire la nivel profund. După veacuri de înstrăinare, survine 
acest fapt, desigur ambiguu, dar uneori rodnic, al unei proximitati 
constante. Îndeosebi la începuturile sale, Cruciada are afinități 
ciudate cu profetismul evanghelic al marilor părinți duhovnicești 
ai Bizanțului. Într-adevăr, sfârșitul secolului XI este marcat în 
Apus de o efervescenţă religioasă aflată în căutarea unei religii 
mai spontane, mai personale, mai putin ierarhice. Sihaștrii - care 
sunt mireni și propovăduiesc Evanghelia în mod nemijlocit - spo- 
resc ca număr și pun sub semnul întrebării monahismul cenobitic 
înstărit și clericalizat. Ei sunt cei care inițiază Cruciada ca o nouă 


5 PG 120, col. 812-813. 

* Cu privire la această semnificaţie strict religioasă a schismei, a se vedea 
studiul ieromonahului Pierre L’Huillier, „Le schisme de 1054“, in Messager de 
P'Exarchat russe, nr. 19, pp. 144-164. 

formă de perigrinatio, practică tradițională în Apus, dar privită 
de această dată dintr-o perspectivă eshatologică: către Ierusalim, 
centrul unității, către un Orient legendar, resimţit adesea ca fiind 
„ioanic“ — concepție despre care va da mărturie însuși papa Inocent 
al III-lea” . Prima cruciadă se desfășoară într-un entuziasm eshato- 
logic, poporul creștin trăindu-și unitatea în jurul unor sihaștri 
laici, recunoscuţi drept părinţi duhovnicești. 

Întâlnirea se vadeste și în cinstirea pe care apusenii o acordă 
sfinților din Răsăritul creștin. Încă de la prima cruciadă, apostolul 
Andrei - care, potrivit legendei, ar fi întemeiat Biserica din 
Constantinopol, apoi ar fi evanghelizat Europa de nord-est — i se 
arată în Antiohia unui țăran provensal pentru a-i dezvălui locul 
unde era ascunsă Sfânta Lance. Sfinții militari ai Răsăritului vin 
în ajutorul cruciaților. Nu are loc doar o afluenţă a sfintelor re- 
licve către Apus, ci sunt traduse și viețile unor sfinți, a căror 
popularitate avea să fie imensă, cum ar fi viata sfintei Maria 
Egipteanca, a sfintei Thais, a sfântului Nicolae al Mirelor - şi mai 
ales, printr-o ciudată reîntoarcere, viata sfântului Alexis, cel din- 
tâi „nebun întru Hristos“, care era de origine romană. 

La rândul său, Bizanțul, mai ales în timpul lui Manuel 
Comnenul, care, în perspectiva reînnoită a unui imperiu univer- 
sal, controlează și secondează cu eficacitate principatele francilor 
din Răsărit în lupta împotriva Islamului, elaborează un stil de 
viata în care cultura bizantină se unește armonios cu virtuțile 
cavalerești ale Apusului. 


Cu toate acestea, întâlnirea nu s-a împlinit în unitate, iar con- 
tactul frust, adesea brutal, dintre cele două jumătăți ale creştină- 
tatii a dus în cele din urmă la o tensiune fatală. Elanul 


7 Sicut per Mariam Magdalenam Iudaeorum intelligitur Synagoga, ita per Pe- 
trum, qui ad Latinos est specialiter destinatus, et apud nos Romae sepulturam ac- 
cepit, populus intelligitur latinorum; graecorum vero populus per Joannem, qui 
missus est ad Graecos, Ephesi tandem in Domino requievit (Scrisoare către episco- 
pii latini din Imperiul latin de la Constantinopol). 

pnevmatologic al primei cruciade și al „mișcării eremitice“ era în 
esență popular, amestecat cu superstiții și cu un ritualism de „so- 
cietate închisă“. Ierarhia îl canalizează, îl transformă: încă de la 
A Doua Cruciadă, îi respinge pe eremifii itineranti, care căutau 
să ridice mulțimile printr-o predică eshatologică. Mișcarea va de- 
veni subterană, „eretică“. Profetismul lui Francisc din Assisi, in 
secolul următor, îl va feri să lezeze Biserica, dar franciscanismul 
însuși va fi repede denaturat prin obiectivarea instituțională și 
prestigiul speculatiei: Sfântul Francisc nu și-a retras niciodată 
blestemul împotriva lui Pietro Stacia, vinovat de a fi introdus 
studiul printre frați... 

Acest triumf al sistemului face din cruciat soldatul unei 
societăți structurate și cuceritoare, intolerantă cu celălalt. 
Mentalitatile populare se ciocnesc, grecii sunt acuzaţi de dupli- 
citate, chiar de trădare. Lupta dintre imperii, începută cu înco- 
ronarea din anul 800, se accentuează, iar germanii vor să distrugă 
definitiv imperiul rival. $i astfel, hrănindu-se din înfruntarea 
riturilor în statele latine din Orient, crește certitudinea - ab- 
sentă la prima cruciadă - că grecul este schismatic si eretic, iar 
cruciada își va împlini rostul exterminându-l. 

În Cipru și în statele francilor din Levant, ortodocșii sunt 
persecutați, patriarhii lor alungați, ierarhia lor subordonată cu 
forța patriarhilor latini, ritul latin este favorizat, dacă nu chiar 
impus. Creștinătatea apuseană, devenită cuceritoare, smulge 
Ortodoxiei Transilvania, Croatia, Dalmatia, Italia de sud. 
Imperiul Bizantin, prins între creștinătatea apuseană si islam, nu 
poate tine piept colonizării mercantile a cetăților italiene. Si ast- 
fel apare inevitabila interacțiune dintre aroganță și ură. In 1182, 
la Constantinopol mocneste revolta împotriva apusenilor. In 
1185, normanzii distrug Tesalonicul. 

Și astfel ajungem în 1204 - anul ocupării Constantinopolului 
de către latini, care nu a fost nicidecum un accident, ci rezultatul 
unei schisme. La începutul sec. XII, normanzii predicau o adevă- 
rată cruciadă împotriva imperiului grec, iar Suger, care relatează 
subiectul, vedea în asta „drumul Ierusalimului, calea Sfântului 

Mormânt“8. Cea de-A Doua Cruciadă era să înceapă cu un asalt 
împotriva Bizanțului. „Cruciada Germanilor“ din 1195-1198 țin- 
tea aproape în egală măsură Constantinopolul, ca și Locurile 
Sfinte. Această escaladare a urii fata de grec - ca fiind diferit, deți- 
nator al imperiului, eretic - culminează cu jaful din 13 august 
1204. În sunet de trompete, latinii jefuiesc casele si bisericile, dis- 
trug icoanele, aruncă sfintele relicve „în locuri mizerabile“, risi- 
pesc „Trupul si Sângele Mântuitorului“. O prostituată cântă 
cântece obscene pe tronul patriarhal. Cronicarul, relatând aceste 
fapte, schiteaza o paralelă - încărcată de semnificaţii pentru vii- 
tor — între cruciați și musulmani: „Ei, cel puţin, nu ne violau fe- 
meile [...] nu aduceau locuitorii la sapă de lemn, nu-i despuiau ca 
să-i plimbe goi pe străzi, nu-i dădeau morţii prin înfometare sau 
prin foc... Iată cum s-au comportat cu noi aceste popoare creștine 
care poartă cruciade în numele Domnului și care împărtășesc ace- 
eași religie ca noi. Cetate care ai fost splendoarea tuturor cetăților 
și lumina lumii, maică a Bisericilor, izvor al credinței, stăpână a 
Ortodoxiei, sediu al științelor, ai băut așadar paharul mâniei...” 

Cruciații isi împart Imperiul Bizantin. Aleg un împărat latin, 
pe Baldovin de Flandra, care, într-o evidentă convergenţă cu în- 
verșunarea jafului, denunţă printre ereziile grecilor si cinstirea 
icoanelor. Veneţia intră în posesia Sfintei Sofia și îl desemnează 
pe un resortisant de-ai săi, Thomas Morosini, ca patriarh al 
Constantinopolului. 

Aflând despre violențele petrecute, papa Inocent al III-lea le-a 
dezaprobat cu cea mai mare indignare. Dar prima sa reacție a fost 
un cânt de izbândă - scrisoarea Legimus in Daniele, către clerul si 
armata creștină. Dumnezeu a voit ca imperiul Constantinopolului 
să fie transmis „de la răzvrătiți la fii, de la schismatici la catolici, 
de la greci la latini“. Cruciații au împlinit taina unirii, nu mai este 
decât o turmă și un păstor.! 


3 Recueil des historiens des Gaules et de France, Paris, 1738-1904, vol. 12, p. 18. 
? Nichita Choniates, Istoria, Leipzig, 1888, pp. 761-762. 
10 PL 215, col. 455-461. 

Papa confirmă numirea lui Thomas Morosini. În 1205, într-o 
scrisoare circulară adresată arhiepiscopilor și ordinelor religioase 
din Franța, el lansează un apel la latinizare: monahii latini să-i 
înlocuiască în Răsărit pe monahii greci, profesorii și studenţii din 
Paris să ducă in Grecia litterarum studium". 


1 Ibid., col. 636-637. 


VII 


MISIUNE SI DIVERSITATE 


Odată cu perioada „pnevmatologică“, structura lumii ortodoxe 
se schimbă. Unitatea imperiului „ecumenic“, scena solemnă unde 
sinoadele cu același nume proclamau marile dogme hristologice, 
este urmată de diversitatea tipurilor naționale și culturale. 
Convertirea unor noi popoare nu duce și la integrarea lor unitară. 
Desigur, când un suveran se convertește, el intră în acea oikoumene 
al cărei centru este Imperiul Bizantin și este legitimat prin acor- 
darea unui titlu nominal în ierarhia imperială. În fapt, el rămâne 
independent, iar Biserica întemeiată pe teritoriul său este repede 
înzestrată cu un episcopat naţional, cu o largă autonomie: episco- 
pii aleg un primat, mitropolit sau arhiepiscop, care este uns de 
către patriarhul ecumenic (acesta însă, din rațiuni pe care le vom 
cerceta ulterior, va decide să-l desemneze direct doar pe intaista- 
tătorul Bisericii Ruse...). În contextul unor opoziții nationale 
uneori aprinse, dar întotdeauna depășite mulțumită conștiinței 
unei ireductibile transcendente a unității ecleziale, Bisericile 
Bulgară și Sârbă în Evul Mediu, apoi Biserica Rusă în pragul epo- 
cii moderne, își dobândesc „autocefalia“! cu acordul Bisericii 


1 O Biserică „autocefală“ își desemnează ea însăși întâistătătorul. 

mame. Încă de la sfârșitul sec. IX, acea Epanagogé, redactată, asa 
cum am spus, sub inspirația Sfântului Fotie, preaslaveste diversi- 
tatea cincizecimică a popoarelor în unitatea Trupului lui Hristos. 

De fapt, dacă ritul bizantin se impune în noile ținuturi orto- 
doxe, o face multă vreme nu în virtutea unui principiu (Chiril şi 
Metodiu foloseau ritul latin în Moravia), ci prin puterea sa de 
răspândire. Îndeosebi Sfânta Scriptură și slujba Sfintei Liturghii 
sunt traduse în limbi noi: Biserica răsăriteană, unde comunități 
numeroase foloseau deja siriaca și georgiana, își confirmă carac- 
terul poliglot, iar adesea misionarii săi sunt cei care înzestrează 
cu o limbă scrisă popoarele pe care le convertesc. 


Marile misiuni bizantine încep în sec. IX, la îndemnul 
Sfântului Fotie, cu care Chiril și Metodiu, apostolii slavilor, erau 
prieteni. Constantin (care urma să se călugărească sub numele de 
Chiril) și fratele său Metodiu erau fiii guvernatorului grec al 
Tesalonicului. Regiunea era populată de slavi, iar cei doi fraţi le 
cunoșteau bine limba. Constantin „Filosoful“ a fost, la 
Universitatea din Constantinopol, ucenicul și apoi urmașul lui 
Fotie, care-l însărcinează cu o misiune politico-religioasă la kha- 
zari: astfel, el poate observa în Crimeea coexistenta unor Biserici 
de diferite limbi. Desi rămâne laic, se alătură neintarziat fratelui 
său, intrat în monahism, și amândoi pregătesc evanghelizarea 
slavilor, traducând Noul Testament în dialectul din regiunea 
Tesalonicului. Sunt nevoiţi să creeze o limbă scrisă și mai întâi 
un alfabet, ceea ce și fac, utilizând litere grecești și poate unele 
caractere ebraice și caucaziene (dar este greu de precizat dacă au 
creat alfabetul glagolitic sau direct alfabetul Chirilic, mai apropiat 
de greacă, care va triumfa printre ucenicii lor cu prilejul evanghe- 
lizării definitive a Bulgariei). 

În 864, Fotie îi trimite pe Constantin și pe Metodiu în 
Moravia, al cărei principe ceruse misionari de la Constantinopol. 
Succesul lor este mare și rapid. Într-o perspectivă întru totul ecu- 
menică, ei folosesc liturghia latină, pe care misionarii germanici 
o introduseseră deja în țară, dar o traduc în limba slavă, ceea ce 

le asigură audiența din partea poporului. Refuză să introducă 
Filioque în Crez, dar totodată se adresează respectuos papei pen- 
tru a găsi sprijin împotriva detractorilor lor. Căci, într-adevăr, la 
Venetia, unde misionarii nostri veniseră să ceară hirotonirea de 
noi clerici, clerul latin a declarat că traducerea liturghiei este o 
blasfemie, deoarece doar trei limbi, spun ei - ebraica, greaca și 
latina - pot exprima cuvântul lui Dumnezeu. Împotriva acestor 
adepți ai „ereziei lui Pilat“ (aluzie la inscripția în aceste trei limbi 
scrisă de Pilat pe Cruce), Constantin și Metodiu obțin ajutorul 
papei Adrian al II-lea. Constantin moare la Roma in 869, după 
ce îmbrăcase haina monahală într-o mănăstire grecească din oraș, 
primind numele de Chiril. 

Metodiu își desfășoară apostolatul în Europa Centrală, ajungând 
din Moravia până în Panonia, al cărei arhiepiscop devine, în 870. 
Ioan al VIII-lea îl apără de uneltirile germanice și ajunge să aprobe 
și el folosirea liturgică a limbii slave. Este momentul reconcilierii 
dintre Roma și Constantinopol, ceea ce conferă marii misiuni bi- 
zantine în ținuturile slave pecetea ecumenicitatii. Aprobat de papă 
în 879-880, Metodiu este primit călduros de Fotie in 881-882. La 
întoarcere, încheie traducerea Scripturii în limba slavonă. 

După moartea sa (884), regiunea intră sub protectorat germa- 
nic. Latina este impusă în liturghie, iar Filioque este adăugat la 
Crez. În pofida rezistenței populare, ucenicii lui Metodiu sunt 
persecutați, apoi surghiuniti. Multi dintre ei, adunaţi în jurul 
Sfântului Clement, se stabilesc în Țaratul Bulgar, care cuprindea 
o mare parte din slavii din sud și pe care-l vor increstina în pro- 
funzime. Biserica Bulgară, ale cărei începuturi au fost umbrite de 
rivalitatea dintre misionarii greci si cei latini, cunoaște în sec. X o 
înflorire fără pereche. Atunci se desăvârșește liturghia slavă, se 
elaborează o nouă muzică sacră, slavona începe să se scrie cu ca- 
ractere Chirilice. Se înmulțesc textele slave ale Scripturii și cărților 
liturgice, care, împreună cu muzica bulgărească, aveau să treacă în 
Rusia kieveană și să-i înlesnească evanghelizarea. Împotriva bogo- 
mililor, Sfântul Ioan de Rila (t 946) întemeiază un puternic centru 

de viață contemplativă. În 927, Biserica Bulgară primeşte oficial 
autocefalia, astfel că arhiepiscopii de Ohrida devin patriarhi. 

Dar această dezvoltare este curând întreruptă, și încă într-un 
mod tragic. Regatul bulgar, care rivaliza cu Bizanțul, este distrus 
de Vasile al II-lea după un război crâncen (986-1014). Autocefalia 
dispare și arhiepiscopia Ohridei, desi rămâne autonomă, favori- 
zează elenizarea. Ruptura dintre episcopatul grec și popor, despre 
care am mai vorbit în legătură cu bogomilismul, lămurește carac- 
terul parțial „naționalist“ al noii autocefalii bulgare, obținute la 
sfârșitul sec. XII. Profitând de luptele civile de la Constantinopol, 
Țaratul Bulgar se restabilește în 1185. Biserica se proclamă autoce- 
fală într-un nou centru politic si religios, Târnovo. Regele Ioanichie 
caută sprijinul Romei și-i favorizează pe bogomili. Abia în 1235 
patriarhii de la Târnovo vor fi recunoscuți de patriarhia ecumenică. 

In țările din Caucaz, unde Ortodoxia dispune de puternicul 
bastion georgian, misionarii bizantini evanghelizează, în sec.X și 
XI, stepele transcaucaziene din Alania și Zecchia. 

Misiunea bizantină ajunge în Boemia și in Polonia - unde se 
refugiaseră ucenicii Sfântului Metodiu -, dar opțiunea Ungariei 
pentru Roma desprinde aceste țări de Constantinopol, ele inte- 
grându-se în creștinătatea apuseană, mai structurată (se cunoaște 
importanța în aceste regiuni a ordinelor cavalerești). Folosirea 
limbii latine și procesul de feudalizare (favorizat de Biserica ger- 
manică, ea însăși foarte feudalizată) merg mână în mână, în timp 
ce folosirea liturgică a limbilor populare însoțea de obicei păstra- 
rea structurilor comunitare. 

În schimb, pornind din Bulgaria, Ortodoxia se răspândește în 
mod durabil printre slavii din sud. La sfârșitul sec. XII, Biserica 
se organizează în Serbia. 


Rușii - acei Rbôs din cronicile bizantine - sunt slavi stabiliți 
pe marele drum fluvial dintre Marea Neagră și Scandinavia, în- 
conjurati fiind de scandinavi, de variagi sau varegi, pe cale de 
slavizare. Atacă în anul 860 Constantinopolul și sunt respinși - 
potrivit tradiţiei - printr-o intervenție miraculoasă a Maicii 

Domnului care ocroteste cetatea cu sfântul său Acoperământ: in 
mod ciudat, grecii au uitat această „mijlocire“, dar Biserica Rusă 
o sărbătoreşte regulat cu multă evlavie (este sărbătoarea emotio- 
nantă a Pokrov-ului, la 1 octombrie)’. Sfântul Fotie rostește atunci 
cuvinte profetice despre acei dușmani ai imperiului care aveau să 
devină slujitori de seamă ai Bisericii si trimite misionari la Kiev. 
Această primă arhiepiscopie a Kievului dispare în 882-883 în 
urma unei reacții a păgânilor, și nu se mai știe nimic despre mi- 
siune, în afară de faptul că în urma ei au apărut creștini în finu- 
turile ruseşti. În jurul anului 954, principesa Elga - Olga - primește 
botezul, poate de la misionari apuseni, căci curând după aceea îi 
cere împăratului Otto I să trimită o misiune. Dar aceasta eșuează, 
iar Olga se apropie de Constantinopol. Fiul său Sviatoslav rămâne 
păgân, poate pentru a-și afirma independenţa fata de bulgari, dar 
aceste relații cu bulgarii favorizează evanghelizarea, care, timp de 
un secol, se face așadar prin convertiri personale, într-un mediu 
adesea ostil. Sviatoslav este un tip de principe nomad și există 
o anumită proximitate culturală între Rusia kieveană și regatul 
seminomad al khazarilor, răspântie religioasă unde se întâlnesc 
islamul și mai ales iudaismul. Povestea legendară a „alegerii cre- 
dintei* de către fiul lui Sviatoslav, Sfântul Vladimir, exprimă deci 
un adevăr profund. Pentru a putea alege cea mai bună religie, 
Vladimir a trimis soli la musulmani, la evrei, la latini și la greci, 
iar raportul prezentat de trimișii săi la Constantinopol îl fac să 
aleagă creștinismul în forma sa bizantină „Nu mai știam dacă 
suntem în cer sau pe pământ, căci pe pământ nu se află asemenea 
frumuseţe. Astfel, nu știam ce trebuia să spunem, dar știam bine 


2 Biserica Ortodoxă Română serbează, de asemenea, tot la 1 octombrie, Sfân- 
tul Acoperământ al Maicii Domnului. Intervenţiile miraculoase ale Maicii Dom- 
nului în apărarea Constantinopolului au prilejuit alcătuirea, încă din sec. VII, 
potrivit tradiției, a Imnului Acatist. După transferul comemorării inițiale de pe 
7 august în sâmbăta Săptămânii a V-a, sinaxarele au adăugat și memoriaaltor asedii 
ale Constantinopolului din anii 677, 717-718 si 860, făcând astfel din Acatist imnul 
prin excelență al încrederii poporului bizantin în ocrotirea Maicii Domnului, cum 
declara limpede elocventul său proimion „Apărătoarei Doamne“ (n. tr.). 

un singur lucru: că Dumnezeu sălășluiește acolo împreună cu 
oamenii...“ În această vertiginoasă alegere a destinului, Rusia nu 
s-a ropit nici de Orient - musulman sau iudaizat -, nici de 
Apus, ca slavii din Boemia sau din Polonia, ci a deschis Ortodoxiei, 
prinsă între islam și creștinătatea romană, marea cale a unei noi 
misiuni, către nord. Asemenea Ortodoxiei, ea nu va aparține pro- 
priu-zis nici Răsăritului, nici Apusului, ci va constitui unul din 
locurile întâlnirii lor... 

Vladimir este botezat în 987, nu se știe prea bine de către cine, 
poate de niște preoți varegi. Dar îndată după aceea se află în rapor- 
turi strânse cu Bizanțul, o ia de soție pe „porfirogeneta“ Ana și 
conferă încreștinării un caracter colectiv: „Vladimir a venit cu pre- 
Ofil și cu prințesa și cu cei din Cherson pe malul Niprului și mul- 
time mare de popor s-a adunat și a intrat in apă [...], iar preoții în 
picioare înălțau rugăciuni.“ După Kiev, şi nu fără violențe reciproce 
în rezistenţa și „căderea idolilor“, se convertesc Rostovul, Souzdalul 
și Novgorodul. Continuă însă o evanghelizare mai profundă grație 
zelului luminat al principilor Vladimir și Yaroslav, și mai ales a 
contactelor cu Bulgaria, care transmite noii Biserici Liturghia în 
limba slavă, prodigios instrument pentru încreștinarea poporului. 
În primul sfert al sec. XI, se întăresc și se stabilizează relațiile cu 
Constantinopolul, care organizează mitropolia rusă. Spre deosebire 
de celelalte mitropolii ortodoxe, unde întâistătătorul este ales la fata 
locului, mitropolitul Kievului este numit direct de patriarh: aceasta 
se explică, cel puţin pentru început, prin importanţa excepțională 
a lucrării misionare, care cerea o protecție specială din partea 
Bisericii mame, cât și prin necesitatea de a-l face pe mitropolit inde- 
pendent de disputele aprinse dintre principii ruși. 

Cu câteva excepții (schisma din 1147-1155), relaţiile cu 
Constantinopolul sunt bune, iar mitropoliţii greci se dovedesc a 
fi îndrumători eficace pentru poporul rus pe calea Ortodoxiei. 
La schisma din 1147, episcopul Novgorodului, sfântul Nifon, se 
opune unei autocefalii arbitrare și intră sub jurisdicția directă a 
Constantinopolului: din acel moment, marea republică a negus- 
torilor, unde ierarhul era tras la sorți dintre cele trei nume 

propuse de Adunarea poporului, dispune, odată cu titlul de arhi- 
episcopie, de o anumită autonomie ecleziastică, care-i va înlesni 
lucrarea misionară in imensitățile nordice. 

Într-adevăr, începând din sec. XI, misiunea ortodoxă trece din 
Bizanţ în Rusia, ocrotită de principi, dar mai ales răspândită de 
monahi, printr-o atitudine de prezență mai întâi contemplativă 
si liturgică printre păgâni. Multi apostoli pornesc în sec. XI de la 
Lavra Pecerska din Kiev - asemenea Sfântul Kukșa, apostolul 
viaticilor, care-și găsește sfârșitul înfruntând un șamanism te- 
nace... Încă de lai inceput, misionarii se adresează atât popoarelor 
de rasă galbenă, cât și slavilor, inaugurând prodigioasa lucrare de 
evanghelizare a Bisericii Ruse. Expansiunea Ortodoxiei se face 
astfel către nord, apoi, descriind o mare circumferință, către re- 
gatul khazar, pe Volga. În sec. XII, în timp ce Rusia kieveană 
cădea pradă anarhiei, Novgorodul, care trăia departe de disputele 
princiare, îi evanghelizează treptat pe finlandezi, pe ciuziși pe 
karelieni, până la Marea Albă. 


Spiritualitatea ortodoxă s-a împământenit in Rusia cu cei doi 
poli ai săi: viaţa liturgică, cu importanța sa deosebită în incresti- 
narea poporului, și viața monahală, cu dimensiunile sale comple- 
mentare, de dragoste obștească şi de contemplatie solitară. 

Aceste două aspecte ale vieții monahale le aflăm în stare ger- 
minativă, ca să spunem așa, în crearea nucleului duhovnicesc al 
primei Rusii, Lavra Pesterilor din Kiev. În timp ce acțiunea mă- 
năstirilor ctitorite de principi rămânea limitată, această obşte, 
născută din „postul și lacrimile“ a doi sfinți, Antonie și Teodosie, 
și sprijinită de evlavia populară, devine curând centrul de rugă- 
ciune și de misiune al noii Biserici. Sfântul Antonie, potrivit și 
numelui său, se situează pe linia pustiei și a tăcerii. Vizitează 
Sinaiul, se călugărește la Athos și revine in Rusia la cererea stare- 
tului său: „Binecuvântarea Sfântului Munte va fi cu tine și de la 
tine vor ieși mulțime de călugări.“ La Kiev, el sapă o peșteră în 
falezele calcaroase de pe malul Niprului și se cufundă în rugăciune. 
I se alătură ucenici, pe care-i primește, indiferent de condiţia lor 

socială, chiar și pe iobagi: „Au săpat o criptă mare, o biserică și 
chilii.“ Antonie, om al tăcerii și nu al poruncilor, se stabilește 
putin mai departe - mai curând inspirator decât conducător. 
Moare în „marea tăcere“ în jurul anului 1073. El este cel care a pus 
bazele subterane, nevăzute, ale tinerei Biserici Ruse, și o întreagă 
pleiadă de schimnici, trăind o asceză de mare asprime, în tradiția 
monahismului primar, aveau să-i continue opera în sec. XII. 

Odată cu Sfântul Teodosie, apare în Rusia celălalt aspect al 
monahismului ortodox, cel al vieții de obşte cu impact social. 
Teodosie aduce mănăstirea la suprafață și dă monahilor regula 
studită, care avea să devină de atunci înainte rânduiala vieții mo- 
nahale rusești. Toţi monahii, începând cu starețul, lucrează cu 
propriile mâini. Teodosie construiește un spital și un arhondaric, 
pentru a-i adăposti pe sărmani, pe bolnavi, pe pelerini. În fiecare 
sâmbătă, trimite celor aflați în temniță căruțe pline cu pâine. 
Primește la masa sa și pe tâlhari. „Se cuvine să-i hrănim din munca 
noastră, spunea el, pe cei sărmani și nevoiaşi.“ In asemenea oa- 
meni, poporul îndrăgea realitatea trăită a Evangheliei... 

Monahismul își va asuma in Rusia un rol misionar $i totodată 
civilizator, rol pe care nu-l avea în Bizanţ. Multi călugări - deci 
si ierarhi, proveniți exclusiv din rândul acestora - vor fi pictori 
sau copiști. În mai mică măsură decât în Apus, dar într-un mod 
asemănător, aceștia vor răspândi cultura clasică. 


Rusia kieveană este o societate a contactelor, a schimburilor, 
in mare parte citadină și neguțătorească, cosmopolită, înrădăci- 
nată spiritual în lumea bizantină, dar deschisă către Apus și către 
creștinătatea caucaziană. Iaroslav cel Intelept își mărită cele trei 
fete cu regii Franţei, Norvegiei și Ungariei. Kievul cu a sa cate- 
drală Sfânta Sofia este „rivalul Constantinopolului“. Novgorodul 
întreține relaţii strânse cu lumea scandinavă și germanică. Intre 
Georgia si Suzdal - regiune de colonizare în pădurile Volgăi su- 
perioare - alianțele dinastice sunt frecvente. Arhitectura religi- 
oasă a Novgorodului, puternică și simplă - un cub de zidărie 
împodobit spre răsărit cu trei abside semicirculare, o singură 

cupolă, ușor umflata pentru a lăsa zăpada să alunece -, bisericile 
de piatră ale Suzdalului, cu fațadele lor sculptate, unde visul me- 
sopotamian se împletește cu temele creștine - nu seamănă cu bi- 
sericile bizantine, ci cu arta romană și cu arta caucaziană, 
amândouă ieşite dintr-un izvor comun siriac, aflat mai aproape 
de origini decât Bizanțul. 

Totuşi, ceea ce surprinde în mod deosebit în arta creștină a 
acestei Rusii, încreștinate nu atât prin sângele martirilor, cât prin 
luminoasa mărturie a contemplativilor, este o impresie de ușurință 
și de simplitate limpede, care, treptat, o vor deosebi de arta gre- 
cească, mai plină de substanţă, și îi vor permite să fie, în sec. XIV 
și XV, expresia prin excelență a perioadei pnevmatologice. 


De fapt, spre deosebire de Apus și de Bizanţ, Rusia a primit 
creștinismul fără mijlocirea vreunui umanism, vreunei intelep- 
ciuni pur omenești, vreunei elaborări culturale prealabile. Doar 
un „păgânism“ foarte primitiv va continua multă vreme să im- 
pregneze sufletul popular. Două elemente moștenite de la păgâ- 
nismul slav - el însuși influențat de șamanismul populațiilor 
finice - au apăsat în mod deosebit asupra destinului crestinismu- 
lui rusesc: un fel de „dionisism“ și înțelegerea pământului ca teo- 
fanie. Biserica l-a combătut neîncetat pe cel dintâi, pentru că, prin 
tehnici de extaz adesea orgiastice, dizolvă omul în forța tulbure, 
haotică, a vieții elementare. La sfârșitul sec. XVII, când schisma 
Staroverilor (creştinii de rit vechi) va crea o breșă în conștiința 
creştină a poporului rus, acest ,dionisism“ va ieși cu putere la 
lumină, amestecat cu o pnevmatologie aberantă, în secta hlistilor. 
În schimb, concepția foarte arhaică despre pământ ca teofanie, 
„întemeiată de Duhul Sfânt“ și „susţinută de Cuvântul lui 
Dumnezeu“, spun Versetele duhovnicesti, avea să fie asumată pe 
larg de creștinismul ortodox, care pune accentul pe pătrunderea 
cosmosului de către energiile divine. Sofianismul rusesc apare 
astfel ca renașterea creștină a unei religii primare a pământului 
edenic. Ispitit în mod constant de diferite forme de emanationism 
sau de panteism, el constituie totuși, în punctele sale de vârf, o 

întâlnire fecundă, unică în istoria religiilor, dintre sensul arhaic, 
adică paradiziac și cosmic al sacrului, și un creștinism al transfi- 
gurării universale. 


Ignorând morala de tip „ce-i prea mult nu-i sănătos“, fremă- 
tând de o sfințenie htoniană care amenință cu posedări dizol- 
vante, poporul rus va trăi, pe de o parte, creștinismul cu un 
maximalism pe care nicio înțelepciune omenească nu va veni să-l 
tempereze, iar, pe de altă parte, va căuta în Biserică un principiu 
al ordinii și al păcii, aceste structuri puternice care-i lipsesc. Astfel, 
în creştinismul rusesc apar două mari tendințe, când aliate, când 
inamice: evanghelismul și ritualismul. 

Sensibilitatea rusească va sublinia misterul central al 
Evangheliei: mântuirea prin iubire, adusă nu celor drepți și celor 
sănătoși, ci păcătoșilor care se pocăiesc. Căci prin „niște lipsiţi de 
minte a fost învins diavolul“, spune Cronica lui Nestor despre 
Olga și Vladimir. Cel care se descoperă iertat și iubit nu mai poate 
trăi decât în smerenie și dragoste. Vladimir îi aduce pe săraci în 
palatul său pentru a fi hrăniţi și îmbrăcați. Pentru cei pe care 
boala îi țintuia la pat, organizează distribuirea de alimente la do- 
miciliu. El - atât de crud înainte de increstinare — ezită să mai dea 
cuiva pedeapsa cu moartea... 

Nu e de mirare că această sensibilitate vibrează în mod special 
la Fericiri, la „poruncile lui Hristos“ din Evanghelia după Matei. 
Cântarea Fericirilor la începutul Sfintei Liturghii avea să dispară 
din Biserica Greacă, dar este păstrată cu sfințenie în Biserica 
Rusă.” Iubirea de dușmani, neimpotrivirea la rău, suferința trăită 
în comuniune cu Hristos, bucuria care ia naștere din această unire 
cu Cel Înviat, iată ce vor căuta să sublinieze în Evanghelie cresti- 
nii ruși cei mai vrednici. Tema liturgică, de sorginte siriană, a lui 
Hristos umilit, devine în Rusia tema lui Hristos cerșetor, prezent 
în semenul cel mai nevoiaș. În patrimoniul ascetic si 


3 Biserica Ortodoxă Română păstrează și ea tradiția cântării Fericirilor in 
partea de început a Sfintei Liturghii (n. tr.). 

contemplativ al Ortodoxiei, sfinții ruși vor pune accentul pe 
„smerenia iubitoare“, umilenie, care străpunge inima atunci cand 
descoperă cât de mult îi iubește Dumnezeu pe oameni. Astfel, 
evanghelismul rusesc se hrănește din spiritualitatea siriană, nu 
numai prin liturghie, ci și prin opera Sfântului Isaac Sirul, atât de 
citit în mănăstirile rusești de-a lungul Evului Mediu. Sfântul Isaac, 
care ne cere să ne rugăm „pentru vrăjmași [...] chiar și pentru 
șerpi“, și să ne simțim în fata lui Dumnezeu asemenea unei fur- 
nici, unui scarabeu, să ne simțim încrezători si gângurind ca un 
prunc, „căci scris este: Dumnezeu îi ocroteşte pe prunci“. Într-un 
sens mai larg, sensibilitatea Bisericii Ruse a fost marcată de cea a 
Bizanțului din sec. XI si XII, a Sfântului Simeon Noul Teolog și 
a icoanei Maicii Domnului Eleousa, atât de caracteristică pentru 
arta Comnenilor și care, odată trimisă în Rusia, va deveni co- 
moara națiunii: Maica Domnului din Vladimir, de o blandete 
ușor îndurerată, zugrăvită cu o spontaneitate sublimă, chip al 
iubirii materne transfigurate. 

Nimic nu exprimă mai bine această încredere, această smere- 
nie, această fidelitate în suferință decât forma de sfinţenie care se 
descoperea atunci in Rusia, cea a „pătimitorilor“ (strastoterpti). 
Este vorba despre oameni trăitori în lume, care nu practicau nicio 
asceză anume, dar care, supuși pe neașteptate unei morți nedrepte 
(cu atât mai mult cu cât adesea erau tineri nevinovaţi), știau să-și 
transfigureze spaima, chiar lasitatea, în încredere, refuzau să răs- 
pundă răului cu rău și își iertau călăii. Cei dintâi strastoterpti sunt 
tinerii prinți Boris și Gleb, asasinați la porunca fratelui lor mai 
mare în 1015, și canonizati la presiunea populară, în ciuda reti- 
centelor ierarhiei grecești, care nu accepta să le considere pe aceste 
victime ale unei reglări de conturi dinastice drept mărturisitori 
ai credinţei. În fata călăului, Gleb este las: „Îndură-te de tinerețea 
mea, fie-ti milă, stăpâne. Tu vei fi stăpânul meu și eu îţi voi fi 


+ Wensinck, The Mystical Treatises of Isaac of Nineveh, traducere din siriacă, 
Amsterdam, 1923, p. 343. 

rob...“5 Lui Boris „îi este milă de trupul său bun și frumos“ si 
amândoi plâng pentru că trebuie să părăsească „lumina cea minu- 
nată“$. Dar amintirea Patimilor lui Hristos le luminează propria 
suferință: „Doamne Iisuse Hristoase, se roagă Boris, Tu Care 
Te-ai arătat în acest chip pe pământ pentru mântuirea noastră și 
Ţi-ai lăsat de bunăvoie mâinile pironite pe Cruce și ai suferit 
Patimile pentru păcatele noastre, învrednicește-mă să îndur și eu 
pătimirea mea. Nu de la vrăjmași o primesc, ci de la fratele meu: 
iartă-i, Doamne, păcatul acesta.“ 


Cealaltă dimensiune a tânărului creștinism rus este ritualis- 
mul. Poporul rus a căutat în viața Bisericii o ordine deplină. 
Elementul său htonian, neinfranat, și dualismul spiritualizant al 
bogomililor aveau să-și afle antidotul în cadrul liniștitor și toto- 
dată material al ritualului bisericesc care, prin obiceiuri și tradiții, 
se răsfrânge asupra întregii existente. Acest ideal se exprimă prin 
cuvintele blagolepie, istovost, blagoobrazie, care desemnează o dis- 
ciplină duhovnicească capabilă să confere vieții măsură și frumu- 
sete religioasă, iar omului o purtare smerită și demnă, pătrunsă 
de o responsabilitate conștientă față de Dumnezeu şi de aproa- 
pele. Cu toate acestea, ritualismul rusesc va fi adeseori ispitit de 
o religie a regulilor și a legii, în care duhul veterotestamentar 
domina duhul Evangheliei. Ispită cu atât mai puternică cu cat în 
sec. XI și XII, mulți hazari, convertiți la iudaism, se refugiază în 
Rusia din fata invaziilor pecenegilor și cumanilor. Acești hazari 
iudaizati nu cunosc comentariile si exegezele iudaice ale Thorei 
și se mulțumesc să practice prescriptiile legale ale Vechiului 
Testament, ceea ce le sporește influența. Din acest motiv, ierarhia 
îi pune permanent în gardă pe credincioși împotriva atitudinii 
iudaizante. Sfântul Ilarion, singurul mitropolit de origine rusă 


5 Skazanie, citată de E. Behr-Sigel, Prière et sainteté dans | É glise russe, Paris, 
Cerf, 1950, pp. 45-46. 

6 Thid. 

7 Thid. 

din sec. XI, a scris un tratat: „Despre legea mozaică și despre 
harul și adevărul venite prin Iisus Hristos, și despre felul în care 
legea a încetat când harul și adevărul au umplut întreg pământul, 
iar credința s-a răspândit la toate neamurile și până la neamul 
nostru rusesc.“ Ilarion previne poporul rus împotriva „păcatului 
iudaismului“, adică ritualismul excesiv și identificarea ortodoxiei 
cu realitatea națională. În mod profetic, el îşi situează tânăra 
Biserică în marele curent al misiunii. 


În anarhia conflictelor princiare, ierarhia joacă un rol pacifi- 
cator: „Dumnezeu ne-a rânduit în pământul rusesc pentru a vă 
împiedica să faceți vărsare de sânge.“ Din pricina luptelor civile, 
„neamurile se vor bucura și ne vor lua pământurile“. Într-adevăr, 
în sec. XIII, tătarii distrug Rusia kieveană. Dar continuitatea na- 
fiunii și a misiunii va fi asigurată. În 1155, prințul Andrei, „iubi- 
torul de Dumnezeu“, mută centrul statului în Suzdal: la sfatul 
Maicii Domnului care i se arată în vis, instalează la Vladimir 
icoana Maicii Domnului Eleousa, care devine „Maica Domnului 
din Vladimir“ 


VIII 


„ROBIA BABILONIANĂ“ 
ŞI MIRACOLUL SÂRB 


Sec. XIII este o epocă de încercări pentru creștinătatea orto- 
doxă, unul din acele momente în care procesul morții și învierii, 
pe care de obicei nu-l înfățișează decât „tainele“ Bisericii, se înscrie 
în istoria însăși. 

Începând din 1204, Constantinopolul și cea mai mare parte a 
Imperiului Bizantin sunt ocupate de latini. Dogele Veneţiei se 
intitulează: „Domn a un sfert și jumătate din Imperiul Grec“. Un 
Imperiu Roman de Răsărit se organizează in Grecia și în insule, 
după modelul feudal, cu principate, comitate şi baroniate. În toate 
aceste regiuni, ortodocşii refuză să-l recunoască pe patriarhul ve- 
neţian și se opun latinizării, suferind consecințele: în Ciprul ocu- 
pat de franci încă din 1191, monahii ortodocși care refuză să se 
lepede de credința lor sunt schingiuiti până la moarte în prezența 
legatului papal. 

Dar imperiul ortodox nu a dispărut, ci „viitura barbară l-a 
aruncat dincolo de zidurile Bizanțului pe malurile Asiei, ca pe o 
jalnică epavă“ (Mihail Choniates): el se va forma din nou în 
nord-vestul Anatoliei, în jurul Niceei, noua sa capitală. Este ceea 
ce cronicarii aveau să numească „robia babiloniană“ 

Prea slab, Imperiul de la Niceea nu poate aduna la un loc toate 
cioburile lumii grecești: Imperiul Trebizondei şi Despotatul 
Epirului își proclamă independența și rivalizează cu el. Patriarhia 
ortodoxă, după doi ani, isi găseşte un titular, dar autoritatea îi 
este contestată. Mitropolia de Naupacta, din Despotatul Epirului, 
este practic autocefală. Arhiepiscopia bulgară de la Târnovo îi 
jură supunere papei Inocenţiu al III-lea, care îi dă în schimb o 
oarecare autonomie și privilegii patriarhale, iar la 8 noiembrie 
1204, îl încoronează tar pe Ioanichie, organizatorul revoltei îm- 
potriva grecilor. Această schismă va dura până în 1235. La acea 
dată, regele loan Asan al II-lea se întoarce către bizantini, iar 
patriarhia ecumenică o va recunoaște pe cea de la Târnovo. 

În 1261, Mihail Paleologul îi alungă pe latini din 
Constantinopol și restaurează Imperiul. Dar pentru lumea orto- 
doxă începuse deja o nouă robie babilonică: încă din 1223, tătarii 
invadaseră Rusia. Kievul cade în 1240. Întregul pământ rusesc, cu 
excepția Novgorodului, este integrat în imensul imperiu mongol, 
care la un moment dat se întinde de la Pacific până la Marea 
Adriatică. Din Kievul pustiit, centrul vieţii rusești se mută către 
bazinul Volgăi superioare, la adăpostul pădurilor. Cat despre 
Novgorod, acesta este supus asaltului unei cruciade organizate de 
cavalerii suedezi și de ordinele militare germanice. 


Moarte-inviere: Rusia, devenită vasala imperiului asiatic al lui 
Genghis-Han, îl va distruge treptat din interior și, până în pragul 
sec. XXX, va realiza misiunea ortodoxă pe întregul teritoriu al fos- 
tului imperiu - din Asia de Nord până la Pacific. În timpul pri- 
mului secol al dominaţiei lor, mongolii s-au arătat toleranti, cu 
condiţia ca statul sau, mai bine zis, diferitele state rusești să rămână 
docile. Măreţia principilor ruși a constat atunci în acceptarea unei 
anumite decăderi temporare, astfel încât credința să fie păstrată și 
să se răspândească. Aleksandr Nevski (1220-1263), admirabil pro- 
totip de „principe sfânt“, care îmbină noblețea și generozitatea cu 
o credință vie, adoptă o atitudine caracteristică atunci când se duce 
în centrul Hoardei de Aur: refuză să se închine idolilor, dar îi arată 

Hanului respectul pretins: „Mă voi înclina în fata ta, căci 
Dumnezeu te-a invrednicit cu regalitate. Dar nu mă voi închina 
făpturii, căci sunt creștin.“! Obține astfel întemeierea unei episco- 
pii la Sarai, capitala Hoardei, cu dreptul de misiune fără opreliști 
printre tătari. Și multi dintre aceștia se vor boteza, printre ei și 
viitorul sfânt Petru, nepotul hanului Berkhai... 

Supunere politică, persistenta și vitalitate a Bisericii: această 
opţiune n-ar fi fost cu putință fără adeziunea implicită a poporu- 
lui. Este știut că evlavia rusească nu a preamărit niciodată războ- 
iul sfânt împotriva necredincioșilor și că anumite documente 
aghiografice sunt chiar favorabile tătarilor.? „Principii sfinți“ au 
o concepție întru totul biblică a puterii lor: în primul rând, tre- 
buie să slujesti Adevărul, iar pentru restul să rabzi, ba chiar să te 
umilești, punandu-ti încrederea în Dumnezeu. Să ne amintim de 
Ieremia, sfătuindu-și concetateaii să se supună regelui Babilonului. 

În schimb, pentru aceiași principi, cruciada care înainta la vest 
amenința atât statul, cât si Biserica. I-au ținut piept cu ultimele pu- 
teri. În 1240, pe Neva, marele cneaz Alexandru, numit de acum 
Nevski de către novgorodieni, îi respinge pe cavalerii suedezi che- 
mati de papa Inocenţiu al IV-lea la o cruciadă împotriva finlandezi- 
lor și rușilor. In 1242, prin „victoria de pe gheață“, pe lacul Ciudskoe, 
zdrobește definitiv ofensiva Purtatorilor de Spada (Fratres Militiae 
Christi) şi a Teutonilor... Poate că era nevoie ca Neva să rămână 
ortodoxă pentru ca peste jumătate de mileniu să poată răsări pe 
malurile sale orașul în care se va initia o întâlnire — de data aceasta 
rodnică - între Apus și Ortodoxie, orașul în care Dostoievski va da 
un început de răspuns aventurii pline de angoasă a Apusului... 


În sec. XIII, singura putere ortodoxă rămasă pe deplin inde- 
pendentă este Serbia. În 1196, „marele jupan“ Ștefan Nemania, 


1 Citat de George Petrovici FEDOTOV, Sfinții Vechii Rusii, Paris, 1931, 
p. 91 (în lb. rusă). 

2 Cf. Elisabeth Behr-Sigel, Priére et sainteté dans l’Église russe, Paris, Cerf, 
1950, p. 50. 

după ce și-a eliberat ţara de tutela bizantină, s-a retras la Athos 
lângă cel de-al doilea fiu al său, Ratko, viitorul sfânt Sava. 

Sfântul Sava avea să fie primul arhiepiscop al Bisericii Sârbe 
autonome, Părintele acestei Biserici, unul dintre cei mai însem- 
nati păstori ai Ortodoxiei. Intrat în monahism la Athos, inteme- 
iază împreună cu tatăl său mănăstirea sârbă Hilandari. Se întoarce 
pentru prima oară în Serbia, la moartea tatălui său, pe care îl în- 
mormântează în lavra regală de la Studenita: în faţa mormântului 
patern, izbutește să-i împace pe cei doi fraţi ai săi, care conduc 
împreună Serbia. Hirotonit preot la Tesalonic - fapt care subli- 
niază legăturile sale cu Biserica Greacă -, organizează Biserica din 
fara sa, respectând rânduiala canonică în pofida evenimentelor de 
la 1204. Se întoarce la Athos în 1208. Atunci fratele său Ștefan, 
rămas unicul suveran, dă uitării sfaturile lui Sava și urmează 
exemplul bulgar, fiind încoronat de către un legat al papei 
Honorius al III-lea. Clerul și poporul, nemulțumiți, fac apel la 
Sava. Acesta se duce la Niceea și obține autonomia Bisericii Sârbe, 
fiind hirotonit arhiepiscop al acesteia. Reîntors in tara, Sava își 
încoronează din nou fratele, pe Stefan, „cel dintâi încoronat“ - și 
întrunește la Jicea un sinod local, care desemnează zece monahi 
sârbi pentru episcopiile țării. 

Sfântul Sava a salvat Ortodoxia în Balcani într-un moment în 
care latinii stăpâneau Constantinopolul și controlau Bulgaria. 
Biserica Sârbă adoptă liturghia slavă și Sava se îngrijește de tradu- 
cerea Nomocanon-ului - semn al fidelității sale față de ecleziologia 
ortodoxă. Moare în 1236, la întoarcerea dintr-un mare pelerinaj 
in Orient, la patriarhii Antiohiei și Ierusalimului, ca și cum îna- 
inte să moară ar fi dorit să-și înrădăcineze tânăra Biserică în aceste 
ținuturi apostolice. 

În această Serbie a sec. XIII va înflori arta sacră a Ortodoxiei, 
paralizată la Constantinopol de ocupaţia latină, iar în Rusia de 
invaziile mongole.’ 


3 O creaţie analogă prinde contur în Bulgaria cu frescele de la Boiana (1259). 
Dar Boiana nu are echilibrul luminos dela Sopociani. Formele, mai ales chipurile, 

Marea artă sârbă a sec. XIII nu poate fi redusă la o simplă 
tranziţie între arta bizantină a Comnenilor și cea a Paleologilor. 
Plenitudinea sa, echilibrul, dulceata fluidă a culorilor sale evocă 
mai curând o fericită întâlnire cu Apusul. În Serbia sec. XIII se 
înmulțesc într-adevăr schimburile cu Dalmația venețiană si cu 
Italia. Veghind la păstrarea Ortodoxiei în Balcani, ea se arată în 
același timp tolerantă, garantează libertatea religioasă a catolicilor 
de pe litoralul adriatic... Marile fresce sârbe te fac să te gândești 
la Giunta Pisano, în momentele paşnice, „mariale“, la Cimabue, 
ba chiar la anumite aspecte din Giotto; nu este vorba de o influ- 
ență mecanică, ci de un contact viu, de convergente, uneori de 
anticipări: marea frescă a Răstignirii de la Studeniţa te duce cu 

ândul la spațiul lui Giotto, dar ea datează de la începutul sec. XIII. 
În Serbia acelui veac, o Ortodoxie creatoare asumă percepția apu- 
seană a umanului, provocând chiar căutări pe care Italia nu le va 
cunoaște decât în Trecento, dar pe care ea le așază în acea lumină 
necreată care conferă culorilor de la Sopociani o dulceaţă de ne- 
spus... Arhitectura marilor mănăstiri sârbești îmbină într-un mod 
semnificativ cupola bizantină cu naosuri, abside, chiar și cu sculp- 
turi romanice. Goticul este ignorat, cu excepția câtorva elemente 
decorative, desigur din pricina faptului că spaţiul său - nu atât 
prezenţă, cât elan - este întru câtva străin geniului Ortodoxiei. 

Poate că cea mai înaltă creaţie a acestui loc de întâlnire și de 
inaltare care era Serbia în acea epocă ar fi un anumit chip al lui 
Hristos, prezent pretutindeni în aceste mănăstiri: nu Pantocratorul 
înfricoşător de la Daphni, nici lisusul prea individual al artei 
franciscane, ci plinătatea teandrică, sugerând în același timp și pe 
omul durerilor și pe Hristos în slavă care transfigurează în El 
întreaga omenire și întregul univers. Să cităm aici meditaţia in 


au contururi întunecate, umanul capătă o densitate aproape tragică, în care se simte 
nu influența Apusului, ci cea a Siriei, actualizarea dimensiunii semitice a Orto- 
doxiei, atât de puternică în liturghie și spiritualitate. Numai în chipul lui Hristos 
blandetea absoarbe suferința, cu un amestecuneori de forță și de imponderabilitate 
(amploarea grumazului, de pildă) care-l anunţă în mod ciudat pe Rubliov. 

fața Hristosului din Adormirea Maicii Domnului de la Sopociani 
a unuia dintre cei mai de seamă poeți francezi de astăzi, căutător 
înfrigurat al sacrului: „Chip frumos și gânditor, grav și parcă 
rănit în lumina aureolei, dar având desfășurată în juru-i oștirea Sa 
de cuceritori... - arme, nori, puteri explicitate ale omenescului - 
și iată cum repede dispar simplificările abuzive. Dumnezeul de la 
Sopociani nu mutilează. Nu este acel Apollo din sec. VI elen care, 
în toată strălucirea puterii lui, rămâne asemănător unui trunchi 
drept de copac, unei plante pure şi oarbe - atât de mult a dorit 
Grecia să readucă omenescul la viață, la speciile sale impersonale, 
la numere, ignorând regnul celălalt, care este existenţa [...] per- 
soanei umane conștiente de sine. Dar, robust cum se arată și de 
o eleganță viguroasă, nu este nici Dumnezeul creștin [să precizăm: 
într-un anumit sens „dolorist“ al termenului] care nu a reafirmat 
persoana decât pentru a o despărți de virtualitatile naturii sale... 
ca $i cum durerea în sfârșit recunoscută în dubla esentialitate a 
omului ar fi trebuit să devină o finalitate. Deși nu ignoră prețul 
acestei dureri, el, care-și tine capul plecat asemenea lui lisus pe 
cruce, tânărul dumnezeu al Bisericii Sârbe nu uită că el este Cel 
Sfânt, în ființa căruia este și vigoare, și slavă. El ne dăruiește, de 
altfel, învățătura eliberării. Hristosul de la Sopociani este Fiul 
întru pomenire al Adormirii, care se întoarce pe pământ din iu- 
bire față de condiţia de muritor. In fata lui, culcate, se află rămă- 
sitele pământești ale bătrânei înalte și negre, realul care pare 
sortit sfârșitului, morții. Dar, întrucât l-a iubit, El îl transfigu- 
rează, ridică cu mâinile sale pruncul nou-născut al atenţiei sale 
neostoite. Cu adevărat, el este viitorul nostru cel mai intim, ceea 
ce am putea fi dacă am ști [...] că moartea nu este, dacă am ști să 
vedem și să iubim.“* 


+ Yves Bonnefoy, „Byzance“, L’Arc, nr 14, pp. 3-4. 


IX 


SINODUL ECUMENIC DIN 1285 


Opera doctrinară a sec. XIII bizantin a fost deosebit de rodi- 
toare. Confruntată de violența istoriei cu noile aspecte ale cresti- 
nismului apusean, gândirea ortodoxă a fost nevoită să aprofundeze 
problemele care o despărțeau de romano-catolicism, îndeosebi 
cele privind papalitatea și Sfântul Duh. Asupra acestor două 
puncte nu s-a limitat să repete formulele polemicii, ci s-a străduit 
să înțeleagă, să purifice, să înglobeze poziţiile latine. 


Evenimentele din 1204 le-au deschis bizantinilor ochii asupra 
noii ecleziologii romane. Numirea unui patriarh latin la 
Constantinopol de către Inocenţiu al III-lea și faptul că patriarhul 
apusean dispunea după bunul său plac de tronul Sfântului loan 
Hrisostom au fost, din acest punct de vedere, un scandal salutar. 
Era epoca în care triumfa în Apus, odată cu teocratia pontificală, 
o noțiune unitară a Bisericii ca societate, respublica fidelium, su- 
pusă papei, care, în persoana lui Petru, a primit două puteri: 
puterea preoțească si puterea împărătească. 

Documentele in care se exprimă reflectia bizantină asupra no- 
ilor concepții romane au fost prezentate în chip remarcabil de 

John Meyendorff în studiul său despre primatul petrin Saint 
Pierre, sa primauté et sa succession dans la théologie byzantine’. 

Teologii bizantini, incepand cu patriarhul Constantinopolului 
Ioan Camateros, alungat de latini in 1204, incep prin a stabili o 
distincție clară între funcția apostolilor și cea a episcopilor. 
Funcţia lui Petru, ca și cea a celorlalți apostoli, era o mărturie 
universală, în timp ce harisma episcopală nu privește decât un 
singur oraş și nu se exercită pe plan universal decât la modul 
colegial. „Este adevărat că Petru, corifeul între ucenici, s-a dus la 
Roma; faptul nu are nimic surprinzător; ca și în celelalte orașe, 
el se afla la Roma ca învățător (universal), nu ca episcop. Așa că 
nu este adevărat că Petru ar fi fost episcopul Romei... Din învă- 
țătorul universal, italienii fac episcopul unui singur oraș.“ 

Slujirea pastorală a fost transmisă de Petru - și de ceilalți apos- 
toli - nu unui singur episcop, ci tuturor: „Confruntând pasajul 
«Tu ești Petru și pe această piatră voi zidi Biserica Mea» cu ceea 
ce urmează, află că acestea nu au fost spuse în legătură cu Biserica 
Romei. Ar fi iudaic și mizerabil să limitezi harul și dumnezeirea 
sa la anumite locuri și țări, refuzându-i capacitatea de a lucra în 
mod egal în întregul univers...“ 

Pe un plan mai larg, orice creștin care mărturiseşte dumneze- 
irea lui Hristos, așadar credința lui Petru, devine piatra pe care 
se sprijină Biserica: „Dumnezeieștii Părinți au interpretat făgădu- 
inta pe care Mântuitorul i-o făcuse (lui Petru) ca având un sens 
sobornicesc și raportându-se la toți cei care au crezut și cred.“ „A 
restrânge“ această făgăduință doar la Roma ar însemna „să refuzi 
capacitatea oricărei biserici de credincioși... de a-l avea în sine pe 
Domnul, de a se întemeia pe Petru, adică pe învățătura lui Petru, 
potrivit făgăduinței“?. Este viziunea Bisericii ca unitate de cre- 
dinta și de viață: acord sobornicesc al constiintelor personale in 
Adevăr, comuniune a Bisericilor locale, fiecare integrată de 


1 În La primauté de Pierre dans | É glise orthodoxe, Paris-Neuchâtel, 1960. 
A se vedea mai ales pp. 101-107. 
2 Nicolae Mesarites, citat de John Meyendorff, op. cit., pp. 105-106. 

episcopul său în comunitatea euharistică, în viata care izvorăște 
din „taine“. 

Cu toate acestea, loan Camateros și un patriarh necunoscut 
al Constantinopolului de la care ne-a rămas o scrisoare pe această 
temă, recunosc un raport analogic între primatul lui Petru prin- 
tre apostoli și primatul episcopului Romei printre episcopi: așa 
cum era un prim apostol, care exprima adesea credința comună, 
tot așa este îndreptățit să existe un prim episcop, înzestrat cu o 
prioritate a mărturisirii, o diaconie a unității - dar nu o putere 
prin care să „înglobeze“ celelalte Biserici: „Recunoscând“, scrie 
Ioan Camateros, „o anumită analogie, ca în geometrie, între re- 
laţiile lui Petru cu ceilalți ucenici ai lui Hristos, pe de o parte, și 
relațiile Bisericii Romei cu celelalte scaune patriarhale, pe de altă 
parte, trebuie să cercetăm dacă Petru îi cuprindea în el însuși pe 
ceilalți ucenici ai lui Hristos și dacă ceata ucenicilor i se supunea 
ca unui conducător și unui stăpân, pentru a putea să recunoaștem 
Bisericii Romei o asemenea întâietate universală. Dar, ascultând 
cuvintele Evangheliei, nedumerirea noastră se risipește de îndată.“ 
Şi conchide: „Suntem de acord atât să-l cinstim pe Petru drept cel 
dintâi ucenic al lui Hristos, să-l cinstim mai mult decât pe ceilalți 
și să-i aducem laudă pentru a se fi aflat în fruntea celorlalți; cin- 
stim Biserica Romei ca pe cea dintâi în rang și cinstire..., dar nu 
vedem că Scriptura ne-ar cere să o recunoaștem ca maică a celor- 
lalte ca și cum ar cuprinde în sine celelalte Biserici.“ 

Astfel explicat potrivit tradiției, primatul roman nu prezenta 
nicio dificultate pentru ortodocși. Problema fundamentală rămâ- 
nea cea a Sfântului Duh. Și cum ar fi putut fi altfel? Acolo unde 
Duhul Sfânt este recunoscut în realitatea Sa deplină și suverană, 
libertatea constiintelor personale nu poate fi îngrădită ... 


Pentru prima oară după Fotie, problema Filioque se pune în 
mod acut conștiinței bizantine în legătură cu „unirea de la Lyon“. 
De-a lungul întregului sec. XIII, împărații au căutat din raţiuni 


3 Ibid., p. 105. 

politice să se apropie de papalitate. Sunt inițiate negocieri „unio- 
niste“, opinia publică bizantină este tulburată și se divide: la o 
extremă, se află „unioniștii“ politici care relativizează dogma, 
considerând că salvarea imperiului merită câteva concesii doctri- 
nare. La cealaltă extremă, traditionalistii, mari părinți duhovni- 
cești dar deseori dialecticieni îndoielnici, care resping în bloc 
„erezia latină“. La sfârșitul secolului, aceștia sunt îndeosebi arse- 
nitii, adepții patriarhului Arsenie, depus in mod ilegitim și exilat 
în 1266 la porunca lui Mihail Paleologul (Arsenie îl excomunicase 
pe Mihail pentru că acesta îl orbise și îl întemniţase pe asociatul 
său la conducerea imperiului, tânărul Ioan al IV-lea Lascaris). 
Arseniţii, adesea monahi apropiaţi de popor, apără independența 
Bisericii si puritatea Ortodoxiei cu o intransigenţă care-i va fine 
separați de Biserica oficială până în 1312, deși după moartea lui 
Arsenie patriarhii sunt aleși după rânduială. 

O a treia tendinţă este cea a „latinofronilor“, adepţi sinceri ai 
unirii, al căror merit este de a fi refuzat o teologie repetitivă. Ei 
stăruie asupra mijlocirii Fiului nu numai în misiunea temporală 
a Duhului, ci în purcederea Sa din veci și subliniază expresiile 
patristice ale unei purcederi dia tov Yiov - per Filium, pe care 
caută să o identifice cu Filioque. Asa a fost Nichifor Blemmydes 
(1197-1272), egumen la Efes, filosof, pedagog, teolog, autor a 
două tratate despre purcederea Sfântului Duh din Tatal prin Fiul. 

Cea de-a patra tendinţă - care va fi în mod autentic creatoare - 
este cea a teologilor care caută să actualizeze în chip viu Tradiţia, 
integrând adevărul adversarului într-o sinteză totală. Cel mai de 
seamă dintre acești teologi fideli dar creatori va fi Grigorie Cipriotul, 
iar strădaniile acestora vor avea ca rezultat dogma de la 1285, care 
vine să completeze într-un mod absolut necesar opera lui Fotie. 


Punctul de plecare al acestei explicitări doctrinare este așadar 
„unirea de la Lyon“, care a fost, mai ales pentru Bizanţ, o aven- 
tură politică. Mihail Paleologul era amenințat de cele întreprinse 
de Carol de Anjou, ajuns rege al Celor Două Sicilii și socru al 
ultimului împărat latin al Constantinopolului. Pentru a-i ține 

piept, Mihail al VIII-lea caută sprijinul papei, folosind drept mo- 
meală unirea Bisericilor. Îşi găseşte interlocutor în persoana lui 
Grigorie al XI-lea, care dorea sincer să organizeze o nouă cruciadă 
cu sprijinul Bizanțului. Astfel, la 1 mai 1274, papa convoacă un 
sinod general la Lyon, având ca scop atât reforma Bisericii 
Romane, cât și unirea cu Biserica Greacă și inițierea cruciadei. 
Mihail al VIII-lea încredințează pregătirea unirii câtorva episcopi 
latinofroni și unui înalt demnitar, hartofilaxul Veccos, la început 
adversar îndârjit al adaosului Filioque, dar - după citirea în inchi- 
soare a scrierilor lui Nichifor Blemmydes - convins că formula 
controversată poate fi interpretată în sensul per Filium. 
Episcopatul bizantin în ansamblul său este fie amăgit, fie ținut la 
distanță. Contrar dorinţei latinofronilor, papa refuză orice dia- 
log: Sinodul urma să se întrunească pentru a pecetlui unirea doar 
după acceptarea de către greci a unei mărturisiri de credință sta- 
bilite de Roma. Împăratul, strâns cu ușa, acceptă pe furiș și întâr- 
zie plecarea delegaţiei greceşti - doi ierarhi și trei demnitari -, 
astfel încât aceştia să ajungă după ședința care va fi stabilit defini- 
tiv dogma latină a purcederii. De praznicul sfinților Petru și 
Pavel, la 29 iunie, Simbolul este rostit în latină și greacă, cu ada- 
osul repetat de trei ori, $i de către greci, cu excepția unuia din cei 
doi ierarhi, mitropolitul Teofan al Niceei. La 6 iulie, a opta zi 
după praznic, este citit, în versiune latină, un mesaj al lui Mihail 
al VIII-lea care repeta mărturisirea de credință primită de la Roma 
și recunoștea, printre altele, învățăturile latine despre Purcederea 
Duhului Sfânt, despre purgatoriu, despre transsubstantiere, pre- 
cum și despre principatus-ul Romei asupra întregii Biserici. 
Alături de mesajul împăratului era și mesajul unui mic grup de 
ierarhi greci, prezentat drept adeziunea episcopatului bizantin în 
ansamblul său. Sfântul Bonaventura, „doctorul serafic“, superior 
general al ordinului franciscan, a salutat într-o lungă cuvântare 
revenirea fraţilor greci la Biserica Romei. Se pare că el a jucat un 
rol hotărâtor în definițiile Sinodului. La câteva zile după ce și-a 
rostit cuvântarea, a murit. Celălalt mare teolog latin, Sfântul 
Toma din Aquino, a murit în drum spre Lyon, unde se ducea să 

reitereze poziţiile pe care le sustinuse în 1261-1262 în lucrarea sa 
Contra errores Graecorum. 


Sfântul Bonaventura şi Sfântul Toma reprezintă cele două as- 
pecte ale marii scolastici latine - unul mai afectiv, franciscan, 
celălalt mai intelectual, dominican -, care se unesc pentru a da 
învățăturii filioquiste expresia sa definitivă, dogmatizată de 
Sinodul de la Lyon : „[...] Duhul Sfânt purcede în veci din Tatăl 
și din Fiul, nu ca din două principii, ci ca dintr-un singur princi- 
piu, nu prin două suflări, ci printr-o singură suflare [...] 
Condamnăm și respingem pe toți cei care ar căuta să nege că 
Duhul purcede din veci de la Tatăl și de la Fiul.“* 

Toma din Aquino defineşte Persoanele divine ca „relații subzis- 
tente“ în interiorul fiinţei: Persona igitur divina significat relationem 
ut subsistentem.5 Tot ceea ce este „în afara“ ființei este in mod ne- 
cesar creatură: „viața dumnezeiască“ nu mai este o revărsare a dum- 
nezeirii, care pătrunde și transfigurează totul în om, ci un mod de 
a fi al omului rezultat din prezența Treimii în sufletul sfințit. 
Religie a sufletului, unde modul de a fi înlocuiește faptul de a fi. 


La Constantinopol, unirea este proclamată pe 16 ianuarie, în 
capela palatului. Împăratul îl depune pe patriarhul Iosif, care se 
legase cu jurământ să nu trădeze credința ortodoxă, și il înlocu- 
ieste cu Ioan Veccos. Dar opoziţia începe să se organizeze. Încă 
o dată, ea vine din partea monahilor și a poporului: pelerini, 
cersetori, vagabonzi, monahi adesea „arseniți“ pătrund în toate 
mediile sociale, poporul numindu-i „oamenii lui Dumnezeu“. 
Ortodoxia este mărturisită chiar și în familia imperială: „Mai 
curând să piară împărăția fratelui meu decât puritatea credinței“, 
spune Evloghia, sora lui Mihail al VIII-lea. În despotatele Epirului 
și Tesaliei, ca și în Imperiul Trapezuntului, opoziția este oficială. 


* Canonul 1, singurul dogmatic, promulgat de Grigorie al X-lea, la 1 no- 
iembrie 1274. 
5 Summa theologica, cap. XXIX, art. 4. 

În decembrie 1275, în Epir se întrunește un sinod antiunionist 
care-i anatematizează pe împărat și pe patriarh. 

La Constantinopol, până în 1278, Veccos caută să convingă, 
iar împăratul face joc dublu: clerului grec îi jură că nu se va adăuga 
nicio iota Crezului; pe legaţii papei îi duce să viziteze închisorile 
unde sunt deţinuţi adversarii unirii. Dar papii, sătui de compro- 
misurile propuse de patriarh și de duplicitatea împăratului, devin 
din ce în ce mai exigenti: „Adevărul nu poate fi ascuns, el trebuie 
proclamat“, spune Nicolae al III-lea. $i cere mărturisirea fățișă a 
lui Filioque, un legământ personal de credință rostit la Roma de 
împărat si de cler, latinizarea ritului bizantin, penitenţă pentru 
schismă, stabilirea la Constantinopol a unui cardinal cu atribuții 
de legat atotputernic... 

Ca să termine odată, Mihail al VIII-lea recurge la forță, mai 
întâi cu intermitențe, apoi la modul masiv, în 1279-1280: întem- 
nitari, surghiuniri, orbiri, execuţii capitale se abat asupra adver- 
sarilor unirii. În fata acestei dezlantuiri de violență care sporeşte 
numărul martirilor = cum au fost, încă din 1274, cei douăzeci si 
șase de monahi athoniti de la Zografu, cărora li s-a dat foc într-un 
turn fiindcă au proclamat că Hristos este unicul cap al Bisericii - 
Veccos se tulbură. Intruneste sinoade după sinoade, unde, pentru 
prima dată după epoca lui Fotie, chestiunea Filioque este serios 
analizată. Identitatea între Filioque și per Filium devine îndoiel- 
nică până și pentru latinofroni. În 1280, Veccos anatematizează 
învățătura despre Fiul ca aittog al Sfântului Duh și nu mai vor- 
beste decât despre o purcedere a Duhului „prin“ Fiul. 

Noul papă Martin al IV-lea, exasperat, cere o cruciadă împo- 
triva Constantinopolului, dar „vecerniile siciliene“ (31 martie 
1282) şi preluarea Siciliei de către aragonezi - cu sprijinul secret 
al grecilor - scapă pentru un timp Imperiul Bizantin de pericolul 
apusean. Mihail al VIII-lea moare la 11 decembrie 1282, excomu- 
nicat atât de Biserica Ortodoxă, cât și de cea Romano-Catolică. 
Urcarea pe tron a lui Andronic al II-lea permite triumful 
Ortodoxiei, Veccos este surghiunit, iar patriarhul Iosif repus în 
scaun. La moartea sa, pe tronul patriarhal va fi ales un mare 

teolog, Gheorghe Cipriotul (11 aprilie 1283), după ce intrase în 
monahism cu numele de Grigorie. 


Grigorie Cipriotul nu este un inamic fără discernământ al 
latinilor. El recunoaște că există un strop de adevăr în pozițiile 
filioquiste, îndeosebi când acestea sunt prezentate — și nuanţate — 
de latinofroni. Desigur, în purcederea Sa personală, - 
éxmogevotic - Duhul nu are altă origine decât pe Tatăl, unicul 
izvor al Treimii, iar argumentele lui Fotie își păstrează întreaga 
valoare. Dar meditaţia Scripturii de către Părinţi si eternele rădă- 
cini ale „iconomiei“ arată că viata dumnezeiască manifestată în 
Duhul purcede de la Tatăl prin Fiul. Astfel, Grigorie ajunge să 
distingă - adevărat, într-un mod încă ezitant - două planuri in 
taina din veci a lui Dumnezeu: cel al ființei una în trei ipostasuri 
unde Duhul, ca Persoană, purcede numai de la Tatăl, și planul 
manifestării €xdavoic, unde Duhul, în măsura în care manifestă 
viața dumnezeiască, o face de la Tatăl prin Fiul. Dumnezeul per- 
sonal, treimic, nu este o transcendență închisă, ci un Dumnezeu 
viu, iar viata Sa, din veci, „se revarsă“, „izvorăște“, se „manifestă“, 
de la Tatăl, prin Fiul, în Duhul Sfânt. Grigorie ar fi subliniat că 
Hristos, suflând peste apostoli în seara Invierii Sale, le-a împărtă- 
sit nu Persoana însăși a Duhului, al cărei principiu nu este El și 
care S-a manifestat doar la Cincizecime, ci „duhul“ ca putere și 
prezență dumnezeiasca.° Astfel, filioquismul își află veridicitatea, 
pe planul manifestării veșnice, în Duhul. 

Sinodul din 1285, căruia bizantinii i-au acordat autoritatea 
unui sinod ecumenic, afirmă într-un Tomos redactat de Grigorie 
Cipriotul: „Este bine cunoscut că Mângâietorul Însuși strălucește 
și Se manifestă din veci prin mijlocirea Fiului așa cum lumina 


6 Cf. antipalamitul Akindin: „Cipriotul acceptând, nu știu cum, în tratatele 
sale împotrivalatinilor, doctrina potrivit căreia Domnul, suflând peste apostoli, 
le-a acordat o manifestare din veci, diferită de Duhul Însuși.“ (citat de John 
Meyendorff, Introducere în studiul vieții si operei Sfântului Grigorie Palama, 
Bucureşti, Nemira, 2014, p. 54). 


Sinodul ecumenic din 1285 105 


strălucește din soare prin mijlocirea razei [...] fără ca aceasta să 
însemne că El și-ar avea existența Sa (ipostatică) prin Fiul sau de 
la Fiul.“ 

Tomosul din 1285 asigura temeiul eclezial al pnevmatologiei 
și spiritualității ortodoxe: de nedespărțit de Fiul în manifestarea 
Sa veşnică, Duhul este în lume de nedespartit de Biserică, trupul 
„tainic“ al Mântuitorului... 


Împotriva oricăror aparente, mai presus de drame, străbătân- 
du-le cu harul nefericirii, sec. XIII a înlesnit, de fapt, o întâlnire 
profundă între Apusul și Răsăritul creștin; Hristosul de la 
Sopociani, sublimă reușită a unui duecento ortodox, $i mai ales 
dogma de la 1285, care pune în lumină și purifică elementul de 
adevăr al filioquismului, rămân până astăzi schița, arvuna unui 
adevăr „întru toate“ - „catolic“ în înțelesul plenar al cuvântului. 


7 PG 142, col. 240 C. Această definiție implica distincţia dintre purcederea 
personală a Duhului şi purcederea firească a energiilor divine în Duhul. Sfântul 
Grigorie Palama a avut marele merit de a stabili cu claritate această distincție, a 
cărei semiabsenţă i-a adus multe necazuri lui Grigorie Cipriotul (unul dintre 
apropiații săi, Marcu monahul, confunda éxndgevoic cu Excbavoie, care a fost 
nevoit să se retragă în 1289, fără însă ca Tomosul din 1285 să fi fost pus la îndoială. 


CONCLUZII 


Dogma latină de la 1274 a purcederii Sfântului Duh vine să 
încheie un îndelungat proces de separare dintre Apusul și 
Răsăritul creştin. Într-adevăr, în esență, „schisma“ îi apare istori- 
cului atent ca o realitate strict religioasă care pune în discuţie cele 
două probleme, inseparabile, cea a criteriului eclezial al adevăru- 
lui și cea a lucrării Sfântului Duh, martor in noi și cu noi al 
adevărului. Dacă romano-catolicii vorbesc despre „schisma răsă- 
riteană“, aceasta se datorează faptului că ei o definesc în raport 
cu Roma, „autoritate legitimă“ de care „nu este îngăduit să te 
desparţi“, „eroarea finală“ fiind „aici întotdeauna de partea celui 
care se separă“ (Y. Congar). Dacă ortodocşii vorbesc despre 
„schisma apuseană“, este pentru că ei o definesc în raport cu 
Adevărul, care „este dat unirii tuturor și iubirii lor reciproce în 
lisus Hristos“: „Apusul, luând decizii într-o chestiune de dogmă 
fără concursul fraților răsăriteni, a săvârșit un fratricid moral“ 
(A. Homiakov). 

Problema criteriului vizează astfel obiectul major al litigiului: 
dogmatainică a Purcederii Sfântului Duh. Căci, în Biserică, relația 
existentă între proclamarea adevărului și păstrarea sa, între taină 
și profeție, între ierarhie și popor, între cuvânt și viață, între or- 
dine și libertate depinde neîndoielnic, în ultimă instanță, de relația 
veșnică dintre Fiu și Duhul Sfânt descoperită de teologia treimică. 

Schisma avea să afecteze profund și Răsăritul, și Apusul cres- 
tin. Desigur, în sec. XIII încă nu se observa acest lucru; pentru 
creștinătatea latină, ca și pentru cea greacă, procesul de separare 
a coincis cu o evidentă înflorire. Am încercat aici să o descriem 
pe cea a Ortodoxiei. Purificată și aprofundată de nenorocirile 
sec. XIII, avea să culmineze, în sec. XIV, cu reforma lăuntrică 
realizată de mișcarea isihastă și cu marea sinteză teologică a pa- 
lamismului. Cat despre creștinătatea latină, gloria sa în sec. XIII 
este bine cunoscută. Era apogeul acelei societas christiana sub con- 
ducerea, sacerdotală și împărătească, a suveranului pontif; un 
echilibru admirabil între divin și uman (echilibru mai curând 
decât transfigurare, e adevărat, cu excepția unei mistici, repede 
izolate) se afirma în tomismul autentic, ca și în prima artă gotică. 
Și totuși, încă din sec. XIV pentru Apus si din sec. XV pentru 
Răsărit, consecințele separării devin din ce în ce mai apăsătoare. 
După căderea Constantinopolului și înainte de răsunetul pe care 
avea să-l cunoască în Rusia renașterea isihastă din sec. XVIII, 
Ortodoxiei îi va lipsi spațiul intelectual și cultural (Ca și astăzi, 
după Revoluţia Rusă, dar într-un cu totul alt context, întrucât 
marile dezrădăcinări ale epocii noastre au făcut-o discret prezentă 
în Apus). Plenitudinea pascală, „teandrică“, ce permite energiilor 
dumnezeiesti să învăluie realmente în flacăra lor omul și univer- 
sul, cunoașterea integrală a „inimii înțelegătoare“, reciprocitatea 
dintre aspectul sacramental și aspectul cincizecimic al Bisericii, 
toată această comoară s-a transmis adesea pe dibuite, în penumbra 
iconostaselor și în trăirea tainică a celor „tăcuți“. 

Apusul, în schimb, pare să-și fi pierdut odată cu schisma și 
centrul tainic, unde se reconciliau contrariile. Încă de la sfârșitul 
Evului Mediu, neamurile fac să se spulbere teocratia pontificală, 
„instituţia“ se opune „evenimentului“, trăirea duhovnicească se 
opune teologiei, trăirea pur și simplu se opune vieții religioase. 
Aceste disocieri au stârnit spiritul de cucerire si au desteptat 
conștiința. Astăzi, ele pretind o unitate mai deplină, mai lucidă. 


! Acest text a fost publicat pentru prima oară în anul 1964. 

Iar această exigenta coincide cu timpul întâlnirii. Iată de ce a 
descrie schisma înseamnă a sugera, printr-o opoziţie temporară, 
nostalgia unei imanente reciproce. Din ce în ce mai mult, 
Răsăritul va descoperi în Apus locul necesar trezirii conștiinței 
sale şi poate al întrupării sale. Iar Apusul, ce ar putea descoperi 
în ceea ce are Răsăritul mai bun, dacă nu, cufundate în tăcere, 
propriile sale rădăcini? 


PARTEA A II-A 
BIZANȚUL ŞI CREŞTINISMUL 


INTRODUCERE 


În această lucrare eseistică aș vrea să evoc Bizanțul spiritual, 
cel care rămâne viu și fecund astăzi în Ortodoxie - cel care, in 
vremuri de ecumenism, constituie, poate, unul din aspectele ma- 
jore ale viitorului nostru. 

Darul adus vesniciei Bizanțul l-a facut nu în vremea strălucirii 
sale, ci în vremea suferinței, când Imperiul agoniza, zdrobit între 
creștinătatea latină si valul de nestăvilit venit din Asia. În timpul 
prăbușirii unei societăți, a unei ordini, a unei creştinătăţi, atunci 
și-a realizat Biserica Ortodoxă sinteza majoră a teologiei și spiri- 
tualității sale. Pe ruinele Bizanțului pământesc, atunci când ne- 
stematele coroanei erau amanetate la Veneţia, iar farfuriile de 
cositor înlocuiau vesela de aur la Curtea Paleologilor, atunci 
Bizanțul duhovnicesc a însămânţat cu lumină lumea ortodoxă. 


Într-adevăr, în istoria Ortodoxiei, secolul XIV are o impor- 
tanță asemănătoare cu cea a secolului IV. În sec. IV, în cursul 
definirilor teologice proprii acelei vremi, Biserica și-a manifestat 
adevărul său axial, cel al Treimii. Un mileniu mai târziu, la capă- 
tul unei îndelungate meditații asupra participării omului la viața 
treimică, Biserica face explicit caracterul necreat al luminii tabo- 
rice, al „energiilor“ dumnezeiesti care izvorăsc din Tatăl, prin 
Fiul, în Duhul Sfânt, pentru a îndumnezei omenirea și a 


114 Creştinismul bizantin 


transfigura universul. Ciclului hristologic al primelor opt secole 
i-a urmat, potrivit concepției lui Vladimir Lossky, un adevărat 
ciclu pnevmatologic - partial ca reacție împotriva adaosului latin 
Filioque la Simbolul de Credinţă, cât și împotriva sistemelor fili- 
oquiste ale scolasticii apusene.! Doar partial, căci pnevmatologia 
bizantină este în esență pozitivă, reușind chiar, în sec. XIV, să 
înglobeze poziţiile latine, corectându-le. Punând accentul pe cea 
de-a doua parte a faimoasei maxime patristice „Dumnezeu S-a 
făcut om pentru ca omul să poată deveni Dumnezeu“, Bizanțul 
duhovnicesc a reluat marile definiri hristologice dintr-o nouă 
perspectivă: cea a interiorizării lor personale în Duhul Sfânt - 
nicidecum un individualism inspirat, ci o autentică „ecleziofanie“. 
Odată cu sinteza palamită, trăirea duhovnicească cea mai liberă 
se înrădăcinează definitiv în instituția sacramentală, purificând-o 
printr-o adevărată reformă interioară. 

Această reformă a sec. XIV nu numai că a îngăduit ortodoxiei 
grecești și balcanice să treacă victorioasă prin dominaţia otomană, 
nu numai Că a structurat toate creațiile autentice ale Bisericii ruse, 
dar a și făcut ca, pentru Răsăritul creștin, reforma din sec. XVI 
să fie inutilă. Patrimoniul său duhovnicesc este cel care va reînvia 
odată cu înnoirea ortodoxă din sec. XIX și XX. Și, o repet, în 
dimensiunile sale ultime, sinteza palamită rămâne pentru noi 
prospectivă, prin reconcilierea pe care o face între „protestant“ 
și „catolic“, între ontologic si existential, între personal și cosmic. 


Această măreață creaţie creștină a ultimului Bizanţ a scăpat 
multor istorici. Analisti ai unei decadente, ei înregistrează fără să 
o explice (măcar în aspectele sale creștine, esenţiale) „renașterea 
paleologă“ și se mărginesc să sublinieze, în ultimul stadiu al cul- 
turii bizantine, o opoziție exasperată între „mistici“ şi „umaniști“. 
Într-adevăr, două mari curente străbat Evul Mediu grecesc: pe de 
o parte, un partid monastic şi popular, al „zeloților“, al 


1 Despre schismă și aspectele sale pnevmatologice, a se vedea partea I a 
prezentului volum. 

„înduhovniciților“, care pun accentul pe transcendenta Bisericii 
și pe caracterul eshatologic al Împărăției lui Dumnezeu, opunân- 
du-se astfel în mod frecvent și cu îndârjire Statului (atunci când 
acesta intervine în treburile Bisericii) și culturii profane. De cea- 
lalta parte, „moderaţii“, „umaniștii“, legaţi de cultura elenică, cul- 
tură care cunoaște ,renasteri“ periodice, legaţi de Statul care o 
apără - și a căror atitudine este adesea cea a europenilor moderni... 
Să fie ea, așa cum se sugerează adesea, opoziţia dintre un Apus și 
un Răsărit? Ar fi o concluzie pripită. Spiritualii isihaști („tăcu- 
ții“)2, chiar dacă, prin tehnicile lor de concentrare, au o oarecare 
continuitate cu unele practici din adâncurile Asiei, sunt funda- 
mental pătrunși de sensul biblic al persoanei, care transformă 
această continuitate în polaritate. „Umaniștii“ au nostalgia „chal- 
deismului“, a unui sincretism oriental... Dar, mai presus de toate, 
sinteza creștină realizată de ultimul Bizanţ este atât de puternică, 
încât aruncă în aer respectiva opoziţie: înnoirea isihastă, departe 
de a se limita la metode duhovnicești, declanșează, pornind de la 
„singurul lucru care trebuie“, o reformă total a Bisericii, devine 
cultică, prin urmare culturală. Un Nicolae Cabasila și marii învă- 
fafi ai renașterii paleologe dau dovadă de un umanism creștin sau, 
mai curând, în lumina Schimbării la Faţă a lui Hristos, de un di- 
vino-umanism, acel „teandrism“ a cărui vocaţie a regăsit-o filoso- 
fia religioasă rusă a sec. XX. Desigur, disocierile n-au întârziat să 
apară, pentru că în mod cert sinteza palamită era prea vastă pentru 
acele vremuri de repliere. Dar sămânţa - păstrată de isihia con- 
templativilor - a fost transmisă cu fidelitate până la noi de către 
Ortodoxie. Cine știe dacă întâlnirea care se conturează acum între 
teologia energiilor dumnezeiesti și un Apus măcinat de nostalgia 
„mediului dumnezeiesc“ nu va îngădui, în sfârșit, ca prin slava 
taborică să fie luminate abisurile pe care le-au căscat în jurul nos- 
tru și în noi știința și spaimele noastre? 


2 Din grecescul hesychia: „tăcere“, „pace “ a unirii cu Dumnezeu. 


SAMANTA 
„Metodă“ şi „nebunie“ 


Sec. XIII a fost o epocă de încercări pentru creștinătatea orto- 
doxă. Din 1204 până în 1261, Constantinopolul și cea mai mare 
parte a Imperiului Bizantin sunt ocupate de latini și supuse încer- 
cărilor de latinizare forțată. Începând din 1240, invazia mongolă 
se năpustește asupra Rusiei, ameninţată la vest de „cruciații“ su- 
edezi și germanici. În 1261, Mihail al VIII-lea Paleologul îi alungă 
pe latini din Constantinopol și restaurează imperiul. Dar acest 
mare șef de stat înțelege să subordoneze Biserica intereselor po- 
liticii sale. El îl depune și îl exilează în mod nelegitim pe patriar- 
hul Arsenie, care-l excomunicase, deoarece îl orbise si surghiunise 
pe asociatul său la tronul imperial, tânărul Ioan al-IV-lea Lascaris. 
Îndeosebi începând din 1274, Mihail încearcă să impună Bisericii 
„Unirea de la Lyon“, încheiată cu Roma din considerente pur 
politice și pe care marea majoritate a clerului și a poporului grec 
o respingea. Patriarhul ecumenic însuși, loan Bekkos, marioneta 
împăratului, persecuta ortodocșii. „Zeloţii“, partizani ai lui 
Arsenie $i dușmani ai unirii, constituie încă o dată o adevărată 
„Biserică mărturisitoare“, a cărei intransigență va dăinui până în 

1312, în pofida denunţării unirii la moartea lui Mihail al VIII-lea 
(1282) și alegerea după rânduială a noilor patriarhi. 

Astfel, sec. XIII nu a fost pentru Ortodoxie doar un timp al opri- 
mării, ci și un timp al tulburărilor pur religioase: credința amenințată, 
patriarhul ecumenic intretinand confuzia, ,arsenitii* ridicându-se 
împotriva Bisericii oficiale. Taina Bisericii fiind compromisă în ma- 
nifestarea sa istorică, unii sunt atunci nevoiți să o poarte în inima lor 
ca pe o sămânță de foc. Iată de ce metoda celei mai înalte spiritualități 
ortodoxe, cea a isihaștilor, mult timp transmisă din gură în gură, în 
taină, ajunge acum să se dezvăluie în mod deschis, prin scris, și să se 
răspândească cu mult dincolo de cercurile monastice. Căci într-adevăr 
acolo se află sămânţa din care vor lua naștere o reformă globală a 
Bisericii, sinteza palamită, o spiritualitate pentru mireni și aspectele 
pur creștine ale renașterii paleologe. 


În acest context, se înțelege de ce marii părinți duhovnicești 
ortodocși de la sfârșitul sec. XIII au fost persecutați sau convertiți. 
Centrul principal al spiritualității bizantine era pe atunci Muntele 
Sf. Auxentiu, de pe malul asiatic al Bosforului, vast ansamblu de 
mănăstiri, cu chilii (x€AAta) ale isihastilor. Or, acolo era o pepi- 
nieră de zeloți, iar unul dintre părinții duhovnicești, Athanasie 
Lepentrinos, conducea partida arsenită. Chiar dacă isihasmul 
cunoștea o perioadă de decadenta la Athos - mai putin însă decât 
avea să pretindă în secolul următor o stilizare de renaștere -, el 
se exprimă cu forță în opera unui mare athonit, Nichifor din 
Singurătate, iar acesta, în perioada uniată, a fost persecutat și 
alungat. Atmosfera de confuzie, de violență, îi determină pe mulți 
să pună accentul pe conștiință și pe opțiunile personale. Nimic 
surprinzător că într-o epocă de amestec al popoarelor, când 
Apusul creștin se revarsă peste Răsărit, o asemenea spiritualitate 
s-a exprimat în mod deosebit prin convertiți, prin oameni capa- 
bili să depășească înfruntarea opacă a „creștinătăților“ pentru a-și 
alege liber soarta, așa cum a fost Nichifor din Singurătate, un 
italian care „a preferat imperiul nostru propriei sale țări, pentru 


Sămânța 119 


că aici cuvântul adevărului se împărtășește cum se cuvine“! 


, sau 
cum au fost Nil „italianul“, unul dintre duhovnicii de la muntele 
Sf. Auxentiu, și Procopie de Ustiug, cel dintâi „nebun întru 
Hristos“ din Biserica Rusă, „un neguțător din ținuturile de mia- 


zănoapte, de limbă latină, de tărâm german“. 


Nichifor din Singurătate a scris un Cuvânt despre trezvie și 


7, care se prezintă ca o mică antologie de 


despre păzirea inimii 
texte duhovnicești, o „filocalie““care constituie o etapă impor- 
tantă între culegerea de texte origeniste purtând acest nume pen- 
tru prima oară și marea Filocalie de la sfârșitul sec. XVIII. Nichifor 
precizează că el scrie pentru cei pe care vremurile vitrege îi lipsesc 
de părinte duhovnicesc, deci de transmiterea orală a anumitor 
metode. Scopul vieţii duhovnicești, amintește el, este de a deveni 
conștient de „comoara ascunsă în inimă“ prin tainele de inițiere. 
lată-ne în marea problematică isihastă a unirii minții cu inima - 
mintea, vouc, însemnând, potrivit tradiţiei evagriene“, conștiința 
personală eliberată de identificările sale individuale, iar inima, 
centrul firii omenești potrivit tradiției macariene°. Creată pentru 
a fi vas al harului, inima a redevenit, prin Întrupare și prin sfintele 
Taine care o actualizează, locul unei prezențe reale, dar 


1 Sfântul Grigorie Palama, citat in Echos d'Orient, vol. 35, 1936, 
pp. 409-412. 

2 Tradus de J. Gouillard, în La Petite Philocalie de la prière du czur, 
Paris, 1953, pp. 186-205. Citatele sunt preluate din această versiune. 

3 Literal „iubire de frumos“: în Răsăritul creştin, frumosul autentic 
este un alt nume al sfinteniei. 

+ Traditie ascetică și mistică întemeiată de Evagrie Ponticul (t 399), 
el însuși urmaș al marilor alexandrini. Această tradiţie utilizează un 
limbaj intelectualist preluat de la elenism, care acordă un rol esențial 
minții (nous). 

5 Corpus-ul macarian, atribuit lui Macarie cel Mare, monah din 
Egiptul sec. IV, pare a fi fost alcătuit la începutul secolului următor, în 
mediu siriac. Aici, asceza ortodoxă este întemeiată pe o concepţie 
scripturistică, unitară, despre om. 

inconștiente, a vieții dumnezeiesti. A face „să coboare“ mintea în 
inimă înseamnă a face această prezenţă conștientă. 

Asemenea Scripturii în textele sale cele mai vechi, Nichifor 
folosește constant o fiziologie simbolică: antropologie unitară, 
unde văzutul se află față de nevăzut într-un raport de „analogie- 
participare“. Inima fizică, fiind „principiul de viata și de căldură 
al trupului“, este astfel - căci Dumnezeu nu face nimic la întâm- 
plare - simbolul real al vieţii profunde, „locul lui Dumnezeu“ 
unde omul își întâlnește Domnul și devine împreună cu El un 
singur trup transfigurat. De asemenea, suflarea trupească, cea care 
ritmeaza și susține viața, constituie simbolul real al participării 
făpturii vii la Suflarea dumnezeiască: doar „respirându-L pe 
Dumnezeu“ omul Îl poate afla în centrul fiinţei sale, iar mintea 
se unește cu inima într-o transparență unică. 

Iată de ce, învață Nichifor, mintea trebuie „să coboare“ în 
inimă prin vehiculul simbolic al suflării: „Împinge-o, sileste-o să 
coboare în inimă odată cu aerul pe care-l inspiri... Când va fi 
acolo, vei vedea ce bucurie urmează.“ Nu este vorba doar de a 
savura o „enstază“: omul, din toată „inima sa înțelegătoare“, din 
toată ființa sa reunificată, trebuie să cheme Numele lui Iisus: 
imanenta trimite la transcendent. „Să știi că, în timp ce mintea 
ta se află acolo, tu nu trebuie nici să taci, nici să stai degeaba. Dar 
să nu ai altă îndeletnicire sau cugetare decât strigătul «Doamne 
Iisuse Hristoase, Fiul lui Dumnezeu, miluiește-mă!». Această 
practică, ținându-ți mintea la adăpost de rătăciri [...], o înalță la 
iubirea și dorul de Dumnezeu.“ 

Acest scurt tratat al lui Nichifor despre „metodă“ nu poate fi 
despărțit de mica „filocalie“, a cărei concluzie este. Vedem astfel 
că metoda este în același timp o propedeutică de concentrare $1 
încununarea unei întregi vieţi creștine. In inima acesteia se află 
„aducerea aminte necontenită de Dumnezeu... întipărită în inimă 
prin puterea crucii“ (Simeon Noul Teolog). „Cu rugăciunea și cu 


6 Expresia îi aparține lui J.A. Cuttat, în La Rencontre des religions, 
Paris, 1957, p. 101 si urm. 

ajutorul lui Dumnezeu“, trezvia trebuie să-i alunge din suflet pe 
„cei trei uriași ai răului: uitarea, lenea și neștiința“ (Marcu 
Ascetul). Atunci „iți vezi păcatele“, iar „cel care ajunge până aici 
află suspinele, implorarea și rusinarea în faţa lui Dumnezeu“ 
(Avva Isaia). $i această „pază a minţii“, această „metodă de a re- 
cunoaște imboldurile si a alunga seminţele ascunse ale patimilor“, 
această luminare a străfundurilor inconștiente ale omului de către 
lumina dumnezeiască, lumină care se revarsă prin supraconști- 
inta — sau adevărata conștiință - a nous-ului curăţit - înlesnesc 
metamorfoza energiei vitale până atunci rătăcită si ca $i impietrita 
în patimi, și astfel trăirea reală a „vieţii evanghelice“, adică a iu- 
birii. Lacrimile semnifică această „lichefiere“ a împietririi noastre, 
înlocuirea „inimii de piatră“ cu o „inimă de carne“, această actu- 
alizare a apelor matriceale ale botezului. Nu numai „fiarele săl- 
batice“ devin „tovarășii și comesenii“ celui care se schimbă astfel 
(viata Sfântului Pavel din Latros), dar acest om știe și să-și „mân- 
gâie“ aproapele. Dacă izbutește să-și „adune simţurile și să le în- 
drepte înlăuntrul său“, va putea „face față cu mai multă liniște 
grijilor lumii decât celor ale pustiei. Cine ar fi mai în măsură să 
viețuiască și în mulțime, si în singurătate... și să fie mai folositor 
tuturor?“ (Viaţa Sfântului Teodosie Chinoviarhul). 


În aceeași epocă, în același mediu și cu aceleași intenţii apare 
faimosul tratat despre Metodă (ME0o5o0g). Tradiţia și critica in- 
ternă nu îngăduie să-i fie atribuit Sfântului Simeon Noul Teolog - 
așa cum a fost multă vreme în Răsărit; poate că a fost alcătuit de 
Nichifor, așa cum presupune Pr. Hausherr. 

Metoda respinge formele afective și imaginative ale rugăciunii, 
precum și formele sale pur intelectuale. Trebuie căutat și aici 
„locul inimii“, cu o sinteză a inimii și a măruntaielor care dove- 
deste că este vorba de acest centru „unde tuturor puterilor sufle- 
testi le place să se adune“. „Astupă aspirarea de aer care trece prin 
nas astfel încât să nu respiri cu ușurință și cercetează-ți cu mintea 
lăuntrul măruntaielor tale căutând locul inimii.“ Atunci cand 
mintea, după o îndelungată căutare prin întuneric, ajunge la țintă, 

„vede aerul care se află înlăuntrul inimii, se vede pe sine în între- 
gime în lumină“. Este descoperirea cerului lăuntric plin de lumina 
dumnezeiască și stăpânirea inconştientului: „De acum înainte, 
dacă un gând se ivește, nu va apuca să capete formă, nici să devină 
imagine“ că mintea, „înzestrată cu deosebirea duhurilor“, „o va 
și alunga și o va nimici prin invocarea lui lisus“. Metoda, comenta 
Ioan Scărarul, stabilește un adevărat itinerar al vieții lăuntrice: 
„prima vârstă“ este cea în care încerci să-ți „domolești patimile“ 
și să-ți „păzești inima“; „Rugăciunea lui lisus“ joacă aici un rol 
penitential. Pe „a doua treaptă“, invocarea, care trebuie să se in- 
trerupă periodic pentru „psalmodie“, devine instrumentul unei 
ofensive sistematice „impotriva gândurilor care suflă la suprafața 
inimii“. Este vremea luptei celei mari, când „se dezlantuie furtuna 
duhurilor“, când „suflul patimilor ridică străfundul inimii“ = „dar 
chemarea Domnului lisus le face să se topească cum se topește 
ceara“. Treptat, pacea cuprinde adâncul minții, căruia numai su- 
prafaţa îi rămâne agitată. Se atinge atunci cea de-a „treia treaptă“, 
cea a „bărbăției duhovnicești“ și „vârsta bărbatului desăvârșit“: 
pacea se întărește, se lărgește, „trezvia inimii“ devine „neîntre- 
ruptă“. Cea de-a patra și ultima treaptă este „cea a bătrânului și a 
pletelor albe“ - transparența contemplatiei. Omul încheie atunci 
reconstruirea sa în har, asemenea unei „case duhovnicești“ unde 
să-L întâlnească pe „lisus Hristos Domnul nostrum“. 

Unii comparatisti au încercat să găsească în metoda isihastă o 
realitate străină creștinismului, împrumutată de la „tehnicile en- 
stazei“ din Orientul necrestin, mai precis o demarcare a acelui 
dhik? musulman. 

Se pare însă că Nichifor din Singurătate și Pseudo-Simeon nu 
fac decât să dezvăluie practici foarte vechi, înrădăcinate în stratul 
original al monahismului creștin. Sfântul Grigorie Palama o 
spune de-a dreptul: Nichifor nu este decât interpretul unei 


7 Petite Philocalie de la prière du cur, pp. 207-220. 
8 „Reamintirea lui Allah“, act devotional de repetare ritmică a numelui lui 
Allah, în gând sau cu voce tare (n. red.). 

străvechi traditii.? Asa cum subliniază un isihast roman al seco- 
lului nostru’®, apoftegmele Părinților pustiei cuprind numeroase 
aluzii simbolice la „metodă“; imaginile porumbelului și vulturu- 
lui sugerează tehnica respirației; apropierea dintre inimă și rugă- 
ciunea înflăcărată este frecventă, îndeosebi în învățătura 
macariană. Ciclul copt al scrierilor macariene expune în modul 
cel mai explicit întreaga „tehnică“, „dezvăluită“ apoi în sec. XIII, 
dar dificil de datat. În a doua jumătate a sec. V, Diadoh al Foticeei 
menţionează invocarea lui lisus, în timp ce Părinţii pustiei repe- 
tau doar: „Doamne, miluiește.“ Tradiția macariană a „plero- 
foriei“ - sentiment al plenitudinii trupului pătruns de har - este 
și ea reluată de Diadoh și constituie temeiul aspectului fiziologic 
al „metodei“. La rândul său, Sfântul loan Scărarul subliniază ne- 
cesitatea de a circumscrie conștiința în corporal și de a face să 
coincidă invocatia cu ritmul respirator. Faptul că este vorba mai 
ales de aluzii se explică prin caracterul de „tradiție secretă“ pe 
care-l avea pe atunci isihasmul. Așa cum scria Sfântul loan Cassian 
despre „rugăciunea curată“: „Este o taină... pe care ne-au trans- 
mis-o puţinii supraviețuitori dintre Părinţii din vechime si pe care 
nici noi nu o împărtășim decât unui mic număr de suflete cu 
adevărat însetate să o cunoasca.“!! 

Poate ar fi mai bine să căutăm în isihasm unele din rădăcinile 
dhikr, căci se ştie influența monahilor sirieni asupra originilor 
misticii musulmane. 


Dar, mai presus de toate, am putea afirma că sursa principală 
a „metodei“ nu este alta decât Scriptura. Punerea în relaţie a ini- 
mii, respirației și minţii, temele inimii ca centru de integrare a 
alcătuirii umane, a respirației ca participare la Suflarea dumneze- 
iască, a trupului ca templu al Sfântului Duh, a sângelui și a 


9 Defense des saints hésychastes, ed. J. Meyendorff, Louvain, 1959, p. 372. 

19 Un moine de PEglise orthodoxe de Roumanie [André Scrima], „L'avenement 
philocalique dans l’orthodoxie roumaine“, Istina, nr 3, 1958, p. 301. 

11 Collationes, P.L. 49, col. 832 A. 

focului ca prezenţă a pnevma, toate acestea sunt specific scriptu- 
ristice. Mistica iudaică, ale cărei rădăcini scripturistice sunt evi- 
dente, identifică inima înflăcărată cu Merkabah, adică cu tronul 
lui Dumnezeu, și face o apropiere între intrarea conștiinței în 
inimă și urcarea lui Ilie în carul de foc: or, marele arhetip al lui 
Ilie este comun misticii iudaice și isihasmului!? (ca și spiritualită- 
fil apusene „carmelitane“). 


Dar problema trebuie privită dintr-o perspectivă mai largă. 
Este adevărat că metode de rugăciune bazate pe invocarea 
Numelui apar în aproape toate marile tradiţii spirituale într-o 
perioadă care coincide mai mult sau mai putin cu era creștină: 
astfel, alături de musulmanul dhikr, japayoga hindusă, nembutsu 
japonez. N-am putea oare sugera că metoda ar fi întru câtva în- 
scrisă în firea omenească, zidită pentru a fi vasul ales al harului? 
Și că acest simbolism al suflării și al inimii, care se regăsește în 
toate tradiţiile arhaice, hrănite de nostalgia paradiziacă, a fost 
reînnoit, într-o perspectivă de har și de întâlnire personală, de un 
influx hristic dincolo de lumea creștină, influx a cărui natură ne 
scapă, dar căruia i-au putut fi purtători monahii nestorieni, îna- 
intând în străfundurile Asiei? Oricare ar fi explicația, în ceea ce-i 
privește pe isihaști, metoda lor se înrădăcinează direct în taina 
creaţiei restaurate în Hristos. Ea nu este un esoterism supraadă- 
ugat, ci descifrarea în profunzime a revelatiei scripturistice și 
creştine. Tehnicile asiatice de invocare sunt mereu ispitite de 
identificarea gnostică a Sinelui cu absolutul; mistica dhikr, cel 
puţin pornind de la MohyiddinibnArabi, inversează transcen- 
dența radicală a islamului într-o imanență nu mai putin radicală, 
prin anihilarea spirituală a orantului. Isihasmul este singurul care 
situează fără ambiguitate îndumnezeirea în interiorul unei întâl- 
niri in care unitatea - după chipul Treimii - împlinește in loc să 
desființeze unicitatea ireductibilă a persoanei. Metoda este 


A . .]. . . . . “fe 
2 În prima omilie macariană, sufletul sfințit este identificat cu carul 
lui Dumnezeu, cu tronul slavei Sale. 

instrumentul unei comuniuni. Suflarea trebuie mai curând oferită 
decât stăpânită. Noţiunea de inimă nu trimite la un „centru de 
energie“, la o chakra tantric, ci la firea omenească ipostaziată!?, 
căci „străfundul inimii“ evocă taina persoanei. Lumina în care 
omul se cunoaște și se primește nu este căutată ca atare, ci ca 
strălucire a lui Hristos în slavă. În lumină, un Altul, cu totul in- 
accesibil, Se dăruiește și Se împărtășește, dar în mod liber, cu re- 
trageri si cu reveniri care jalonează o pedagogie - sau, dacă vrem, 
o poveste de dragoste. Iată de ce metoda isihastă nu are eficacita- 
tea unei tehnici propriu-zise și ignoră detaliile „științifice“ pre- 
zente în dhikr sau yoga. Asemenea gesturilor liturgice, și cele ale 
metodei — adevărată liturghie interioară — nu fac decât să deseneze 
arabescul unei comuniuni. 


Tata de ce metoda isihastă este mult mai puţin îndepărtată decât 
ar părea la prima vedere de „nebunia pentru Hristos“, care apare 
în sec. XIII în Rusia, unde își va afla patria spirituală. Nebun 
pentru Hristos este în primul rând cel care caută umilința, si- 
mulând imbecilitatea, chiar imoralitatea. Astfel își înfrânge orgo- 
liul duhovnicesc, a cărui primejdie o semnalează cu atâta tărie 
Metodiu, si realizează renunțările care sunt proprii vieții isihaste. 
În al doilea rând, mai profund, „nebunia pentru Hristos“ înțelege 
să manifeste până la capăt „nebunia crucii“, paradoxul mântuirii, 
care nu este pentru cei înţelepţi, ci pentru cei smeriți, această 
răsturnare a valorilor, această „lume pe dos“ despre care vorbesc 
Fericirile. În acest sens, nebunia pentru Hristos stabilește un fel 
de umor grandios, o bufonerie de ordin superior față de suficiența 
acestei lumi și față de creștinii fariseici. Dacă nebunia pentru 
Hristos s-a dezvoltat in mod special în Rusia - în contrapunct cu 
libertatea evanghelică, aceasta se datorează poate faptului că în 
această țară tentatia ritualismului era deosebit de puternică şi con- 
tinua să se agraveze, odată cu formarea în jurul Moscovei a unei 
societăți rurale închise, de o sacralitate greoaie. În sfârșit, asa cum 


5 Cuprinsă și calificată de ipostas, adică persoana. 

sugerează Fedotov", cel de-al treilea aspect al „nebuniei pentru 
Hristos“ este o mărturie adusă nu prin propovăduire sau prin 
fapte, ci printr-un dar extraordinar al deosebirii duhurilor, înso- 
tit adesea de harisma profetiei. 

„Nebunia pentru Hristos“ se manifestase deja în Orientul cres- 
tin: în sec. VI, în Siria, cu Sfântul Simeon „Salos“ (nebunul), în 
sec. X la Constantinopol cu Sfântul Andrei. Dar mărturia sa 
„anarhistă“ și-a adus-o mai ales în Apus, acolo a luat naștere cu 
Sfântul Alexis Romanul, acolo a cunoscut o strălucire extraordi- 
nară cu Sfântul Francisc și primii săi tovarăși. Or, de la sfârșitul 
sec. XIII, în Apus, ea devine o excepție (cu Sfântul Filip Neri, de 
exemplu), în timp ce, îndeosebi în Rusia, constituia deja una din 
constantele spiritualității ortodoxe. 

Caracteristic pentru această trecere — despre care dă mărturie și 
fuga în Grecia a unor fraticelli - este faptul că primul „nebun pen- 
tru Hristos“ din Biserica rusă a fost un apusean: Sfântul Procopie 
de Ustiug (+ 1302) era fără îndoială un german. Mergând „din oraș 
în oraș“ în căutarea simbolică a „fostei patrii pierdute“, el devine 
ortodox la Novgorod, la mijlocul sec. XIII, își împarte bunurile 
săracilor și se retrage într-o mănăstire. Dar atunci când sfintenia sa 
se vadeste prin minuni, fuge de glorie si se stabilește în imprejuri- 
mile Ustiugului, unde duce „o viață nesăbuită și nebunească“. 

„Nu are acoperiș deasupra capului“, doarme „sub biserică“, 
în gunoi. „Ziua se prefăcea nebun, iar noaptea se ruga.“ „Se 
petreceau lucruri necuviincioase“, sugerează hagiograful 
descumpănit, numindu-l pe Procopie pochab, cu un termen ca- 
re-l leagă și de nebunie, și de obscenitate. Este batjocorit, bă- 
tut, iar el se roagă în ascuns pentru cei care-l prigoneau. li 
disprețuiește pe bogaţi, primește puțină hrană doar de la săraci. 
Adesea este văzut plângând în pragul bisericii. Se descoperă că 
„acoperă“ orașul cu rugăciunea sa. La moarte, avea să facă 


14 Sfinţii vechii Rusii, Paris, 1931, p. 207 şi urm. (în lb. rusă). 
15 Cf. E. Behrsigel, Prière et sainteté dans l'Eglise russe, Paris, 1950, p. 96. 

obiectul unei veneratii deosebite, dar clerul, scandalizat, se va 
opune multă vreme evlaviei populare... 


„Metoda“ și „nebunia“ vor constitui în mod conștient cei doi 
poli ai spiritualității ortodoxe. Iar marea certitudine a acestei spi- 
ritualitati - potrivit căreia dacă câțiva oameni devin rugăciune, 
rugăciune „curată“, atunci ei schimbă universul prin simpla lor 
prezenţă, ba chiar prin simpla lor existență - își va afla încă din 
pragul sec. XIV una din cele mai strălucite confirmări. 


II 


MISCAREA ISIHASTA, 
REFORMA INTERIOARA A BISERICII 


Biserica, întărită de „rugăciunea curată“ a isihastilor, își va 
aduce mărturia despre energiile îndumnezeitoare în contextul 
prăbușirii temporare a Imperiului Bizantin. Mutilat, faramirat, 
epuizat, Imperiul Bizantin, chiar după ce și-a redobândit capitala, 
nu s-a mai vindecat niciodată de șocul provocat în 1204 de ocu- 
patia latină. Negoţul rămâne în mâinile venețienilor si genovezi- 
lor, care colonizează imperiul din interior, îl golesc de substanță, 
fac ca dominaţia turcească să devină fatală. 

La sfârșitul sec. XIII, mareea musulmană se revarsă din nou, cu 
turcii osmanlii sau otomani. Aceștia cuceresc Brussa in 1326, Niceea 
în 1329, Nicomedia în 1337. Societatea bizantină, sărăcită, se feuda- 
lizează și se fărâmițează. Războiul civil face ravagii între 1341 și 
1347, permiţând otomanilor să pună piciorul în Europa; astfel, ei 
ocupă Tracia, pătrunzând adânc în Balcani. Constantinopolul este 
izolat. Puterile balcanice, după ce visaseră să le răpească grecilor 
moștenirea imperială, sucombă înaintea acestora. 

În orașele grecești, sufocate de un patriciat aliat cu marii pro- 
prietari de pământuri, negutatorii și artiștii se revoltă. Mișcarea 
„zeloților“ își schimbă specificul, detașându-se cu totul de Biserica 

oficială, ale cărei mari mănăstiri fac parte din procesul de feuda- 
lizare, și caută să promoveze, desigur după modelul anumitor 
cetăți italienesti, o mișcare de democratism comunal si de paupe- 
rism evanghelic. În timp ce aceia cu adevărat induhovniciti pără- 
sesc „zelotismul“ (schisma arsenită ia sfârșit în anul 1312), 
bogomilismul! cunoaște un nou avânt: la Tesalonic, unde partida 
zelotă este deosebit de puternică, bogomilii accentuează aspectul 
iconoclast $i anticlerical al mișcării. Ei pătrund chiar și la Athos 
și-i atrag de partea lor pe unii monahi lipsiți de rădăcini. 


Această situație introducea în Răsărit ruptura, apărută mai 
devreme în creștinătatea latină, din tre Biserica oficială și un evan- 
ghelism anticlerical. Această ruptură avea să ducă, în Apus, la 
reforma din sec. XVI. În Răsărit, ea are drept consecință, încă din 
sec. XIV, o reformă internă, promovată de zeloții fideli Bisericii, 
care doreau să-i readucă în sânul ei pe zeloții răzvrătiți. 


Totul pare să pornească, într-adevăr, de la „rugăciunea lui 
lisus“, răspândită încă din sec. XIII, așa cum am văzut, în cercurile 
adesea opuse Bisericii Imperiului, și în primul rând de la magistrala 
sa sistematizare făcută de Sfântul Grigorie Sinaitul (1255-1346). 

Originar din Asia Mică, Grigorie a stat mult timp la Sinai, 
unde a preluat moștenirea Sfântului Ioan Scărarul. A fost inițiat 
în „rugăciunea curată“ în Creta, de către un părinte duhovnicesc 
pe nume Arsenie. La Athos, unde marile obşti idioritmice? erau 
predominante, el pornește o adevărată cruciadă isihastă cu spriji- 
nul Sfântului Maxim Cavsocalivitul — „arzătorul de colibe“ -, un 
reprezentant al primei tradiţii aghioritice, doritor, așa cum o 
arată si numele său, să surpe orice întocmire. Printre ucenicii lui 
Grigorie, la schitul din Magula, se numără viitorii patriarhi ai 


! Dualism spiritualist, asemănător cu cel al Catharilor apuseni. 

2 Unde fiecare monah, în afara rugăciunii comune, își organizează 
în mod liber viața personală și activitatea [așa-numitele mănăstiri „de 
sine“ - n. tr.]. 

Constantinopolului, Isidor $i Calist. In jurul anului 1325, din 
pricina intensificarii raidurilor otomane, Grigorie se refugiaza la 
hotarele Bulgariei, sub protecția țarului acestei țări, Ioan 
Alexandru, în „pustia“ Paroriei. De acolo, mișcarea isihasta se va 
răspândi în teritoriile slave și românești. Și acolo, școala Sinaitului 
pregătește viitorii păstori ai Bisericii - Eftimie, care va deveni 
patriarh de Târnovo, Ciprian, ulterior mitropolit al Kievului. 
Așadar, chiar dacă Grigorie Sinaitul a stat departe de controver- 
sele teologice și de confruntările politice ale vremii sale, el este 
cel care a ancorat într-o spiritualitate creatoare majoritatea ierar- 
hilor care, după triumful doctrinei palamite, aveau să conducă 
Biserica $i să continue înnoirea ei. 

Iar dacă Grigorie Palama a fost purtătorul de cuvânt „angajat“, 
genialul teolog al mișcării isihaste, Grigorie Sinaitul, ale cărui 
scrieri au devenit în Răsărit clasice pentru „rugăciunea inimii“, 
poate fi considerat polul său contemplativ. 

Într-adevăr, întreaga pnevmatologie experimentală a 
Bizanțului isi află expresia sigură la Sinait’. Scopul vieţii creștine 
este să actualizeze în mod conștient „energia Sfântului Duh“ dă- 
ruit tuturor la botez. Duhul trebuie să devină mediul de existență 
al creştinului, căci vocaţia acestuia este de a fi „templul Duhului 
Sfânt și marele preot al acestuia“. Inima curățită este „mișcată de 
Duhul. Totul în ea se celebrează și se exprimă pnevmatic“. Omul 
duhovnicesc „respiră viața dumnezeiască, o vorbește, o gândește 
$1 O trăiește...“. 

De asemenea, Grigorie Sinaitul face sinteza antropologiei as- 
cetice a ortodoxiei. Adevărata fire omenească este „amintirea lui 
Dumnezeu“, în sensul ontologic de anamneză. Dar această „amin- 
tire simplă și omogenă“, cea „a inimii fără gânduri mișcată de 
Duhul“, s-a îndepărtat de Dumnezeu: într-un anumit fel s-a „im- 
prăștiat“, a devenit „compusă si diversă“, „s-a îndrăgostit de lu- 
cruri mărunte“, întorcându-se către realitățile inteligibile și 
sensibile în loc să le întoarcă pe acestea către Dumnezeu, 


3 Petite Philocalie de la prière du czur, op. cit., pp. 239-267. 

proiectând nevoia sa de absolut asupra celor create și prin aceasta 
idolatrizându-le și distrugându-le și, astfel, hărăzind omul - de- 
venit propriul său idol - fricii de moarte. Iată de ce este nevoie 
de o cunoaștere precisă a legilor spirituale, de o metodă pentru a 
pătrunde în inconștient şi a metamorfoza energia patimilor. 
Trebuie să ştii să cercetezi fiecare gând la rădăcina sa, pentru a-l 
alunga sau pentru a-l înveșmânta cu „amintirea lui Dumnezeu“. 

În acest scop, practicarea „rugăciunii lui lisus“ necesită — și 
întărește — o întreagă artă și o întreagă știință a vietuirii, care să 
meargă de la „amintirea morții“, experiență a spaimei existenţiale 
pe care rugăciunea o preschimbă în pocăință încrezătoare, la bu- 
curia care „confirmă inima într-o dragoste sigură și un sentiment 
de plenitudine neîndoielnic“ O tehnică riguroasă a „trezviei“ 
permite „golirea“ și desteptarea conștiinței, eliberând-o de gân- 
durile și de imaginile cu care se identifică în mod obișnuit. 
Trebuie respinsă implacabil orice imaginaţie, „fie chiar și imagi- 
nea lui Hristos, sau forma așa zisă a unui înger sau a unor sfinți, 
sau vreo lumină“. O pace curățită, în timp ce rugăciunea, „ase- 
menea unui izvor, țâșnește în inima Duhului de viață dătător. 
Dorinţa ta să fie de a nu o afla și de a nu o avea decât pe ea în 
inima ta, ferindu-ți neîncetat mintea de orice imagine, golită de 
orice gânduri sau concepte“. O seninătate virilă: „Nu te teme de 
nimic [...], nu trebuie nici să ne temem, nici să suspinăm când fl 
chemăm pe Domnul.“ 

Tehnica corporală se integrează aproape firesc în acest ansam- 
blu. Grigorie recomandă să te concentrezi când asupra primei 
jumătăți a rugăciunii (repetând: Doamne Iisuse Hristoase, milu- 
ieşte-mă), când asupra celei de-a doua (repetând: Fiul lui 
Dumnezeu, miluiește-mă). El stăruie asupra unei anumite sufe- 
rinte impuse trupului în timpul rugăciunii: invocarea trebuie 
făcută „aplecat anevoie, cu o durere ascuţită în piept, la umeri și 
la ceafă“. Trebuie „să nu respiri cu ușurință“, ci să-ți „ţii răsufla- 
rea“ şi să-ți „inchizi mintea în inimă“, în tot acest timp „biciuind 
în chip nevăzut cu Numele dumnezeiesc“ orice formă mentală. 

Grigorie învaţă, de asemenea, cum să ajungi la deosebirea du- 
hurilor în practicarea rugăciunii. Lucrarea greselii este „nehotă- 
rata şi dezordonată“, ea aduce „bucurie nesăbuită, înfumurare, 
tulburare“ Dimpotrivă, lucrarea harului „întărește, încălzește 
și curăță sufletul, îi stavileste pentru un timp gândurile și morti- 
fică vremelnic mișcările trupului. Iată roadele și semnele care dau 
mărturie de adevărul său: lacrimile, pocăința, smerenia, cumpă- 
tarea, tăcerea, răbdarea, însingurarea și tot ceea ce ne aduce un 
simțământ de plenitudine și de certitudine neindoielnica*. 

Astfel vine marea bucurie, „saltul, săritura, avântarea inimii 
pline de viaţă în aerul dumnezeiesc“, purtată „de aripile iubirii pe 
care i le dă Duhul“. 


Victorioasă la Athos și în unele medii monastice, „rugăciu- 
nea lui lisus“ se răspândește printre mireni. Evlaviosul Andronic 
al II-lea Paleologul îi favorizează răspândirea în înalta societate. 
Tatăl Sfântului Grigorie Palama o practică în plină sesiune a 
Senatului. Palama însuși susține, în contradicție cu un aspru isi- 
hast athonit, că nu este rezervată exclusiv monahilor, ci oferită 
tuturor creștinilor pentru a împlini porunca apostolului: 
„Rugaţi-vă neîncetat“ (1 Tim 5,17). Mirenii evlaviosi frecventează 
părinți duhovnicești si îi încredințează acestora pentru îndrumare 
și pe copiii lor, încă de la vârste fragede. Dascălii isihasmului văd 
astfel monahismul ca o misiune profetică pentru lume - și uneori 
ca un „monahism interiorizat“ în sânul lumii. Sfântul Grigorie 
Sinaitul îl trimite pe unul din fiii săi duhovniceşti, încă simplu 
mirean, pe viitorul patriarh Isidor, în inima tumultului social și 
religios al lumii grecești, la Tesalonic. Isidor trebuie să rămână în 
lume și să servească drept exemplu. El întemeiază un cerc de 
mireni, a căror influenţă se extinde în mediile cele mai diverse și 
care răspândesc „rugăciunea lui Iisus“ 


Astfel, pornind de la rugăciunea personală, făcând poporul 
creştin să-și îndrepte atenția către „singurul lucru care trebuie“, 
mișcarea isihastă avea să promoveze o adevărată reformă a 

Bisericii. Reformă care poate fi caracterizată prin trei trăsături 
fundamentale: simţul sărăciei și al slujirii sociale; purificarea și 
reînnoirea vieții liturgice; independența Bisericii. 


Martori ai sărăciei, isihaștii se desprind de mănăstirile înstărite 
pentru a întemeia, de la Athos până în pădurile de dincolo de 
Volga, sihăstrii unde câțiva monahi se adună în jurul unui părinte 
duhovnicesc și trăiesc din munca mâinilor lor, săraci printre să- 
raci. Membrii obstilor numeroase vin adesea să caute îndrumare 
la sihaștri; ba chiar s-a întâmplat ca, odată cu influența crescândă 
a lui Grigorie Sinaitul, consiliul central al Athosului să pună la 
conducerea mănăstirilor părinți induhovniciti dintre cei renu- 
miti. Astfel, în 1335, Palama este numit stareț la Esfigmenu, care 
număra două sute de monahi - și unde, de altfel, nu rezistă mult 
timp. Această reformă a vieții monastice are două scopuri: sărăcia 
și restaurarea unei discipline autentice în viata de obște, amenin- 
tata de extinderea idioritmiei. Ea se intensifică și se generalizează 
atunci când pe tronul patriarhal urcă un isihast. Cel mai remar- 
cabil dintre acești patriarhi reformatori a fost Atanasie I (1289- 
1293 şi 1303-1319). Dascăl al „metodei“, „proroc și făcător de 
minuni“, el trimite prin mănăstiri monahi-vizitatori care seches- 
trează avutiile și restabilesc o rigoare ascetică. Influența isihastă 
se va exercita în același fel în țările slave și române și vom vedea 
un alt patriarh, Filotei, cerându-i Sfântului Serghie de Radonej să 
rânduiască viata de obşte în mănăstirea sa. 

Atanasie I a declarat război și averilor ierarhiei, avide, spunea 
el, „de funcții și de donaţii“. În general, păstorii proveniți din 
rândurile isihastilor au favorizat in mod discret secularizarea bu- 
nurilor bisericești atunci când statul avea nevoi urgente. Atanasie 
îi trimite o rămurică de măslin împăratului care hotărâse să dea 
armatei bunurile aflate la dispoziția bisericilor și mănăstirilor. În 
1371, când guvernul, după victoria turcilor în bătălia de pe râul 
Marita, secularizează jumătate din pământurile mănăstirilor pen- 
tru a le împărți militarilor, patriarhul Filotei nu protestează. 


Mişcarea isibastă, reformă interioară a Bisericii 135 


Isihaștii ruși în mod deosebit aveau să aprobe politica de secula- 
rizare, în numele sărăciei evanghelice. 

Practicarea sărăciei de către cei care propovăduiesc Fericirile 
nu putea decât să se extindă la slujirea săracilor. Atanasie I scapă 
de la foamete populaţia săracă din Constantinopol cu ajutorul 
avutiilor pe care le ia de la mănăstiri și de la unii ierarhi. El îi va 
apăra neîncetat pe cei sărmani de abuzurile celor puternici. 
Ucenicul lui Grigorie Sinaitul, Isidor, ajuns patriarh în 1347, 
preia această politică, intervine pe lângă împărat în sprijinul celor 
sărmani - isi duce viata în deplină sărăcie și o încheie așijderea. 
Dacă Grigorie Palama l-a sprijinit în timpul războiului civil pe 
Ioan Cantacuzino, dușmanul zeloților politici, a fost pentru că 
vedea în el - asa cum confirmă cei mai buni istorici ai zilelor 
noastre = pe singurul om în stare să salveze imperiul. Ajuns, la 
sfârșitul conflictului, arhiepiscop al Tesalonicului, el condamnă 
nedreptățile sociale care au provocat revolta zeloților și, potrivit 
biografului său Filotei, se împrietenește cu mulți dintre aceștia: 
i batjocorim pe săraci, predică Grigorie în mijlocul bisericii, 
sporim și mai mult constrângerea făcută celor sărmani punând 
dări și mai împovărătoare celor care muncesc cu mâinile lor. Ce 
soldat se mulțumește cu solda sa? Ce magistrat nu se dedă 
hoției?“ (Om. 63)*. Săracii, spunea el, sunt ,fratiorii lui 
Dumnezeu“ (Om. 4). Și schițează o adevărată sociologie creștină, 
amintind că lucrarea mântuirii se întemeiază pe unitatea firii ome- 
nesti, pe o adevărată „deoființime“ a tuturor oamenilor care este 
restaurată în Trupul lui Hristos. Viaţa în societate exprimă 
această unitate umană; ea trebuie să devină o comuniune în reci- 
procitate, ý 77005 aAAT|AOUGS kowvwvia, astfel că, asa cum ne 
dovedește pilda iconomului necredincios, dragostea aproapelui e 
de preferat agonisirii de bunuri materiale (Om. 48). Recunoastem 
aici gândirea Părinților greci - îndeosebi a Sfântului Ioan 


4 Pentru traducerea citatului cf. John Meyendorff, O introducere în studiul 
vieții si operei Sfântului Grigorie Palama, traducere din lb. franceză de Măriuca 
și Adrian Alexandrescu, Nemira, București, 2014, p. 233. 

Hrisostom - adversar însușirii individuale și moștenirii și care 
vede în dreptatea socială expresia autentică a carității. 

Reformă a sărăciei, mișcarea isihastă pare a fi umplut prăpastia 
care în Imperiul Bizantin se căscase între poporul de rând și 
Biserică. Dacă reforma monastică a eșuat parțial în puternicele 
mănăstiri bizantine, în schimb ea a făcut să triumfe disciplina 
cenobitică în țările slave și române. În Rusia, a declanșat în inte- 
riorul Bisericii un pauperism evanghelic contestat de alte tendinţe, 
dar bine înrădăcinat, a cărui tradiție a înlesnit acestei Biserici, în 
cadrul URSS, să accepte o organizare socialistă a societății. 


Al doilea caracter fundamental al reformei a fost înrădăcinarea 
spiritualităţii personale în viața sacramentală și comunitară a 
Bisericii și, ca urmare, purificarea și înnoirea acestei vieți. Astfel, 
mișcările cu tendinţe profetice, opuse ierarhiei, precum bogomi- 
lismul și pnevmatologia sa aberantă, au fost resorbite într-o vastă 
renaştere atât liturgică, cât și spirituală. Mișcarea isihasta actuali- 
zează aici dimensiunea semitică a Ortodoxiei, atât de puternică în 
liturghia bizantină (în mare parte creată de sirieni, între sec. VI și 
VIII), și întărită constant de-a lungul Evului Mediu de către spiri- 
tualitatea „euharistică“ a Antiohiei (centrată, mult înainte de 
Cruciade, pe temele Graal-ului și ale Sfintei Lănci). 

Sfântul Grigorie Palama este cel care a subliniat în mod deo- 
sebit această integrare eclezială a isihasmului. Viața dumnezeiască, 
scria el, ne este împărtășită prin botez și euharistie, care „recapi- 
tulează întreaga iconomie divinoumană“. Palama comentează în 
mod repetat, pe linia Părinților greci și sirieni, tema paulină a 
„Consanguinității“ și a „incorporării“ creștinilor în Hristos. El 
dezvoltă, în legătură cu botezul si euharistia, o mistică impresio- 
nantă a lui Hristos-tată și Hristos-mamă, mistică pe care o regăsim 
cam în aceeași perioadă și în Apus, anume la Julienne de Norwich 
(a cărei speranță într-o apocatastază are de altfel ciudate rezonanțe 
„ortodoxe“). Hristos, ne învață Palama, „a devenit tatăl nostru 
prin dumnezeiescul botez care ne conformează cu El, si ne hră- 
neste la sânul Său așa cum o mamă plină de duiosie o face cu 

pruncii săi... Veniti, spune El, mâncaţi Trupul Meu, beti Sângele 
Meu... pentru ca nu numai să fiți după chipul lui Dumnezeu, ci 
să deveniți dumnezei și împărați, veșnici și cereşti, imbracandu-va 
cu Mine, Împăratul și Dumnezeu“ (Om. 56). Această spiritualitate 
„misterică“ are un puternic accent comunitar: luând parte, dumi- 
nica, împreună cu întreaga comunitate, la Liturghia euharistică, 
cu adevărat firea noastră se înnoiește: „Prin acest trup, comuni- 
tatea noastră este înălțată la ceruri“ (ibid.). 

O autentică înnoire liturgică necesită o luptă necruțătoare 
împotriva ritualismului, a formalismului, împotriva degenerării 
în magie a cultului și a icoanei. Isihaștii duc această luptă. Isidor, 
la Tesalonic, este acuzat că „nesocotește perioadele de post“ 
Înţelegem ce înseamnă o asemenea acuză atunci când îl auzim pe 
Palama, ajuns arhiepiscop, cum critică înfrânările prea îndelun- 
gate, duse cu o trufie fariseică, și cum recomandă un post mode- 
rat, cu condiţia să implice și sufletul în aceeași măsură ca trupul 
(Om. 9). De asemenea, isihastii sunt acuzați de iconoclasm, pen- 
tru că luptau împotriva formelor idolatrice de cinstire a icoane- 
lor, inlaturandu-le - cu un gest simbolic - ferecăturile de aur și 
argint cu care erau acoperite aproape în întregime. 

Mișcarea isihastă a revigorat propovăduirea și a recomandat 
deasa împărtășanie. La Tesalonic, Palama predică aproape zilnic. 
Subliniază importanţa liturghiei duminicale și vorbește despre o 
împărtășire cvasicotidiană (Om. 38). Recomandă tuturor citirea 
și studierea Scripturii (Om. 19). Patriarhul Filotei revizuieste in 
același duh textele liturgice. În sec. XIV și XV, mișcarea isihastă 
duce la o redeșteptare semnificativă a „mystagogiei“, adică a teo- 
logiei și spiritualității liturghiei. 


Ultimul aspect al reformei isihaste este apărarea transcenden- 
fei și a universalitatii Bisericii. Patriarhii ecumenici ai sec. XIV, 
majoritatea isihaști, au un simț deosebit de viu al independenței 
lor spirituale. Imperiul se epuizează și se restrânge, dar patriarhia 
de la Constantinopol își sporește prestigiul în întreaga Europă 
răsăriteană, păstrează sub jurisdicția sa mitropoliile aflate de-acum 

în teritoriu otoman, intervine cu autoritate în disputele dintre 
Moscova, Lituania și Polonia catolică, pentru a îngădui creștinilor 
de la frontierele apusene ale Rusiei să-și poată păstra credința. 
Semne ale vremii: sub domnia lui Andronic al II-lea, Muntele 
Athos, aflat până atunci sub jurisdicția împăratului, trece sub as- 
cultarea directă a patriarhului. În același timp, patriarhii sec. XIV 
susțin o concepție universalistă a Bisericii și nu par a se preocupa, 
în pofida presiunilor imperiale, de disputele politice ale imperiu- 
lui cu sârbii și bulgarii. În 1375, Filotei recunoaște patriarhia 
sârbă de la Pecs, întemeiată în 1346 prin voința cuceritorului sârb 
Stefan Dușan, care aspira la coroana imperială. Fostul împărat 
Ioan al VI-lea Cantacuzino, intrat în monahism în 1354, dar care 
își păstrase o considerabilă influență politică, este un prieten al 
isihaștilor și se străduie să pună statul în slujba concepției lor 
despre Biserică. 

Puterea imperială, declară el legatului papal în 1367, nu poate 
impune dogmele, aceasta nu o poate face decât un sinod, cu con- 
sensul poporului credincios, „căci nu există credință cu sila.“5 

Isihaștii merg și mai departe, afirmând contingenţa imperiului 
creștin si transcendenta Bisericii fata de condiţiile istorice. 
Desigur, Palama îl susține pe Cantacuzino, iar patriarhul Filotei 
încearcă la un moment dat să organizeze împotriva turcilor un 
fel de cruciadă a statelor ortodoxe. Dar reformatorii pun înainte 
de toate respectul pentru adevăr, având certitudinea că Biserica, 
dacă rămâne tare în credință, va putea să subziste în orice condi- 
ţii, chiar dacă imperiul se prăbușește, până și sub stăpânire mu- 
sulmană. Grigorie Palama, care a fost un an prizonier la turci, le 
mulțumea acestora pentru spiritul lor de toleranță, îi încuraja în 
credință pe creştinii din Asia Mică și vedea în ocupația musul- 
mană ocazia providenţială pentru un dialog între creștinism si 
islam și pentru mărturisirea Evangheliei. El însuși considera că 
islamul își are locul său în planul dumnezeiesc, căci aduce 


> Trad. J. Meyendorff, „Projets de concile cecuménique en 1367“, 
Dumbarton Oaks Papers, nr. 14, 1960, p. 167. 

numeroși păgâni la cunoașterea Dumnezeului personal‘ și multi- 
plică întrevederile cu învățații musulmani. „lar unul dintre aceia 
a zis: va veni o vreme când ne vom pune de acord unii cu alții. 
Lucru la care am consimțit și eu și am urat ca vremea aceea să 
vină mai repede.“ 

Astfel, grație reformei isihaste, Biserica, în momentul în care 
se apropie de săraci, regăsește sensul „mijloacelor sărace“ pentru 
propovăduirea Evangheliei. Biserica poate trăi și mărturisi fără 
sprijinul statului. Palama, ca și Cantacuzino, evocă perioada pre- 
constantiniană, când „idolatrii stăpâneau lumea“. Musulmanilor 
și catolicilor care văd în decăderea Imperiului Bizantin semnul 
unei credințe greșite, ei le răspund că garanția adevăratei credințe 
este nu succesul istoric, ci martiriul.8 


e Cf. Defense des saints hésychastes, ed. J. Meyendorff, Louvain, 1959, 
pp. 392-394. 

7 Lettre à son Église, citat de J. Meyendorff, Introduction à l'étude de 
Grégoire Palamas, Paris, 1959, p. 162 [trad. rom. O introducere..., sursa 
citată, p. 242 - n. tr.]. 

8 Lettre à son Église, ibid., p. 158. „Projets de concile cecuménique en 
1367“, op. cit., pp. 167 și 169. 


III 


ENERGIILE DUMNEZEIESTI 


Înnoirea isihastă stârneşte o reacţie violentă din partea unor 
umaniști bizantini. Un Varlaam, un Akindin, un Nichifor 
Gregoras sunt spiritualiști, ei identifică inteligibilul cu dumneze- 
iescul și nu pot înţelege aspectul corporal al „metodei“ De la 
elenismul platonizant au preluat simţul ordinii și frumuseții cos- 
mice. Pentru ei, Dumnezeu Se face cunoscut doar prin simbolu- 
rile lumii create. De altfel, acest simbolism se raționalizează sub 
influenţa lui Aristotel: potrivit lui Varlaam, singura cunoaștere 
sigură este cunoașterea prin simțuri; aici, contemplarea ființelor 
devine știință. 

Aceşti umaniști nu văd nimic cu adevărat nou în creștinism. 
Pur și simplu, Dumnezeu a creat noi simboluri ale prezenței Sale, 
simboluri concepute ca niște semne fără participare, cum ar fi 
lumina de la Schimbarea la Faţă, fenomen pur meteorologic. 

Acești umaniști îi cunosc pe Părinţii greci, dar nu preiau de la 
ei decât formaelenică. Citindu-l pe Dionisie Pseudo-Areopagitul 
prin prisma lui Proclus, ei fac din teologia negativă un agnosti- 
cism (ceea ce înseamnă să uiţi distincția dionisiană dintre supra- 
ființa inefabilă și acele Suvapetc, împărtășibile). Dumnezeu nu 

poate fi cunoscut decât prin semne create, iar îndumnezeirea 
înseamnă desăvârșirea firii raționale. 

În acest context, creştinismul își pierde întreaga fecunditate 
de trăire. Rațiunea - rămânând ceea ce este — se mulțumește să 
comenteze și să infatiseze o revelaţie pe care trebuie să o accepte 
orbește, teologia este treaba unor „autorități“ scripturistice și pa- 
tristice, dogma nu constituie sursa unei experiențe care să confere 
omului o cunoaștere înnoită, ci doar o credință. În această per- 
spectivă, religia devine simplă evlavie, teologia un ansamblu de 
concepte, singura care poate permite cercetarea, trăirea, descope- 
rirea fiind cunoașterea naturii. 

Se simte rezonanța „modernă“ a acestor teorii. Câteodată, și 
cea cu tomismul decadent. Desigur, acești umaniști bizantini nu 
au fost niște tomiști răsăriteni. Dar convergenta (iar mai târziu 
influența) este incontestabilă. Concepţia esenţialistă a lui 
Dumnezeu, cea a unui har sau a unei lumini a slavei create, cea a 
„dublei cunoașteri“, chiar şi cea a unei teologii ca „prezentare“ 
rațională a credințelor acceptate fără metamorfoza reală a minții — 
iată tot atâtea asemănări care se explică prin sursele comune aris- 
totelice si neoplatonice și prin aceeași interpretare a Corpus-ului 
Dionysiacum cu neintelegerea acelor dynameis. De fapt, numeroși 
antipalamiti (Palama fiind purtătorul de cuvânt al isihastilor în 
respectiva controversă) vor deveni romano-catolici, începând cu 
Varlaam. După moartea lui Palama, oponenții cei mai inversunati 
ai gândirii sale vor fi frații Kydones, traducătorii în greacă ai lui 
Toma, tomiști ei înșiși și în cele din urmă convertiți la catolicism. 


Punctul de plecare al controversei a fost atacul lansat de 
Varlaam împotriva metodei isihaste. Acest grec din Calabria ve- 
nit în Bizanţ de dorul elenismului antic, acest profesor de la uni- 
versitatea imperială, pasionat de logică și de astronomie fusese 
curios să verifice existenţa unei cunoașteri suprarationale despre 
care vorbea un cunoscut isihast, Grigorie Palama. O vreme a 
frecventat sihăstriile, dar se pare că foarte superficial. S-a întors 
de acolo şocat de formele elementare, posibil alterate, ale 

„metodei“ și a început şă-i ia în derâdere pe „omphalopsihii“ - 
buricarii, „cei care pretind că unirea sufletului cu Domnul se 
produce înlăuntrul buricului, la modul sensibil“. Îi acuză pe isi- 
hasti de mesalianism - nu pretind ei oare că-L văd pe Dumnezeu 
cu ochii trupesti? — și neagă până și posibilitatea participării la 
lumina dumnezeiască: această lumină, spun contemplativii, nu 
este ființa lui Dumnezeu, nu este nici esență îngerească, nici 
esența minții umane. Așadar, conchide Varlaam ca un vajnic sub- 
stantialist, respectiva lumină nu există! 


Această punere sub semnul întrebării a celei mai fundamentale 
experienţe creştine l-a determinat pe Grigorie Palama să iasă din 
tăcerea „rugăciunii curate“ pentru a înfăptui o genială sinteză a 
teologiei ortodoxe la capătul perioadei sale „pnevmatologice“. 
Născut în 1296 într-o familie nobilă, Palama a fost crescut la 
Curtea - îndrăgostită de spiritualitate - a lui Andronic al II-lea 
Paleologul. Studiile făcute îl familiarizează cu logica lui Aristotel, 
dar înclinația creștină către sfințenie îl îndepărtează de sacrul neo- 
platonic. Intră în monahism în 1316. Timp de 20 de ani, cu ex- 
ceptia unei sederi la Tesalonic în cercul lui Isidor și a unor scurte 
experienţe cenobitice, petrece retras în rugăciune în sihăstriile 
athonite, devenind la rândul său un dascăl al isihasmului. În 1340, 
stareții și monahii de la Athos îl desemnează purtător de cuvânt 
pentru a răspunde atacurilor lui Varlaam. Se implică i în luptă fără 
să pregete. Împotriva lui se coalizează nu numai unii umaniști, ci 
și teologii așa-zis traditionalisti, care vedeau in orice gândire cre- 
atoare o inovație primejdioasă. $i totuși, tezele lui Varlaam erau 
atât de contrare trăirii intime a Ortodoxiei, încât chestiunea ar fi 
fost încheiată prin condamnarea acestora, încă din 1341, dacă nu 
ar fi izbucnit î în același an războiul civil între Paleologi și 
Cantacuzini. Întemnițat; acuzat de erezie din motive mai ales 
politice, Palama își întăreşte convingerile. În 1347, victoria 
Cantacuzinilor îi redă libertatea. Este hirotonit episcop al 
Tesalonicului. Un întreg şir de sinoade întrunite la Constantinopol 
îi consfintesc învățătura, îndeosebi prin Tomosul sinodal din 1351. 

„Orice cuvânt contestă un alt cuvânt, dar care este cuvântul care 
să poată contesta viata“! Criticilor lui Varlaam și ale celorlalți uma- 
niști bizantini, Palama le opune trăirea creștină, credința devenind 
evidentă printr-o conștiință ontologică a harului sacramental. 

Într-adevăr, de la Intrupare, sfânta, sfințitoarea omenitate a 
lui Dumnezeu ne este oferită în „tainele“ Bisericii. Palama re- 
zumă întreaga teologie a Sfinților Atanasie și Chiril, preluată 
de gândirea postcalcedoniană, tot energetismul hristologic al 
Sfântului Maxim Mărturisitorul, scriind că Trupul lui Hristos - 
eclezial și euharistic in chip nedespărțit - nu este altceva decât 
Trupul lui Dumnezeu?. Omenitatea lui Hristos este un „înveliș 
de sticlă“, o „făclie de sticlă“ prin care strălucește slava Treimii. 
Iar lumina dumnezeiască izvorăște chiar la rădăcina ființei noas- 
tre corporale, altoită, prin botez și euharistie, pe trupul trans- 
figurat al lui Hristos. Astfel este justificată, împotriva oricărui 
dualism dezincarnant, metoda isihastă care ne readuce atenția 
în „inimă“, acest „trup din străfundul trupului“ Dumnezeu 
transcende atât inteligibilul, cât și sensibilul; Dumnezeu Se dă- 
ruieste atât sensibilului cat și inteligibilului. Omul se unește cu 
Dumnezeu într-un elan personal care depășește „activitățile sale 
intelectuale“, cât și „activitățile sale corporale“. Și această întâl- 
nire personală „care depășește orice senzaţie și orice înțelegere“ 
permite întregii ființe a omului să participe la viața dumneze- 
iască. „La oamenii duhovniceşti, harul Duhului, transmis tru- 
pului prin mijlocirea sufletului, îi împărtășește și acestuia 
experiența celor dumnezeiești.“? Iată de ce Dumnezeu poate fi 
văzut cu ochii trupesti, desigur, nu cu ochii obișnuiți, orbiti de 
păcat, ci cu ochii schimbaţi - ca toate celelalte simțuri - „de 


! Defense des saints hésychastes, ed. J. Meyendorff, Louvain, 1959, p. 
136. 

2 Cf. J. Meyendorff, Introduction a l'étude de Grégoire Palamas, op. cit., 
p. 255. [trad. rom. Introduction... sursa citată, p. 298 - n. tr.]. Expresia îi 
aparține Sfântului Atanasie al Alexandriei, Ep. ad Adelphium, 3, P.G. 26, 
col. 1073. 

3 Defense... op. cit., pp. 80, 342, 466, 530-533. 


Energiile dumnezeieşti 145 


puterea Duhului Sfânt“, iar schimbarea nu este „subită“, căci 
este deja „conținută în înălțarea însăși a firii noastre indumne- 
zeite prin unirea cu Cuvântul lui Dumnezeu“.* 

Această experiență ne metamorfozează și mintea, pe care o 
asimilează minții omenești indumnezeite a lui Hristos, vovc 
Xoorov. Revelația desființează și recreează mintea, care devine 
capabilă să gândească nu plenitudinea, ci în plenitudine; iată de ce 
Palama afirmă, împotriva lui Varlaam, că adevărul dogmei orto- 
doxe a Duhului Sfânt și eroarea adaosului Filiogue pot fi dovedite. 
Gnoza nu este scopul, ci consecinţa unirii care, realizându-se mai 
presus de orice minte, dă viață și minții. Telul unei teologii auten- 
tice nu este, așadar, de a făuri un sistem de concepte, ci de a sluji 
drept cruce şi cale minţii umane în adorare. O asemenea teologie 
constată și sugerează o experiență inefabilă. Ea procedează prin 
antinomii, prin distincții în identitate: „A afirma când un lucru, 
când altul, atunci când ambele afirmaţii sunt adevărate, este carac- 
teristica teologului evlavios.“° Palama gândește contempland o 
realitate de negandit, delimitează o experienţă contradictorie din 
punct de vedere rațional, întru câtva așa cum fizica secolului nos- 
tru, atunci când se apropie de țesătura însăși a materiei, trebuie să 
se mulțumească să multiplice punctele de vedere antinomice. 

Palama nu operează cu abstracții care se opun și se exclud, el 
relativizează conceptele şi le înmulțește ca tot atâtea aproximări. 
Astfel, lăsând revelația să-i metamorfozeze gândirea, se vede con- 
strâns de evidență să plaseze o nouă distinctie-identitate: aceea 
între ființă și energii în Dumnezeu. 

Dumnezeul Cel viu nu poate fi obiect al cunoașterii. 
Transcendenţa Sa integrală face să se volatilizeze până și denumi- 
rile de „esență“ și de „Dumnezeu“. Dumnezeu „nu este ființă dacă 
celelalte ființe sunt“€. „Esenţa supraesentiala... este, ca atare, de 
nenumit, cu neputinţă de contemplat, pentru că, deosebindu-se 


+ Hom. 24 despre Schimbarea la Fata. 
> Capete fizice si teologice, 121, P.G. 150, col. 1205 A. 
e Ibid., 78, col. 1176 B. 

de toate lucrurile, ea transcende cunoașterea și [...] rămâne pentru 
totdeauna de neînțeles și de negrăit. Nu există în privinţa sa un 
cuvânt pe care sufletul să-l poată concepe sau limba să-l rostească. 
Nu există absolut nicio reprezentare. Astfel, teologii propun [...] 
să se spună că esența dumnezeiască este cu totul de neînțeles pen- 
tru noi, căci este cu totul altceva decât ceea ce există sau este numit 
într-un fel oarecare. lată de ce nu este îngăduit să dai un nume 
propriu ființei sau esenței lui Dumnezeu, întrucât, făcând aceasta, 
ai căuta să dai o definiție adevărului care transcende orice adevăr.“ 

Totuși, nu este vorba de o simplă teologie negativă, subliniază 
Palama. Aceasta devenise, pentru umaniștii bizantini, un fel de joc 
intelectual care culmina, într-o perspectivă neoplatonică, cu vizi- 
unea unui absolut impersonal ce coincidea cu conținutul minții. 
Or, adevărata teologie apofatică nu face decât să înscrie în limba- 
jul uman revelația Dumnezeului personal, ba mai mult, treimic. 
Esenţa supraesentiala și inaccesibilă nu evocă - așa cum simțim 
uneori tendinţa la Meister Eckhart - un abis superior Treimii, ci 
libertatea suverană și profunzimea inobiectivabilă a existenţei per- 
sonale. Dumnezeul Cel viu nu poate fi captat: subiect absolut, El 
creează în mod liber alți subiecți, pentru a Se dărui lor în libera 
reciprocitate a iubirii. Inaccesibilitatea esenței nu trimite nici la 
un în-sine divin, sustras revelatiei. Ea arată că Dumnezeu Se reve- 
lează de bunăvoie, prin har, că rămâne transcendent până și in 
imanenta Sa, că este ascuns nu ca un întuneric disimulant, ci prin 
abundența luminii Sale. „Dumnezeu, dintr-un preaplin de bună- 
tate fata de noi, fiind transcendent tuturor lucrurilor, de neînțeles 
și de negrăit, consimte să devină împărtășibil... și văzut în chip 
nevazut.“® Dacă Dumnezeu nu ar rămâne inaccesibil chiar și in 
darul ființei Sale, ar înceta să mai fie Treime, pentru a deveni o 
esență neutră „cu miriade de ipostasuri“, iar tensiunea necesară 
comuniunii ar fi desființată. 


7 Theophanes, 17, ed. G. Mantzaridis, Tesalonic, 1966, p. 242. 
8 Défense..., op. cit., p. 128. 

Dumnezeu depășește in El Însuși alteritatea fara a o desființa, si 
aceasta este distinctia-identitate dintre esență si ipostasuri. El o depå- 
seste, făcându-Se impartdsibil, dar fără a o desființa, iar aceasta este 
distinctia-identitate dintre esență și energie. „El întreg, Se manifesta 
si nu Se manifestă... Întreg este împărtășibil și neimpartasibil.“? 

Căci și părtășia este totală. „Dumnezeu întreg vine să Se sălăș- 
luiască în ființa întreagă a celor care sunt vrednici de aceasta“!9, 
„Sfinții se împărtășesc de la Dumnezeu“, „Dumnezeu face din ei 
dumnezei fără început si fără sfârșit, prin har“!!, omul indumne- 
zeit devine „necreat“, „veșnic“, unește în persoana sa harul ne- 
creat cu firea omenească. 

Trebuie așadar mărturisită în ființa însăși a lui Dumnezeu o tai- 
nică distinctie-identitate: cea a esenței inaccesibile și a energiei îm- 
părtășibile. Această distincție nu pune în discuţie unitatea lui 
Dumnezeu pentru că este unitatea Celui Viu, unitatea Existentei 
personale absolute, deci treimice, și nu a unei „fiinţe simple“ sau a 
unui lucru. Fiinţa și energiile sunt, ca să spunem asa, cele două mo- 
dalități ale Existentei personale absolute Care Se dăruiește fără a Se 
dizolva si se distanțează fără a Se refuza. Părinții, scrie Palama, „nu 
spun că toate acestea (ființa și energiile) sunt unul și acelaşi lucru, ci 
că aparțin unui singur Dumnezeu... Akindin, desfiintandu-le dife- 
renta, a proclamat existenţa unui lucru unic în locul unicului Viu“!? 

Distincția dintre ființă și energii este făcută posibilă de către 
concepția ortodoxă despre Treime, de către „balanța“ echilibrată 
dintre ființă și ipostasuri. În Dumnezeu, existența personală în- 
globează ființa: „Paternitatea [...] este în jurul fiinţei.“ Dumnezeu, 
când vorbea cu Moise, nu a spus: Eu sunt ființa, ci: „Eu sunt Cel 
ce sunt (leșirea 3,14). Așadar nu Cel ce este provine din ființă, ci 
ființa provine din Cel ce este, căci Cel ce este îmbrățișează în El 
însuși întreaga ființă.“ Iată de ce, în libertatea suverană a iubirii 


? De la participation a Dieu, 6, ed. G. Mantzaridis, op. cit., p. 242. 

10 Défense..., op. cit., p. 608. 

11 De la participation a Dieu, 21, op. cit., p. 156. 

12 Contre Akind ynos, V, 13, 53, ed. P. Christou, Tesalonic, 1970, p. 326. 

Sale, Dumnezeul personal își poate transcende propria ființă, 
propria transcendenţă, pentru a Se face cu adevărat împărtășibil: 
„In preaplinul harului Său... El iese, fără a Se împărți, din Sine, 
El Care este mai presus de toate și transcende totul.“ 

Energia nu este o iradiere impersonală existentă în sine, ci este 
ca o expansiune a Treimii căreia îi traduce ad extra tainica alteri- 
tate în unitate. Este o „purcedere după fire“ a lui Dumnezeu 
Însuși, care străluceşte (asemenea luminii) de la Tatăl, prin Fiul, 
în Sfântul Duh. Ea manifestă „întrepătrunderea“, „perihoreza“ 
Persoanelor dumnezeiesti, Care se „întrepătrund reciproc astfel 
încât să nu posede decât o singură energie“. 

Energia este una - întrucât este viata Dumnezeului Cel unul - 
dar este multiformă în manifestările sale. Numele dumnezeiesti — 
care constituie tot atâtea energii - sunt incalculabile, iar 
Dumnezeu, fără a Se împărți, „Se multiplică“ pentru a intra real- 
mente în timp, pentru a Se adapta fiecărui destin personal, pentru 
a insufleti întreaga diversitate a lumii create. 

Putem, așadar, considera energiile sub două aspecte comple- 
mentare. Pe de o parte, ele decurg veșnic din ființa Treimii, sunt 
manifestările firii dumnezeiesti, pe care nimic nu o poate limita, 
care depășește irezistibil modalitatea sa esențială. Din veci, 
Dumnezeu trăieşte și domneşte în slavă, Treimea își împrăștie 
razele în Iubire, Înțelepciune, Viaţă, Fiinţă, Dumnezeire... Acest 
fluviu de viață pătrunde universul încă de la crearea sa, conferin- 
du-i ordine și frumusețe. Dar, pe de altă parte, energia trebuie 
gândită ca act, voință, gândire, dispoziție, iconomie: într-adevăr, 
Dumnezeu adaptează împărtășirea slavei Sale la diversitatea fiin- 
telor pe care le creează, le mantuieste, le indumnezeieste. Energia 
desemnează atunci ideile-voinya creatoare și actele proniatoare 
prin care Dumnezeu Se angajează efectiv în istorie în căutarea 
fiecărei „oi rătăcite“. Energia-act este predeterminarea creatoare 
sau acțiunea proniatoare prin care Dumnezeu asigură și măsoară 
participarea noastră la energia-manifestare. 


15 Defense..., op. cit., pp. 212, 648, 664. 

Nofiunii cam abstracte de energie, Palama îi preferă adesea cea 
de lumină, ca dat al experienţei. În unire, scrie el, conștiința, „dacă 
se priveşte pe sine, vede lumina; dacă priveşte obiectul vederii, e 
tot lumină, dacă priveşte mijlocul pe care-l folosește pentru a ve- 
dea, e iarăși lumină; aici este unirea ca toate să fie una, astfel încât 
cel care vede să nu poată deslusi nici mijlocul, nici scopul, nici 
esența, ci doar să fie conștient că este lumină și că vede o lumină 
deosebită de orice făptură“.!* Această lumină se revarsă veșnic din 
ființa Treimii. La crearea universului, ea a umplut cu slava sa cerul 
și pământul. Ocultată prin căderea care l-a facut pe om - și, prin 
el, întreaga lume - opac la strălucirea sa, ea izbucnește în teofani- 
ile „arzânde“ ale Vechiului Testament, dar, fiind exterioară ome- 
nirii căzute, aceasta nu o poate îndura. Odată cu Întruparea, ea se 
concentrează in omenitatea lui Hristos, în care „locuiește trupeste 
toată plinătatea dumnezeirii“ (Coloseni 2,9). Această omenitate 
luminoasă Hristos o afundă de bunăvoie în omenitatea noastră 
căzută până când, pe Cruce, transparența absoarbe definitiv opa- 
citatea. Lumina nu este deci impersonală, ea izvorăște din Hristos 
transfigurat. Iată de ce Schimbarea la Față joacă un rol atât de 
important în gândirea lui Palama. Pe Tabor, nu Hristos este Cel 
Care S-a schimbat, ci apostolii, care pentru o clipă au primit harul 
de a vedea adevărata omenitate a lui Hristos ca un trup de fulger. 
În Biserică, lumina dumnezeiască nu ne mai este exterioară, ci 
este imanentă trupului nostru, grefat pe trupul luminos al 
Domnului, și vine către noi prin euharistie: ,...Unii sfinți, după 
venirea lui Dumnezeu în trup, au văzut această lumină, ca un 
ocean nemărginit, revărsându-se în chip minunat dintr-un unic 
soare, trupul adorat, tot așa cum apostolii au văzut-o pe munte.“ 
Or, trupul preaslăvit este deja cerul nou și pământul nou, lumina 
Taborului „are valoarea celei de-a doua veniri a lui Hristos“!5. 
Experienţa luminii este eshatologică: este o proiecție în timp a 
plenitudinii zilei celei de-a opta, proiecție nu numai profetică, ci 


14 Ibid., pp. 458-461. 
5 Tbid., pp. 620-623, 166. 

și lucrătoare, care grabeste efectiv manifestarea lui Dumnezeu ca 
„totul în toate“. 

Lumea a fost creată pentru a fi transfigurată. Dumnezeu „este 
și Se numește fire a tuturor ființelor, pentru că orice lucru se 
împărtășește cu El și subzistă în virtutea acestei împărtășiri... El 
este ființa ființelor... El este totul în toate“1€. Dar această trans- 
parență nu se poate manifesta decât prin intermediul omului, 
împărat și preot al creației. Întunecată de cădere, ea este tainic 
restaurată în Hristos - omul absolut - dar, pentru a se manifesta, 
are nevoie de sfintenia oamenilor. Potrivit lui Palama, omul în- 
tr-un anume sens este superior îngerilor pentru că el este și ființă 
trupească, în continuitate cu universul: existență personală „în- 
trupată“, omul înglobează întreaga creație și-i condiționează sta- 
rea. Inima omului, când se deşteaptă la lumina dumnezeiască, 
devine inima lumii căreia îi împărtășește lumina. „Omul adevărat 
[...] atunci când lumina îi slujește de cale, se înalță, sau este înălțat, 
pe culmile veșnice și începe - o, minune! - să contemple cele 
supracerești, fără a se despărți sau fără a fi despărțit de materia 
care-l însoţeşte încă de la început [...] aducând la Dumnezeu, prin 


sine, toate fapturile.*!” 


Sinteza palamită încheie marea elaborare pnevmatologica a 
Evului Mediu bizantin, căci energia necreată este ,nedespartita 
de Sfântul Duh“.!5 Există o tainică înrudire, pe care Palama o 
subliniază prin folosirea aceluiași termen, între purcederea 
Duhului - Care purcede de la Tatăl - și cea a energiei - care pur- 
cede din energia a cărei sursă este Tatăl. În Duhul se operează 
manifestarea veşnică a slavei. În Duhul „iese“ Dumnezeu din fi- 
inta Lui, din dragoste, pentru că Duhul este prin excelență 


16 Capete fizice si teologice, 78, op. cit., col. 1176 BC. 

1 Aceste rânduri erau atât de importante pentru Palama, încât le-a 
reluat cel putin de trei ori. Cf. J. Meyendorff, Introduction, op. cit., p. 
218 [trad. rom. cit., pp. 313-314 - n. tr.]. 

18 Défense..., op. cit., p. 572. 

ipostasul iubirii. Palama asumă aici în chip magistral gândirea 
Fericitului Augustin, care începea să fie cunoscută în Bizanţ prin 
traducerile făcute de Maxim Planudes: „Acest Duh este ca o iubire 
tainică a Tatălui pentru Fiul născut în chip tainic; de această 
Iubire Se slujește și Cuvântul, Fiul Preaiubit al Tatălui, fata de 
Cel Care L-a născut...“. $i este așa pentru că Duhul, depășind în 
plenitudinea lui Trei opoziția dintre Tatăl și Fiul, este o Persoană 
suverană care provine de la Tatăl împreună cu Fiul peste Care 
odihnește: „...de această Iubire Se slujeşte si Cuvântul, Fiul 
Preaiubit al Tatălui, față de Cel Care L-a născut: și face aceasta în 
măsura în care provine de la Tatăl împreună cu această Iubire, și 
această Iubire odihnește în chip firesc peste El.“!? Cele mai înalte 
intuitii ale augustinismului medieval sunt aici eliberate de orice 
tendință „diadică“ 

Tex tul lui Palama sugerează limita inefabilă a fiinţei și energiei 
atunci când Duhul, a Cărui purcedere realizează ad mira taina 
unei alterități fără opoziţie, realizează ad extra aceeași taină prin 
„purcederea firească“ a energiei. Energia manifestă veșnica miș- 
care a iubirii treimice al cărei ipostas este Sfântul Duh. 


Distincția dintre ființă și energie permite în sfârșit ca filioquis- 
mul să fie depășit, integrandu-l. Ea poate într-adevăr să se exprime 
ca distinctie-identitate a Duhului (tò Ilvevua, cu articol) ca 
Persoană, si a duhului (mvevua, fără articol) ca energie. Ca 
Persoană, la nivelul ființei s-ar putea spune, Duhul purcede numai 
de la Tatăl, întrucât Tatăl este unicul „izvor“ al Treimii, si pur- 
cede „împreună“ cu Fiul peste Care odihnește. Dar „duhul“ ca 
energie dumnezeiască „se revarsă pornind de la Tatăl prin Fiul și, 
dacă vrem, de la Fiul“. 

Astfel se împlineşte perioada pnevmatologică, care a făcut 
pentru Persoana Sfântului Duh ceea ce perioada hristologică a 
făcut pentru Persoana Fiului, realizând distincția între planul 


19 Capete fizice și teologice, 78, op. cit., col. 1144 D-1145 A. 
20 Cit. de J. Meyendorff, Introduction, op. cit., p. 315 [trad. rom. cit., p. 434]. 

fiintial si cel al manifestării „energetice“. Gândirea anteniceeană 
confunda adesea Logosul cu manifestarea firii dumnezeiești, nu- 
mindu-L „putere“ sau „energie“. Proclamarea deofiintimii a des- 
fiintat orice risc de subordonare, dar atenția Apusului s-a 
îndreptat către această unitate a Tatălui și a Fiului, iar Persoana 
însăși a Duhului a fost la rândul Său confundată cu manifestarea 
firii dumnezeiesti, mai precis — și aici se află rădăcina filioquismu- 
lui - a firii comune Tatălui și Fiului. Numai distincția - pe deplin 
dobândită cu Palama - dintre ipostasul însuși al Mângâietorului 
și energia pe care o manifestă este în măsură, din punctul de ve- 
dere al Răsăritului creștin, să asume adevărul parțial, sau mai 
curând greșit situat, al filioquismului și să respecte realitatea per- 
sonală a Duhului Sfânt. 


IV 


SINTEZE 
I. NICOLAE CABASILA SI 
SPIRITUALITATEA LAICILOR 


Devenită o reformă care nu putea ignora niciun aspect al vie- 
ţii, mișcarea isihastă nu a rămas cantonată în câteva „cluburi“ de 
extaz, cum ne-am închipuit prea adesea. Desigur, nu a încetat să 
combată un neoelenism spiritualist și păgânizant. Totuși, iar acest 
lucru nu a fost îndeajuns subliniat, elanul său eshatologic a deve- 
nit adesea elan de transfigurare: printr-un întreg ansamblu de 
sinteze, a asumat partial umanismul Bizanțului, sensibilitatea 
creștină a Apusului, simțul elenic al frumuseții. 


Nicolae Cabasila (1320/25-1371) este un teolog laic, așa cum au 
fost nenumărați în Biserica Ortodoxă, care încredințează poporu- 
lui creştin păstrarea adevărului. Cabasila a făcut carieră în înalta 
administraţie bizantină, îndeosebi în diplomaţie. Era un om de 
înaltă cultură, care aparținea, alături de frații Kydones, unui cerc 
de literati îndrăgostiți de gândirea elenă. Dar, în timp ce frații 
Kydones credeau că găsesc în tomism pe adevăratul moștenitor al 
filosofiei grecești, Cabasila se alăturase mișcării isihaste, se întâlnea 
cu Palama pe care-l admira, punea la temeiul propriei gândiri 

concepția palamită despre participarea reală la viața dumnezeiască. 
Nu intenţiona însă nici să renunțe la viata sa de laic, nici la angaja- 
mentele sale mundane, nici la cultura sa umanistă. Ceea ce elabo- 
rează el este cu adevărat o spiritualitate pentru laici. Pentru Palama, 
omul este superior îngerilor pentru că participă la condiţia corpo- 
rală; pentru Cabasila, laicul este într-un anumit sens superior mo- 
nahului consacrat „vieţii îngerești“, pentru că este un om complet. 
Monahii, scrie el, „nu au primit în această lume un bun omenesc 
pe care îl puteau primi; și orice lucru care nu poate fi în act ceea ce 
este potential, este nedesavarsit“.!. El scrie așadar pentru cei „care 
nu sunt legaţi de niciun vot după botez“, pentru cei „care îndepli- 
nesc funcții publice“ și „care trăiesc în cetate, în mijlocul tumultu- 
lui“. Spiritualitatea pe care le-o propune „nu necesită nici efort, nici 
suferință [...], nu împiedică cu nimic exercitarea unei arte sau a unei 
profesii. Generalul își păstrează facultatea de a comanda, agricul- 
torul de a lucra pământul, meșteșugarul de a-și face lucrul său... Nu 
este nevoie nici să te retragi în singurătate, nici să mănânci o hrană 
neobișnuită, nici să-ți schimbi veșmintele, nici să-ți primejduiesti 
sănătatea“. Nu numai că viaţa spirituală nu stânjenește activitatea 
laicului din lume, ci chiar o sfințește: „De ce“, întreabă Cabasila, 
„să nu sfințim toate aceste ocupaţii care merită, la nevoie, să li se 
consacre un efort sustinut?“? Viaţa spirituală, într-adevăr, duce 
viaţa „la cea mai mare intensitate“. Ea nu „prejudiciază deci niciu- 
nul din interesele noastre... este utilă și ne favorizează interesele 
superioare și vitale“, căci „ne aduce bucuria și plenitudinea“ unde 
se conturează un umanism transfigurat. 


Această spiritualitate are doi poli: pe de o parte, integrarea 
liturgică în „taine“, pe de altă parte, un stil de viață și de atenție 


! Lettre a Synadinos, citat de B. Tatakis, La Philosophie byzantine, 
Paris, 1949, p. 279. 

2 La vie en Christ, VI, 43, Sources chrétiennes, 361, 1990, p. 78 [versiunea 
romaneasca: Sf Nicolae Cabasila, Despre viata in Hristos, trad. Pr. Prof. 
Teodor Bodogae, Sibiu, 1946, reed. 1989, 2009, ed. IBMBOR - n. tr.]. 

care ne face conștienți de existenţa noastră în Hristos. Ritmul 
profund este cel al marii tradiții isihaste, dar Cabasila, asemenea 
lui Palama în Omilii, pune accentul pe viaţa liturgică, accesibilă 
tuturor, ca „viaţă în Hristos“. 

Creștinii cei mai defavorizati sunt chemaţi la viata cea nouă 
printr-o experienţă prodigioasă: toți împreună și fiecare în parte 
sunt trupul lui Hristos (1 Corinteni 12, 27), adică „mădulare ale 
acestui trup, carne din carnea Sa si oase din oasele Sale“; „incă de 
pe acum..., ei trăiesc viata în Hristos“.5 Biserica, în realitatea sa 
lăuntrică, nu este nimic altceva decât transparența tainică, „marea 
fereastră“ prin care „soarele dreptății pătrunde în această lume a 
întunericului“. Prin Taine, într-adevăr, Hristos „ne împărtășește 
viata așa cum inima sau capul o fac către madulare“*. Această 
temă a lui Hristos-inimă este adusă în prim plan în mod firesc de 
importanţa pe care Cabasila o acordă sângelui euharistic, care 
conferă creștinilor cu Mântuitorul și între ei o consanguinitate 
dătătoare de viata, infinit superioară consanguinității întru 
moarte a familiilor pământești. Dar, în primul rând, această temă 
reprezintă o transpunere sacramentală a inimii ca „lăcaș al lui 
Dumnezeu“ printr-o asceză complexă; adevărata inimă a crești- 
nului este Hristos, iar lăcașul său reprezintă marile taine ale 
Bisericii. Inima noastră, găzduită de inima hristică printr-o prac- 
ticare cât mai frecventă a euharistiei, va fi „păzită“ nu atât de o 
vigilență științifică, cât de însuși sângele „generator de sănătate“, 
al „medicului“ „care a luat asupra Sa bolile noastre și infirmitatile 
noastre“: „Acest sânge este pază pentru simţurile noastre, nelă- 
sând să treacă prin ele niciun element de stricăciune, sau mai 
curând ferecă intrarea și respinge nimicitorul. Acest sânge 


3 Explication de la divine liturgie, Sources chrétiennes, 4, 1967, 
pp. 205, 212 [versiunea românească: Sf. Nicolae Cabasila. Tâlcuirea 
dumnezeiestii liturghii. Trad. din lb. greacă de Pr. Prof. Dr. Ene Braniște. 
Ediţia I: 1946. Ediţia II: 1989. Ediţia III: 1997 - n. tr.]. 

+ Trad. S. Salaville, in Dictionnaire de spiritualité, art. ,Cabasilas“, col. 7. 

transformă inima în care este revărsat într-un templu al lui 
Dumnezeu mai frumos decât porticurile lui Solomon...“ 


Cabasila surprinde marile taine creștine în unitatea lor vie. El 
le aplică vorbele Sfântului Pavel - „în El trăim și ne mişcăm și 
suntem“ (Faptele Apostolilor 17,28). Primim ființa în botez - în 
mirungere primim mișcarea capabilă să „dinamizeze“ această fi- 
ință - în sfârșit, euharistia menţine în noi viata adevărată. „Pe 
scurt, noi trăim din această pâine, ne întărim prin această ungere, 
după ce am primit ființa prin cufundare.“ $i de asemenea, printr-o 
nouă transpunere sacramentală a „metodei“, Cabasila subliniază 
că pe Hristos, Care prin botez „ocupă toate ieșirile ființei noas- 
tre“, „noi Il respirăm” prin ungerea înmiresmată și Il facem să 
coboare de la gură în inimă, „Îl absorbim“ prin euharistie. 


Botezul și mirungerea nu sunt decât o introducere în „taina 
tainelor“, euharistia. „Acolo aflăm viata la cea mai mare intensi- 
tate.“ „Nu se poate merge dincolo de aceasta, nici nu se poate 
adăuga nimic.“ Cabasila, ca și Grigorie Palama, subliniază în ter- 
meni paulini integrarea euharistică în omenitatea indumnezeita, 
deci îndumnezeitoare, a lui Hristos. „Noroiul care primește vred- 
nicia împărătească nu mai este noroi, ci se preschimbă în ființa 
împăratului.“ „Duhul lui Hristos Se unește cu duhul nostru, vo- 
inta Sa cu voința noastră, trupul Său cu trupul nostru, sângele 
Său cu sângele nostru. Ce duh este duhul nostru sub puterea 
acestui duh, ce voință voinţa noastră sub puterea acestei voințe 
si ce devine noroiul nostru sub lucrarea acestui foc!“ Euharistia 
este ospatul de nuntă unde „Pâinea vieții este cea care-l schimbă, 
îl transformă și şi-l asimilează pe cel care O mănâncă... 

În legătură cu euharistia, Cabasila preia toate Sale teme ale 
teologiei palamite cu privire la Împărăția lui Dumnezeu ca lu- 
mină dumnezeiască ce se revarsă din Hristos transfigurat, se îm- 
părtăşește „ca prin văl“ oamenilor in euharistie şi se va manifesta 
deplin odată cu slava Parusiei. Astfel se afirmă efectul eshatologic 
al euharistiei: la Parusie, sufletele „vor trece de la o masă la altă 

masă, de la cea acoperită cu văluri la cea descoperită; de la Pâine 
la Trupul însuși. Acum, atât timp cât ele trăiesc in această viata, 
Hristos le este pâine și le este și paști, pentru că ele sunt în trecere 
pe aici către cetatea din cer. Dar [...] atunci se vor odihni toate 
lângă trupul eliberat de toate vălurile [...] Ospăţul euharistic con- 
duce către acest trup... aceeași energie este si la o masă, și la cea- 
laltă, același comesean în amândouă lumile [...] Iată în ce sens 
A . . ‘or 

Împărăția lui Dumnezeu este înăuntrul nostru“. 


Precum la Simeon Noul Teolog și la Grigorie Palama, hristo- 
centrismul cabasilian nu face decât să exprime un triadocentrism 
unde Hristos este de nedespărțit de Duhul Sfânt. 

Viața dumnezeiască pe care o primim în Taine se află „enipos- 
taziată“ într-un mod special de către fiecare dintre Persoanele 
dumnezeiești. Tatăl creează, Fiul „este mâna Creatorului, iar 
Mângâietorul, suflarea Celui Care dăruiește viata“. „Tatăl elibe- 
rează, Fiul este răscumpărarea, Duhul Sfânt, libertatea... Tatăl dă 
viață, dar prin Fiul, iar Sfântul Duh este principiul dătător de 
viata.“ Duhul odihnește din veci peste Fiul, iar la Întrupare î îi 
umple trupul cu energiile dumnezeiești: „Prin lucrarea Sfântului 
Duh“, scrie Cabasila, Hristos „devine o comoară de energie pne- 
vmatică în trupul pe care l-a asumat“, omenitatea lui Hristos 
constituie „depozitarul sacru al darurilor Sfântului Duh*.° 

Această relaţie de reciprocitate între cele două ipostasuri „ma- 
nifestatoare“ se dezvăluie în mod special în desfășurarea litur- 
ghiei euharistice despre care Cabasila ne-a lăsat un frumos 
comentariu. În epicleză, Duhul ni-L dăruiește pe Hristos - prin 
zeon, integrarea noastră în Hristosul Înălţării ne îngăduie să pri- 
mim Duhul Cincizecimii. 


Într-adevăr, „Duhul este Cel care prin mâna și limba preoților 
sfințește Tainele“. Prezenţa lui Hristos Biserica o primește de la 


Tatăl, prin Duhul, într-o atitudine de invocare. Acest rol al 


5 La Vie en Christ, II, 32, III, 3, Sources chrétiennes, 355, 1989, pp. 160, 238. 

epiclezei, plasată după cuvintele de instituire, subliniază atât li- 
bertatea suverană a Sfântului Duh, cat și faptul că Biserica nu 
dispune de prezența Mântuitorului, prezență pe care nu o pro- 
voacă, ci o invocă. „Cel care se roagă astfel“, comentează Cabasila, 
„abandonându-se pe sine pentru a apela la Dumnezeu, își recu- 
noaste neputinta personală și se încredințează cu totul lui 
Dumnezeu. Acestea nu sunt ale mele, nici nu tin de propria mea 
virtute, ci au nevoie de Tine, Doamne, și Tie iti incredintez to- 
tul... Nimeni nu ar fi cutezat să se roage pentru acestea dacă 
Dumnezeu Însuși nu ar fi arătat neîndoielnic că voiește să-i fie 
cerute și că este gata să le dea celui care le cere“. 

Reciproc, orice euharistie constituie, asa cum subliniază ran- 
duiala zeonului, o adevărată Cincizecime sacramentală: „Trebuia 
ca această pogorâre a Duhului Sfânt să fie și ea trecută lângă cele- 
lalte taine. Căci așa este, anume prin gestul de a turna apă caldă 
în Sfintele Daruri. Această apă caldă, fiind apă și totodată fiind 
părtașă la natura focului, simbolizează Duhul Sfânt, Care este 
uneori desemnat prin imaginea apei și Care S-a pogorât în chipul 
focului peste ucenicii lui Hristos. Prezentul moment din rându- 
iala euharistică semnifică și el acest timp al primei Cincizecimi...“ 

Simţul liturgic și comunitar al lui Cabasila îi îngăduie să con- 
fere pnevmatologiei bizantine un răsunet nu numai contemplativ, 
ci și eclezial, și prin aceasta universal. „Care este efectul sau rezul- 
tatul suferințelor lui Hristos, al cuvintelor şi faptelor Sale?... 
Nimic altceva decât pogorârea Duhului Sfânt peste Biserică. La 
Cincizecime, Biserica a primit Duhul Sfânt după Înălțarea lui 
Hristos la cer. Acum, ea primește darul Duhului Sfânt după ce 
sfintele daruri au fost primite pe altarul ceresc; Dumnezeu, Căruia 
i-au bineplăcut aceste daruri, ne trimite în schimb Duhul Sfânt...“ 


Tocmai din pricina fragilitatii noastre, Cabasila recomandă o 
practică frecventă a sfintei împărtășanii: „Să ne ferim a ne slăbi 


sufletul și a-i distruge sănătatea abtinandu-ne de la acest ospăț, sub 


6 Explication de la divine liturgie, op. cit., pp. 149, 153 și urm., 207-208. 

pretextul că nu vrem să abuzăm de Taină.“ „Păstrăm această co- 
moară în vase de lut: suntem nevoiţi să folosim acest leac și nu o 
dată, ci mereu, trebuie ca medicul să ne acorde neîncetat îngrijirile 
sale, pentru a tămădui firea noastră ameninţată de stricăciune și 
a ne întări voința care slabeste, de teamă să nu vină moartea.“ 
Cabasila nu consideră deci euharistia într-o perspectivă de te- 
roare sacră și de amănunţită pregătire ascetică, ci de încredere și 
de smerenie. Polului euharistic al spiritualității cabasiliene îi co- 
respunde într-adevăr un pol „subiectiv“, pe care l-am putea defini 
drept o descoperire plină de încântare a mântuirii prin dragoste. 
Cabasila preia vocabularul isihast al „deșteptării“, al „trezviei“, al 
„amintirii lui Dumnezeu“, dar îl aplică unei „meditații“ care, ori- 
când, oriunde, poate dintr-odată să-l zdruncine pe omul angajat 
în lume: meditaţia asupra iubirii nemărginite a lui Dumnezeu 
pentru noi. Despre această iubire, pe care el o numește manikon 
eros („iubire nebună“) sau, cu un termen desemnând o pasiune 
aproape magică, philtron’, Cabasila are pagini de o splendoare 
inepuizabilă. Stăruitor, cu accente care amintesc de intuiţia initi- 
ală a lui Luther sau de monologul unui Marmeladov din Crimă 
și pedeapsă, el subliniază gratuitatea - nu arbitrară, ci iubitoare - 
a mântuirii manifestate în Hristos: „Prin prețul derizoriu cu care 
a fost vândut, [Hristos] dădea de înțeles că moartea Sa pentru 
lume era un dar, un dar absolut gratuit. A murit de bunăvoie... 
și a devenit izvor de har pentru călăii Săi.“ Iisus „îl are pe ucigaș 
drept comesean și drept confident pe trădător, îi dă să bea sângele 
Său si Se lasă sărutat de el..., pironit pe lemn, este atât de departe 
de a se lepăda de dragostea pentru călăii Săi, încât Il roagă pe Tatăl 
Său să nu le socotească această vină...“ Prin mântuire, „ființele 
cele mai vrednice de ură și de dispreț, cele mai josnice și mai de 


7 Termenul philtron se întâlnește la Sfântul Ioan Gură de Aur, dar pentru 
a desemna iubirea pe care omul o datorează Domnului său. Răsturnarea operată 
de Cabasila este tipică pentru o cale la îndemâna omului: acestuia i se cere mai 
întâi nu să-L iubească pe Dumnezeu, ci doar să știe cât de mult îl iubește 
Dumnezeu pe el. 

ocară au fost înălțate până la ceruri și au devenit părtașe ale vred- 
niciei împărătești a lui Dumnezeu“. 

În această perspectivă, ,putinul pe care-l poate face omul“ este 
să răspundă liber printr-o încredere smerită. Și iată afirmarea fun- 
damentală a mântuirii prin iubire: Pentru tot binele pe care ni l-a 
făcut, Dumnezeu nu cere în schimb decât dragostea noastră, în 
schimbul ei, ne iartă toată datoria. 

Toată istoria mântuirii, toată iconomia dumnezeiască nu sunt 
nimic altceva decât o lungă poveste de dragoste în care Dumnezeu 
Caută să suscite - fără a constrânge vreodată - adeziunea omului, 
căci „omul în întregime“, scrie cu mândrie Cabasila, „constă în 
conștiință și libertate“. Dumnezeu creează omul ca un dinamism 
de libertate, adică o vocație a iubirii. Inima omului este „un sipet 
uriaș, destul de vast ca să-L cuprindă chiar și pe Dumnezeu [...] 
sufletul omenesc este însetat de infinit“. Printr-un raccourci în- 
draznet, Cabasila elaborează o antropologie hristologică, afirmând 
că omul a fost creat după chipul lui Hristos: „Într-adevăr, nu omul 
vechi a slujit ca model omului nou, ci noul Adam primului 
Adam... Pentru Cel Care are în fata ochilor toate ființele înainte 
ca ele să existe, strămoșul nu este decât imitatia noului Adam. El 
a fost creat după chipul și asemănarea acestuia din urmă.“ Totuși, 
omul „hărăzit acestei stări nu a ajuns la ea“ și „Mântuitorul, sin- 
gurul si cel dintâi, a realizat omul autentic și desăvârșit“. Așa cum 
omul este rațiunea de a fi a ființelor create înaintea lui, tot așa 
„Hristos este rațiunea de a fi a omului“. Om la maximum, „El 
polarizează toate aspirațiile umane“. „Ochiul a fost creat pentru 
lumină, urechea pentru sunete, orice lucru pentru scopul său, iar 
dorinţa sufletului pentru a se avânta către Hristos.“ 

Dar Dumnezeu, ca un „amant adevărat“, nu se impune, ci Se 
dă la o parte, copleșindu-l totodată cu bunuri pe cel iubit. Pentru 
a Se face iubit, lasă să izvorască pentru om „învățămintele crea- 
ției“, pentru om „creează cerul și pământul și soarele și tot uni- 
versul văzut și frumusetea...“. Pentru a Se face iubit, iese din starea 
Sa de nepatimire, Se întrupează şi moare din dragoste: „Dragostea 
lui Dumnezeu pentru oameni L-a făcut să Se reverse în afară de 

Sine... El inventează această golire, Se straduieste și Se face în stare 
să îndure suferințe și chinuri și, convingându-i de dragostea Sa pe 
cei pentru care suferea, să fie în situația de a-i atrage la Sine pe cei 
care fugeau de Bunătatea Însăși, convinși că aceasta îi urăște.“ „El 
nu se mulțumește să cheme la el pe robul pe care îl iubește, ci 
coboară și-l caută El Însuși; El, Cel bogat, se apleacă peste mizeria 
sărăciei noastre, Se prezintă pe Sine, își declară dragostea și roagă 
să I se răspundă la fel; în faţa unui refuz, nu Se dă bătut, nu Se 
simte jignit de afrontul făcut; respins, așteaptă la ușă și face totul 
pentru a Se arăta amant adevărat; îndură umilintele și moare.“ 

Astfel, Hristos nu este numai fratele nostru, tatăl și mama 
noastră, ci și alter ego-ul nostru, „impărtășindu-ne cu trupul, cu 
sângele și cu duhul“; El s-a pus în situația de a fi iubit de fiecare 
cu dragostea pe care ne-o purtăm nouă înșine. 

Din perspectiva acestor „meditații“, spiritualitatea cabasiliană, 
la polul său subiectiv, apare ca o cultură a atenţiei. Nicio crispare 
voluntaristă, ci, prin conștiința binefacerilor primite, deșteptarea 
și sporirea dragostei care, treptat, ne va preschimba comporta- 
mentul din interior și ne va face să ne împărtășim prin voință de 
la Cel de la Care ne împărtășim prin sânge. Niciun dolorism, 
Hristos „nu ne lasă să luăm parte la Patimile și la moartea Sa, căci 
a voit să lupte singur; dar deindata ce este vorba de Încununarea 
Sa, ne face pe toți părtași ai slavei Sale“ Nici cea mai mică con- 
ceptie înfricoșătoare despre Dumnezeu, căci este o „prejudecată“ 
să ni-L închipuim „furios“ împotriva noastră atunci când păcă- 
tuim si astfel să nu îndrăznim, „de teamă si de rușine“, să ne în- 
toarcem de îndată către El: „Pe cel care cunoaște bine blandetea 
lui Dumnezeu, pe cel care ştie cum este Dumnezeu mereu gata 
să răspundă «iată-mă» de îndată ce păcătosul I] cheamă, ce păcat 
l-ar putea împiedica pe acesta să se întoarcă imediat către El?“ 
„Nimic nu desfide iertarea“, „nimic nu depășește milostivirea 
dumnezeiască“: chiar și dacă te-ai recunoaște vinovat de cele mai 
mari rele, tot nu ar trebui să-ți pierzi nădejdea. Adevăratul păcat 
al lui Iuda a fost de a-și fi „pierdut nădejdea, numai el, in propria 
sa curăţire în ziua curăţirii tuturor“. Asa cum în isihasmul 

traditional, „amintirea morţii“ devine „amintirea lui Dumnezeu“, 
tot așa, la Cabasila, deznădejdea se preschimbă în încredere: „Să 
fim plini de încredere la gândul că Dumnezeu este bun cu cei 
nerecunoscători $i cu cei păcătoși...“ 

Cultura atenției drept cunoaștere recunoscătoare a „iubirii ne- 
bune“ a lui Dumnezeu pentru om se completează cu o adevărată 
etică liturgică, unde se interiorizează într-un mod specific paulin 
simțul biblic al sacrului, printr-un stil regal care manifestă preoția 
împărătească a laicului, vrednicia sa euharistică, am putea spune. 
„Dacă ferim de orice pângărire lăcașurile sfinte, vasele și orice obiect 
sacru... Cu atât mai putin vom trăda ceea ce este mult mai mult - 
omul, cu care Dumnezeu S-a identificat ontologic.“ Crestinul se va 
teme să-și pângărească trupul „de care Hristos s-a alipit mai intim 
decât orice alipire fizică“. Amintirea „sângelui care i-a împurpurat 
buzele“, a tainelor pe care ochii săi le-au privit „îl vor convinge de 
vrednicia sa împărătească“ și-l vor împiedica să nu o respecte. „Nu 
ne vom îndrepta, nici nu vom întinde mâna spre rău dacă sufletul 
nostru este plin de gândul că acestea sunt mădularele lui Hristos 
care, asemenea unui vas, contin sângele lui Hristos“.® 

Astfel, omul „minunându-se de belșugul de milostivire dum- 
nezeiască“, „iși aprinde inima la focul dragostei dumnezeiești“ și 
începe să trăiască în „dragoste, care este scopul oricăror fapte 
bune și rezumatul oricărei virtuti*?. El devine omul Fericirilor, 
cărora Cabasila le-a consacrat un comentariu minunat, arătând 
că singurul fericit este Hristos: „Trebuia așadar ca și noi la rândul 
nostru să dăm dovadă de compasiune dacă cineva suferă și să 
arătăm tovarășilor noștri de robie compătimirea cu care Domnul 
nostru al tuturor ne-a învăluit dintru început.“ De asemenea, vor 
deveni „făcători de pace și de reconciliere“ cei care sunt părtași la 
pacea Împăciuitorului prin excelență și se împărtășesc cu sângele 
Său reconciliator. 


8 La Vie en Christ, VI, 20, 22, Sources chrétiennes, 361, 1990, pp. 54, 56. 
? Explication..., op. cit., pp. 72, 138. 

Acesta este contextul în care se situează aluziile lui Cabasila 
la rugăciunea lui isus, simplă expresie - fără tehnicitate - a unei 
smerenii pline de încredere și a unei atentii iubitoare. „Să-L che- 
măm în toată vremea, pe El, obiectul meditaţiei noastre, astfel ca 
duhul nostru să fie mereu absorbit în El și atenția noastră să se 
concentreze în fiecare zi asupra Lui“, scrie Cabasila, care adaugă 
imediat: „Pentru a-L chema, nu este nevoie nici de vreo pregătire 
extraordinară pentru rugăciune, nici de un loc special [...] căci nu 
este absent de nicăieri; este cu neputinţă să nu fie în noi, căci Se 
alipește de cei care-L caută mai intim decât propria lor inimă. 
Rugăciunea lui Iisus devine suspinul unui suflet încrezător, asa 
cum am spus, căutarea locului inimii se preschimbă în dragoste 
pentru Hristos-inimă, paza simţurilor și a inimii este încredinţată 
sângelui euharistic. 


Participare la taine, „meditaţie“, etică liturgică, ne fac treptat 
să devenim conștienți de „viaţa noastră în Hristos“. Cabasila su- 
centrului învăluitor și a gazdei-lăcaș. Sfinţii sunt uniţi cu Hristos 
mai intim decât cu ei înșiși, își primesc identitatea în unire. 
Totuși, unirea nu se va realiza pe deplin decât la Parusie, în ve- 
derea căreia istoria nu este decât o îndelungată muncă de zămis- 
lire. Aici, in lume, se țese pe îndelete trupul nostru duhovnicesc, 
așa cum trupul fizic o face în sânul mamei. Spre deosebire însă 
de prunc în sânul matern, omul pe calea sfinteniei cunoaște 
„multe dezvăluiri“ privind viaţa în care se va naște. Căci „viaţa 
viitoare s-a revărsat pentru a se amesteca cu viata de acum, Soarele 
slavei ni S-a arătat cu o imensă condescendenjji... pâinea îngerilor 
a fost dată oamenilor“. Spiritualitatea cabasiliană s-ar putea defini 
ca participare - mai mult sau mai puțin trăită de toți credincio- 
sii — la o eshatologie sacramentală. Cabasila evocă Parusia în slavă 
cu o putere vizionară demnă de primii creştini, îmbinând toto- 
dată simţul elenic și umanist al frumuseţii cu sensul biblic al tru- 
pului. Atunci când Hristos Se va arăta în slavă mai presus de 
norii cerului, „frumos Corifeu în mijlocul unui cor frumos“, 

legile atracției se inversează și El, nu centrul pământului, va fi Cel 
Care va atrage toate trupurile într-un elan de extaz. „La venirea 
Domnului [...], ce spectacol! O mulțime nenumărată de făclii pe 
nori, oamenii dedându-se unor festivități fără pereche: adunare 
de dumnezei în jurul lui Dumnezeu, frumoase făpturi alcătuind 
o cunună în jurul Frumusetii supreme... Splendoarea prin exce- 
lență se pogoară din cer pe pământ și pământul ridică alți sori 
către Soarele dreptății: totul se umple de lumină.“ Împlinire a 
frumuseții omenești în strălucirea lui Hristos în slavă, acesta este 
ultimul cuvânt a ceea ce trebuie numit - în pofida simplificărilor 
care sărăcesc, nevoind să vadă în ultimele veacuri bizantine decât 
opoziţia înverșunată dintre umaniști și isihaști - umanismul isi- 
hast al lui Nicolae Cabasila. 


1 La Vie en Christ, VI, 2324, op. cit., pp. 58-60. 


V 


SINTEZE 
II. SFARSITUL ESTRANGEMENI-ULUI 
FAŢĂ DE GANDIREA LATINĂ 


În sec. XIV, ca și în secolul precedent, problema unirii 
Bisericilor nu a încetat să apară în conștiința bizantină. Eforturile 
majorității împăraţilor de a obține ajutorul papalității și al 
Apusului, consolidarea ordinelor cavalerilor latini în Rhodos și 
în Cipru, prezenţa venețienilor și a genovezilor in toate porturile 
si insulele imperiului și chiar în capitala acestuia, totul făcea ca 
dialogul să devină inevitabil. În acest domeniu, mișcarea isihastă, 
desi s-a opus unei uniri făcute de mântuială, din rațiuni strict 
politice, a fost promotorul unei întâlniri în profunzime. Palama 
însuși a avut contacte repetate cu genovezii și i-a trimis Marelui 
Maestru al Ospitalierilor din Rhodos operele sale. Totusi, sfarsi- 
tul estrangement-ului, cel putin din partea bizantină, a fost mai 
ales opera împăratului loan Cantacuzino, susținătorul fidel al 
mișcării isihaste, teolog el însuși, intrat în monahism în 1354, dar 
păstrând o mare influență asupra politicii imperiului. „Cel care 
divizează Biserica împarte Trupul însuși al Domnului, se identi- 
fică cu cel care L-a răstignit pe Hristos, cel care i-a străpuns coasta 
cu lancea. Iar cel care poate reunifica Biserica și nu o face nu este 

cu nimic mai bun. Sunt gata să primesc moartea de bunăvoie ca 
să obțin unirea Bisericilor.“ Cantacuzino a aflat un interlocutor 
atent în persoana legatului Paul, un italo-grec care, în 1366, de- 
venea patriarhul latin al Constantinopolului. 

Într-o bogată corespondenţă și într-un tratat de teologie de o 
mare claritate, Cantacuzino a încercat să-i explice lui Paul doc- 
trina palamită. De fapt, în sec. XIV și XV, deosebirea dintre ființă 
și energii nu era considerată de latini ca un nou punct litigios (abia 
în sec. XVII, Denys Petau a catalogat palamismul drept o erezie 
grosolană). Cantacuzino $i prietenii săi isihaști nu au încetat să 
ceară în permanenţă întrunirea ierarhilor din Răsărit și Apus 
într-un „sinod sobornicesc și ecumenic“: „Să se întrunească în 
dragostea Prea Sfântului Duh și in frăţietate, pentru ca punctele 
de dezbinare să fie cercetate. Sunt încredințat că atunci Dumnezeu 
nu va ascunde nici sfânta Sa voie, nici adevărul.“ Acest sinod a 
fost acceptat în principiu de către legat în 1367, dar Cantacuzino 
nu ascunsese faptul că un astfel de demers necesita punerea în 
paranteză, dinspre partea romană, a „părerii“ potrivit căreia ni- 
meni „nu poate contesta sau contrazice ceea ce papa a spus sau va 
spune, întrucât el este urmașul lui Petru, adică al lui Hristos“!. 
Urban al V-lea a refuzat în cele din urmă această condiţie. În loc 
de sinod, a preferat negocierile directe cu împăratul Ioan al V-lea 
Paleologul, care au dus la convertirea personală a acestuia, dar au 
rămas fără urmări pentru poziția Bisericii Ortodoxe. 


Intrat în monahism, Cantacuzino a devenit sufletul unui grup 
de eruditi la care am făcut adesea referire și al căror rol în a face 
cunoscută bizantinilor gândirea latină a fost imens. Sub patrona- 
jul fostului împărat, principalele opere ale Fericitului Augustin, 
ale Sfântului Anselm și ale Sfântului Toma din Aquino au fost 
traduse. Desigur, doi dintre principalii traducători, frații 
Demetrios și Prohor Kydones, au sfârșit prin a imbratisa credința 
romană, mai ales din convingere de umaniști („lumina noastră a 


1 „Projets de concile cecumenique en 1367“, op. cit., pp. 165-166. 

tuturor sunt rationamentele aristotelice“?). Majoritatea membri- 
lor acestui grup au rămas totuși de orientare palamită, având 
totodată solide cunoștințe despre gândirea latină. 

Printre ei, unchiul lui Nicolae Cabasila, Nil Cabasila, partizan 
fervent al lui Palama, căruia i-a urmat pe scaunul episcopal al 
Tesalonicului (fără a putea însă, în cei doi ani pe care-i mai avea 
de trăit, să-și ocupe scaunul). In tratatul său despre purcederea 
Sfântului Duh, el dă dovadă de o cunoaștere aprofundată a gândi- 
rii tomiste. Ceea ce înțelege să pună sub semnul întrebării în mod 
radical este metoda intelectuală a scolasticii. Citându-l pe Aristotel, 
pe care-l cunoaște bine, ca toți teologii bizantini, de altfel, el sub- 
liniază imposibilitatea de a „demonstra“ prin silogisme adevărurile 
revelatiei. ,Rationamentele silogistice sunt tot atât de incapabile 
să demonstreze realitățile dumnezeiești pe cât sunt orbii să judece 
culorile.“ Adevărata teologie, așa cum a arătat Sfântul Pavel în 
Întâia Epistolă către Corinteni, se întemeiază pe un demers al 
credinţei, nu al rațiunii. A te increde în mintea căzută înseamnă 
a face zadarnică crucea lui Hristos (1 Corinteni 1,17). „Dacă în- 
curcăm cele ale credinței în silogisme, credința noastră este pier- 
dută... nu ne mai încredem în Dumnezeu, ci în oameni.“ 

Împotriva oricărei teologii „naturale“, Nil invocă marea tradi- 
tie apofatică a Părinților greci și notează în trecere că și pentru 
Toma din Aquino taina Treimii este mai presus de orice intele- 
gere. Teologia negativă crucifică mintea, o deschide revelatiei în 
mărturia transfiguratoare a Duhului Sfânt. „Preceptul apostolic 
cere ca orice problemă teologică care apare să fie rezolvată prin 
inspirația Duhului, nu prin înțelepciunea omenească. Același apos- 
tol (Sfântul Pavel) spune: Graim nu în cuvinte învățate din inte- 
lepciunea omenească, ci în cuvinte învățate de la Duhul Sfânt, 
lamurind lucruri duhovnicești oamenilor duhovnicești (1 Corinteni 
2, 13). ...Astfel, a te încrede în silogisme în materie de credință 
înseamnă a nega că Duhul Sfânt a fost dat creștinilor: Noi n-am 
primit duhul lumii, ci Duhul Cel de la Dumnezeu, ca să cunoaștem 


2 ProhorKydones, P.G., 151, col. 693716. 

cele dărnite nouă de Dumnezeu, pe care le și grdim, dar nu în cuvinte 
învățate din înţelepciunea omenească, ci în cuvinte învățate de la 
Dubul Sfânt (1 Corinteni 2, 12-13).*3 

Îndeosebi dogma trinitară scapă oricărei deductii, căci este an- 
terioară tuturor, constituie revelaţia primordială, izvor al oricărei 
fiinţe și al oricărei gândiri. Trebuie, așadar, să ne mărginim la a 
mărturisi antinomia trinitară, oprindu-ne de la orice rationalizare. 

Din punctul de vedere al lui Toma, aminteşte Nil Cabasila, 
care regrupează în câteva silogisme fundamentale argumentele 
filioquismului scolastic, pentru a-L deosebi pe Fiul de Duhul esti 
constrâns să li pui în opoziţie, arătând în Fiul originea Duhului. 
Nil răspunde că deosebirea prin opoziție nu înseamnă nimic în 
sfera existenţei personale, și în mod special în Dumnezeu, unde 
taina Treimii semnifică depășirea opoziţiei. Fiul și Duhul se de- 
osebesc prin caracterul concret și unic al relației fiecăruia cu 
Tatăl, unicul izvor al Treimii. Așa cum sugerează textele patris- 
tice și Crezul de la Niceea în legătură cu Duhul, „nenăscut, dar 
purcezând de la Tatăl“, purcederea nu este filiatie, ceea ce este 
suficient pentru a desemna apofatic persoana Duhului Sfânt ... 

Celălalt argument major al lui Toma, preluat din problematica 
augustiniană, este faptul că Fiul este născut drept Cuvânt în mo- 
dul intelectual, în timp ce Duhul purcede, ca Iubire, în modul 
voinței. Așadar Iubirea purcede din Cuvânt, pentru că nimic nu 
este iubit care să nu fi fost cunoscut dinainte. 

La aceasta, Nil se mulțumește să răspundă recurgând din nou 
la teologia suprarationala (si supraafectivă) tradițională în Răsărit, 
potrivit căreia despre Dumnezeu nu poți spune nimic decât ceea 
ce revelează Scripturile. Modul pe care-l îmbracă filiația și purce- 
derea este inefabil și de neînțeles. Știm doar că Fiul a fost născut 
din veci, „mai înainte de Luceafăr“, și că Duhul, așa cum a spus 
Hristos Însuși, „purcede de la Tatăl“. Inteligența și iubirea sunt 


3 „Despre purcederea Sfântului Duh, împotriva latinilor“, editat de E. Candal, 
în Nilus Cabasilas et theologia S. Thomae de processione Spiritus Sancti, Citta del 
Vaticano, 1945, pp. 188-189, 194-200, 189-191. 

energii, manifestări ale ființei dumnezeiești, așa că sunt comune 
celor trei persoane ale Treimii.‘ 

La modul general, în legătură cu argumentele scolastice despre 
Tatăl ca principium aprincipiatum al Sfântului Duh și al Fiului si 
despre Fiul ca principium principiatum, despre puterea spirativă 
împărtășită Fiului de Tatăl etc., Nil Cabasila se mulțumește să 
amintească principiul tradițional al relaţiilor niciodată diadice, ci 
întotdeauna trinitare din sânul dumnezeirii: Tatăl fiind cauza 
celorlalte două Persoane, nu-L putem evoca drept Tată al Fiului 
fără a-L numi simultan drept principiu al Duhului. Și cum ceea 
ce este comun Tatălui și Fiului nu poate fi decât fiinţa și atributele 
sale, acestea le sunt comune și cu Duhul... 


Nu numai că mișcarea isihastă provoacă un dialog în care po- 
zitiile partenerului sunt cunoscute in mod onest, dar adesea se face 
și promotorul unei gândiri atotcuprinzătoare. Palama, atunci când 
afirmă că energiile dumnezeiești, de care Duhul este de nedespăr- 
fit, „se revarsă pornind de la Tatăl prin Fiul“, precizează deindata 
că se poate spune la fel de bine și „de la Tatăl și de la Fiul“, și se 
poate numi „purcedere“ această „revărsare“. Și adaugă, semn al 
depășirii care nu exclude, ci integrează pașnic: „Să nu contravenim 
buneicuviinte pentru o dispută pe termeni.“ Ceva mai târziu, 
Simeon al Tesalonicului avea să scrie în legătură cu problema pri- 
matului: „Episcopul Romei să fie doar urmașul ortodoxiei lui 
Silvestru și a lui Agaton, a lui Leon, Liberiu, Martin și Grigorie, 
și atunci și noi îl vom numi Apostolic și Primul între episcopi, 
atunci $i noi îi vom arăta supunere nu numai ca lui Petru, ci ca 
Mântuitorului Însuși.“6 Nicolae Cabasila, în Talcuirea dumneze- 
iestii liturghii, respinge vehement criticile latine împotriva epicle- 
zei. Dar subliniază de îndată că epicleza există și în ritul latin - pe 
care se vede cât l-a studiat - nu numai pentru majoritatea tainelor 


* Ibid., pp. 244-246 și 310-324. 
> Traité apodictique, I, citat de J. Meyendorff, Introduction, op. cit., p. 315 
6 Dial. cont. Haereses, 23, P.G., 45, col. 120 AC. 

în afară de euharistie, ci în liturghia euharistica însăși: este vorba, 
spune el, de rugăciunea Supplices te rogamus care urmează după 
cuvintele de instituire si pe care o rezumă astfel: ,Porunceste ca 
aceste daruri să fie purtate de mâinile sfântului Tău înger pe jert- 
felnicul Tau mai presus de ceruri“ - rugăciune în care teologii 
catolici moderni au descoperit o adevărată „epicleză ascendentă“. 


Asa cum arhitectura sârbească din sec. XIII asuma formele 
romane, dar le refuza pe cele gotice, tot așa gândirea bizantină 
din sec. XIV refuză - în cunoștință de cauză - tomismul (dar nu 
neapărat pe Toma) și își asumă augustianismul. Nimic mai mis- 
cător decât această intrare, în sfârșit, a Fericitului Augustin în 
vasta unitate dialogică a Părinților greci, cărora teologii isihaști 
le sunt moştenitori direcți. Schițată, pare-se, în antropologia unui 
Teolept al Filadelfiei, această integrare purificatoare se continuă 
cu Palama, care, asemenea lui Augustin, cinstește în Sfântul Duh 
plinătatea Iubirii, fără a diminua însă deplina Sa realitate perso- 
nală și nici antinomia trinitară. Dar, mai ales Nicolae Cabasila, 
ale cărui pagini par impregnate nu numai de sensibilitatea, ci și 
de expresii incontestabil augustiniene. Pavel, Augustin, Luther, 
Pascal, Kierkegaard, Barth, se cunoaște marea linie augustiniană 
a Apusului. Dar, prin Nicolae Cabasila, Tihon de Zadonsk, 
Dostoievski, mai există o prodigioasă posteritate augustiniană a 
Răsăritului creștin, o dialectică proprie „ortodoxă“ a deznădejdii 
și încrederii. Singura diferență, decisivă însă, constă în faptul că, 
asumand spiritualitatea lui Augustin, Cabasila a curățit-o, prin 
simțul răsăritean al sinergiei, de sfasietoarea problemă a predes- 
tinării, de tragica opoziție dintre libertate și har. Faptul că omul 
este liber nu înseamnă că el este cauza mântuirii sale, ci că 
Dumnezeu Însuși nu-i poate constrânge dragostea. Augustianismul 
apusean aproape se identifică cu mântuirea prin credinţă. 
Augustianismul răsăritean, care ia naștere în sinteza sec. XIV, 
culminează cu mântuirea prin iubire. 


? Explication..., op. cit., p. 166 şi urm. 


VI 


SINTEZE 5 
III. ORENAŞTERE TRANSFIGURATA 


Sec. XIV înscrie în arta bizantină două fenomene complemen- 
tare: pe de o parte, prăbușirea unei ordini culturale, cea a 
Bizanțului „clasic“, pe de altă parte, un efort pentru a asuma, în 
lumina Taborului, valorile proprii ale pământului. 


Decadenţă a arhitecturii sacre, dispariţie a primatului spațiu- 
lui, sfârșitul unui hieratism, toate sugerează descompunerea unei 
ordini. Arhitectura, artă unificatoare, își pierde caracterul orga- 
nic. Mari edificii, ca Pammacaristos la Constantinopol si 
Pantanassa la Mistra, nu au decât o unitate artificială, toată numai 
virtuozitate estetică și emfază barocă. Elemente decorative hete- 
roclite, de origine francă sau sarazină, se înmulțesc fără să se in- 
tegreze. La Pantanassa, planul însuși este diferit la parter fata de 
cel de la etaj. Arhitecturi mai autentice - ca la biserica Sfinţii 
Apostoli de la Tesalonic sau la mănăstirea sârbească de la 
Gracanita — au o articulație sincopată, proiecții complexe, o ver- 
ticalitate excesivă, care lasă o impresie de rugă căznită. La 
Gracanita, jocul curbelor și al cupolelor, in mod paradoxal, im- 
ploră în loc să întrupeze. Și totuși, nicio organicitate nouă nu se 

structurează „pe verticală“, așa cum a făcut goticul în Apus. 
Omenescul și laicul sunt cele care se eliberează și numeroase bi- 
serici de mari dimensiuni - la Mistra, dar și la Athos — au fațade 
cu ferestre suprapuse, asemenea imobilelor profane. 

Decorația, aşa cum s-a remarcat adesea, capătă un caracter 
narativ. Pictori și mozaicari nu se mai supun spațiului interior al 
bisericii, pentru a-l stabiliza și a-i pune în lumină semnificația, ci 
juxtapun nenumărate reprezentări - simptom frecvent al indivi- 
dualismului sub aparența unui meșteșug evlavios. Cand sunt cre- 
atori, desfășoară pe zidurile bisericii, în benzi orizontale, care 
uneori înconjoară edificiul, cicluri vaste, unde simultaneitatea 
spaţiului lasă loc unei succesiuni temporale aproape cinematogra- 
fice: instaurare a modernității, care înlocuiește în pictură ordinea 
spaţială prin romanul sau drama temporală. Și acolo, individul 
este cel care se eliberează și se caută mai curând decât se integrează 
într-o ordine: timpul patetic, străbătut de o tensiune eshatologică, 
predomină față de cristalul pașnic al spaţiului, eshatonul nu mai 
este înclinat să se identifice cu Împărăția, ci redevine un dinamism 
către transcendenti și viitor. 

Aceleași tendințe împlinesc, în însăși maniera de a picta, ruina 
hieratismului, schițată prin arta Comnenilor. Noua pictură (care 
prin aceasta tinde să capete supremaţia asupra mozaicului) este 
numai mișcare: personajele se deplasează cu pași repezi, vibrează 
de un elan pe care-l exprimă fluturarea veșmintelor în vânt. 
Fondul auriu este înlocuit de spații complexe, unde pătrunde 
mereu o lumină blândă, care filtrează ca într-o poveste tragică 
mărturia ultimului Bizanţ - prin furtună sau prin asfințit. 


Majoritatea istoricilor dau dovadă, în studierea „renașterii 
Paleologilor“, de același schematism pe care l-am denunțat în 
legătură cu relațiile dintre umanism și isihasm. Ei proslăvesc o 
revenire a naturalismului și deplâng înăbușirea acestuia de către 
un misticism nesănătos. 

Nu poate fi negat aspectul de „renaștere“, după un ritm de 
întoarcere la cele antice destul de obișnuit în Bizanţ. Pentru a se 

elibera de hieratism, pictorii s-au inspirat din miniaturile sec. VI, 
pitorești și realiste, de factură foarte elenistică. Dar aceste minia- 
turi ilustrau manuscrise ale Evangheliilor: artiștii ultimului 
Bizanţ recurgeau la ele atât pentru că erau în căutarea unei obser- 
vatii mai realiste, cat și pentru că doreau să multiplice ei înșiși 
figurările evanghelice. Această căutare simultană a terestrului și 
a evanghelicului ar trebui să ne dea de gândit. 

Este un fapt că ultimii bizantini - spre deosebire de italieni - au 
făcut loc naturalului, dar fără să elaboreze un naturalism; au folo- 
sit adâncimea fără a o închide în legile perspectivei; au explorat 
cele omenești, dar fără a le izola de cele dumnezeiesti. Dacă mai 
adăugăm că, în lumea greacă a sec. XIV, umaniștii antiisihaști 
promovau nu atât realismul, cât un simbolism alegorizant și că 
iubirea de cele pământești părea mai curând legată într-o perspec- 
tivă cabasiliană de sensul creștin al Întrupării, ne putem întreba 
dacă arta Paleologilor, cel putin în creaţiile sale cele mai înalte, nu 
reprezintă cumva, mai curând decât o Renaștere ratată, o Renaștere 
transfigurată. Este aceeași explorare a durerii ca și în lumea ger- 
manică. Dar nu este niciodată uitată înălțarea și împlinirea de 
către Hristos a întregii frumuseți a lumii și nici faptul că omul 
durerii este și Cel al Schimbării la Faţă. Nu este niciodată ruptă 
unitatea calcedoniană a dumnezeiescului cu omenescul. Doar că, 
simplu, în această biunitate, atenţia, îndreptată către dumnezeiesc 
în timpul clasicismului bizantin, se deplasează către omenesc. Așa 
cum muzica lui Mozart, atunci când pare a-L ignora pe Dumnezeu, 
rămâne un joc în prezența Sa, tot așa pictura bizantină a sec. XIV, 
atunci când pare a se opri asupra valorilor pământești, revelează 
lumina Taborului, ca un nor străpuns de soare. 


Nimic mai caracteristic, pentru a presimţi această exaltare a 
valorilor pământești (sau mai curând descifrarea lor în lumină), 
decât reprezentarea energiei dumnezeiești sub trăsăturile femi- 
nine ale Ingerului-Sophia. Gustul pentru alegoric al umanistilor 
bizantini accentua, în arta (si liturghia) Evului Mediu „ortodox“ 
târziu, ispita unui simbolism analitic, literar și prețios, denaturare 

spiritualizantă a sensului icoanei. Dar, adesea, Biserica încreștina 
această sensibilitate simbolistă prin recursul la Vechiul Testament 
ca tipologie. Așa a fost cazul Sophiei, despre care vorbește Cartea 
Pildelor şi cea a Intelepciunii. In Biserica veche, aceasta figura 
misterioasă era identificată cand cu Sfântul Duh, când cu 
Cuvântul, dar în sec. XIV palamitii au văzut în ea energia dum- 
nezeiască, manifestată desigur în Fiul, dar comună celor trei 
Persoane ale Treimii și împărtășită în Duhul Sfânt: Intelepciune 
„prin care si in care a creat Dumnezeu lumea“!. Iată de ce 
Înţelepciunea a fost reprezentată simbolic sub chipul unei femei 
inaripate, de o frumuseţe gravă, în spatele căreia se schiteaza ade- 
sea (ca de exemplu la Gracanita și la Detani) o arhitectură cu şapte 
coloane amintind chiar textul din Pilde (9, 1: „Înţelepciunea şi-a 
zidit casă rezemată pe șapte stâlpi“) şi darurile Sfântului Duh. 

Aceste reprezentări sunt de o mare importanţă prin răsune- 
tul psihologic (cu toată extensia pe care Jung o acordă acestui 
termen) pe care- -| dau doctrinei palamite despre energii. Faptul 
că Dumnezeu Își manifestă firea în arhetipul feminin al Sophiei - 
și nu în virilitatea zdrobitoare a răspunsului dat lui Iov - subli- 
niază revelarea „măruntaielor Sale de milostivire“ — în sensul 
biblic, care este uterin. Dumnezeiescul este resimţit ca duioșie 
și frumuseţe, si această atotprezenta a Intelepciunii, „Curata re- 
vărsare a slavei Celui Atotputernic“ (Cartea înțelepciunii lui 
Solomon 7,25) care ne „dezmiardă pe rotundul pământului“ 
(Pilde 8,31), îngăduie transfigurarea feminitatii cosmice, atât de 
mult timp suspectă în ochii unui creștinism unilateral monastic 
(este semnificativ faptul că, în arta sec. XIV, figura feminină a 
căpătat o importanță pe care nu o avusese niciodată în icono- 
grafia Răsăritului creștin). 

Simţ al duioșiei, exaltare reținută a jocului de-a viata sunt în- 
tr-adevăr cele două trăsături majore ale artei Paleologilor. O blân- 
dete plină de duioșie, când veselă, când îndurerată, se exprimă în 

reprezentarea frecventă a copilăriei Fecioarei - adevărate poeme 
ale copilăriei și feminității - și se exprimă mai ales într-un evan- 
ghelism care converge cu spiritualitatea cabasiliană. În multe bi- 
serici, pictorii desfășoară vaste cicluri hristologice, majoritatea 
transcriind literalmente cele douăsprezece „evanghelii“ ale pati- 
milor (citite solemn în Joia Mare, la vecernie) și urmându-L pas 
cu pas pe Domnul din grădina Ghetsemani până la Înviere. 
Această artă dinamică, plină de o omenire multiformă, este du- 
reroasă, dar nu doloristă. Ecce homo al lui Eutihie și al lui Mihail 
(in Serbia si in Macedonia) ne duc cu gandul la arta flamanda de 
la sfârșitul Evului Mediu, dar această explorare frematanda a 
Patimilor nu uită niciodată izbânda: Hristosul dus către supliciu, 
Elkomenos, Îşi asumă de bunăvoie Patimile: cât de semnificativă 
este această reprezentare proprie artei Paleologilor (și celei din 
perioada turcească din Grecia și din Balcani), unde Îl vedem pe 
Elkomenos urcând singur scara sprijinită de cruce... 

Aceste scene ale Patimilor, într-adevăr, ilustrează înainte de toate 
marea iubire a lui Dumnezeu, Care renunţă la nepătimire pentru 
a-i dovedi omului dragostea Sa. Iată deplina omenitate a unui 
Dumnezeu Care devine, pentru a prelua termenii spiritualității isi- 
haste, fratele nostru, tatăl nostru, mama noastră, un alt noi-înșine, 
îndrăgostit cu adevărat, cerșetor al iubirii la ușa inimii noastre. 

În același timp se conturează, în Hristos și în manifestarea 
Sophiei, o culminare a înțelepciunii, a frumuseții și a jocului de-a 
viața. Pictorilor le place să așeze pe pereții pronaosului, ca niste 
prozeliti ai porţii, figurile lui Solon, Pitagora și Platon. Întregul 
decorl elenistic reapare în arhitecturile fanteziste, aproape „su- 
prarealiste“, care slujesc drept cadru scenelor religioase: lei sculp- 
taţi sprijină coloanele, nuditatea cariatidelor nu este câtuși de 
putin ascetică. În prim-planul fnmultirii pâinilor de la Karieh 
Djami [Chora] sunt infatisati copii care se joacă; la Protathonul 
de la Athos dantuiesc pe o punte în scena Botezului lui Hristos... 

Desenul, strălucit, rafinează contururile fără a le șterge; per- 
sonajele, prelungi și vibrante, îl anticipează pe El Greco, moste- 
nitor al Renașterii Paleologilor (care însă nu va putea transpune 

această strălucire în Italia, tărâm al unei Renașteri cu totul dife- 
rite, ci va avea nevoie de Spania și de setea ei de absolut). 
Abstractul, tradițional în arta icoanei, „transfigurativă“, se refu- 
giază și se exacerbează în modul de tratare a chipurilor, geometrie 
a interioritatii, unde juxtapunerea câtorva tuse luminoase ne duce 
cu gândul la căutările cele mai îndrăzneţe ale lui Van Gogh sau 
Kokoschka... Nuantele se multiplică, întunecate și calde, cu lu- 
mina înlăuntrul lor. 


Capodopera acestei Renasteri transfigurate trebuie căutată fără 
îndoială în parekklesion-ul de la Karieh Djami din Constantinopol: 
eliberată doar de câţiva ani de văruiala musulmană, Pogorârea la 
iad este atât de fulgurantă, încât, privind-o, îţi amintesti cuvintele 
lui Heraclit despre fulgerul-logos care călăuzește lumea. 
Adâncurile se deschid în fata lui Hristos, în veșminte de o albeata 
suprafirească, scăldat într-o întreită, adică treimică, slavă albastră 
scânteind de stele. Dumnezeu-Omul îi smulge mormântului pe 
Adam și Eva, copleșiți. El Însuși este elan pur, salt victorios, dans 
triumfător. În centrul simbolic al tărâmului celor osanditi și 
morți, slava care unește înlocuiește povara care separă. Întreaga 
compoziţie este dominată de chipul lui Dumnezeu, împărătesc și 
iubitor, parcă nemișcat în mijlocul acestui vârtej eliberator. 

Frescele paraclisului unde se află această capodoperă de o in- 
tensă violență duhovnicească, violența cu care se dobândește 
Împărăția lui Dumnezeu, au fost comparate cu mozaicurile din 
cele două pronaosuri ale aceleiași biserici, unde se desfășoară scene 
pitoreşti, pline de o delicateţe familiară: ele provin din același 
atelier, poate de la același artist. Semn al unei sinteze în care totul 
își află locul, în lumina Invierii. 


VII 


CONTINUAREA RUSĂ 


În momentul în care Bizanțul se scufundă încet sub valul Asiei 
musulmane, se pune problema cine va moșteni „diaconia“ împă- 
rătească a ortodoxiei. Imperiul „sârbilor și grecilor“ constituit în 
acest scop de către Ștefan Dușan se prăbușește sub presiunea tur- 
cească, în 1389, la Kosovo. Ultimului stat sârb, sprijinit pe Dunăre 
pentru mai putin de un secol, nu-i mai rămâne decât să sublimeze 
războiul în martiriu. În mănăstirea fortificată de la Manassia, care, 
în inima muntelui, pare un castel al sufletului și care a fost atunci 
refugiul culturii sârbe, sfinții militari zugrăviți pe pereții bisericii 
nu mai luptă împotriva trupului și sângelui decât pentru a muri 
și a se metamorfoza. Numele lui Iisus este înscris în centrul pla- 
tosei lor, în dreptul inimii. 


Și totuși, cu vreo zece ani înainte de Kosovo, o altă bătălie 
desemnase regatul care avea să preia ștafeta Bizanțului. În 1380, 
hanul tătar Marnal, neliniștit de regrupările ce aveau loc în teri- 
toriile rusești, a atacat Moscova cu o puternică armată. Marele 
cneaz Dimitri, care până atunci dusese față de mongoli tradițio- 
nala politică de împăciuire, nu avea încredere în propriile sale 
puteri. S-a dus să ceară sfat Sfântului Serghie de Radonej, 

innoitorul vieţii duhovnicești rusești în sec. XIV, cu speranța că 
starețul va sti soroacele istoriei. „Datoria îţi cere să-ți aperi popo- 
rul“, i-a spus Serghie. „Fii gata să-ți dai sufletul și să-ți versi sân- 
gele. Dar, mai înainte, du-te la han ca vasal al său și încearcă să-l 
opresti prin supunerea ta, cu deplină loialitate. Sfânta Scriptură 
ne învață că, dacă dușmanii vor să ne răpească slava, dacă ravnesc 
la aurul și argintul nostru, noi ne putem lipsi de ele. Să nu ne dăm 
viaţa și să nu ne vărsăm sângele decât pentru credință și în numele 
lui Hristos. Ascultă, Măria-ta, dă-le slava și bogățiile tale și 
Dumnezeu nu va răbda înfrângerea ta, ci, văzându-ţi smerenia, 
te va ridica și va potoli trufia lor nedomolită.“ Marele cneaz a 
spus că făcuse tot ce-i stătea în putință pentru a-l domoli pe han, 
dar zadarnic. Serghie i-a răspuns: „Atunci, vor pieri. Dumnezeu 
iti va veni în ajutor. Harul Domnului să fie cu tine.“ lar Dimitri - 
de acum înainte Donskoi - a ieșit biruitor din bătălia de pe ma- 
lurile Donului, la Kulikovo. 


Lenta înflorire a principatului Moscovei este faptul dominant 
al istoriei politice rusești din sec. XIV. Mongolii nu numai că își 
făcuseră Rusia vasală, dar îi favorizaseră și fărâmițarea. Civilizaţia 
kieveană pierise, viața se sălbăticise, monahismul vegeta. Doar 
ierarhia mai reprezenta o forță de ordine și de unitate. Or, în 
1325, mitropolitul Petru și-a mutat sediul de la Vladimir la 
Moscova. A trecut la Domnul în anul următor, după ce binecu- 
vântase piatra de temelie a catedralei Adormirii și-i incredintase 
cneazului datoria de a termina ridicarea ei: „Dacă mă asculți, 
cetatea noastră va deveni cea mai slăvită dintre toate şi arhipăsto- 
rii își vor face aici sălaș.“ Colaborarea dintre succesorul său 
Teognost si cneazul Ioan Kalita (1328-1340) a făcut din Moscova 
centrul unificator al Rusiei. Catedrala Adormirii a devenit maica 
bisericilor rusești și ocrotitoarea statului. 


A . . . E, dp 
In a doua jumătate a sec. XIV, Biserica Rusă strălucește în 
A 
plină glorie. Învățătura pastorală, spiritualitatea monastică, misi- 
unea, arta sacră, toate înfloresc aproape simultan în lumina 

împătritei sfinţenii a mitropolitului Alexis, Serghie de Radonej, 
Ștefan al Permului și Andrei Rubliov. 


Alexis nu a fost doar un print al Bisericii, ci și un bărbat de stat 
de prima mână. În momentul în care era hirotonit întru ierarh la 
Constantinopol, ciuma îl răpunea pe principele Simeon cel Mândru, 
iar noul mitropolit devenea regent în timpul mediocrei domnii a 
lui Ivan al II-lea și minoratului lui Dimitri, viitorul Donskoi. Până 
la moartea sa, el a rămas îndrumătorul principelui și al sfatului dre- 
gătorilor. Alexis a urmărit cu multă diplomaţie politica pe care o 
adoptase Moscova, de a concentra forțele naționale în jurul acestui 
oraș, prin anihilarea vechii ordini — sau mai curând dezordini - a 
apanajelor. Nu a ezitat să recurgă la mijloace religioase în slujba 
acestei politici, excomunicându-i pe acei principi care se aliau cu 
Lituania, inamica noii unități rusești, folosindu-se de influența sa la 
Constantinopol pentru a păstra unitatea mitropoliei sale, pe care 
lituanienii voiau s-o rupă și înființând la Kiev o mitropolie indepen- 
dentă. (Ortodocsii din acele ținuturi apusene aveau să aibă in cele 
din urmă o soartă specială, dificilă dar fecundă, atunci când, la sfâr- 
șitul sec. XIV, Lituania se unește cu Polonia catolică). 

Cu toate acestea, opera politică a Sfântului Alexie rămâne în 
slujba unei viziuni duhovnicești, cea a unei „diaconii“ a Bisericii 
și a misiunii sale, prin poporul rus, pacificat și unificat. Prietenia 
pe care Alexie i-o purta Sfântului Serghie, pe care a și încercat - 
zadarnic — să-l facă succesorul său, dovedește această întâietate 
acordată aspectului duhovnicesc. 

Tot o dovadă este și harisma învățăturii, pe care mitropolitul 
a știut s-o facă lucrătoare. Studiase limba greacă și trăise la 
Constantinopol, fiind unul dintre acei ruși, foarte puţini în epoca 
moscovită, care cunoșteau limba Bisericii mame. Astfel a putut să 
realizeze o traducere nouă, mult îmbunătățită, a Evangheliilor și 
să răspândească în Rusia doctrina palamită consacrată de Sinodul 
din 1351. Predecesorul său, Teognost, prieten personal al patriar- 
hului Ioan Calecas (depus din treaptă in 1347), refuzase să adauge 
la Synodikonul Duminicii Ortodoxiei textele care consfinteau 

doctrina energiilor necreate. Răspândirea acestei învățături a fost 
așadar inaugurată în Rusia de Sfântul Alexie, care a întreținut mult 
timp relații amicale cu patriarhul Filotei, unul dintre principalii 
tovarăși de luptă ai lui Palama. Mitropolitul a combătut în mod 
eficace erorile care aminteau de cele ale lui Varlaam și a înălțat 
pretutindeni biserici închinate Schimbării la Faţă. 


Sfântul Alexie nu a îngăduit Bisericii Ruse să se închidă pre- 
matur în sine. În a doua jumătate a sec. XIV, influenţa bizantină 
nu a încetat să crească în Rusia. Încă o dată, Bulgaria a fost cea 
care a slujit ca intermediar între gândirea grecească și țările slave 
(şi române). Isihasmul se răspândește pornind din „pustia“ 
Paroriei, unde se stabilise către sfârșitul vieții Sfântul Grigorie 
Sinaitul. Patriarhul Bulgariei Eftimie și Kiprian Tamblak, un bul- 
gar elenizat, care a ajuns mitropolit al Kievului și a condus 
Biserica Rusă de la 1381 la 1382 și de la 1390 la 1406, amândoi 
aparținând familiei duhovnicești a Sinaitului, au jucat un rol esen- 
tial în această expansiune către nord a înnoirii isihaste. Ei aduc la 
zi, inspirându-se din recentele reforme grecești, cărțile de cult 
slave și introduc în Bulgaria, apoi în Rusia, noul text al 
Synodikonului. Noile randuieli ale oficiului divin impuse preoți- 
lor și diaconilor de către patriarhul Filotei sunt traduse direct de 
Kiprian (îndeosebi în Liturghier). Gândirea isihastă, cunoscută 
în Rusia mai ales sub aspectul său monastic și duhovnicesc - prin 
traducerile din Grigorie Sinaitul - se răspândește la sfârșitul se- 
colului sub aspectul său teologic: mai multe predici ale patriar- 
hului Filotei despre Înţelepciunea dumnezeiască sunt traduse 
atunci, în timp ce sârbii introduc texte ale lui Palama în literatura 
teologică de limbă slavă. 

În viata monastică, reforma isihastă - ca revenire la viata ce- 
nobitică și la sărăcie - își află un teren aproape virgin în mișcarea 
rusească a pustnicilor (cei care merg în pustie). La cererea patriar- 
hului Filotei, Sfântul Serghie introduce rânduiala studita în obs- 
tea sa, de unde, pentru a doua oară, aceasta avea să se impună în 
toată Rusia. El însuși primește în mănăstirea sa un ierarh grec. 

Unul dintre ucenicii săi, Serghie din Nurom, vine de la Athos. 
Mănăstirea ridicată pe malul lacului Kuben în cinstea Schimbării 
la Faţă are ca stareț un athonit grec, Dionisie, venit in Rusia în 
timpul domniei lui Dimitri Donskoi. De asemenea, în Țările 
Române, pe la 1350, monahul athonit Nicodim, înrudit se pare 
cu familiile domnitoare din Serbia și din Valahia, reorganizează 
viata cenobitică și inaugurează un puternic val de ctitoriri mona- 
hale (Vodița și Tismana în Oltenia, Neamţ și Bistrița in Moldova) 
care, ca și în Rusia, va da în același timp un imbold puternic ru- 
găciunii și culturii. 


Polul spiritualității rusești în sec. XIV este Sfântul Serghie de 
Radonej. Se poate spune că el a dat o formă specific rusească 
marii înnoiri isihaste, măcar dacă privim această înnoire din per- 
spectiva vastei reforme promovate de Palama și de ucenicii săi, 
care vizează toate aspectele vieții bisericești, cu o puternică di- 
mensiune de iubire lucrătoare. 

Mișcarea pustnicilor apare aproape pretutindeni în Rusia în ju- 
rul anului 1350. Această căutare a singurătăţii și a pădurii adaptează 
la condițiile naturii ruse atitudinile originare ale monahismului. 
Este răspunsul pe care viata profundă și simțul eshatologic il dau 
prăbuşirii civilizației ca urmare a năvălirilor mongole. 

Serghie de Radonej - figură centrală a acestei mișcări — s-a năs- 
cut pe la 1314, în apropiere de Rostov Veliki, într-o familie de 
boieri. Părinţii săi, ruinati de ocupaţia moscovită, s-au refugiat la 
Radonej. Așa că nu „trupul și sângele“, ci o conștiință vie a rolului 
pacificator și eliberator al Moscovei îl vor face pe Serghie să-l bi- 
necuvânteze pe marele cneaz Dimitri. La moartea părinților săi, 
tânărul Vartolomeu se retrage singur în pădure, „pentru a se în- 
deletnici cu liniștirea“, și se călugărește, luând numele de Serghie. 

Prima sa grijă este să ridice în apropierea chiliei un paraclis, 
pe care-l închină Sfintei Treimi. Această închinare - fără prece- 
dent în Rusia — constituie atât un semn al vremurilor, cât $i izvo- 
rul spiritualității specifice lui Serghie. Treimea este dătătoarea de 
energii necreate, a căror învățătură era tâlcuită în aceeași perioadă, 

în Bizanţ, de Grigorie Palama. Iar Serghie se va strădui să înfăp- 
tuiască pretutindeni o unitate care să fie după chipul Sfintei 
Treimi, începând cu obștea sa și ajungând până la viata politică 
rusească din acele vremuri. Serghie a trăit în singurătate câțiva 
ani, rugându-se și meditand la singurele două cărți pe care le luase 
cu sine, Evanghelia și Psaltirea, muncind din greu cu propriile 
mâini pentru a supraviețui într-o natură ostilă. Trăiește în pace 
cu fiarele pădurii, hrănește un urs, numește flacăra și lumina 
„prietenele sale“. 

În curând, alți tovarăși i se alătură. Din iubire, îi primește și 
astfel ia naștere lavra Sfintei Treimi. Obstea este la început idio- 
ritmică, dar Serghie, la intervenţia directă a patriarhului Filotei, 
introduce o viață de obște strictă, potrivit unei randuieli de tip 
studit. Aici, cenobitismul se opune individualismului „idiorit- 
mic“, dar nicidecum vocațiilor de tip eremitic, asa cum fusese la 
început și cea a lui Serghie. Acesta va da mai multor ucenici bi- 
necuvantarea de a-şi lua votul tăcerii - printre alții, și nepotului 
său Isaac: „De atunci înainte, Isaac a trăit în tăcere, eliberat de 
toate patimile, prin rugăciunile Sfântului Serghie.“! 

Sfântului Serghie i-a fost foarte greu să înfăptuiască reforma — 
o parte dintre monahi l-au părăsit -, dar a izbândit grație unei 
puteri lăuntrice manifestate prin neimpotrivirea la rău. Cand fra- 
tele său mai mare a început să uneltească pentru a-l înlătura, 
Serghie nu a spus nimic, ci a plecat. Doar la porunca formală a 
mitropolitului Alexie, rugat de obștea plină de căință, s-a întors 
la mănăstire după mai multe luni de absență. 

Astfel, Serghie a înfăptuit sinteza dintre viața de obște și sin- 
gurătatea interioară, dintre iubirea pentru Dumnezeu și iubirea 
pentru aproapele, dintre rugăciunea neîncetată și dragostea lucra- 
toare, plină de smerenie și blandete. In viata primilor monahi, ne 
spune biograful său, el admira nu numai izbânzile duhovnicești 
ale acestora, „felul în care, fiind concetățeni ai îngerilor, îi 


1 „Viaţa Sfântului Serghie scrisă de Sfântului Epifanie, ucenicul său“, trad. 
engl. de G.P. Fedotov, în A Treasury of Russian Spirituality, Londra, 1952, p. 75. 

înspăimântau pe diavoli“, ci și puterea lucrătoare a iubirii lor: 
„Oamenii, spunea el, veneau la ei cu tot felul de betesuguri si erau 
tămăduiți. Ei erau... ocrotitorii $i hrănitorii celor sărmani, co- 
moara nesecată a văduvelor și orfanilor.“ 

Așa era Serghie de Radonej. A făcut din mănăstirea sa un focar de 
cultură, cu o bibliotecă bine înzestrată și cu un centru social de unde 
nimeni nu pleca cu mâna goală. A fost starețul care venea în ajutor la 
orice necaz. A fost sfetnicul cnejilor și mitropoliților Moscovei. A 
acceptat — pentru a face pace - misiuni politice. L-a binecuvântat pe 
Dimitri Donskoi. Dar a refuzat să fie succesorul mitropolitului 
Alexie: „Nu sunt decât un păcătos si ultimul dintre oameni.“ 

Chiar dacă viața sa lăuntrică ne rămâne ascunsă, mărturii con- 
vergente ne fac să credem că Serghie experiase lumina taborică. 
Cand săvârșea liturghia, s-a văzut „focul trecând peste Sfânta Masă 
pentru a înconjura jertfelnicul și a învălui Sfintele Daruri. In clipa 
în care Serghie s-a împărtășit, flacăra dumnezeiască... a intrat în 
Sfântul Potir: astfel s-a împărtășit Serghie“ Tipică pentru o sen- 
sibilitate asemenea celei a palamismului această legătură dintre 
focul dumnezeiesc $i euharistie... 

În aceeași lumină, „mai strălucitoare decât soarele“, Maica 
Domnului, „strălucind de o negrăită slavă“ și însoțită de 
Apostolii Petru și Pavel, i s-a arătat lui Serghie și i-a făgăduit că-i 


va ocroti mănăstirea?. 


Prin lucrarea sa, Sfântul Serghie a reeducat poporul rus, făcân- 
du-l capabil să se unească și să se elibereze, și a declanșat o prodi- 
gioasă înnoire a vocatiilor contemplative. De la 1340 la 1440, s-au 
înregistrat mai mult de o sută cincizeci de ctitorii de mănăstiri, 
din care circa jumătate prin roirea obștii întemeiate de Serghie. 
Majoritatea noilor mănăstiri s-au înființat în pădurile de dincolo 
de Volga, deschizând adesea calea colonizării rurale. 

Această „Iebaidă a Nordului“ cultivă marile virtuți ale 
Sfântului Serghie: blandetea, smerenia, iubirea de vrăjmași si 


2 „Viaţa Sfântului Serghie“, op. cit., pp. 65-66, 78-79, 76-77, 79-80. 

îndeosebi un simţ cu totul evanghelic al sărăciei. Sărăcie nu doar 
individuală, ci colectivă, prin refuzul de a poseda în numele mă- 
năstirii. Serghie le interzicea monahilor săi să meargă la cersit sau 
să solicite în vreun fel ajutor din afară. Chiril de la Lacul Alb nu 
le îngăduia să aibă nici măcar un blid și refuza toate donațiile de 
terenuri oferite obștii. Celor care aveau de gând să-i dăruiască ceva, 
Dimitri din Prilutk le poruncea să folosească banii pentru a-i hrăni 
pe șerbi, pe orfani, pe cei care suferă „de foame și de frig“. 
Independenţa fata de lume le conferea acestor părinți duhov- 
nicesti dreptul de a interveni în treburile acesteia, fără compro- 
misuri, pentru a face dreptate, împotriva celor puternici. Sfântul 
Chiril afirmă că monahul este dator nu numai să învețe poporul, 
ci să-l si apere. El amintește cneazului Moscovei că „nici suvera- 
nitatea, nici puterea princiară, nici vreo putere lumească nu ne 
poate scăpa de judecata cea dreaptă a lui Dumnezeu“. Și propune 
cneazului din Mojaisk un adevărat program de dreptate socială. 


Această sete evanghelică de sărăcie se va lovi nu numai de o 
inevitabilă obiectivare sociologică, ci și de dorința unor stareti de 
a accepta bogăția - colectivă, bineînţeles - pentru a putea desfă- 
șura o operă caritabilă mai susținută. Astfel, Sfântul Nikon, uce- 
nicul mult iubit al lui Serghie și succesorul acestuia, constituie, 
din donațiile principilor, un imens domeniu funciar, ceea ce-i 
permite să reconstruiască admirabil mănăstirea, ruinată în 1408 
de o năvălire mongolă, și să-i dezvolte rolul social. Intre altele, 
deschide un azil pentru cersetorii infirmi care nu mai puteau 
primi ei înșiși donaţii caritabile. 

In timp ce marile obşti se imbogăţesc după moartea ctitorilor 
lor, sihăstriile si schiturile nu încetează să apară în adâncul pădu- 
rilor, pentru a păstra duhul sărăciei. Astfel, în a doua jumătate a 
sec. XV avea să izbucnească un conflict celebru. Pe de o parte, în 
jurul lui Iosif de Volokolamsk se află cei care apără legitimitatea 
proprietăţilor monastice în vederea slujirii sociale: aceștia tind să 
sacralizeze societatea, se opun secularizării bunurilor clerului și 
recomandă statului să păstreze ordinea și unitatea, arzându-i pe 

rug pe eretici. Pe de altă parte, isihaștii, grupați în mici schituri 
unde trăiau în deplină sărăcie și al căror purtător de cuvânt este 
Nil de Sora, pun accentul pe o detaşare de bunurile lumești în 
duh evanghelic, consideră că secularizarea este purificatoare și 
amintesc că pentru eretici trebuie să ne rugăm, nu să-i ardem pe 
rug. Măreţia incomparabilă a Sfântului Serghie este că a reușit in 
cel mai fericit chip să îmbine aceste două tendințe, astfel încât și 
una, și cealaltă să se poată prevala de autoritatea sa. 


Obstile monahale - mari, dar mai ales restrânse - ale ,, Tebaidei 
Nordului“ au jucat adesea un rol misionar prin simpla lor pre- 
zență, dar misiunea propriu zisă a fost în mod esențial înfăptuită, 
în sec. XIV, de Sfântul Ștefan al Permului”. Colonizarea rusă, 
înaintând către nord-est, se afla în contact cu populațiile păgâne 
de rasă galbenă. Cetatea Veliki Ustiug, din regiunea Dvinei de 
nord, unde s-a născut Ștefan în jurul anului 1340, era un centru de 
colonizare izolat în mijlocul populației ziriene. Fiu al unui para- 
cliser și cântăreț bisericesc, Ştefan i-a cunoscut curând pe zirieni 
și le-a învățat limba. Tânărul a intrat în mănăstirea Sf. Grigorie 
Teologul din Rostov (pentru că acolo se aflau multe cărți și el era 
atras de ştiinţă). A învățat greaca, „a cercetat amănunţit Scriptura“, 
a studiat și „filosofia exterioară“. „Avea mereu la el cărți grecești.“ 
Dar amintirea pe care le-o păstrase zirienilor şi dragostea sa pentru 
acești păgâni au fost mai puternice decât dorința de învățătură. 
Punându-și cunoștințele în slujba vocației misionare, a elaborat o 
limbă scrisă pentru zirieni. Convins fiind de transcendenya și uni- 
versalitatea Bisericii, a refuzat, în pofida criticilor, să lege evanghe- 
lizarea de rusificare și și-a smerit conștiința națională în fata aceleia 
a unui mic popor. S-a hotărât să facă pentru acești asiatici păgâni 
ceea ce Chiril si Metodiu făcuseră pentru slavi. Ba mai mult, pen- 
tru a alcătui alfabetul zirian nu s-a folosit de caracterele slave sau 
grecești, ci a studiat și a transcris semnele - un fel de rune - pe 


3 Avem o excelentă biografie a lui Stefan al Permului (editată în Rusia în 
1897) scrisă de Epifanie cel Înţelept, ucenicul și biograful Sfântului Serghie. 

care zirienii le scrijeleau pe scoarța copacilor. După ce a tradus 
liturghia și o parte din Scriptură, „s-a dus ca un miel în mijlocul 
lupilor“ în 1379, aproape singur, refuzând orice ajutor al statului 
moscovit, pentru a putea mărturisi de la om la om, fără altă pu- 
tere decât a Vestii celei Bune. A stat de vorbă îndelung cu păgânii 
și în curând și-a adunat câțiva ucenici, pe care i-a botezat. Artist 
el însuși - îi plăcea să picteze icoane -, a ridicat o biserică la 
Ust-Vim, în inima ținutului zirian, și a impodobit-o „ca o mândră 
mireasă“. Păgânii veneau în număr mare „să admire frumusețea 
edificiului“. Mărturiei prin cuvânt vine să i se adauge astfel măr- 
turia vieții liturgice și a frumuseții sale. Ștefan dorește să edifice 
creștini conștienți, pune accentul pe cateheză, îi învață pe cei 
convertiți să citească, le dă spre studiu Ceaslovul, Psaltirea şi pa- 
saje din Scriptură. Hirotonit episcop al Permului în 1383, înfiin- 
teaza un cler local. La îndemnul său, apare o literatură de limbă 
ziriană... 

Ştefan, pe care o profundă prietenie îl lega de Sfântul Serghie, 
ridică zeci de biserici și mănăstirea Arhanghelilor. Isi apără po- 
porul adoptiv de abuzurile puterii centrale, distribuie alimente 
în timpul foametei, le vine în ajutor celor bătrâni și sărmani. Din 
1379 până la moartea sa, el va evangheliza imensa regiune - nu- 
mită uneori „Marea Permie“ — care se întinde până la Urali. 

Desigur, începând de la sfârșitul sec. XV, Biserica Rusă a fost 
încercată de ispita orgoliului naţional și le-a impus zirienilor 
limba slavonă. Dar exemplul dat de Ștefan nu a fost zadarnic. 
Când Biserica Rusă, pentru a face față umilintei din perioada si- 
nodală, și-a găsit noi resurse în „singurul lucru care trebuie“, ea a 
revenit la atitudinea lui Stefan și a încetat să rusifice increstinand. 
Și aceasta îndeosebi în sec. XIX, când liturghia și Scriptura au fost 
traduse în zeci de limbi, vorbite din regiunea Kazan până în 
America de Nord și Japonia, de-a lungul întregii Asii superioare. 


Această creație spirituală se manifestă în sfârșit în arta sacră, 
mai ales în pictură, care își atinge apogeul în perioada 1350-1450. 
Sacralitatea liturgică, care se intensifică în Bizanţ și-și află terenul 

propice într-o Rusie preponderent rurală, arhitectura în lemn, 
care interzice fresca, izolarea din sec. XIII, când latinii și mongo- 
lii despart Rusia de Constantinopol, totul explică dezvoltarea 
unui iconostas monumental unde Deisis-ul (Maica Domnului si 
Botezătorul ca mijlocitori, de-o parte și de alta a lui Hristos 
Judecător) se îmbogățește cu personaje care simbolizează comu- 
niunea sfinților și unde sunt amplasate de asemenea, neputându-și 
afla locul pe pereţii de bârne, cele douăsprezece praznice împără- 
testi. Acest iconostas hipertrofiat, asupra căruia se concentrează 
acum energia creatoare a pictorilor, duce la realizarea unor capo- 
dopere strălucite, nu numai în detaliul icoanelor care îl alcătuiesc, 
ci și în compoziția de ansamblu, adesea simplă, monumentală, de 
o măreție epică. 

Mult timp estompată, influenţa bizantină reapare cu putere 
în a doua jumătate a sec. XIV. Cu toate acestea, Novgorodul și 
orașele din Nord, care scăpaseră de dominaţia mongolă și își con- 
solidaseră încă din sec. XIII stilul propriu, renunță curând să 
imite modelele grecești. Acolo geniul rusesc își va desăvârși ten- 
dintele sale originale in arta sacră, încă de la sfârșitul sec. XIV. 
Modelul bizantin lasă locul unui traseu liniar pe suprafeţe colo- 
rate, fără adâncime. Temele sunt reduse la esenţial, fără nimic 
aleatoriu, compoziţia este aerisită, cu un ritm tainic, conturul - 
de o sobrietate exigentă. Culori strălucitoare înlocuiesc nuanțele 
complexe și întunecate ale Renașterii paleologe. Fondul icoanei 
este adesea un vermillon pur, dar culorile, fără umbre, au o leje- 
ritate spirituală, iar aurul lasă locul galbenului-deschis. O inten- 
sitate senină, strălucitoare, înlocuiește dinamismul patetic al 
ultimului Bizanţ. Icoana se apropie astfel de o foarte pură „hie- 
rogramă“, care va deveni din ce în ce mai concisă, mai abstractă 
până la esențial, în sec. XV, la Școala din Nord (să ne gândim la 
faimoasele icoane ale celor Doudsprezece praznice împărătești de 
pe iconostasul de la Kargopol). 


A . . . . . is . 
In schimb, recrudescenta influenţei bizantine este clară in pic- 
tura moscovită. Aceasta se explică, evident, prin legăturile 

Bisericii mame cu reședința mitropolitului său, fără a mai vorbi 
de imitarea Curţii de la Constantinopol de către anturajul mare- 
lui cneaz. 

În 1344, mitropolitul Teognost cheamă pictori greci să zugră- 
vească pereții catedralei sale. În jur de 1390-1395, Teofan Grecul 
se stabilește la Moscova, unde va rămâne până la moartea sa (în 
prealabil, pictase la Novgorod frescele din biserica Schimbării la 
Fata). Acest artist de geniu exprimă cu violență dimensiunea as- 
cetică a Bizanțului, fără a ignora nicidecum, mai ales în stilizarea 
chipurilor, căutările grecești ale vremii sale. Spiritualitatea sa 
grandioasă este cea a Scripturii - îi zugrăvește pe Adam, Abel, 
Noe, Melchisedec și Iov -, in special cea a pustiei, pustia stalpni- 
cilor, pe care îi pictează cu plăcere. Culorile sale pale sugerează 
încrâncenarea luptei lăuntrice. Și deodată, crisalida întunecată se 
desface pe albul acestui soma pneumatikon pentru a exprima situ- 
atia ultimă a ascezei, cand viata înghite moartea. Teofan impinge 
stilizarea la extrem. Câteva dâre de lumină subliniază fruntea și 
ochii, trasează crucea tainică a chipului... Fără îndoială, chipul 
uman nu a fost niciodată scormonit cu atâta violență până la ră- 
dăcinile sale de lumină. De la Abel, fagaduinya juvenilă, la patri- 
arhii asemenea unor copaci ai înțelepciunii acoperiți de mușchiul 
alb al senectutii, omul își afirmă vocaţia de veșnicie si iată, în 
avântul binecuvântării, chipul-limită, perceput la frontierele lu- 
minii, al Sfântului Macarie, aproape nimic, noapte stropită de un 
foc alb... Contribuţia bizantină a fost asumată de spiritualitatea 
rusească și mai ales de sfintenia „treimică“ a lui Serghie, pentru a 
da artei ortodoxe - și picturii mondiale - una din culmile sale: 
opera Sfântului Andrei Rubliov* (în Ortodoxie există Ordinul 
sfinților iconografi, sfintiti prin însăși exercitarea artei lor). 


4 În realitate, nu putem distinge decât parțial operele lui Rubliov de cele 
ale altor mari iconografi contemporani, îndeosebi „împreună-postitorul“ său 
Daniil; ceea ce spunem despre Rubliov se aplică de fapt acestei creații colective, 
care se dorea anonimă. 

Rubliov (1360/70-1430) și-a făcut probabil ucenicia în atelie- 
rul de icoane al mănăstirii Sfânta Treime. Cel care avea să fie 
numit „zugravul de la Radonej“ ne apare astfel dintru început în 
sfera de influenţă a Sfântului Serghie. Poate că l-a și cunoscut 
personal pe sfânt. În orice caz, a trăit mereu printre ucenicii di- 
recti ai acestuia. Iar spiritualitatea sa este cea a Sfântului Serghie: 
Rubliov este descris ca fiind foarte smerit, „plin de bucurie și de 
lumină“. Așa va fi și arta sa, adâncă și ușoară, imensă și plină de 
o bucurie copilărească. 

În 1405, Rubliov ia parte, la Moscova, la pictarea catedralei 
Buneivestiri de la Kremlin, într-o echipă de zugravi bisericești 
condusă de Teofan Grecul. Totuși, el nu va urma calea lui Teofan, 
ci, prin arta sa, va da expresie moștenirii duhovnicești a Sfântului 
Serghie. La el, accentul nu e pus pe asceză, ci pe har și bucurie. 
Teofan străpunge întunericul nopții către o sclipire de lumină. 
Rubliov pare să cânte in această lumină. In zilele de sărbătoare, 
când nu picta, Rubliov „se așeza în faţa preacinstitelor și sfintelor 
icoane și, privindu-le cu luare aminte... își înălța permanent min- 
tea și gândul in lumina nematerială și dumnezeiască”. 

Pe de alta parte - și iată aspectul rusesc al renașterii transfigu- 
rate - Rubliov, studiind vechile icoane, a știut să regăsească, prin 
mijlocirea moștenirii bizantine, temeiurile înseși ale artei antice. 
„În nicio altă țară din Europa din acea perioadă“, scrie Alpatov, 
„nici măcar în Italia, principiile compoziţiei greceşti nu erau sim- 
fite cu atâta profunzime ca la Andrei Rubliov, care le-a întrupat 
în operele sale“€. Toată frumuseţea elenismului antic renaste aici, 
o „euritmie“, o „fluiditate“ care amintesc de concepţiile estetice 
ale lui Platon, dar iluminate de Evanghelie. 

În 1408, Rubliov pictează catedrala Adormirii din Vladimir. 
Pe la 1422, Sfântul Nikon îl cheamă să picteze biserica cea nouă 
a Sfintei Treimi. $i acolo, spre slava Sfântului Serghie și a 


5 Citat de L. Ouspensky, „Andre Roublev“, în ,L’Icéne“, Contacts, nr 32, 
1960, p. 291. 
* M.V. Alpatov, Istoria generală a artei, vol. 3, Moscova, 1955, p. 190 (în Ib. rusă). 

bisericii sale, avea să picteze Rubliov capodopera sa - celebra 
icoană a Treimii. „O putem considera fără pereche, scria în 1920 
G.A. Olsufiev, pentru desăvârșita sinteză a unei concepții teolo- 
gice sublime și a simbolismului artistic care o exprimă prin struc- 
tura ritmurilor și a liniilor, a culorilor și a unei plastici care 
transcende. Această icoană este prin excelență ontologică, nu 
numai în concepția sa, ci și în toate detaliile.“ Tema: cei trei în- 
geri primiţi de Avraam sub stejarul din Mamvri si despre care 
Scriptura spune când că erau trei, când că era unul, și că erau 
Domnul - de unde si interpretarea trinitară... În gustul pentru 
simbolic al renașterii paleologe, Rubliov suprimă anecdota, face 
să dispară personajele umane, păstrându-i numai pe cei trei îngeri. 
Doar în fundal sunt înfățișate furtiv o casă, un copac, o stâncă, 
simboluri ale lui Hristos și ale Bisericii. Cupa care conține capul 
de vițel oferit de Avraam oaspeților săi devine simbolul euharis- 
tiei și centrul compoziţiei. Îngerul din mijloc, conform unei dis- 
poziții moștenite de la o interpretare hristologică (Cuvântul 
înconjurat de doi îngeri) este fără îndoială Hristos: veșmintele 
sale, cafeniu pământesc și albastru ceresc, sunt imaginea unirii 
celor două firi în Întrupare. Într-o atitudine de iubire ascultă- 
toare, Îl priveşte pe Tatăl si binecuvântează cupa jertfei Sale. Tatăl 
este simbolizat de îngerul din stânga, a cărui mantie diafană, de 
un albastru translucid amestecat cu aur șters, sugerează izvorul 
incognoscibil al dumnezeirii. Incognoscibil, cu excepția jertfei 
Fiului Său. $i El binecuvântează cupa, iar chipul, în însăși liniștea 
Sa, Îi este ciudat de îndurerat. Dar priveşte către îngerul din 
dreapta, a cărui mantie verde, culoarea vieții, semnifică Învierea: 
este Duhul de viață dătător care-L va învia pe Hristos și va im- 
părtăși lumii energia dumnezeiască. Chipul Său are o forță ado- 
lescentină — semn al tinereții veșnice... 


7 Descrierea icoanelor de la Lavra Sfintei Treimi-Sfântul Serghie, editată de 
comisia însărcinată cu conservarea monumentelor de la Lavra Sfintei Treimi- 
Sfântul Serghie, Sergheevo, 1920, p. 10 (în Ib. rusă). 

„Ritmul“ însuși al icoanei sugerează „mișcarea de iubire“ a 
Treimii. O schemă circulară unifică într-un tot indisolubil cele 
trei persoane. Cu toate acestea, în timp ce îngerul-Cuvânt și în- 
gerul-Duh se înclină către Tatăl conform acestei mișcări circulare 
(care antrenează și copacul, şi stânca), îngerul „patern“ are bustul 
aproape vertical: caracter axial subliniat de prezența, deasupra, a 
casei cu linii verticale puternice și care manifestă „monarhia 
Tatălui“. În masă, adevărat jertfelnic, este inserat discret un cub, 
mai curând un bloc dreptunghiular, chiar sub potirul jertfei: sim- 
bol desigur al lumii care nu poate exista decât la umbra Mielului 
jertfit încă de la începuturi... 

Plenitudinea intelesului, frumusețea duhovnicească a chipuri- 
lor, euritmia cu adevărat platoniciană a personajelor, coloritul 
ușor, transparent, eliberat de umbră, fac din această icoană o ca- 
podoperă unde pământescul, transfigurat, nu mai este decât o 
scoică ușoară pe malul vesniciei. 

Astfel, arta acestui veac privilegiat apare ca expresia cea mai 
directă a luminii scumpe învățăturii palamite. În timp ce arta 
specific bizantină rămâne legată de taina Cuvântului Intrupat, 
arta rusească pune accentul pe transfigurarea universală în Duhul 
Sfânt. Bizanțul proclama doctrina luminii necreate. Dar arta sa a 
subliniat mai ales izvorul ,misteric* al acestei lumini, explorând 
omenirea şi pământul percepute în valoarea lor proprie. Arta 
rusească a înfățișat parcă direct lumina dumnezeiască și Treimea 
din care izvorăște. Pnevmatologia ortodoxă a Evului Mediu și-a 
aflat la Constantinopol expresiile sale doctrinare. Dar arta și-a 
aflat-o în Rusia. 


Concluzii 


MARILE DISOCIERI 


În prima jumătate a sec. XV, Biserica Greacă se depărtează din 
ce în ce mai mult de imperiul în agonie. În timp ce teritoriul bi- 
zantin se reduce la un oraș-stat, Constantinopolul, autoritatea 
patriarhului ecumenic se consolidează. No: mitropolii sunt înfi- 
intate în Ungro-Vlahia și Moldo-Vlahia. In cele patruzeci și șase 
de mitropolii ocupate de turci, ocupantul, sensibil la loialitatea 
autorităților bisericeşti, nu pune în discuţie libertatea cultului și 
nu cere nicio separare de patriarhie. Dimpotrivă, după cucerirea 
Bulgariei, inlesneste, in 1393, desființarea patriarhiei de Tarnovo 
și alipirea Bisericii Bulgare la Constantinopol. 

Prin tradiție, împăratul trebuia să acorde învestitura patriar- 
hului nou ales. Formula acestei investituri este acum modificată, 
astfel ca împăratul, așa cum subliniază Simeon al Tesalonicului, 
„doar să constate ceea ce a fost hotărât anterior“. 

În țările ortodoxe se conturează o întreagă filosofie a istoriei’, 
care definește clar monarhia creștină drept o slujire a Bisericii. 
Statul are nevoie de Biserică, nu Biserica de stat. Dacă imperiul 


1 Cf Igor Sevcenko, ,Intellectual Repercussions of the Council of Florence“, 
Church History, 24, nr. 4, dec. 1955. 

ortodox se consideră un scop în sine și încearcă să-și subordoneze 
Biserica sau să o folosească, își pierde rațiunea de a fi şi se prăbu- 
seste. Fiecărei încercări a împăraţilor bizantini de a constrânge 
Biserica să se supună Romei, compromirandu-si astfel patrimo- 
niul spiritual, i-ar fi corespuns, prin voia lui Dumnezeu, câte o 
nouă presiune islamică. Cruciadele apusene astfel solicitate, și 
care riscau să antreneze o nouă latinizare, au dus în 1396, la 
dezastrul de la Nicopole. În schimb, sub un împărat credincios 
ca Manuel al II-lea, situația se restabilește în mod miraculos, în 
1399, ca și în 1422, turcii sunt nevoiți să abandoneze asedierea 
Constantinopolului și se vorbește despre o apariție salvatoare a 
Maicii Domnului în ziua asaltului. 


Înainte de a dispărea, Imperiul Bizantin avea să se mai întâl- 
nească pentru ultima oară cu Apusul la Sinodul de la Florenţa. 

Prilejul este decisiv și, din partea creștinătății latine, propice 
unei întâlniri fecunde. Marea schismă a Apusului a distrus în- 
tr-adevăr visul unei teocratii pontificale, iar societatea monolitică, 
al cărei contact cu cealaltă nu putea fi decât cruciada, a dispărut. 
Cu Wycliff, cu Ian Huss, se manifestă forte ale „prereformei“, 
cerând revenirea Bisericii la sărăcia evanghelică, la deplina res- 
ponsabilitate a laicatului. La Universitatea din Paris, la sinoadele 
de la Constanţa și Basel, o îndelungată tradiție apuseană care pro- 
vine de la Biserica nedespărțită, tradiția canonistilor pregregorieni 
si a lui Yves de Chartres, încearcă să se înscrie în constituția 
Bisericii: pentru „conciliariști“, Hristos a făgăduit infailibilitatea 
nu unei persoane, nici unei funcții, ci Bisericii în ansamblul său. 
Papa este supus Sinodului, căci „Dumnezeu nu lasă Biserica pe 
mâna capriciilor unui om“. De fapt, Sinodul este cel care pune 
capăt marii schisme, depunându-i din treaptă pe papii rivali. 
Martin al V-lea în 1417, Eugen al IV-lea în 1434, sunt nevoiți să 
accepte în mod solemn superioritatea Sinodului și să-și ia angaja- 
mentul de a-l convoca regulat în vederea reformării Bisericii. 

Cu o mișcare asemănătoare, laicii doresc o credință mai perso- 
nală, iar națiunile, o expresie a creștinismului care să le fie proprie. 

În Germania se dezvoltă o mistică a întâlnirii directe a sufletului 
cu Dumnezeu, în lumină. Regele Franței promulgă Pragmatica 
Sanctiune (1438) care acordă o largă autonomie Bisericii nationale. 
Transcendenţă radicală a Dumnezeului Celui viu la occamisti, nos- 
talgia unei îndumnezeiri prin harul necreat în mistica Nordului, 
transparență și frumusețe a cosmosului la florentinii din 
Quattrocento, influența lui Proclus la renani, a lui Platon însuși la 
italieni, totul pune sub semnul întrebării marele edificiu scolastic... 

Sinteză inovatoare sau faramitare? Nimic nu este sigur. 
Prereforma va recunoaște oare că Duhul Sfânt odihnește peste 
Trupul lui Hristos, sau va trebui să se opună Bisericii? 
Conciliarismul își va regăsi toate dimensiunile apostolicitatii, sau 
nu va vedea în episcop decât un deputat? Mișcarea, încă creștină, 
a „naţiunilor“ va sfărâma Biserica, sau o va îmbogăţi cu o diver- 
sitate uitată? Spiritualitatea „scânteii“ va fi panteism individualist 
sau indumnezeire reală? Renașterea platonizantă va întâlni oare, 
pentru a-l insufleti, un creștinism al Schimbării la Faţă sau un 
ocultism anticrestin? 

Asupra tuturor acestor puncte, mărturia Ortodoxiei ar fi pu- 
tut fi semnificativă. Și a fost solicitată. Sinodul de la Basel trimi- 
sese, în 1435, o delegație la Constantinopol pentru a-i invita pe 
ortodocși. Grecii, scria Wycliff, sunt „singurii credincioși lui 
Hristos“. Hussiţii nu voiau să fie judecați decât în prezența patri- 
arhului ecumenic. Potrivit istoricilor cehi din sec. XVIIZ, amin- 
tirea ritualului slavon nu dispăruse cu totul din Boemia și unii 
hussiti - Ieronim al Pragăi mai curând decât Ian Huss - se inte- 
resau de Biserica Greacă, care dă laicilor împărtășania sub ambele 
forme. Mistica renană nu era legată doar de influenţa lui Proclus, 
ci și de cea a Sfântului Ioan Scărarul, a cărui Scard fusese tradusă 
în latineste la sfârșitul sec. XIII, de către niște franciscani refugiați 
la Meteora... Platonismul florentin își căuta magistrii în Bizanţ: 
un fost profesor de la universitatea din Constantinopol, Manuel 
Chrysoloras, preda limba greacă la Florenţa. Și mai presus de 


2 Cf P. Stransky, Respublica Bohemiae, Lugd. Batav., 1634. 

toate, aceasta putând fi un punct decisiv, papalitatea, slăbită de 
marea schismă și de mișcarea sinodalistă, îngrijorată de o apropi- 
ere directă între Părinţii de la Basel și ortodocși, accepta în sfârșit 
ceea ce solicitaseră necontenit marii isihaști, și anume un sinod 
de unire, unde problemele să fie dezbătute în deplină libertate... 


Și totuși, adevărata întâlnire nu va avea loc. Ortodoxia nu-și 
va aduce mărturia. Constrânsă de evenimente să se limiteze la 
„singurul lucru care trebuie“, Biserica Greacă își concentra în acele 
momente toată energia pentru a supraviețui smerită, tăcută, în 
vârtejul dominației Asiei. Departe de a se pregăti pentru dialog, 
ea se replia în propriul său mister. Isihasmul redevine o spiritua- 
litate pur monastică, iar Grigorie Sinaitul are câștig de cauză de- 
cisiv față de Palama. Ocultării spiritualității îi corespunde 
ocultarea liturghiei. În bisericile cufundate în penumbră, iconos- 
tasul, deși nu ajunge la dimensiunile pe care, în aceeași perioadă, 
le căpăta în Rusia, se interpune aproape deplin între altar și naos. 
De origine siriană, acesta manifestă un simţ semit, aproape vetero- 
testamentar, al acelui mysterium tremendum’? în biserică, prezența 
involuează în zone de o densitate crescândă și doar clerul poate 
pătrunde în zona ultimă, în jurul Sfintei Mese. Fără a înceta să fie 
„lucrare comună“, liturghia devine, în parte, o dramă sacră oficiată 
de cler în fata poporului și pentru popor. Textele esențiale - adică 
cea mai mare parte a canonului euharistic — sunt rostite în șoaptă, 
de teama profanării... Slujba „proscomidiei“ (pregătirea pâinii și 
vinului, înaintea oficiului public) nu mai este oficiată de diacon, 
ci de preot şi se săvârșește în întregime în altar, cu ușile iconosta- 
sului închise și perdelele trase. De o poezie copleșitoare în forma 
sa definitivă — care datează din sec. XIV si XV - aceasta constituie 
un fel de dublet „inițiatic“, „în alb“ al jertfei sacramentale. 


3 Mai multe texte contemporane îl aseamănă „catapetesmei templului“ Să 
precizăm că este vorba de o catapeteasmă sfâșiată - tocmai prin transparența 
icoanelor. 

Astfel se precizează, fremătând de un sens intensificat al sa- 
crului, dar uneori de o familiaritate mișcătoare, un spectacol li- 
turgic cu un mare impact asupra sufletului popular. Rolul 
diaconului se dezvoltă pentru a structura participarea adunării și 
mai ales răspunsurile corului. Arta sacră, în regiunile ocupate de 
turci, devine o artă populară în care ce era mai bun în Renașterea 
paleologă se înscrie în mod durabil prin admirabile reprezentări 
ale Omului durerilor: pretutindeni E/koménos si, în absida unde 
se află altarul „proscomidiei“, Hristos, „pe culmile chenozei“, cu 
mâinile legate, capul plecat, de o blândeţe dureroasă, nesfârșită... 


Ocultare monastică a ascezei transfigurante, ocultare sacerdo- 
tală și sacrală a prezenţei liturgice, accent pus pe Omul durerilor 
mai curând decât pe Schimbarea la Faţă, iată că Biserica, în Grecia 
și în Balcani, se pregătește să supraviețuiască Imperiului, să reziste 
Chiar și în lipsa unei culturi creștine și a unui laicat instruit. 
Palamismul nu mai este decât o sămânță pusă la păstrare pentru 
un viitor îndepărtat - poate pentru vremurile noastre. Între apă- 
rătorii tradiției şi umaniști, între Răsărit şi Apus, care până atunci 
constituiau două dimensiuni, când opuse, când complementare, 
ale civilizației bizantine, se produce disocierea. 

În sec. XV, teologia bizantină își pierde toată puterea crea- 
toare. De altfel, nu se mai pune problema de a elabora sinteze 
viguroase, ci de a se apăra cu îndârjire. Epigonii palamismului, ca 
Sfântul Marcu al Efesului, se cantonează în poziții defensive, în- 
deosebi referitor la Filioque: gândirea „atotcuprinzătoare“ a lui 
Grigorie Cipriotul si a lui Palama pare uitată. Lupta care se reia 
împotriva neoplatonismului, influența lui Toma, considerabilă 
nu numai asupra latinofronilor, ci și asupra unor apărători ai 
tradiției, conferă acestei gândiri un fundal de substantialism care 
răpește mărturisirii energiilor orice impact cosmologic. 

Este de înțeles de ce umanistii autentici, care erau totodată și 
greci patrioți, sunt dezamagiti de o Biserică a cărei gândire nu mai 
este fecundă pe plan cultural și care li se pare că „trece la barbari“, 
adică la turci. În despotatul Mistrei, care ajunge la un moment 

dat să unifice întreaga Grecie peninsulară, Gemistos Plethon 
acuză creştinismul de sterilitate. Imperiul se descompune din vina 
Bisericii, ai cărei teologi ignoră imanenta dumnezeiescului, răpind 
societății $1 universului orice semnificaţie religioasă. Plethon pare 
a nu cunoaşte deloc învățătura palamită, și aceasta deoarece teo- 
logii epocii sale, influențați de aristotelism, nu vorbesc niciodată 
despre energii în termeni de atotprezență. El se refugiază în ema- 
nafionismul neoplatonicilor și nu poate găsi altă expresie religi- 
oasă pentru intuitiile sale decât un politeism simbolist. 

Pentru a dialoga cu Apusul, Biserica Greacă ar fi avut nevoie de 
acea parte a Apusului pe care încă o deținea în sec. XIV. Dar apele 
creșteau și ea era ocupată 'să construiască arca, iar pentru veacuri 
întregi nu avea să aibă altă teologie autentică decât cea a ,tacutilor“ 

La această cauză principală a eșecului de la Florenţa trebuie 
adăugat și rolul, important în realitatea imediată, al patriotismului 
grec, de înțeles din punct de vedere uman, dar dezastruos din punct 
de vedere spiritual. Ioan al VIII-lea și patriarhul Iosif al II-lea, inne- 
buniti de amenințarea turcă, nu se gândeau decât cum să obțină un 
ajutor militar cu prețul unei uniri afectate de compromisuri și de 
subterfugii. Ioan al VIII-lea nu intelesese adevărata situație din 
Apus: el isi imagina că Papa rămăsese conducătorul teocratic al 
creștinătății şi singurul care putea oferi Bizanțului un ajutor eficace 
și rapid. Delegații de la Basel fuseseră primiţi cu entuziasm la 
Constantinopol, clerul și poporul rugându-se îndelung alături de 
ei pentru unitate. Or, basileul întrerupe negocierile cu Sinodul 
reformator și cauționează decizia pontificală de a muta adunarea 
în Italia, unde este invadată de membrii Curiei și de clientela aces- 
tora. Forţele înnoitoare ale Apusului aveau să respingă un sinod 
acaparat în acest fel. Majoritatea de la Basel, care se impotrivise 
mutării, denunță ca nelegitim conciliabulul de la Florența. În afară 
de ducele de Burgundia și în pofida invitaţiilor stăruitoare ale Papei 
și ale bazileului, niciun suveran apusean nu se duce la Ferrara și 
niciunul nu trimite vreo delegaţie. Ba mai mult, regele Franței le 
interzice episcopilor francezi să participe la Sinod. 

Astfel că ortodocșii nu vor avea de-a face decât cu partizanii 
unei puteri pontificale absolute - mai ales cu marele inchizitor al 
Castiliei, Juan de Torquemada (sau de Turrecremata) pentru care 
papa constituie singura fontalis origo totius potestatis ecclesiasticae?. 

Delegaţia ortodoxă cuprindea nouăsprezece ierarhi, printre 
care patriarhul ecumenic însuși, și reprezentanți ai Bisericilor din 
Rusia, Moldova, Valahia, Trebizonda, Georgia. Patriarhii orien- 
tali, neputând veni ei înșiși, au ales, pentru a-i reprezenta, legaţi 
din rândul clerului bizantin. Așadar, s-a făcut un real efort de 
universalitate ortodoxă si mulți răsăriteni cunoşteau teologia apu- 
seană și limba latină. Dar sunt profund dezbinati. Prelatii uma- 
nisti, cuceriti de raționalitatea tomistă, și pe de altă parte presaţi 
de patriotismul lor, erau gata să adopte o poziţie relativistă pri- 
vind purcederea Duhului Sfânt; cel mai activ, și al cărui rol a fost 
hotărâtor în negocierile presinodale, a fost Isidor, numit chiar 
înainte de Sinod în scaunul Kievului, pentru a asocia cât mai bine 
marea metropolă rusească la lucrarea unirii. Cel mai prestigios 
dintre latinofroni era însă mitropolitul Niceei, Bessarion, un om 
de o vastă erudiție, care unea filosofia platonică cu o teologie 
semitomistă. La polul opus, fidelitatea față de tradiţie era repre- 
zentată de mitropolitul Efesului, legatul patriarhiei Antiohiei, 
Marcu Eugenicul. Dar acesta nu știa latina și s-a blocat în câteva 
afirmaţii fundamentale: un Răsărit cu convingeri încăpățânate 
împotriva unui Apus dialogal. Între aceste două tendințe, mode- 
ratii, suferind pentru situaţia disperată a patriei lor, supuși presi- 
unilor constante ale împăratului, pentru care nu conta decât un 
singur criteriu: „Este unirea profitabilă imperiului?“ 


Sinodul s-a deschis la Ferrara pe 9 aprilie 1438; apoi au fost 
așteptați - zadarnic - ierarhii și suveranii apuseni, astfel încât cea 


+ Concilium Florentinum Documenta et Scriptores, B, 1V, 2, Roma, 
1954, p. 26. 

5 Citat de V. Laurent, „La profession de foi de Manuel Tarchaniotes 
Boullotes au Concile de Florence“, Rev. Et. Byz., 10, 1952, pp. 60-69. 

de-a doua sesiune a avut loc abia pe 6 octombrie. Între timp, o 
comisie mixtă a discutat problema purgatoriului. Fără mare suc- 
ces, deși Marcu Eugenicul, care refuza ideea unei satisfacţii penale, 
a acceptat-o pe cea a unei purificări. Așa că abia în octombrie s-a 
abordat problema esenţială, cea a Duhului Sfânt. Marcu al 
Efesului, pentru a păstra unitatea ortodocșilor, care erau toți de 
acord asupra acestui punct, a insistat numai pe caracterul nelegi- 
tim al adaosului: se punea astfel problema criteriului adevărului, 
iar autorității papale în materie de dogmatică i se opunea unitatea 
sinodală a întregii Biserici. Ecleziologia bizantină, astfel mărturi- 
sită, ar fi putut avea ecou dacă „sinodaliștii“ ar fi fost prezenți la 
Ferrara. Dar știm că nu au fost. 

În ianuarie 1439, întrucât ciuma și foametea făcuseră ravagii 
în Ferrara, republica florentină a oferit Sinodului o generoasă 
ospitalitate. Transfer plin de sensuri pentru viitor: Gemistos 
Plethon se număra printre „consilierii filosofici“ ai împăratului... 

La Florenţa, dezbaterile s-au purtat în jurul doctrinei înseși a 
purcederii. Ambele parti se raportează la Părinți, pe care unii 
apuseni, ca provincialul dominican Jean de Ragusa (Montenero), 
îi cunosc foarte bine. Marcu al Efesului se mulțumește să reia 
tezele Sfântului Ioan Damaschinul precizate de sfântul Fotie (fără 
a-l numi, de altfel), dar pare să ignore întreaga elaborare bizantină 
a sec. XIII și XIV despre manifestarea energetică în Duhul, „de 
la Tatăl prin Fiul“, sau „de la Tatăl și de la Fiul“: ar fi fost totuși 
singurul mod de a lămuri toate expresiile patristice și de a integra 
adevărul partial al lui Filioque... Or, in fata acestei fidelitati fără 
explicitare, latinii au adus o explicitare extrem de elaborată, care 
are meritul de a folosi toate datele patristice dar care identifică 
de-a dreptul dt ’Yiov cu Filioque. Iar printre greci și-au găsit 
adepţi care păreau a-l cunoaște mai bine pe Toma din Aquino 
decât pe Sfântul Grigorie Palama... 

În primăvara anului 1439, un an după deschiderea Sinodului, 
situaţia pare fără ieșire. Vine vestea că amenințarea turcească se 
apropie de Constantinopol. Isidor îi întreabă brutal pe grecii dis- 
perati: „Unde și când vă gândiţi să vă intoarceti de la Sinod? 

Constantinopolul va fi dintr-un moment în altul in mâinile tur- 
cilor.* Montenero, Bessarion și un „consilier filosofic“ al împă- 
ratului, Scholarios, cad de acord asupra unei axiome care, pentru 
majoritatea grecilor, va constitui în sfârșit o ieșire din impas: în 
materie de credință, „sfinții“, adică Părinții, nu se pot contrazice, 
fiind toți inspirați de același Duh. Pe această bază, o teologie 
elaborată nu putea decât să aibă câștig de cauză fata de o absență 
parțială a teologiei: de la 28 mai la 8 iunie, delegația greacă, cu o 
majoritate de două treimi, acceptă doctrina filioquista: „Duhul 
Sfânt își are esența și ființa subzistentă atât de la Tatăl, cat si de 
la Fiul... El purcede în veci de la Unul si de la Celălalt, ca dintr-un 
singur principiu și o singură suflare. Declarăm că expresiile 
Doctorilor si Părinților care afirmă că Duhul Sfânt purcede de la 
Tatăl prin Fiul nu au alt sens și înseamnă că Fiul este și El cauza, 
asa cum spun grecii, $i principiul, asa cum spun latinii, subzisten- 
tei Duhului Sfânt, asemenea Tatălui.“ 

Marcu al Efesului s-a apărat mediocru, acuzându-i pe apuseni 
că falsifică textele Părinților sau invocând necunoasterea limbii 
latine pentru refuzul de a lua în considerare aceste texte. Împăratul 
i-a interzis să mai apară la ultima sesiune publică. Din acel mo- 
ment, a refuzat să mai ia parte la lucrările Sinodului. 

Din 11 iunie până la sfârșitul lunii, toate celelalte chestiuni au 
fost expediate rapid, grecii, din dorința de a încheia, multumin- 
du-se cu formule ambigue și cu tăceri calculate. S-a căzut de acord 
asupra purgatoriului, trecând sub tăcere problema purificării prin 
foc, și asupra euharistiei, trecând sub tăcere epicleza. Și totuși s-a 
ajuns la un pas de ruptură în problema puterii pontificale, căci 
Eugeniu al IV-lea și acolitii săi voiau să utilizeze prestigiul unui 
sinod de unire pentru a-și regla conturile cu „sinodalismul“ 
Constrânși cu amenințarea rupturii, grecii au acceptat o definiție 
riguroasă a plenitudo potestatis pontificale: „Pontiful roman este 
urmașul preafericitului Petru, prințul apostolilor, adevăratul vi- 
car al lui Hristos, capul întregii Biserici, păstorul și doctorul tu- 
turor creștinilor...“ Și totuși grecii au cerut să se adauge: 
quemadmodum etiam in gestis oecumenicorum conciliorum et in 

sacris canonibus continetur, ceea ce însemna pentru ei: „În modul 
și în condițiile pe care le determină sinoadele ecumenice și sfintele 
canoane.“ Dar papa și teologii săi înțelegeau: „Așa cum reiese din 
actele sinoadelor ecumenice și din Sfintele canoane.“ Această co- 
medie filologică ne edifică, dacă nu asupra sinodului de la 
Florenţa, măcar asupra atitudinii delegației grecești“... 

La 6 iulie 1439, Unirea a fost semnată de papă, de șaptezeci de 
ierarhi apuseni și de șaisprezece ierarhi răsăriteni. Patriarhul Iosif 
încetase din viață la 10 iunie. Marcu al Efesului a refuzat să sem- 
neze. Pentru a evita semnătura delegatul Georgiei a fugit. 


Ca și cea de la Lyon, nici unirea de la Florența nu a fost ac- 
ceptată de Biserica Ortodoxă. Delegații greci au zăbovit până în 
februarie 1440 înainte să se întoarcă la Constantinopol, căci mai 
mult de jumătate dintre ei, potrivit lui Syropulos și Dukas, își 
regretau slăbiciunea și se temeau de primirea care-i aștepta. Doar 
opt ierarhi au rămas în cele din urmă fideli unirii, printre care 
Isidor și Bessarion, ajunși amândoi cardinali. 

De îndată ce a fost cunoscut în Răsărit, decretul de la Florența 
a stârnit un val de proteste. Monahii athoniti, apărători harisma- 
tici ai credinţei, îi cheamă pe suveranii ortodocși să apere credința. 

În Georgia si în patriarhiile Antiohiei, Alexandriei si 
Ierusalimului (care le recomandaseră reprezentanților lor cea mai 
strictă fidelitate față de tradiție), unirea este respinsă neintarziat. 
În 1443, patriarhii „apostolici“ întrunesc Sinodul de la Ierusalim, 
care condamnă solemn decretul de la Florenţa, ai cărei semnatari 
sunt acuzați că au trădat credința dintr-o teamă prea omenească. 
În Moldo-Vlahia, ierarhii uniți sunt alungaţi din scaun. Biserica 
Sârbă (care nu și-a trimis reprezentanți la Florenţa) întrerupe orice 
relaţie cu patriarhia ecumenică atât timp cât acesta rămâne în mâi- 
nile latinofronilor. La Moscova, marele cneaz Vasile pune să fie 
arestat Isidor, iar Sinodul de la Moscova, întrunit în 1441, respinge 


6 Cf. Hiéromoine Pierre L’Huillier, „Le probleme de la papauté au concile 
de Florence“, Messager de P'Exarchat du patriarche russe, nr 7, 1957, pp. 7-20. 

unirea și-l depune pe mitropolit. Marele cneaz, constatând „erezia“ 
împăratului, ar fi vrut să organizeze un sinod panortodox, dar 
Isidor izbutește să fugă și unirea este relansată la Constantinopol 
prin desemnarea unor patriarhi care o susțin. Isidor, alungat din 
Tver si din Novgorod, întemeiază cu ajutorul statului Biserica 
unită din Polonia și Lituania. În 1448, ierarhia rusă alege un nou 
mitropolit, pe Iona, fără a mai da seamă Constantinopolului, al 
cărui patriarh era unit. Astfel începe, în împrejurări tragice, afir- 
marea celui care preia ștafeta - autocefalia Bisericii Ruse. 


La Constantinopol, unirea a fost mult discutată, fiind susti- 
nută de împărat, care nu a avut însă niciodată forța să o impună 
pe deplin. Într-adevăr, marea majoritate a poporului și a clerului era 
împotrivă. Marcu al Efesului și propriul frate al lui Ioan al VIII-lea, 
Demetrios, se așază în fruntea protestatarilor și găsesc un aliat 
neașteptat în persoana lui Scholarios. Marcu, aruncat în temniță, 
este cinstit de popor ca un mărturisitor al dreptei credințe. Moare 
întemnițat, in 1443, neclintit în mărturia sa și încredințându-i lui 
Scholarios, devenit ucenicul său, misiunea de a apăra adevărul. 
Patriarhii uniți impusi de suveran, Mitrofan al II-lea, apoi 
Grigorie al II-lea Mammas, ajung să slujească într-o basilica goală. 
În mod jalnic, Mitrofan încearcă să susțină că Crezul nu este mo- 
dificat, iar Grigorie se apără, spunând că nu l-a numit niciodată 
pe papă vicarul lui Hristos. Ioan al VIII-lea încetează din viaţă în 
1448. Succesorul său, Constantin al XI-lea, este tipul acelor patri- 
oți greci pentru care salvarea imperiului merită un Filioque. Mult 
timp despot al Mistrei, aproape izbutise să unifice Grecia. Și to- 
tuși ezită îndelung. Din Apus nu vine niciun ajutor. Alphonse al 
V-lea de Aragon și Neapole acționează în vederea creării unui 
nou imperiu latin al Constantinopolului, astfel că lui, și nu bazi- 
leului, avea să-i incredinteze în cele din urmă papa Martin al V-lea 
firavele ajutoare adunate. Mișcarea antiunionistă pare de neoprit, 
susținută fiind de prințul Demetrios și de marele amiral Luca 
Notaras. Un sinod, preconizat încă din 1440, se întrunește în cele 
din urmă chiar la Constantinopol. La el iau parte patriarhii 

Alexandriei, Antiohiei și Ierusalimului. Unirea este denuntata în 
mod solemn, Grigorie Mammas este anatematizat. Scholarios, 
devenit monah sub numele de Ghenadie, îi cere bazileului să 
apere adevărul, singura rațiune de a fi a monarhiei ortodoxe. Îşi 
va reveni oare Bizanțul? Atunci, un trimis al Bisericii Cehe, 
Constantin Platris „Anglikos“, adică englezul - care pare a fi fost 
în legătură cu cercurile reformatoare din Europa centrală si din 
Anglia, sosește la Constantinopol, să caute „adevăratul sacerdo- 
yiu“ „Cartea de credință“ pe care o aduce din partea cehilor, 
propriile sale răspunsuri, îi dovedesc lui Ghenadie Scholarios că 
Platris aspiră într-adevăr la plenitudinea credinţei. La plecare pri- 
meste un ekthesis al credinţei? - scurtă, dar puternică mărturisire 
a dreptei credinţe - semnat de numeroși ierarhi și teologi greci, 
toți adversari ai decretului de la Florența, și adresat „mărturisito- 
rilor adevăratei credinţe în lisus Hristos din Boemia, Germania, 
Ungaria si Anglia“. Unitatea de credinţă, conchide Ekthesis-ul, 
este indispensabilă, dar nu și suficientă; în materie de rit, sunt 
posibile cele mai largi adaptări... 

Revenirea în actualitate a uniatismului în 1452 și căderea 
Constantinopolului anul următor aveau să împiedice inițierea 
negocierilor. Într-adevăr, în 1452, cardinalul Isidor sosește la 
Constantinopol în fruntea unei misiuni pontificale, reînviind 
speranța lui Constantin al XI-lea într-un ajutor din partea 
Apusului. La 12 decembrie, când orașul era deja asediat de turci, 
Isidor proclamă solemn în Sfânta Sofia unirea cu Roma și slujește 
misa romană, în prezența împăratului și a patriarhului. „O mare 
tulburare a cuprins populația bizantină care, în culmea deznădej- 
dii, se agăța cu mai multă îndârjire ca oricând de credința sa și 
riposta mai pătimaș ca niciodată la această jignire adusă sentimen- 
telor sale religioase.“? Scholarios se închide în mănăstirea 


7 Cf. Historia Persecutionum Ecclesiae Bohemicae, ed. 1648, cap. 18, p. 60. 

8 Aceste documente au fost publicate de patriarhul Dositei al Ierusalimului 
în al său Tomos Agapis, Iasi, 1698. 

? G. Ostrogorsky, Histoire de PEtat byzantin, Paris, 1956, p. 590. 

Pantocratorului si lansează un apel la rezistență duhovnicească. 
Aceste tulburări grăbesc agonia orașului. Doar genovezii, din 
dorinţa de a-și salva colonia lor de la Galata, aduc un sprijin, de 
altfel mediocru. De la Roma nu vine nimic: Alphonse al Siciliei 
este insatiabil... 

Cand dezastrul este inevitabil, luptatorilor, dincolo de orice 
controversă, nu le mai rămâne decât să devină martiri. Pe 28 mai, 
mulțimea credincioșilor se împărtășește în Sfânta Sofia. Pe 29, 
turcii pătrund în oraș, în dangătul asurzitor al clopotelor și toa- 
celor. Împăratul face apel la oamenii săi să I se incredinteze lui 
Dumnezeu. Toți cad în vâltoarea luptei. 

Timp de trei zile, Constantinopolul este dat pe mâna învingă- 
torilor. Când totul s-a sfârșit, Mahomed al II-lea își face intrarea 
în oraș și se duce direct la Sfânta Sofia. Se urcă în amvon și conduce 
rugăciunea, pune să fie acoperite cu tencuială mozaicurile. Sfânta 
Sofia, care timp de aproape un mileniu a fost inima Răsăritului 
creștin, este de acum înainte o moschee. Constantinopolul nu mai 
este „Țarigrad“, ci „Istanbul“, nici măcar un nume, o eroare... 

Dar Biserica rămâne. La trei zile după cucerirea orașului, sul- 
tanul află că scaunul patriarhal este vacant, Grigorie Mammas 
refugiindu-se la Roma. Atunci, oferă clerului și poporului posi- 
bilitatea de a-și alege un nou patriarh. Este ales Ghenadie 
Scholarios. Sultanul îl intronizează după vechea rânduială bizan- 
tina și face din el capul responsabil, „etnarhul“, „naţiunii cres- 
tine“, cu delegare a prerogativelor civile. Libertatea de cult este 
asigurată, toate problemele legate de administrația internă a 
Bisericii sau de statutul personal al creștinilor intră sub jurisdicția 
patriarhului. Athosul primește, prin decrete speciale ale sultanu- 
lui, un fel de autonomie internă. 

Viaţa Bisericii sub stăpânirea turcească va fi dificilă, patriarhul 
și episcopii vor fi compromiși în vicisitudinile politicii otomane 
și vor fi încercaţi mereu de ispita simoniei; grecii vor profita de 
poziția lor dominantă în „națiunea creștină“ pentru a-i disprețui 
pe ortodocșii slavi si arabi. Totuși, Biserica va fi de nezdruncinat; 
la sfârșitul sec. XVIII, o renaștere spirituală prodigioasă, mergând 

din Grecia în Ţările Române și apoi în Rusia, va dovedi că mos- 
tenirea Bizanțului duhovnicesc nu s-a pierdut. 


În Apus, consecințele Sinodului de la Florenţa au fost imense. 
Carenta mărturiei ortodoxe a făcut inevitabilă divizarea nu numai 
a creștinătății, ci și a Bisericii. 

Decretul din 6 iulie 1439 marchează eșecul unei reforme inte- 
rioare. Cu ajutorul grecilor, papa a ieșit triumfător față de Sinodul 
de la Basel. De la Florenţa la dogma Vaticanului calea este liberă. 
Dar Reforma este inevitabilă. 

Bizanțul, în agonie, nu și-a adus mărturia spirituală, care ar fi 
putut fi una de reconciliere și de sinteză. Dar și-a adus mărturia 
culturală. În timpul călătoriei de la Constantinopol la Venetia, 
din noiembrie 1437 până în februarie 1438, Nicolaus Cusanus a 
făcut parte din misiunea papală care escorta delegația greacă în 
drum către Ferrara. In acel răstimp, grație unor indelungi con- 
vorbiri cu Plethon și Bessarion, și-a conceput marea sa lucrare, 
De docta ignorantia, în care influenţa platonismului bizantin este 
evidentă. Dumnezeul cunoscut pe cale apofatică - coincidentia 
oppositorum - din sistemul lui Cusanus nu mai este Dumnezeul - 
personal, dar închis în ființa Sa - al substantialismului scolastic; 
dar nu este nici Inaccesibilul Care Se face împărtășibil cu adevărat 
și a Cărui taină nu poate fi sugerată decât de distinctia-identitate 
(dar fără coincidență) a suprafiintei și a energiilor. Să fie oare deja 
Spiritul absolut din idealismul german? 

La Florenţa, Plethon scrie pentru gazdele sale lucrarea Despre 
diferenţele dintre Aristotel și Platon şi susține un neoplatonism fără 
îndoială non-crestin. Ucenicii săi animă Academia platonică din 
Florența, apoi Academia din Roma, la care va colabora și 
Bessarion. Cea dintâi a jucat un rol hotărâtor în înflorirea artei 
florentine, meditative și simbolice. Cea de-a doua i-a format pe 
acei umaniști pe care papa Paul al II-lea îi va intemnita fiindcă au 
încercat să reînvie păgânismul și au instigat la revoltă. 

Convertirea, care a urmat Sinodului de la Florenţa, a umanis- 
tilor bizantini - Bessarion, Isidor, Argyropulos - nu este, de fapt, 

o convertire la Roma, ci la Apus. Sau mai curând o continuitate 
a Apusului, care nu este un loc, ci o stare. Afluxul cărturarilor 
greci după căderea Constantinopolului nu face decât să înscrie în 
spațiu un divorț care se înfăptuise deja, chiar în Bizanţ - unde 
invazia turcească i-a îngăduit lui Ghenadie Scholarios, umanist 
convertit la Răsăritul duhovnicesc, să ardă scrierile lui Plethon... 

Astfel, Bizanțul transmite Apusului simțul cosmosului sacru, 
savoarea duhovnicească a frumuseţii și a libertății, dar într-o per- 
spectivă necreștină. Creștinismul, redus fie la un teism al transcen- 
dentei închise, fie la obsesia, în cele din urmă foarte omenească, a 
mântuirii individuale, va fi incapabil să confere un sens viziunii 
cosmice a Renașterii, religioase la origine, de altfel. Nici în 
Reformă, nici în Contra-Reformă, ci în arta și gândirea platonis- 
mului florentin, sau poate la vreun filosof al renașterii franceze, 
ca Bovillus, să se poată găsi o concepție dinamică a naturii asumate 
și transfigurate de om... Dar această sensibilitate „cosmică“, nepu- 
tându-și afla rădăcinile creștine, va aluneca spre magie și ocultism; 
dragostea pentru lume pe care o conţinea va deveni profană, rati- 
onală, tehnică. Bizanțul a transmis Apusului dragostea pentru 
lume, dar nu și cunoașterea energiilor dumnezeiești, singurele în 
stare să transfigureze lumea în lumina taborică. 

Va fi nevoie de întoarcerea la izvoare a isihasmului, la sfârșitul 
sec. XVIII, de stareții de la Optina, de destinul Rusiei petroviene 
unde se vor înfrunta Apusul intelectual și Răsăritul duhovnicesc, 
în sfârșit, de exodurile și unitatea planetară a veacului nostru 
pentru ca să se ivească iarăși prilejul unei întâlniri în profunzime. 
Nu în sec. XV, ci astăzi, Îngerul-Inţelepciune vine către sora sa 
ambiguă, acea Venus-Fecioară a lui Botticelli. 

